
    Woensdag 6 Maart 2002 – Demokratiese Republiek van die Kongo (DRK) 


    Spoke besoek Baako snags as hy op sy katel in die groot tent slaap. Hulle kom in sy drome na hom.


    Dis lyke wat deur die jare teen die berg ingespit is wat dan uit die dode herrys.


    Ray, Paterne, Régis, Faustin … en die baie ander wie se name hy nooit geken het nie, maar wie se gesigte hy nog onthou. Hulle praat met hom. Soebat soms om genade. Maar beskuldig en verwyt meestal.


    En dan begin hulle smartlike krete in sy ore weergalm. Skril en uitgerek soos loeiende sirenes. Dis dié sirenes wat hom elke oggend klokslag om drieuur in ’n poel sweet laat wakker skrik.


    Dan sit hy maar koffiewater op die gasstofie, want slaap kan hy nie weer nie.


    Waar hy nou agter sy lendelam lessenaar sit, sug hy diep oor hierdie kruis wat hy moet dra. Daaraan kan hy niks verander nie. Dis die pad wat sy voorvadergeeste vir hom aangedui het.


    Dit moet amper vyfuur wees, besef hy, want hy hoor die werkers se gedempte stemme en die trae geskuifel van hulle voete buite die tent. Die oggend is reeds snikkend warm. In die staanspieël op die lessenaar sien Baako die pêrels sweet op sy gesig. Hy vee dit met sy voorarm af en swets onderlangs. Afrika se versmorende hitte gaan vandag weer sy tol van die werkers eis. ’n Twaalfuurskof tussen troostelose grys stofwalms is seker die naaste wat aardlinge aan die hel kom.


    Maar hulle produksie móét verbeter, hoor Baako gereeld. Dis ’n voortdurende refrein van “meer geld”, al beteken dit dat mense teen hierdie berg letterlik in hulle grafte gewerk word.


    Daagliks sien Baako die spore van die onmenslike toestande by die werkers. Ingesonke, glasige oë sonder ’n sprankie hoop op ’n beter toekoms. Benerige koppe op uitgeteerde lywe. Die kenmerkende boepensies van die ondervoede kinders wat deel uitmaak van die werkerskorps. Die hele spul is geklee in smerige vodde wat ander mense nie eens as vloerlappe sal oorweeg nie.


    Baako kyk op toe die tent se flap oopgaan. Dis Akva, een van sy luitenante.


    “Ons vermoede was reg,” sê Akva. “Die bliksem steel.”


    Baako kreun. “Sot! Die bleddie klein sot. Aan wie dink hy gaan hy dit verkoop?”


    Akva trek sy skouers op. “Vier kleinerige sakke onder sy bed by sy huis gekry. Nie eens twintig dollar werd nie, want dis nog nie gesif nie.”


    “Twintig dollar is ’n fortuin vir hulle,” sug Baako.


    “Hy weet nog nie ons het dit gekry nie. Ek het eers gewag dat hy en sy ma uit die huis is. Sy werk vroegoggend by die mark.”


    “Ons het seker nie ’n keuse nie?”


    Akva knik. “Hoeveel gee ek hom? Tien?”


    “Sewe … nee, maak dit vyf.”


    “Net vyf?! Jy sê gereeld dit moet as waarskuwing vir die ander dien.”


    “Hy’s nog ’n kind, Akva. Veertien, op die meeste vyftien.”


    “Jy raak sag.”


    Baako ignoreer die opmerking. “Vyf is genoeg,” sê hy beslis.


    Voor hy opstaan, strek hy om die sambok onder die lessenaar uit te haal. Hy oorhandig dit aan sy luitenant.


    Hulle stap uit, met Akva wat die sambok agter sy rug wegsteek.


    Die honderdstuks werkers is in twee lang rye voor die tent aangetree. Die staanligte aan weerskante van die tent skyn skerp op hulle afgeremde gesigte. Drie van die ander luitenante is besig om hulle name op die registerlys af te merk.


    Baako wag geduldig dat die luitenante klaarmaak. Sy oë skeer oor die werkers. 


    Die seun staan in die voorste ry, amper op die punt. Dis ’n mooi kind met groot, onskuldige oë en hoë wangbene, die skraal, seningrige lyf sonder die magie van die jongetjies om hom. Nog altyd ’n harde werker gewees, maar ongelukkig nou ook ’n gulsige een.


    Akva het die seun ook gesien, want hy beduie vir die luitenante om naby hom te gaan stelling inneem.


    Baako skraap sy keel voordat hy praat. “Hier’s ’n dief in ons midde.”


    ’n Gebrom wat klink soos ’n swerm bye breek onder die werkers uit.


    Baako merk die angstige uitdrukkings van die werkers naaste aan hom. Hulle weet so goed soos hy dat die luitenante soms ’n diefstal versin om lyfwegstekers te straf.


    “Imani Mutsinzi,” sê Baako luid.


    Die seun se kop ruk verskrik op toe hy sy naam hoor.


    Die luitenante is blitsig op hom. Twee gryp hom aan sy arms en ’n derde aan die bene. Hulle dra hom protesterend en spartelend na die boom langs die hooftent.


    Daar is sugte van verligting onder die ander werkers, innig dankbaar dat hulle die foltering vryspring.


    Die luitenante maak die seun se gewrigte bo sy kop aan ’n laaghangende tak vas. Hy bewe soos ’n riet. Sy gepunte tone raak beswaarlik die grond.


    Een van die luitenante gaan haal die vier sakke erts en kom sit dit voor Baako neer. “Ons het dit vanoggend onder Imani se bed by sy huis gekry,” sê hy en beduie na die sakke.


    Die werkers kyk swygsaam en afgetrokke na die bewysstukke.


    Imani het nie familielede wat namens hom sal pleit nie, weet Baako. Omdat hy ’n Hutu-pa gehad het wat van Rwanda kom, is daar min simpatie met hom. Dit gaan ’n vonnis sonder versagtende omstandighede wees.


    Maar hy gee tog twee minute kans vir iemand om na vore te kom. 


    Niemand nie. 


    Die verrigtinge kan voortgaan. Hy gee die teken vir Akva, wat die sambok oplig.


    Die eerste hou sweepslag oor die seun se rug. Hy snak hoorbaar na asem, byt dan sy lip vas om nie te skree nie.


    Dit was bloot ’n losmaker, weet Baako. Nou gaan Akva al sy kragte inspan. Van hier af raak dit net erger. 


    Hy maak sy oë toe.


    Die tweede hou klap soos ’n geweerskoot.


    Daar heers ’n kortstondige stilte. Dan skeur die seun se gille deur die lug.

    Donderdag 14 Junie 2018 – Kaapstad 


    Die man se stem smeek saam met sy oë. Sy pleitende uitroepe slaan vas teen die klankdigte mure van die hotelkamer en kaats terug na Richter. Hy beur met sy bolyf vorentoe op die stoel, maar die nylontou gee nie skiet nie.


    Richter hou hom uitdrukkingloos dop waar hy oorkant die man sit. Die naakte vrees laat sy oë effe uit hul kasse peul. Daar is ’n sweetglans op sy voorkop. Sy goue voortand flits elke keer as hy sy mond oopmaak om oor sy vlesige lippe te lek. Sy rooi sydas sit skeef en twee hempsknope het in die slag gebly toe Richter hom vroeër oorrompel het.


    Die vent moes iets vermoed het, daarom dat hy aangedring het hulle moet hom in sy hotelkamer kom sien. Het seker gedink hy sal veilig wees met al die veiligheidswagte en sekerheidskameras in die vyfsterhotel.


    “Hy’s nie so naïef en goedgelowig soos die ander nie,” het die baas vooraf vir Richter gesê. “Die gebied waar hy vandaan kom, is van die gewelddadigste in Afrika. Sy oorlewingsinstink sou hom van kleins af geleer het om niemand te vertrou nie.”


    Toe hy die deur vir Richter oopmaak, was hy verbaas omdat die baas nie by is nie. Maar voor hy dit kon bevraagteken, het Richter hom bespring en in ’n kopklem beetgekry. Hy’t hom grond toe gedwing en op sy rug gaan sit, die boeie om sy polse toegeklap en hom toe op die stoel vasgebind.


    Die man dra ’n Rolex-polshorlosie, ’n ring met ’n knoetsige robyn aan sy linkerhand se middelvinger, blinkblou snyerspak, bruin krokodilleerskoene. Duidelik het die lewe hom goed behandel sedert hy destyds iewers in Oos-Afrika uit ’n pondok gekruip het, dink Richter.


    Wat die man nie weet nie, is dat die baas reeds sy plaasvervanger aangestel het. “Ons tweede in bevel het ’n vertroueling in Gaboen wat kan oorneem as sektorhoof,” het die baas gesê.


    “En as hy ook vraatsig raak?” het Richter gevra.


    Die baas het gegrinnik. “Hy sal dit nie waag nie, want hy wéét wat ek met vrate doen. En die tweede in bevel sal hom goed dophou.”


    Anders as met die eerste twee sektorhoofde, wil die baas by wees as Richter van hierdie een ontslae raak. Wat vreemd is, want die baas stel homself nie graag bloot aan risiko nie.


    Richter glimlag. Nie dat daar werklik enige risiko is nie. Wanneer die baas persoonlik by ’n operasie betrokke is, is sy tydsberekening en voorsorgmaatreëls onberispelik – en meesterlik, soos met die meeste dinge wat hy aanpak. Die hotel is vir alle praktiese doeleindes lamgelê met die groot Duitse toergroep wat hier inbespreek is. Daar heers chaos in die voorportaal, sodat die baas ongemerk hierheen sal kan kom.


    Soms staan Richter verstom oor die baas se skerp brein. Neem nou maar die situasie met die sektorhoofde. Hoe uitgeslape was hy nie om dieselfde finansiële raadgewer vir al ses van hulle aan te beveel nie? Op dié manier kon hy hulle gelyktydig en sonder moeite monitor. En omdat die sektorhoofde, met die uitsondering van een, nie van mekaar se bestaan geweet het nie, het hulle nooit onraad geruik nie.


    Maar daar was iets wat die baas nooit kon voorsien het nie: die lekkasie van die sektorhoofde se bankinligting aan die intelligensiedienste van sekere lande. Dit het sy weldeurdagte plan om die gesteelde geld oor ’n tydperk uit hulle te wurg heeltemal omvergegooi. 


    Richter skud sy kop. Volgens die baas se berekeninge het die sektorhoofde tussen vyftien en twintig persent te veel geld in hul bankrekenings gehad, wat daarop dui dat hulle die moedermaatskappy deur die jare erg besteel het. Hulle het selfs die finansiële raadgewer ’n rat voor die oë gedraai. Die tweede in bevel was die enigste een wat lankal vermoed het wat aangaan.


    Een van die baas se betroubaarste bronne het hom van die lekkasie laat weet en hom gemaan om vinnig op te tree. Maar die baas was bereid om die geld af te skryf. Dis veel belangriker dat geen spoor ooit na hom mag lei nie.


    Want dis die baas se leuse: Bly gesigloos én naamloos. Hy sê gereeld dis sy enigste behoud in hierdie skemerwêreld waarin hy opereer.


    “S’il vous plaît!” pleit die swetende man op die stoel.


    Richter ignoreer hom. Hy wens die baas wil kom sodat hulle die takie kan afhandel.


    Dan is drie van die sektorhoofde gebêre. Nog drie om te gaan. 


    Nommer vier en vyf sal hulle ook Kaapstad toe laat kom. Die sesde een vlieg nie. Richter sal vir hom in Europa moet gaan kuier.


    ’n Ligte klop laat hom uit sy stoel opstaan. Hy stap hinkend deur toe, kyk deur die loergaatjie en maak dan oop.


    Die baas kom in. Sy pet is laag oor sy oë getrek, ’n wolserp verberg die onderkant van sy gesig. Sy skraal gestalte lyk heelwat forser in die dik jas. Nes Richter het hy handskoene aan.


    Die baas haal sy pet en serp af en gooi dit op die bed neer. Dan draai hy na die sektorhoof.


    Dié se pleitkreet kry ’n ondertoon van histerie. “Ne me faites pas cela! Je vous ai bien servi!”


    Richter se Frans is verroes, maar hy verstaan die bedoeling. “Wees my genadig! Ek het jou nog altyd goed gedien!”


    Die baas skud sy kop stadig. Daar is net ’n sweem van ’n grynslag op sy bleek gesig. Hy trek sy vingers vlugtig deur sy grys hare en leun vorentoe, sy gesig enkele sentimeters van die sektorhoof s’n. Dan praat hy sag, amper fluisterend, in sy perfekte Frans.


    Richter kan nie alles hoor nie, maar die sektorhoof se reaksie wys dis ’n verdoemende boodskap. Sy liggaam rittel in die stoel, sy oë staan stokstyf. 


    Toe die baas stilbly, begin die man weer pleit. Sy angstige krete kom rukkerig deur sy neus. Hy belowe die baas groot geld, kan Richter uit die koorsige gebabbel aflei.


    “Dis te laat, Prince,” sê die baas bars op Frans.


    Hy wys Richter moet oorneem. Gaan sit met gevoude arms en uitgestrekte bene op die stoel oorkant die sektorhoof, soos ’n belangstellende toeskouer. 


    Richter haal die 500 ml-koeldrankbottel uit sy drasak. Hy skud die inhoud goed voor hy die prop afskroef.


    “’n Melkdrankie om jou keel mee nat te maak, Prince,” fluister die baas met sy skor stem.


    Die klank daarvan laat ’n rilling langs Richter se rug af gly. Hy stap na die man en beduie hy moet sy mond oopmaak.


    Die sektorhoof klem sy kake op mekaar, lippe saamgepers, sy oë wyd van vrees.


    Richter boor die middelvinger en duim van sy linkerhand diep in die man se wange in, forseer sy kake oop terwyl hy die ken boontoe druk. Hy sit die bek van die bottel in sy mond en lig dit op.


    Die man het geen ander keuse as om te sluk nie. Sy adamsappel beweeg ritmies op en af. Hy verstik roggelend en wit strepe loop by sy neusgate uit, maar Richter dwing hom om klaar te drink.


    Toe die bottel leeg is, gooi Richter dit op die vloer. Hy hou sy gehandskoende hand oor die man se mond terwyl hy sy kop verder agteroor druk. Netnou kots die bliksem alles uit.


    Ná ongeveer ’n kwartier begin die man reageer op die drankie. Aanvanklik net spiertrekkings in sy ooglede en wange, maar dan ruk konvulsies deur sy liggaam. Oplaas bene wat wriemel en styf skop.


    Die baas hou alles met ’n fyn glimlag dop.


    Richter hou die man se kop agteroor tot sy liggaam verslap. ’n Laaste konvulsie rimpel liggies deur sy lyf. Eers toe die oë glasig na die plafon staar, los hy die sektorhoof se kop.

    Donderdag 21 Junie 2018 – Kaapstad 


    Sarah verstyf toe hy die lig aan sy kant van die bed aansit. Sy weet instinktief wat nou gaan kom en begin diep asemhaal om die indruk te skep dat sy vas slaap.


    Maar dit help nie.


    Hy skuif nader aan haar, sy warm asem blasend in haar nek.


    Sy hand glip onder haar T-hemp in en beweeg stadig van haar maag af boontoe. Hy streel liggies oor haar regterbors, begin die tepel tussen sy vingers rol, druk sy lyf styf teen hare terwyl hy aan haar oorlel knibbel.


    Sy gryp sy arm met albei hande vas en pluk dit onder haar T-hemp uit. Kyk na die muurhorlosie.


    “Shit, Dewald, dis halfvier in die bleddie oggend,” sê sy vies.


    “Wat’s fout met halfvier?”


    Sy sit regop, swaai haar bene oor die kant van die bed.


    Hy gryp haar pols vas en probeer haar weer plat trek, maar sy ruk haar arm los.


    “Ek’s nie in die mood nie, man!”


    “Jy’s nooit meer in die mood nie, Sarah. Al vir maande lank.” 


    Sy stem is gelykmatig, soos gewoonlik. Sy staan op sonder om na hom te kyk, stap badkamer toe en sit die lig aan. 


    In die spieël beskou sy haarself, trek die rek agter haar kop af en skud haar hare los. Haar wange lyk hol. Sy druk-druk daaraan.


    Sy draai om toe sy die beweging agter haar in die spieël sien. Dewald staan in die deur, besig om sy kamerjas aan te trek. 


    Dan kom hy skoorvoetend nader en sit sy hand op haar skouer. “Jammer ek’t jou so vroeg wakker gemaak. Ek was selfsugtig.”


    Sy mondhoeke is afgerem. Met die wegstap mompel hy dat hy nog baie vraestelle het om te merk.


    Sarah voel soos ’n hond. Dewald kry dit altyd reg met daai jammergathouding van hom. Hy het dit tot ’n fyn kuns ontwikkel om die martelaar in hulle verhouding te speel. Pleks dat hy op haar skree, haar iets viesliks toesnou of haar ’n snotklap gee.


    Dan het sy ’n rede om hom te los.


    Die gedagte laat haar skrik. Wil sy hom regtig los?


    Sy staar na haar beeld in die spieël, haar oë skielik nat. Sluk die trane weg en draai die wasbakkraan oop, spoel haar gesig met yskoue water af. Sy vryf haar gesig naarstig droog met ’n handdoek.


    “Help nie jy grens nie, Sarahtjie,” mompel sy met ’n wrang glimlag.


    Op pad kombuis toe stop sy vlugtig by die spaarkamer se deur. Dewald sit gekrom oor sy lessenaar, ’n hoop vraestelle langs hom opgestapel.


    “Kan ek vir jou ook koffie maak?” vra sy.


    Hy kyk nie op nie, skud net sy kop.


    Sulking Dewald, dink sy toe sy kombuis toe stap. Soos ’n verdomde tiener wat nie sy sin kry nie en homself nou bejammer.


    Sy sit die ketel aan. Volgende maand sal hulle al vier jaar saam wees – die langste wat sy met een man kon uithou. 


    Verlede jaar hierdie tyd was sy nog gelukkig. Wel, relatief gelukkig, want eintlik het die eerste krake in hul verhouding toe al verskyn.


    “Julle is die kampus se glanspaartjie,” het haar kollegas gereeld vir haar gesê.


    En hulle is seker só ervaar. Dewald, die gerekende jong wiskundeprofessor, en sy die kenner van wêreldpolitiek wat al meer op TV verskyn het as enige ander dosent of selfs die rektor. Of dit nou ’n krisis in die Midde-Ooste is, ’n terreuraanval in Europa of ’n presidentsverkiesing in Amerika, doktor Sarah Greyling, senior lektor in internasionale politiek, word telkens gevra om haar mening op die kassie te lug.


    “Dis omdat jy so ’n looker is,” terg Dewald altyd. “Hulle kan nie hulle geluk glo nie, dat so ’n perfekte TV-gesiggie ook ’n oorvloed breinselle het.”


    Sy skep koffiepoeier in ’n beker, skink dit vol kookwater en gooi ’n leksel melk by, gaan sit by die kombuistafel.


    Wanneer het haar gevoel vir Dewald verander? 


    Sy staar peinsend na die tafelblad. Dit het in die laaste helfte van verlede jaar begin. Sy het ál meer vasgedruk en geknel gevoel – ’n verdomde voël in ’n bitter klein koutjie.


    Soggens saam met hom kampus toe gery. Hy wat daarop aandring dat hulle mekaar tydens af periodes in die kafeteria kry. Saans weer saam terug woonstel toe. Dewald altyd teenwoordig: eers saam met haar om die kospotte, daarna voor die TV, dan saam bed toe.


    Dit het net te veel geraak. Sy het soos in soveel vorige verhoudings na haar persoonlike ruimte begin smag. Dit het amper desperate afmetings begin aanneem.


    En dit was beslis die grootste rede waarom sy aan die begin van die jaar die nuwe werksaanbod so vinnig aanvaar het. Weg van die kampus, sodat sy ten minste bedags van Dewald se versmorende alomteenwoordigheid kan ontsnap.


    Die feit dat haar salaris byna verdubbel het, het Dewald se goedkeuring weggedra. “Nou kan ons daaraan dink om ’n huis te koop,” was sy eerste reaksie.


    Met Dewald ses-en-dertig en sy vier-en-dertig is dit seker die volgende natuurlike stap. Hy’t darem lankal daarin berus dat sy nie wil trou nie, maar hy het dit as vanselfsprekend aanvaar dat hulle onafskeidbaar saam gaan wees tot aan die einde van hulle dae.


    Terwyl sy die afgelope tyd al hoe meer daaroor twyfel. Wat sy wel duidelik weet, is dat sy nie van plan is om binne die afsienbare toekoms saam met hom huis op te sit nie. Dit sal ’n soort finaliteit aan ’n langtermynverbintenis gee waarvoor sy nog nie gereed is nie.


    Maar dis nie haar verhouding met Dewald wat haar vanoggend al halfvier laat wakker lê het nie.


    Sy neem ’n groot sluk koffie. Die vloeistof brand in haar keel af.


    Dis die nuwe werk.


    Ná amper ses maande by Mercurius is sy steeds uit haar gemaksone. Dis die geheimsinnigheid, die duisterheid en geslotenheid van die plek wat haar ongemaklik maak.


    Dis net ’n vierpersoonkantoor op die tweede verdieping van ’n redelik afgeleefde gebou in Loopstraat in die Kaapse middestad, maar een van sewe-en-veertig Mercurius-takke wêreldwyd. Hoofkantoor in New York.


    Sy onthou hoe verbaas sy was toe hulle haar uit die bloute die pos van politieke analis aanbied. Terwyl sy nie eens bewus was van die organisasie se bestaan nie. Maar tydens die onderhoud was dit duidelik dat hulle alles van háár weet – haar hele lewensgeskiedenis van haar geboorte af.


    O’Reilly, die baas, het die vertroulikheid van die werk telkens beklemtoon. 


    “Ons werk in tandem met verskeie lande se intelligensiedienste. Mercurius is die wêreldwye, gesiglose arm van onder meer die CIA, MI6, Mossad en talle ander – hoofsaaklik Westersgesinde inteldienste. Ons verskaf aan hulle inligting oor situasies waarby hulle nie betrokke kan raak nie. CIA-inmenging in ’n Suid-Afrikaanse aangeleentheid sal byvoorbeeld nie deur ons owerheid of die Staatsveiligheidsagentskap geduld word nie. Regerings het boonop hulle eie agendas. Daarom monitor ons binnelandse politieke tendense namens hierdie agentskappe: ongerymdhede wat onder die radar van die mediakollig plaasvind en wat internasionale gevolge kan hê, radikale onderstrominge in die gemeenskap en so meer. En só opereer Mercurius se takke wêreldwyd in sewe-en-veertig lande.”


    O’Reilly het dit ook duidelik gestel dat haar dae op die kassie getel is. 


    “Mercurius se werknemers vermy openbare blootstelling oor politieke kwessies. Vir die buitewêreld is ons bloot ’n niewinsgewende waghondinstansie wat waak oor basiese menseregte en soms uitsprake daaroor maak.”


    Sarah moes ’n vertroulikheidsklousule teken.


    Aanvanklik was die werk opwindend. Geheime inligting oor internasionale politieke woelinge het haar gereeld verras en nuwe perspektiewe gegee. Dis ver verwyder van die akademie, waar uitsprake en gevolgtrekkings in haar vakgebied bloot op wêreldnuus gegrond word. Nou is sy in die masjienkamer van die werklikheid, wat soms aansienlik verskil van dit wat in die massamedia opgedis word.


    Tog hinder die atmosfeer in die kantoor haar. Dis sinister, om die minste te sê. Daar word nooit openlik oor politieke woelinge geredekawel nie. Dis asof O’Reilly en die ander twee huiwerig is om enige uitsprake te maak, asof hulle hul woorde altyd versigtig weeg. Dit voel heeltyd vir haar of een of ander Big Brother oor die span se skouers loer. Asof hulle gemonitor word deur ’n onsigbare meeluisteraar van wie haar kollegas weet, maar sy nie.


    Toe vind die eerste moord bietjie meer as ’n maand gelede plaas. Kort daarna ’n tweede. En dit word ’n Mercurius-aangeleentheid omdat dit in Suid-Afrika gebeur het en omdat die polisie nie ’n verband tussen die moorde kon trek nie. As politieke analis is sy ook ligweg betrek, op wat vir haar wildvreemde terrein is. En dis iets wat haar om verskeie redes onrustig stem. Politieke ontleding is een ding, maar motiewe vir moord is nie haar veld van kundigheid nie.


    Boonop ontvang sy gisteraand net voor sy bed toe is ’n SMS van O’Reilly: Derde man vermoor. Dringende vergadering môre. Vergeet van kongres.


    Sy sou van vandag af die week lange Afrika-kongres namens Mercurius bywoon, met verskeie Afrika-staatshoofde en ministers wat spesiaal daarvoor Kaapstad toe gekom het. O’Reilly het gesê dis belangrik dat sy dit bywoon – nie noodwendig oor wat op die verhoog gesê word nie, want daaroor sal die media verslag doen. “Maar monitor vir ons watter staatshoofde buite kongresure saam vergader. Let ook op na die interpersoonlike verhoudings tussen hulle – monitor hulle lyftaal, of dit spontaan of stram is.”


    En nog ’n hele string opdragte wat vir haar soos basiese spioenasiewerk geklink het. Maar volgens O’Reilly sal dit uiters waardevol wees vir Mercurius om die verhoudingsprofiel tussen Afrika-state op te dateer.


    Nou is die kongres skielik nie meer belangrik nie.


    Want ’n derde man is vermoor.

  


  
    4


    Donderdag 21 Junie 2018 – Kaapstad


    Wim O’Reilly kan vanoggend beswaarlik sy opgewondenheid beteuel. Uiteindelik het Mercurius in Suid-Afrika ’n saak waarin hulle New York-hoofkantoor groot belangstelling toon.


    In die verlede het Wim altyd die indruk gekry Suid-Afrikaanse kwessies suip aan die agterspeen en word selde ernstig opgeneem. Maar sedert die moorde hier in Kaapstad is die Mercurius-grootbaas gereeld met hom in verbinding. Hy’t selfs Wim se aanbeveling oor ’n kundige ondersoeker dadelik goedgekeur en blitsvinnig toutjies getrek om Interpol te laat saamwerk. Wim het via sy kontakte die plaaslike owerhede se koppe geswaai, sodat die amptelike papierwerk nou feitlik afgehandel is. 


    Intussen het die Mercurius-tak in die Filippyne die ondersoeker se wegkruipplek opgespoor – iets wat Interpol in tien jaar nie kon vermag nie. Wat ’n groot genade is, want dis al man wat hierdie saak kan ontrafel, glo Wim.


    Nou het die derde moord die operasie in hoogste versnelling geskop. Len du Randt is gisteraand al op ’n vlug Filippyne toe, met die opdrag om die ondersoeker so gou moontlik hier te kry.


    O’Reilly kyk op toe Sarah en Calvyn by die vergaderlokaal inkom. Laasgenoemde lyk soos altyd asof hy pas uit die bed gekruip het. Sy bos krulhare staan wild en sy gesig is ongeskeer. En nooit sonder ’n stomende beker koffie in die hand nie.


    Sarah se slankheid van figuur en grasie van beweging val Wim opnuut op. Sy is ’n uitsonderlik mooi vrou met haar dik, donker hare, sensuele gelaatstrekke, hoë wangbene en vol lippe – die voorkoms van ’n Hollywood-aktrise eerder as ’n politieke analis. Haar afstandelike hoflikheid laat hom vermoed sy is nog nie gemaklik in die Mercurius-omgewing nie. En hy moet toegee, dit ís ver verwyder van lesingsale op ’n kampus. Maar hy is seker sy sal mettertyd aanpas.


    O’Reilly beduie hulle moet sit. “Dankie dat julle so vroeg hier is. Soos ek gisteraand laat weet het, is ’n derde man vermoor. Week gelede gebeur, maar ons kontakman by die polisie het ongelukkig gister eers uitgevind dis een van ons gelystes: Prince Kazadi. Hy was toe ’n Belgiese burger, nie van die Kongo soos ons gedink het nie. Dalk wel daar gebore.”


    Hy haal die afskrif van die polisiedossier uit ’n lêer. “Kazadi het van Brussel af hierheen gevlieg en is dieselfde aand in sy hotelkamer dood aangetref – ’n vyfsterplek in die middestad. Volgens die patoloog se voorlopige verslag is daar tekens aan sy polse en lyf dat hy vasgebind was. Iemand het gif gemeng met melk in sy keel afgegooi, die onkruiddoder Gramoxone, beter bekend as Parakwat. Dis een van die giftigste onkruiddoders op die mark en daar is geen teenmiddel nie. Dit brand alles binne-in jou stukkend. Jy sterf bitter vinnig as jy dit nie dadelik opbring nie.”


    Calvyn skud sy kop. “Dis die derde moord en al drie is op verskillende maniere doodgemaak. Wat sê dit vir ons?”


    O’Reilly haal sy skouers op. “Ek raai, maar ek dink hulle wil die verband tussen die moorde wegsteek, daarom raak hulle op verskillende maniere en plekke van die mans ontslae. Anders gaan die polisie die verband raaksien en dít wil die mense agter die moorde duidelik nie hê nie.” Hy gee ’n laggie. “Ons ook nie.”


    “Verskoon dat ek vra,” sê Sarah fronsend, “maar waarom wil ons nie hê die polisie moet ’n verband tussen die moorde trek nie? Is dit nie eintlik eerder ’n polisie-aangeleentheid nie?”


    O’Reilly glimlag. “Dalk, ja. Maar ons liewe, onbeholpe en oorwerkte polisiediens sal nie alleen alles verongeluk nie, maar ook die media inlig. En dis die laaste ding wat ons nou wil hê. Hierdie is juis ’n klassieke Mercurius-aangeleentheid. Daar is iets veel groter agter die moorde – dit ruik na ’n internasionale cover-up. Een wat óns moet ontrafel, en dit sonder die inmenging van onbevoegde platpote en sensasionele en verdraaide mediaberigte.”


    Calvyn sluk aan sy koffie. “As die moord in ’n vyfsterhotel plaasgevind het, moet daar tog seker CCTV footage wees wat die polisie kon help?”


    “Die CCTV-kameras in die hotel was onklaar, so ook hulle rekenaars.” O’Reilly tik op die dossier. “Blykbaar ’n aanval deur kuberkrakers. Boonop het ’n groot Duitse toeristegroep die betrokke aand daar ingeboek. Daar was totale chaos en geen kans dat iemand die moordenaar in die skare sou raaksien nie. Omdat die hotelkamers klankdig is, sou niemand ook gehoor het as Kazadi om hulp roep nie.”


    “Hel, die toeval het die moordenaar omtrent bevoordeel,” sê Calvyn.


    “Ek dink nie dit was toeval nie,” sê O’Reilly.


    “Dink jy die kuberkrakers is deel van die spul?”


    “Wel, alles dui daarop. Ons het hier te doen met ’n uitgeslape en goed georganiseerde groep.”


    O’Reilly sit die dossier terug in die lêer. “Dit bring my by die volgende punt. Julle wonder seker waarom Len nie saam met ons vergader nie?”


    “Wou nog vra, ja,” sê Calvyn.


    “Hy sal laatmiddag in Manila in die Filippyne land. Al gisteraand op ’n vlug soontoe vertrek. Sy taak is om ’n spesiale ondersoeker vir hierdie saak daar te gaan haal.”


    “’n Filippyner?” vra Sarah met geligte wenkbroue.


    “Nee, Suid-Afrikaner.” 


    O’Reilly leun terug in sy stoel. “Dis ’n baie lang storie wat ek kort gaan probeer hou. Mercurius se grootbaas wou die héél beste man vir hierdie job hê, maar hy wou nie een van sy topondersoekers in New York betrek nie. Hy het my versoek om iemand te kry wat vertroud is met die Suid-Afrikaanse omgewing. Ek het toe die een man aanbeveel wat ek weet aan sy standaarde van die heel beste voldoen.”


    Calvyn en Sarah is nou die ene ore, kan Wim sien.


    “Net vinnig ’n bietjie agtergrond oor hom. In 2005, toe ek nog in die polisiediens was, het ons besef die dwelmprobleem in die Kaap ruk hande uit. Die druglords het nie net die Kaapse Vlakte nie, maar ook ander dele van die Skiereiland in hulle greep gehad. Daar is besluit op ’n polisiemol om die dwelmkartelle ondergronds te infiltreer. Die diens se topspeurder, Carl Bester, is gekry om hom as ’n dwelmhandelaar voor te doen. Dit was ’n hoogs geheime operasie waarvan slegs enkele mense geweet het: die bevelvoerder van die destydse aksie-eenheid teen ernstige georganiseerde misdaad, ek, wat van Johannesburg af gekom het omdat ek vroeër by ’n soortgelyke operasie betrokke was, en Bester. In die daaropvolgende drie jaar was ek Bester se enigste kontakman in die polisie.”


    Hy gee ’n laggie. “Die hele ding was so geheimsinnig dat Bester nie eens my regte naam geweet het nie, hy het my bloot as Benade geken. Ondanks die gevaar dat hy enige oomblik uitgevang kon word, het Bester hom suksesvol in die druglords se binnekring ingegrawe. Sy uitsonderlike speurinstink en vasberadenheid het my grensloos beïndruk. In Mei 2008 het hy die belangrikste dwelmbase aan die pen laat ry en is hulle reusedwelmstoor in die Worcester-omgewing blootgelê. Dit was die grootste dwelmdeurbraak in die land se geskiedenis.”


    O’Reilly trommel nadenkend met sy vingers op die tafel. “Deur die loop van daardie drie jaar het ek besef watter merkwaardige kêrel Bester is.”


    “En toe wyk hy uit na die Filippyne, van alle plekke?” vra Calvyn.


    O’Reilly sug. “Suksesverhale eindig nie altyd goed nie. Bester het homself aan miljoene rande se dwelmgeld gehelp toe hy alleen in daardie pakstoor was. As jy my vra, het hy sy daad geregverdig omdat hy drie jaar lank sy eie lewe op die spel geplaas het. ’n Medalje en handdruk van die minister van polisie sou die enigste blyk van waardering wees vir daardie helse opoffering. Maar Bester was gatvol vir moord en doodslag en hy’t by die polisie bedank. Met die gesteelde geld het hy ’n olyfplaas in die Klein-Karoo gekoop, maar sy destydse polisiebaas het uitgevind van die diefstal. Hy het met Bester ’n ooreenkoms gesluit: stilswye oor die geld as Bester hom ’n laaste keer met ’n ondergrondse operasie uithelp deur ’n wapensmokkelsindikaat binne te dring. Wat niemand geweet het nie, was dat die nasionale adjunkhoof van die polisie self betrokke was by die sindikaat. Bester het nie ’n kans gestaan nie – die adjunkhoof en sy meelopers het hom geframe as die grootkop van die sindikaat. Maar danksy ’n skerp speurder van die Nuweland-polisiestasie is die ware stand van sake oopgevlek. Die adjunkhoof en sy buddies is in boeie geslaan en Bester se naam is in ere herstel. Ongelukkig vir hom het dieselfde speurder óók uitgevind van die dwelmgeld wat hy gesteel het en die saak aan die destydse Skerpioene oorhandig. Bester het op ’n manier betyds daarvan te hore gekom en landuit gevlug. Hy is sedertdien op Interpol se lys van gesoektes. Deur die jare is hy eers in verskeie Suid-Amerikaanse lande opgemerk en daarna in Oos-Asië. ’n Paar maande terug is hy op ’n sekerheidskamera in Manila gesien, maar hy’t dit weer eens reggekry om Interpol te ontglip.”


    “Hy’s darem seker nie steeds op Interpol se lys nie?” vra Calvyn.


    “Nee, dis uitgeklaar,” sê O’Reilly. “Mercurius se grootbaas het hulle met die hulp van die CIA oortuig dat ons Bester nodig het vir ’n saak van internasionale belang. Sy papierwerk aan hierdie kant is ook feitlik afgehandel, wat beteken hy sal nie in Suid-Afrika vervolg word nie.”


    Calvyn vryf oor sy baardstoppels. “En Len gaan nou in Manila die goeie nuus aan hom oordra?” 


    “Net so.”


    “En as Bester sê hy stel nie belang om ons te help nie?” vra Sarah.


    “Hy’t nie veel van ’n keuse nie. Ons het sy vrywaring van vervolging moontlik gemaak op grond daarvan dat hy ons help. Buitendien het New York ’n stewige geldpakket vir sy kontrakwerk bewillig. Hy sal dom wees om dit te weier.”


    “Waar pas ek en Sarah in die prentjie as daar nou ’n spesiale ondersoeker vir die saak is?” vra Calvyn.


    O’Reilly glimlag. “Dis eintlik die rede vir ons vergadering. Dit gaan só werk: Bester lei die operasie en Len assisteer hom met die grondwerk, byvoorbeeld om mense te ondervra, verdagtes te monitor, ensovoorts. Len met sy militêre ondervinding het nou wel nie polisie-agtergrond nie, maar Bester sal hom gou die ropes leer. Jy en Sarah is Bester se inligtingondersteuningspan. Ek weet julle is toegegooi met ander opdragte, maar vergeet eers heeltemal daarvan. Julle enigste taak, van vanoggend af, is om álles oor die vermoordes en die ander mans op ons lys uit te vind.” 


    Calvyn gooi sy hande in die lug. “Ek het mos al probeer, Wim! Hulle is soos skimme wat nie bestaan nie …”


    O’Reilly se gesig verhard. “Ek weet, Calvyn, maar jy’t nog nie naastenby jou volle aandag daaraan gegee nie. En nou het jy Sarah se voltydse hulp én die samewerking van al die Mercurius-takke wêreldwyd. Wanneer Bester hier aankom, verwag ek dat julle al goeie vordering daarmee gemaak het.”


    Hy staan op. “Laat ek julle nie langer ophou nie.”

    Woensdag 13 Maart 2002 – DRK


    Imani kreun toe hy die swaar sak op sy rug tel. Die wonde van die sambokhoue is nog rou, al smeer sy ma soggens voor werk sy rug met salf in.


    Sy bene wankel terwyl hy met die steil, modderige voetpaadjie ondertoe loop. Hy moet op sy tande byt om die konstante brandpyn te verduur. Sy ma het gesê hy’s nog nie reg om weer te werk nie, maar hy het al eergister begin. Sonder die dollar ’n dag wat hy hier verdien, is daar beswaarlik geld vir kos. Die paar dollar wat sy ma in ’n week by die mark kry, kan hulle nie aan die lewe hou nie. Vandat die skooltjie gesluit het, moet sy haar handgemaakte krale by die mark probeer verkoop vir ’n inkomste.


    Hy konsentreer om nie in die modder te gly nie. Die jong seun wat voor hom stap, nog nie eens tien jaar oud nie, se dun beentjies swik onder die gewig van die sak wat hy dra. Die seun struikel, gly en val. Akva, wat op hierdie deel van die roete toesighouer is, is soos blits op hom. Hy skree op die seun om op te staan, skop hom terselfdertyd in die ribbes. Die huilende kind probeer met sy hande keer, maar Akva hou aan skop.


    Imani stap verby sonder om na hulle te kyk. Op hierdie plek steur jy jou nie aan die lot van ander nie. Jy sorg net vir jouself. Dis al hoe jy oorleef.


    Die seun se krete weerklink steeds in Imani se ore. Hy skud sy kop. Akva is die wreedste luitenant van almal. Imani het op ’n keer gesien hoe hy ’n ou man van ’n krans af stamp toe dié nie vinnig genoeg na sy sin werk nie. Die man het hom doodgeval. Akva het gelag asof hy pas van ’n lastige vlieg ontslae geraak het.


    Wanneer iemand gestraf word, hanteer Akva altyd die sambok. En die glinstering in sy oë wys hy geniet elke oomblik daarvan. 


    Imani wonder hoeveel houe hy sou gekry het as hulle die twaalf sakke onder die seil in die hoenderhok ontdek het. Sy ma wil nou hê hy moet dié sakke snags stuk-stuk terugbring. Sy sê hulle sal hom doodslaan as hulle die versteekte sakke kry.


    Maar hy gaan dit nie doen nie. Sy vriend anderkant die berg het hom twintig dollar op die plek belowe as hy vir hom twintig sakke aflewer. Met soveel geld kan Imani ’n hele klomp hoenders koop, dalk nog geld oorhê vir ’n ou paar skoene. Hy sal net in die toekoms slimmer werk as hy weer begin steel.


    Hy weet hoe die base uitgevind het van sy diefstal. Net Rishi het gesien hoe hy eendag ’n sak in die kloof tussen die bosse wegsteek. Eers toe Imani agter die bosse uitkom, het hy besef Rishi móés hom gewaar het. Rishi het vinnig weggekyk en sommer anderkant toe begin loop. Imani het die sak op ’n ander plek gaan wegsteek en maar net gehoop Rishi bly stil.


    Maar Rishi wil ’n luitenant word, weet Imani. Hy’s in sy twintigs en werk al van die begin af hier. Hy voel seker hy verdien dit om die werk te kry, daarom het hy Imani verraai om in Baako se goeie boekies te kom.


    “’n Verraaier is laer as slangkak,” mompel Imani toe hy in die oopte kom waar hy in ’n lang ry agter die ander moet inval.


    Baako sit op die verste punt op ’n seilstoel in net ’n kortbroek en sandale, sy vet pens glinsterend van die sweet. Soos hulle die sakke aflewer, maak Baako ’n regmerkie agter elkeen se naam op die skryfbord op sy skoot. ’n Werker moet vyftig regmerkies hê om ’n dollar vir die dag te verdien. Om dit reg te kry, moet jy twaalf uur lank voluit werk.


    Die erts word op ’n hoop uitgeskud, waarna dit deur ’n span werkers gesif word. Die grys stof van die kalksteen hang soos ’n donker wolk oor die oopte.


    Toe Imani sy sak afgelewer het, hardloop hy eers vinnig na die spruit om water te drink. Sy ma sê altyd hy moenie daar water drink nie, want hulle gooi die mynafval daarin. “Maar die hele dorp kry hulle water van die groot meer af en die spruit se water loop ook daarin uit,” sê hy dan. Sy antwoord hom nooit nie, want sy weet hy’s reg.


    Die pad terug is opdraand na waar hy vandag teen die oostelike hang van die berg werk. Die grys walm hang swaar in die lug en hy kan die ander werkers eers sien toe hy twintig meter van hulle af is. Die wind waai strepe stof teen sy beswete gesig vas en hy moet sy oë toeknyp. Korreltjies sand kraak tussen sy tande. As hy hom saans by die huis was, is die water binne sekondes grysbruin. En sy ma kla sy kry nooit sy klere skoon nie.


    Hy tel die pik op en swaai dit behendig. Een, twee, drie, vier keer. Dan los hy die pik en grawe die los stukke met sy hande uit, skud dit, breek die sagte kalksteen oop en gooi die swart klippies in die sak. Hy tel weer die pik op, onthou meteens hoe sy hande aan die begin gebloei het. Hy was maar nege toe hy hier begin het, sy hande toe nog so sag soos ’n baba s’n. Nou, ses jaar later, is die eelte kliphard en lê hulle soos riwwe oor sy palms en vingers. Taaier as ’n krokodilvel, sê sy ma altyd.


    Die sweet brand in sy ooghoeke en ’n nuwe vlaag wind laat hom omdraai om te keer dat die stof in sy oë kom.


    Hy sien Rishi werk ’n paar meter agter hom. Hulle oë ontmoet vir ’n oomblik, dan draai Rishi sy kop vinnig weg. 


    Skuldig soos die hel, dink Imani.


    Hy hou Rishi onderlangs dop. ’n Bonkige klong, breedgeskouer, rug effens gekrom. Niemand soek ooit skoor met hom nie. Tot die luitenante is lugtig vir hom.


    Imani spoeg op die grond. Hy’s nie bang vir verraaiers nie. Hy sal hom terugkry.


    Hy dink aan die storie wat sy ma kleintyd vir hom vertel het, van Wittand die olifantbul wat die hiëna met sy voorpoot vergruis het nadat dié hom verraai het. Wittand het die hiëna se kop platgetrap terwyl twee ander olifante hom met hulle slurpe op die grond vasgepen het. Die hiëna se kopbeen het soos glas onder Wittand se swaar voet gekraak en toe in stukke gebreek, terwyl sy oë uit hulle kasse peul.


    Imani pers sy lippe op mekaar. 


    Hy sal die olifantbul wees. Die hiëna sal nooit die voorreg smaak om ’n luitenant te word nie.

    Donderdag 21 Junie 2018 – Kaapstad


    Richter druk die twee skyfvormige gewigte aan weerskante van die stang in. Saam weeg dit honderd kilogram.


    Hy blaas nog effens ná sy sessie met die slaansak, maar maak dadelik gereed vir die volgende sarsie oefeninge. Gewigoptel is nie net belangrik vir sy spiere nie, dit verhoog ook beendigtheid en help om sy liggaamsvet te verminder.


    Hy plant sy voete wyd uitmekaar. Haal eers diep asem voor hy afbuk en die stang met albei hande vasvat. Hy pluk dit steunend op tot teen sy bors en stoot dit blasend bo sy kop uit. Die spiere in sy boarms pyn en hy voel hoe die are op sy voorkop bult. Hy staan vir ’n volle minuut só voor hy die apparaat afbring na sy bors en dit dan met ’n dowwe slag op die dik oefenmat laat val.


    Terwyl hy asemskep, val sy blik op sy nuutste aankoop: die oefenfiets. Hy was ’n halfuur op dié voor hy die slaansakke gepak het. Hierdie kamer in sy huis lyk nou ál meer na ’n klein gimnasium. Drie slaansakke hang van die dak af, sy vier pare bokshandskoene is in ’n mandjie langs die oefenfiets en die tien handgewigte is in ’n ry teen die oorkantste muur voor die rekstok uitgepak.


    Hy maak gereed om die oefening te herhaal toe sy selfoon begin lui. Hy loop swetsend na die stoel in die hoek en tel die foon op.


    Die baas.


    “Ek’s op pad Engeland toe vir ’n paar dae, maar wil gou met jou gesels voor ek vertrek. Ek is nou op kantoor.”


    “Sien jou oor tien minute.” 


    Richter druk die foon dood. Daar gaan nie tyd wees om vinnig te stort nie. Hy trek sy sweetpaktop oor sy kaal bolyf aan en besluit om net so met kortbroek en tekkies te gaan. Hy vryf sy natgeswete kop met ’n handdoek droog en stap kort daarna met die smal paadjie deur die oorgroeide tuin tot in die straat.


    Ondanks sy hinkstappie is hy binne agt minute in Langstraat. Die smal drieverdieping-gebou staan ingedruk tussen ’n backpackers en ’n Marokkaanse restaurant. Die goue letters AMCPA op die naambord bo die ingang het mettertyd verdof en die klein swart letters onderaan, African Minerals Consumer Protection Agency, is amper onleesbaar.


    Hy ry met die ratelende hyser tot op die boonste verdieping en klim in die ruim ontvangsarea uit. Die sekretaresse wys hy kan instap. Hy maak die baas se kantoordeur agter hom toe en gaan sit ongenooid oorkant die lessenaar. 


     Nie die kantoor wat ’n mens van ’n miljardêr sal verwag nie, dink hy vir die soveelste keer. Geen skilderye of indrukwekkende boekrakke nie. Die dofgroen mat is verweer en plek-plek uitgetrap, die geblomde gordyne voor die groot venster vaal gebrand deur die son, die lessenaar klein en onindrukwekkend. Twee grys staalkabinette uit die vorige eeu staan in die hoek. 


    Die baas se oë broei oor ’n dokument voor hom, sy kop vooroor geboë, nie ’n haartjie van sy grys dos uit plek nie.


    Toe hy opkyk, val sy uitdrukkinglose gesig Richter weer op. Dit lyk altyd of sy gedagtes op ’n ander, baie ver plek is.


    Hy streel met sy duim en wysvinger oor sy spits ken, praat dan met ’n fluisterende, skor stem: “Ek moet Randmetal Resources en London-Katanga Mining in Londen gaan sien. Vir hulle ’n paar sertifikate vat om hulle gewete te sus en hulle van nuwe skietgoed voorsien vir die media se lastige navrae.”


    Dis asof hy met homself praat, want sy oë kyk verby Richter. Die fyn netwerk plooie wat kruis en dwars oor sy bleek voorkop en wange loop, lyk soos ’n argitek se rowwe lyntekeninge.


    Die baas vroetel eers aan die knoop van sy ouderwetse breë das voordat hy Richter vol in die oë kyk. “Die vierde man kom binnekort hierheen. Ek wil hê jy moet solank voorberei vir sy koms. Lig my in wat jy vir hom beplan sodra ek terug is van Londen.”


    Richter knik. Hy’t dit verwag.


    Dan vra hy: “Wil jy by wees?” 


    “Nie dié keer nie. Sorg net weer dat dit verskil van die ander gevalle.”


    Die baas kug. “Daar is nog ’n takie … dit pla my heeltyd. Ek vertrou nie die kuberkraker nie, dalk het hy ’n los mond. En hy weet hoe jy lyk. Dis beter dat jy van hom ook ontslae raak. En van sy rekenaartoerusting.”


    “Ek maak so.”


    Die baas glimlag onverwags. “Die tweede in bevel stuur groete vir jou. Ek het vanoggend met hom oor die foon gepraat.”


    “Cope hy nog sonder die ander sektorhoofde?”


    “Ja, maar hy sal nie lank so op sy eie kan aangaan nie. Ek sal vir hulle ook opvolgers moet kry soos vir Kazadi. Ons wil nie hê die tweede in bevel moet onder die buitewêreld se vergrootglas kom nie. Dit sal nie goed wees vir ons besigheid nie.”


    Richter wil nog ’n kans vat en aanbied om die tweede in bevel vir ’n tydjie te gaan uithelp, maar die baas het reeds sy foon se gehoorstuk opgetel.


    “Kry vir my Kenny Matthews van Mawason Mining op sy huisfoon,” hoor Richter sy opdrag aan die sekretaresse toe hy by die kantoor uitstap.


    Mawason Mining is ’n Kanadese maatskappy, weet Richter. Hy’t in sy jonger dae dikwels met hulle te doen gekry.


    Hy neem die trappe ondertoe, sy gedagtes by die tweede in bevel.


    “Ek mis die Afrika-bos,” prewel hy toe hy by die gebou uitstap en die Kaapse motreën teen sy vel voel. Wat sal hy nie gee om weer daar ontplooi te word nie! Die tropiese klimaat, mistige mere, lowergroen woude, berggorillas, ’n bord kassawe met vis, ’n yskoue Primus-bier om dit mee af te sluk …


    Hy’t die baas al daaroor gepols, maar dié wil niks weet nie. “Jy besef tog seker ek het juis hier ’n vertroueling nodig? Iemand wat my opdragte doeltreffend kan uitvoer.”


    Daarmee was die saak afgehandel. Richter het geweet hy hoef nie weer te probeer nie.


    Sy gedagtes draai na sy nuwe opdragte. Die kuberkraker sal nie ’n probleem wees nie. Hy bly op ’n afgesonderde plek.


    Aan die vierde sektorhoof se moord sal hy deegliker moet beplan. Hy het die man al dikwels op die lughawe gaan haal, want anders as die res vereis sy sektorbedrywighede dat hy die baas gereeld in Kaapstad moet kom sien.


    Dis ’n groot, lywige kêrel. Sal nie maklik wees om hom te oorrompel nie. 


    Dalk kan hy hom vol lood pomp, want hy’t nog nie daardie opsie uitgeoefen nie.


    Die vraag is net, wáár doen hy dit?

    Donderdag 21 Junie 2018 – Manila, Filippyne


    Carl Bester druk twee vingers tussen die blindings in en trek dit versigtig weg om beter te kan sien. Die mans het pas uit die motor geklim en staan helder verlig onder ’n straatlamp. Hy was reg, die passasier ís ’n Westerling. Die bestuurder, ’n Filippyn, beduie in die rigting van Carl se woonstelblok.


    Hy was op die balkonnetjie toe hy die kar tien minute gelede skuins oorkant die straat dubbel geparkeer sien staan, flikkerlig aan. Duidelik het die bestuurder gewag vir ’n parkeerplek om oop te gaan. ’n Aankomende voertuig se ligte het op die kar se voorruit geskyn en Carl kon sweer die passasier is ’n Westerling, wat hom dadelik op sy hoede gestel het. Wit mense is skaarser as hoendertande in hierdie deel van Manila. 


    Carl weet Interpol gebruik deesdae ook privaat speurders om hulle vuilwerk te doen, en in uitsonderlike gevalle selfs huurmoordenaars om van “probleemgevalle” ontslae te raak. Die sirene in sy kop het skril gelui en hy’t kamer toe gehardloop om aan te trek. Nie eens die moeite gedoen om die meisie in sy bed wakker te maak nie. Kezia … of is dit Loyza? Hy’s nie seker nie, hy raak deurmekaar met die twee kelnerinne. Of is Kezia die assistent in die koffiekroeg? Dit maak in elk geval nie saak nie, hulle ken nie een sy regte naam nie.


    Hy’t die rugsak met sy vyf paspoorte, skootrekenaar en ander noodsaaklikhede vir ’n noodgeval uit die kas se boonste rak gepluk. En nou, met die twee mans wat wag vir ’n gaping in die stroom verkeer om oor die straat te stap, verspil hy nie tyd nie. Dalk jaag hy spoke op, maar hy gaan nie kanse waag nie. Hy sal die woonstelblok op ’n afstand dophou en as die ligte in sy plek aangeskakel word, sal hy weet hulle soek na hom. 


    Hy kyk terug na die bed. Die meisie slaap nog vas ná sy haar vroeër vergryp het aan die goedkoop wyn wat hy aanhou. Hy gooi die rugsak oor sy skouers en trek die voordeur agter hom toe, hardloop holderstebolder die twee stelle trappe af.


    By die uitgang kyk hy vlugtig na die oorkant van die pad, maar ’n bus versper sy sig. Sonder om om te kyk, kies hy koers in die teenoorgestelde rigting as waar die mans vandaan sal kom. Hy vleg vinnig en gebukkend op die sypaadjie tussen die horde voetgangers deur.


    Dan hoor hy die uitroep agter hom. 


    “Bester!”


    Vir ’n oomblik vries hy in sy spore.


    Dit slaan hom soos ’n bliksemstraal tussen die oë. Hulle weet wie hy is en hulle het hom gesien!


    Hy skud die gevoel van verlammende paniek af en hardloop, druk mense uit sy pad, struikel toe hy ’n paar kissies groente by ’n straatstalletjie met sy heup omstamp, behou sy balans en beur verbete vorentoe. Verontwaardigde uitroepe van omstanders klink op.


    Sy bene pomp reëlmatig, sy oë soekend na ’n geskikte ontsnaproete.


    Hy hoor die voetval van sy agtervolgers duidelik op die sypaadjie. Hulle skree iets, maar dit word uitgedoof deur die stad se geluide en die gezoem van stemme. Mense spring verskrik opsy om uit sy pad te kom, wat hom ’n maklike teiken maak om te agtervolg.


    Elke sening en spier in sy lyf is gespan, maar dit voel of hy lood in sy skoene het – asof hy op een plek watertrap.


    Hy sien die steeg tien meter voor hom. Soms lei die stegies in Manila na ander straatblokke, soms loop dit dood.


    Hy besluit om die kans te waag.


    Die steeg is donker en smal, maar omdat daar nie voetgangers in sy pad is nie, kan hy voluit hardloop.


    Daar is skielik harde voetstappe agter hom. Hulle het hom die steeg sien vat, besef hy. Paniek klop opnuut in sy slape.


    Hy hardloop om ’n blinde hoek, en steek vas. Die steeg verdeel na links en regs. Hy swenk dadelik links. Dis ’n kronkelpaadjie, wat beteken hulle gaan hom moeilik op ’n afstand kan sien. 


    Hy hoor hulle stemme dofweg opklink. Hulle moet nou by die plek wees waar die steeg verdeel. Hy trek sy skoene uit en hou dit teen sy bors vas terwyl hy in sy sokkies verder hardloop. 


    Die paadjie maak ’n skerp draai na regs en hy kom in ’n klein vierkant uit, wat hom verwilderd laat vassteek.


    Doodlooppad.


    Sy blik skeer angstig oor die omgewing. Hoë kantoorgeboue omring hom. Diefwering voor die vensters. Geen pype om teen op te klim nie.


    Dan sien hy die inham. En daar’s ’n deur. Hy haas hom soontoe.


    Hy stamp die deur hard met sy skouer. Dit beweeg nie ’n duim nie. Hy probeer ’n tweede keer, stormloop die deur met sy volle gewig, maar die soliede houtpaneel maak nie eens ’n kraakgeluid nie.


    Naderende voetstappe. Hy verstar. Klink soos net een mens.


    Hy pluk die rugsak af en gooi sy skoene op die grond. Tas naarstig in die donker inham rond, sy hande soekend na iets soos ’n bottel wat as wapen kan dien.


    Niks.


    Hy gaan staan met sy rug styf teen die muur gedruk, gereed om die agtervolger te oorrompel. In ademlose afwagting luister hy na die naderende voetstappe.


    Die donker silhoeët van ’n man beweeg verby hom.


    Hy wag tot die man se rug heeltemal na hom gekeer is voor hy beweeg. Slaan sy regterarm om die man se bors sodat hy ook sy arms vaspen en gryp sy ken met sy linkerhand vas. Net ’n harde pluk na enige kant en hy breek die ou se nek morsaf.


    Maar die man skree benoud voor hy tot aksie kan oorgaan.


    “Fok, Bester, ek’s nie hier om jou in hegtenis te neem nie!”


    Die woorde tref hom soos ’n emmer yskoue water in die gesig.


    Afrikaans! Die man praat Afrikaans!


    Sy greep verslap.


    Dis die eerste keer in tien jaar dat iemand in sy moedertaal met hom praat. Dit voel soos ’n buiteruimtelike ervaring.


    Hy stamp die man vorentoe.


    “Sit jou hande teen die muur en sprei jou bene,” beveel hy.


    Die man gehoorsaam. Carl se hande gly behendig oor sy liggaam. 


    Geen wapen nie.


    “Reg, jy kan maar omdraai.”


    In die newelagtige lig is dit moeilik om die man se gelaatstrekke te sien, maar hy’s skraal en van gemiddelde lengte.


    Die man vryf oor sy gesig. “Bliksem,” prewel hy.


    “Hoekom soek jy my?” vra Carl.


    “Ek het ’n boodskap vir jou … van Benade.”


    Carl kan sy ore nie glo nie. Benade? ’n Skim uit sy dwelmdae? Onmoontlik!


    Asof die man sy gedagtes kan lees, sê hy: “Jou polisiekontak toe jy die dwelmmol in Kaapstad was.”


    “En wat is sy boodskap?”


    “Dis baie goeie nuus vir jou …” Die man gee ’n onseker tree nader aan Carl. “Kan ons nie in jou woonstel gaan gesels nie? Ek het ’n klomp dokumente waarna jy sal wil kyk.”


    Hy steek sy hand na Carl uit. “Ek’s Len du Randt.” Hy gee ’n droë laggie. “Of sal ek sê, amper wyle Len du Randt.”

    Vrydag 22 Junie 2018 – Kaapstad


    Sarah was nog selde so uit haar gemaksone soos nou.


    Eerstens gaan sy in die komende weke onder leiding van ’n misdadiger werk. Hoe kon O’Reilly op só ’n karakter besluit? ’n Gesoekte op die Interpol-lys. Iemand wat homself aan miljoene rande se dwelmgeld gehelp het. Sy regverdiging vir die diefstal oortuig haar glad nie. Watter eerbare geregsdienaar steel geld om homself te beloon vir drie jaar se gevaarlike werk? Waarom het hy hom dan in die eerste plek as mol beskikbaar gestel? Gedink dit gaan ’n joyride wees?


    Sy skud haar kop. Absoluut belaglik! Sy gee nie om hoe bekwaam Carl Bester was of is nie, sy sal hom nooit kan vertrou nie.


    Die feit dat hy Interpol tien jaar lank “ontglip” het, soos O’Reilly dit glimlaggend gestel het, dui daarop dat hy geen berou oor sy daad het nie. Iemand met net ’n geringe mate van inbors sou hom lankal gaan oorgee het.


    En dan is Bester nog ’n rokjagter ook.


    Calvyn het vanoggend dié nuus smalend aan haar oorgedra. “Jy sal vir jou wickets moet keer, Sarah! Soos ek uit sy ou polisierekords kan aflei, was vroue die een swak plek in sy mondering. Hy’t hulle glo op strepe omgedop.”


    ’n Dief en ’n seksmaniak. Wat ’n vooruitsig!


    “Geen wonder nie, want hy lyk op die foto’s meer soos ’n Durbanse surfer as ’n polisieman. Blonde, handsome en soos Atlas gebou. ’n Mens kan dink die girls val maklik vir hom,” het Calvyn voortborduur.


    “Dit was lank gelede,” het sy teruggekap. “Die kans is goed hy’t nou ’n pankop en ’n boepmaag.” Calvyn se heldeverering vir hulle nuwe baas, wat hy nog nie eens ontmoet het nie, irriteer haar grensloos.


    Maar dis nie haar enigste frustrasie nie.


    Nou moet sy speurder-speurder speel. Pleks van om politieke ontledings te doen, moet sy haar spesialiskennis eenkant skuif om na vreemdelinge te soek op Google, Facebook, Twitter, Instagram, LinkedIn en ’n hele string obskure sosiale netwerke waarvan sy nie eens bewus was nie. En boonop is helfte van dié mense vermoor.


    Dit slaan haar dronk dat almal by Mercurius so oortuig is daar skuil ’n internasionale cover-up agter die mans se moorde. Toegegee, hulle was almal skatryk, maar baie ander misdadigers is ook. Dit lyk vir haar eerder na een of ander Mafia-oorlog tussen misdaadsindikate.


    “Hoe vorder jy met Peter Butler?” onderbreek Calvyn haar gedagtes.


    “Al veertien verskillendes met sy naam opgespoor. Ses op Facebook, vyf op Google en drie op Twitter. Agt van hulle bly in Engeland, drie in Amerika en een elk in Australië, Jamaika en Suid-Afrika. Laasgenoemde is ’n boer in die Oos-Kaap en is volgens sy Facebook-geboortedatum vier-en-tagtig.”


    Calvyn gee sy irriterende giggellaggie. “Vergeet maar van die oubaas. Konsentreer op die ander dertien.”


    Sy hou hom dop waar hy oorkant haar sit. Buiten vir die laggie hou sy eintlik van hom. Altyd vriendelik en behulpsaam – anders as O’Reilly en Du Randt, wat voortdurend lyk of hulle die laste van ontelbare wêreldprobleme alleen op hul skouers dra. 


    Sy skat Calvyn in sy laat dertigs. Getroud, met twee kinders, lei sy af van die foto op sy lessenaar, hoewel hy nooit na sy gesin verwys nie. T-hemp en jeans is sy standaardkantoordrag. Wilde boskasie altyd ongekam. Koffieverslaafde. Weet nie veel van internasionale politiek nie, maar dis nie waarvoor hy aangestel is nie. 


    “Ek’s Mercurius se snuffelaar,” het hy op haar eerste dag hier verduidelik. “Ek snuffel ander mense se geheime uit, dissekteer hulle lewens, grou in hulle verlede, krap hulle geraamtes uit die kas, stroop die varnish van hulle af.”


    So dís hoe O’Reilly haar lewensgeskiedenis so op die punte van sy vingers geken het tydens die onderhoud, het sy besef.


    “En watse geraamtes het jy uit my kas gekrap?” wou sy weet.


    Hy’t geglimlag. “Bokkerol. Jy’s so straight soos ’n arrow. Was jy nie, sou jy nie hierdie job gekry het nie, dit kan ek jou promise.”


    Sy konsentreer weer op haar rekenaarskerm, sug dan.


    “Calvyn, ek glo ek het nou ál die Peter Butlers op sosiale media opgespoor. Wat nou? Hoe gaan dit ons gróót en vernáme ondersoeker help?”


    Weer die giggellaggie. “Jy’t Carl nog nie eens ontmoet nie en jy dislike hom al klaar.”


    “Wel, dit wat ek van hom weet, beïndruk my nie.”


    “Trust me, Wim O’Reilly sal nie ’n paloeka inkry nie. Wat die Peter Butlers betref: jy’t nou eers die eerste stap afgehandel. Die groot werk lê nog voor. Jy moet ’n verslag oor elkeen van hulle skryf, met ál die info wat jy het. Beroep, maatskappy se naam, gesin, enige vermeldings van oorsese reise, politieke affiliasie, sportklubs …”


    Sy hou haar hand op. “Ek het die meeste van daardie inligting nié! Drie het byvoorbeeld geslote Facebookblaaie, twee het …”


    “Skryf net alles neer wat jy oor elkeen het, al is die inligting skraps. Sodra jy klaar is, stuur jy die verslae aan ons Mercurius-takke in die lande waar die onderskeie Butlers bly. Die kantore daar sal kyk of hulle woon- en werkadresse kan opspoor en check vir kriminele oortredings. Maar moenie daaroor worry nie, hulle ken die ropes. Jy stuur net vir hulle die Butler-geraamtes en hulle sal die vleis vir ons invul. Al die takke is ingelig dat ons navrae topprioriteit moet geniet. Ons sal nie lank vir hulle feedback wag nie.”


    Haar selfoon lui. Dewald, sien sy op die skerm.


    Sy staan op en stap in die gang uit. Hoeveel keer moet sy hom nóg vra om haar nie gedurig te bel nie? Dit raak nou ’n verleentheid. Sy’t al opgemerk hoe snaaks Calvyn haar aankyk elke keer as haar foon lui.


    “Hallo, Dewald.”


    “Hoe gaan dit?” 


    “Niks het verander sedert jy ’n uur gelede gebel het nie. Ek’s toegegooi onder die werk, ek kan nie nou met jou gesels nie.” 


    Sy druk die foon dood en moet diep asemhaal om nie van frustrasie te skree nie. Sit dan die foon af. En dit sal af bly vir die res van die dag, besluit sy.


    Sy stap terug in die nou gangetjie. Die plek is stowwerig en die donker houtmure en deure met geriffelde vensters laat dink haar aan die kantore van privaat speurders in flieks uit die 1960’s.


    Sy steek vas by O’Reilly se kantoordeur wat op ’n skrefie oop is, hoor sy gedempte stem. Hy praat seker met iemand oor die foon.


    Maar waarom altyd so fluisterend, asof hy ’n geheim deel?

    Saterdag 23 Junie 2018 – Kaapstad


    Basil van Wyk skud sy kop toe hy sy selfoon op die kombuistafel neerplak. Hy was bleddie stupid, moes nie nou by sy suster gespog het nie. Sy kan tog só ’n moerse pyn in die gat wees.


    “Jy gaan in gróót moeilikheid kom, Basil! Dis kriminele wat sulke goed aanvang!” het sy afgegaan toe hy haar vertel.


    “Ek steel nie mense se geld nie, Sus. Ek hack net occasionally ander ouens se computer systems op sekere clients se versoek. Buitendien betaal hulle baie beter as my straight clients. Vir die hotel job het ek byvoorbeeld twenty K gekry. Hard cash ook nog. Dis goeie geld …”


    “Dis teen die wet!” het sy uitgeroep.


    Hy’t gelag. “Relax, Sus, ek doen dit nie full-time nie. Ek is wat jy ’n grey hat hacker noem, dis ouens wat tussen white en black operate. Só employ ’n hele klomp klein companies my om hulle data safe te hou van black hats. Ek kyk na die loopholes en hackable areas in hulle systems. Ek doen in other words meestal straight jobs, maar vir die regte pitte handle ek ook sekere takies vir ’n paar shady characters. Niks om jou oor te bekommer nie.”


    “Jy meng jou met die semels, Basil. En hoe weet hierdie shady characters nogal van jou? Adverteer jy jou dienste?”


    “No ways! Maar die woord travel in die IT world, Sus. Ek weet self nie altyd hoe hulle van my uitvind nie. Met die hotel job het Charles Bronson net aan my deur kom klop. Nie gemention waar hy van my gehoor het nie.”


    “Charles Bronson?”


    “Ja, daai mean-looking actor. Die ou het presiés soos hy gelyk, net met so ’n hinkstappie.”


    “So jy weet nie eens wat sy regte naam is nie?”


    “No need vir dit nie. Solank hy betaal, is ek min gepla oor wie hy is.”


    Toe het sy éérs haar gasket geblaas en tien minute lank vir hom die leviete voorgelees. Van nou af sê hy nie weer vir haar ’n woord oor sy clients nie.


    Hy sit die ketel aan en trek die gordyne toe. Die aand is koud en mislik, want dit reën omtrent katte en honde. Hy gaan nou lekker relax met ’n koppie koffie en ’n ou action movie. Hy love die seventies en eighties se flieks.


    Die voordeurklokkie se gelui laat hom frons. Wie sal dié tyd van die aand in sulke kak weer kom kuier? Hy’t nie eens ’n kar gehoor nie. Seker omdat die reën op die sinkdak so hard is.


    In die sitkamer trek hy die gordyne op ’n skrefie oop om te sien wie by die voordeur is.


    Praat van die duiwel, dan trap jy op sy stert! Die einste Charles Bronson.


    Basil se hart klop vinniger. Die ou moet weer ’n quick cash job vir hom hê. Lekker!


    Hy maak die deur oop. Die man se wolmus is teen sy kop geplak en blink straaltjies water stroom oor sy gesig en teen sy donker jas af.


    “Kom in, kom in,” nooi Basil en staan opsy. “Mislike weer, nè?”


    “Nogal goor, ja,” sê die man afgemete.


    Sy stem klink vir Basil soos trekkerwiele op ’n gruispad. Hy verwonder hom weer aan die man se breë skouers en die hoekige gesig wat lyk of dit uit graniet gekap is. Elke plooi is ingeëts in die blas vel en die neus sit skeef, asof dit op ’n keer gebreek is. Die oë onder die ruie wenkbroue is op skrefies getrek. En die wit scar wat van sy regteroog tot by sy ken loop, gee hom nogal ’n scary look. 


    Basil glimlag onderlangs. Dis asof die regte Charles Bronson in lewende lywe hier by hom ingestap het, reguit uit The Mechanic, sy all-time favourite movie.


    “Hoe lyk dit met ’n koppie koffie?” vra hy. “Die ketel het nou net gekook.”


    Die man knik terwyl hy die reëndruppels soos ’n groot beer van sy lyf skud. Basil merk hy’t weer leerhandskoene aan, soos met hulle eerste ontmoeting.


    Very strange character, dink hy toe hy kombuis toe stap.


    Die man volg hom.


    “Nie nodig dat jy saamkom nie,” sê Basil. “Gaan maak jou eerder tuis voor die heater in die sitkamer.”


    Maar die man ignoreer hom, kyk belangstellend in die kombuis rond.


    Basil lag verleë. “Verskoon maar hoe dit hier lyk. ’n Bachelor was nie eintlik gereeld skottelgoed nie.”


    Hy haal die laaste twee skoon bekers uit die droograk en sit dit langs die ketel neer, trek die blik koffie nader. Hy wonder of hy weer ’n hotel job gaan kry. Die man werk seker vir ’n hotelgroep wat daarop uit is om hulle opposisie se name te verkrater. Dit gebeur al hoe meer dat maatskappye hackers gebruik om hulle teenstanders te ondermyn. Cyber industry terrorism, noem hulle dit.


    Hy gooi opgehoopte lepels koffie in elke beker. 


    “Suiker vir jou?” vra hy.


    Die man antwoord nie. Basil draai om na hom … en verstar.


    In die man se hand is die slagtersmes wat Basil op die kombuistafel gelos het nadat hy gister se taai skaapribbetjie daarmee getackle het.


    Die man kom stadig nader, sy skreefoë kil.


    Basil besef dadelik sy fout. Charles Bronson is nie hier om vir hom ’n job te gee nie.


    Hy gil.


    Hardloop agterdeur toe. Sukkel met die sleutel.


    Kry dit gedraai – té laat.

    Maandag 25 Junie 2018 – Internasionale lugruim


    Die sagte ruising van die vliegtuig het Du Randt, wat langs Carl sit, in ’n diepe slaap weggevoer. Sy mond hang effe oop en sy kop het skuins gesak op sy skouer.


    Vir Carl voel als nog soos ’n droom: Mercurius se aanbod; die dokument wat bevestig dat hy nie meer deur Interpol gesoek word nie; ’n splinternuwe paspoort in sy geboortenaam, uitgereik deur die Suid-Afrikaanse Departement van Binnelandse Sake via die ambassade in Manila; ’n gestempelde afskrif van die SAPD-hoof se brief wat onomwonde verklaar dat hy nie meer vervolg sal word nie.


    Hy is weer Carl Bester, maal dit voortdurend deur sy gedagtes, sy ander aliasse vir goed begrawe.


    Die afgelope paar dae was onwerklik. Hy’s soos ’n VIP rondgekarwei deur die plaaslike Mercurius-tak: na die ambassade, die Filippynse polisiehoofkantoor en die verskillende banke om sy vervalste rekeninge te sluit en die geld oor te dra na ’n rekening in sy eie naam. Du Randt was heeltyd aan sy sy, gereed om enige administratiewe struikelblok met ’n vinnige oproep uit te sorteer. Dit was indrukwekkend hoe die banke en ambassadepersoneel nauurs en oor die naweek beskikbaar was om te help.


    Carl se bannelingstatus is stuk-stuk begrawe en uitgewis. Elke kluit op daardie kis was ’n tree nader aan die lewe wat hy die afgelope dekade geglo het hy nooit weer gaan terugkry nie.


    Hy is nou ’n vry man.


    Een wat teruggaan na sy geboorteland – die plek waarna sy hele wese hunker en wat hy tien jaar lank net in sy drome kon besoek.


    Onwillekeurig borrel geesdrif in hom op by die vooruitsig om oor ’n paar uur sy voete op Suid-Afrikaanse bodem te plant.


    “Knersvlakte, Skurweberg, Hantam, Bosveld, Matjiesfontein, bobotie, krummelpap, smoorsnoek, blatjang …” 


    Die woorde rol gedemp oor sy lippe. Eg Suid-Afrikaanse plekke en geure wat spontaan in sy gedagtes opkom en hom hier in sy vliegtuigsitplek ’n warm gloed in sy binneste gee.


    Hy weet die harde werklikhede van die land gaan hom dalk ontnugter. Hy het deur die jare op die internet gesien hoe misdaad toeneem, hoe korrupte politici staatsgeld steel, hoe dit ’n vernietigende impak op die demokrasie, ekonomie en politieke kultuur het, hoe werkloosheid toeneem, hoe die nate van ’n eens optimistiese reënboognasie lostorring, hoe rassehaat gedy, hoe vlae van pessimisme neerslag vind in die murg en been van gewone Suid-Afrikaners.


    Maar die probleme in die lande waarin hy hom in ballingskap bevind het, laat bogenoemde amper normaal lyk. Mexiko, Venezuela en Bolivia, waar dwelmbase die septer swaai en bloedige oorloë tussen die staat en sindikate heers. Daarna in Oos-Asië, waar die Filippyne se onstabiele leier, Rodrigo Duterte, al duisende laat doodmaak het omdat hy hulle kwansuis van dwelmhandel verdink, maar in die meeste gevalle word mense sonder enige grondige bewyse afgemaai, insluitend sy politieke teenstanders.


    Carl skud sy kop. Hy konfronteer eerder die probleme in sy geboorteland as om in daardie hole sin uit die lewe te probeer maak. Destyds het hy geen ander keuse gehad nie, want dit was die enigste lande waar jy die lang arm van die gereg maklik kon ontduik, met jou vryheid van beweging in ’n mate gewaarborg.


    Waaroor hy twyfel, is of hy ooit die skuldgevoel oor sy onbesonne diefstal gaan afskud. Met daardie daad in ’n dwelmstoor in Worcester in 2008 het hy die meeste van sy edel drome eiehandig vernietig. In die vreemde was hy nooit desperaat vir geld nie, want hy kon ’n paar miljoen rand destyds betyds uit die land smokkel. Maar die diefstal het hom bly ry. 


    Hoeveel keer het hy nie in die afgelope tien jaar oorweeg om homself te gaan oorgee nie? Want sy gewete het hom voortdurend aangekla en die skuld het aan sy binneste bly knaag. Keer op keer het hy egter die lafhartige opsie gekies en aanhou vlug – met die vae hoop dat hy eendag daarmee vrede sal maak.


    Nou weet hy dis onmoontlik.


    Hy wonder vir die soveelste keer wat sy werk by Mercurius werklik gaan behels. Du Randt was baie geheimsinnig oor sy opdrag en het net gesê dit handel oor onopgeloste moorde. Maar dit het Carl met ’n gevoel van déjà-vu gelaat.


    Sy gedagtes gaan terug na meer as tien jaar gelede toe Wessels, sy eksbaas by die polisie, ’n verrassingsbesoek aan sy Klein-Karoo-plaas gebring het. “My aanbod is die volgende,” het Wessels gesê. “Jy hou jou geld, jou plaas. In ruil vir my stilswye oor jou diefstal doen jy een laaste taak. Ek het ’n mol nodig vir ’n ernstige aangeleentheid. Die CIA was al by my daaroor. Die druk is kwaai op ons om die ding op te los, want dit het wêreldwye implikasies. Ons gaan dit nie regkry deur die gewone strukture nie. Ons kort iemand met jou talente om hom in te grawe, soos jy met die dwelmsindikate gedoen het.”


    En vier dae gelede Du Randt se woorde: “Dit handel oor moorde wat ons glo internasionale implikasies het. Die CIA en ander inteldienste wat kennis geneem het van die saak, stem saam dat Mercurius die aangewese organisasie is om dit te hanteer. My baas het jou as die hoofondersoeker voorgestel, want hy glo jy sal die saak suksesvol kan uitpluis. In ruil vir jou algehele vrywaring van vervolging, glo ons jy sal bereid wees om hierdie saak vir Mercurius te hanteer.”


    Carl glimlag wrang. Weer het hy nie ’n keuse gehad nie. 


    Ons vergeet van jou sondes in ruil vir ’n teenprestasie.


    Du Randt het dit nie in soveel woorde gesê nie, maar as Carl sou weier om saam te werk, is hy seker sy vryheidstatus sou ook outomaties verval.


    Benade, wie se regte naam blykbaar Wim O’Reilly is, het glo net die hoogste lof vir Carl se “uitsonderlike vermoëns”, soos Du Randt dit stel.


    Carl wens hy kan daardie selfde vertroue in sy vermoëns hê. Hy is al tien jaar lank nie meer ’n speurder nie. Toe hy die Kaapse dwelmnes ontbloot het, en vroeër opspraakwekkende sake opgelos het – die Ridders van ThuKlan-sameswering, die harpoenmoord, die boomsaagmoorde, die Milnerton-bankrowe en die reeksverkragtersaak in die Tuine – was hy speurfiks, vaardig en honger vir sukses. Sy speurinstinkte het so natuurlik na hom gekom soos om asem te haal.


    Bygesê, daardie vaardighede het in sy laaste drie polisiejare as mol in die dwelmsaak al effens begin afslyt. Hy was toe verskans agter die masker van ’n dwelmhandelaar, sy baard, lang hare en tangerige voorkoms ligjare verwyder van sy beeld as skoongeskeerde en onkreukbare geregsdienaar. Hoeveel keer was hy nie aan die voorpunt van dwelmtransaksies nie? Hoeveel keer het hy nie meegedoen aan martelsessies nie? Alles in belang van die groter saak, het die einste Benade hom bly gerusstel.


    Maar soms het die skeidslyn tussen sy twee rolle vervaag. Dan het die opwinding van sy rol as skurk sy adrenalienvlakke hoër laat styg as met enige polisie-operasie. En tydens sy volgehoue ontduiking van Interpol was hy wéér mnr. Hyde en nie dr. Jekyll nie. Sy noue ontkomings in Bolivia en Mexiko, sy jaagtog in Venezuela om van die gereg weg te kom, sy vals paspoorte en bankrekeninge …


    Hy sal die jare lange denkwyse van ’n skurk moet onderdruk, sy skadukant finaal moet afskud om weer soos ’n volbloedspeurder te dink.


    Net die tyd sal leer of hy suksesvol gaan wees.

    Dinsdag 8 April 2003 – DRK


    Imani het nie vergeet nie. En ook nie vergewe nie.


    Dis nou bietjie meer as ’n jaar gelede dat Rishi hom verraai het.


    Maar vandag is die dag van afrekening, wanneer Wittand die hiëna se skedel gaan verbrysel.


    Imani het sorgvuldig daaraan beplan. Eers moes hy Rishi se vertroue wen, hom daarvan oortuig dat hy hom nie van verraad verdink nie. Dit was ’n lang en moeisame proses.


    Imani weet hy het ’n spesiale talent om met die blote oog die rykste ertsriwwe te identifiseer – die spatseltjies geelbruin klip tussen die kalksteen en lae grys graniet is ’n seker teken daarvan. En dis iets wat die ander werkers en selfs die luitenante nie weet nie.


    Hy het ’n paar keer in Rishi se oor gaan fluister waar die rykste riwwe geleë is, ’n guns wat net die grootste vriende vir mekaar sal doen in hierdie plek waar elkeen slegs na homself omsien. Só het hy gehelp dat Rishi sy sakke vinniger as die ander kon vul, sodat dié hom nou “my broertjie” noem en ná werk sy Primus-bier met hom deel om sy dankbaarheid te betoon.


    Vir ses maande al hou Imani die hiëna in die holte van sy hand. Maar hy kon nog nie sy wraakplan uitvoer nie. Daar was elke keer te veel ander werkers en luitenante in die omgewing.


    Hy het twee dae gelede ná werk deur die rotsskeure aan die oostelike kant van die berghang geklouter op soek na ryk riwwe, soos hy maar gereeld doen. Dit maak die volgende dag se werk net soveel ligter. Toe het hy onverwags afgekom op die ideale plek vir sy wraakplan: ’n ou mynskag waar werkers jare gelede erts ontgin het. Hy het ’n entjie by die bek van die skag ingeloop en die hope rotse gesien, duidelik die gevolg van stutpale wat ingegee het. Hy vermoed daar lê baie geraamtes onder daardie rotse.


    Die ou skag is afgesonder en heeltemal onsigbaar vir die ander werkers, wat hoofsaaklik aan die ander kant van die hang werk. Hy het die omgewing vinnig bespied en ’n entjie daarvandaan op riwwe afgekom wat lyk of dit ryk aan erts kan wees.


    Gister het hy vir Rishi van sy ontdekking vertel. Hy het voorgestel hulle moet vanoggend voor die ander werkers uithardloop en ongesiens deur die rotsskeur klim sodat niemand weet waar hulle werk nie. Eers as hulle elkeen tien sakke gevul het, kan hulle dit ondertoe begin dra. Die ander sal dan agterkom waar hulle vonds is, maar dan het hulle darem al ’n voorsprong opgebou.


    Rishi het gedink dis ’n uitstekende plan.


    Imani staan uit die bed op en strek sy arms bo sy kop uit. Hy voel vanoggend uitgerus, want hy het vroeg gaan slaap. Gisteraand vir sy ma gesê hy voel nie lekker nie en sal nie op haar lesse kan konsentreer nie. 


    Sy was nie baie ingenome daarmee nie. “Jy weet ons werk streng volgens ’n rooster waarby ons móét hou, Imani.” 


    Hy glimlag. Frans, rekenkunde en aardrykskunde. Elke aand gee sy ma vir hom daarin les. 


    “Ons sal nooit genoeg geld hê om jou skool toe te stuur nie, maar ék sal vir jou boekgeleerdheid gee,” preek sy gereeld vir hom. “Eendag sal jy dankbaar wees daaroor, want enige gesiene man moet ordentlik Frans kan praat en lees. En hy moet met syfers kan werk en sy omgewing en sy land ken.” 


    Hy beskou homself in die gekraakte spieël teen die kamermuur. Vryf liggies oor die soepel spiere van sy maag. Sy ma sê hy’t die afgelope jaar amper ’n voet gegroei. “Jy’s net sestien, maar al klaar ’n man.”


    Hy trek aan, voel hoe sy klere veels te styf aan hom sit.


    By die deur staan sy ma gereed met sy kosblik. Hy gee haar ’n piksoen op die wang en vat die stofpad teen die berg af.


    Voor Baako se tent kry hy sy graaf, pik en sakke en gaan val in die agterste ry langs Rishi in. Hulle het afgespreek om op die verste punt van die ry te staan sodat hulle ná die registerseremonie eerste kan wegkom.


    Hulle plan werk goed. Die ander is traer as gewoonlik, want die skemeroggend is reeds versmorend warm.


    Lank voor die ander is hulle teen die berghang uit. Hulle klouter haastig tussen die rotsskeure deur. 


    Rishi steek by die verlate skag vas. “Ons het in die ou dae hier gewerk. Toe stort die hele spul in. Ses mense dood. Niemand kom deesdae meer hier nie, want hulle sê dit spook.”


    Imani lag. “Net die gryses glo nog aan spoke.”


    Hy wys vir Rishi die riwwe wat hy ontdek het. “Hierdie goed is ryk aan erts.”


    “Hoe weet jy altyd waar die ryk riwwe is?” vra Rishi, seker vir die honderdste keer vandat hulle saamwerk.


    “Ek voel dit in my lyf,” lieg Imani soos gewoonlik.


    Hulle begin met die pikke kap.


    Ná ’n ruk skud Rishi sy kop in ongeloof. “Wel, jou lyf was wéér reg.”


    “Ek sê mos.”


    Hulle werk in stilte verder.


    Toe hulle eerste sakke halfpad vol is, besluit Imani die tyd het aangebreek.


    Hy wag tot Rishi gebukkend met sy rug na hom toe staan, besig om die stukke kalksteen met sy hande op te breek. Hy is doodkalm toe hy die graaf hoog bo sy kop oplig en dit met elke greintjie krag in sy liggaam swaai. 


    Die skerp kant vang Rishi teen die agterkop. Dit kloof sy skedel met ’n harde kraakgeluid oop. Hy val met ’n diep kreun vooroor.


    Imani kap soos ’n besetene met die graaf. Weer en weer en weer. Hy hou eers op toe Rishi se kop ’n bloederige pappery is.


    Hy verspil geen tyd nie. Sleep die dooie man aan sy voete tot diep in die skag se bek en begin van die rotse op hom pak.


    Ná ’n kwartier is hy tevrede dat die lyk heeltemal toegepak is. Niemand sal hom ooit hier kry of na hom kom soek nie, weet Imani.


    Hy maak eers Rishi se halwe sak leeg en tel dan die res van sy sakke op, saam met sy graaf, pik en kosblik. Op die rand van die krans wikkel hy alles in die sakke toe en gooi dit een-een in die dig beboste kloof af. Dan stap hy terug, skep met sy eie graaf die bloederige grond op en skiet dit tussen die bosse in.


    Tevrede dat hy alles opgeruim het, gooi hy Rishi se opbrengs in sy eie sak en vat al sy goed. Hy gaan nie terugkom hierheen nie, want netnou lok dit van die ander werkers.


    Op sy terugpad loer hy versigtig deur die rotsskeur en wag sy kans af om ongesiens agter die ander in te val. 


    Ná twintig minute stap hy ondertoe om sy vol sak af te lewer. Toe hy binne hoorafstand van Baako is, vra hy of enigiemand vir Rishi gesien het.


    “Is julle dan nie vanoggend saam bergop nie?” wil Baako met ’n frons weet.


    “Ons is, maar Rishi het toe sy eie pad gevat. Hy’t gesê hy wil vandag hoër op teen die hang werk.”


    Baako trek sy skouers op. “Hy’t nog nie ’n sak kom aflewer nie.”


    Imani onderdruk ’n glimlag. “Hy sal ook nie,” prewel hy saggies.

    Woensdag 27 Junie 2018 – Kaapstad


    Hulle eet vanaand op hul skote voor die TV. Sarah was te moeg om kosmaak te oorweeg en het sommer op pad woonstel toe by McDonald’s wegneemetes gekry.


    Sy en Dewald eet in stilte en kyk na ’n aktualiteitsprogram oor grondhervorming in die land.


    “Suid-Afrika se grond behoort aan swart mense!” sê ’n radikale politieke leier vurig. “Die wittes het geen grond saam met hulle uit Nederland, Frankryk of Engeland gebring nie. Hulle is niks anders as parasiete nie!”


    Dewald skud sy kop. “Scary, nè? En as mens mooi daaroor nadink, is hy nog bleddiewil reg ook.”


    “Nee, hy’s verkeerd!” sê Sarah. “Swart mense het ook nie grond uit Oos- en Sentraal-Afrika saamgebring nie. Volgens daai redenasie het net die Khoi-San aanspraak op grond in hierdie land. Die probleem met sy soort radikales is dat daar in hulle koppe geen plek is vir die konsep van ’n wit Afrikaan nie. Daardie belaglike siening sou ook ’n streep trek deur die bestaansreg van swart Franse, Engelse en Amerikaners. En wit Australiërs en Amerikaners en swart Karibiërs en Brasiliane tot ewige vreemdelingstatus verdoem. Selfs die Noorweërs en Swede sou hul grond aan die Laplanders moes teruggee.”


    Hy kyk skerp na haar. “Hel, maar jy’s driftig! Ek het nie bedoel jy moet my ’n lésing daaroor gee of my kop afbyt nie.”


    “Moet dan nie sulke stupid stellings maak nie.”


    Hy sit die halfgeëete hamburger terug in sy bord, leun vorentoe in die stoel. Die keep op sy voorkop is diep. “Wat gaan deesdae met jou aan, Sarah?”


    “Wat bedoel jy?”


    “Jy’s uitermatig bitchy met my. Ons liefdeslewe bestaan nie meer nie. Ek mag jou nie by jou werk bel nie. Jy praat nie met my oor wat jy daar doen nie …”


    “Ek het jou van die begin af gesê ek kan nie oor Mercurius se werk praat nie, Dewald. Dis vertroulik.”


    Hy rol sy oë. “Dis duidelik nie net vertroulik nie. Dit het ook ’n helse impak op ons verhouding.”


    Sy antwoord hom nie.


    Hy staan op. “Skoon my eetlus verloor,” sê hy toe hy uitstap.


    Sy wil hom terugroep om jammer te sê, maar keer haarself. Sy’t vanaand eenvoudig nie die krag om deur hom gekruisondervra te word oor hulle verhouding nie. Dit kan vir ’n ander dag wag. En sy’t ook nie regtig antwoorde op sy beskuldigings nie.


    Sy is verlig toe sy hoor hy vroetel in die spaarkamer, wat beteken hy gaan daar werk.


    Haar gedagtes is gou terug by Mercurius. Môre is haar eerste ontmoeting met die famous ondersoeker. Hoewel hy al Maandag hier geland het, was hy nog nie op kantoor nie. Volgens O’Reilly moes hy eers ’n klomp goed afhandel voor hy amptelik kan inval. Du Randt het hom gister en vandag gehelp om te settle in die woonstel wat Mercurius vir hom huur, hy moes sy bestuurslisensie gaan hernu en ook ’n paar draaie by die polisie maak om sy vrywaring van vervolging in Suid-Afrika formeel te bevestig.


    Sarah was met weersin gevul toe O’Reilly hulle vertel van Du Randt se onderonsie met Bester in Manila. “Hy was op die punt om Len se nek te breek,” het O’Reilly gelag asof dit ’n helse grap is. “Len sê hy’t lanklaas in sy lewe só geskrik.”


    Buiten ’n dief en ’n seksmaniak is Bester nog ’n geweldenaar ook, het Sarah gedink. Een met ’n sterkmansindroom wat dinge eerder regbliksem as regpraat – presiés die soort man wat sy nie voor haar oë kan verdra nie.


    En van môre af is hy haar baas.


    Of sy en Calvyn enige bruikbare inligting het wat verband hou met die vermoorde mans, betwyfel sy ook sterk. Sedert hulle ses dae gelede begin delf het, lyk die inligting oor moontlike medewerkers maar karig. Hoewel Calvyn haar heeltyd verseker dat Bester goeie afleidings sal kan maak uit wat hulle reeds weet.


    “Superman se bubble gaan by Mercurius bars. Mark my words,” mompel sy. Dis asof hulle ’n naïewe geloof in die man se “bonatuurlike vermoëns” het. Amper soos die gebreinspoelde volgelinge van ’n sekteleier.


    Sy snork. Dis eintlik om van te lag. Calvyn ken Bester van g’n kant nie, behalwe dat hy vlugtig deur sy ou polisierekords gesnuffel het en uitgevind het dat hy ’n string vroue “omgedop” het. Maar omdat O’Reilly vir Bester gewerf het, is Calvyn oortuig hy gaan net sy towerstaffie swaai om die sake op te los. Sy kan Calvyn waarborg dat hy net so min soos die res van hulle by Mercurius gaan uitrig. Sy weet dis nie baie lojaal van haar nie, maar sy hoop heimlik Bester se mislukking is skouspelagtig.


    Sy staan op en stap met haar bord kombuis toe, sit dit in die wasbak neer. Dis nog nie agtuur nie, maar sy gaan nou in die bed klim. Was al vanoggend vieruur op om vyfuur by die werk te wees. Sy weet nie hoe sy hierdie ure gaan volhou nie, maar O’Reilly het gesê hulle sal in die volgende paar weke maar vir lief moet neem met lang skofte.


    Op pad kamer toe stop sy by die spaarkamer se deur. Sulking Dewald sit agter sy lessenaar en staar in die niet.


    “Ek gaan inklim, vrek lang dag gehad. En môreoggend moet ek weer vyfuur daar wees.”


    Hy kyk nie na haar nie, knik net. 


    Praat dan agter haar aan: “Ek vlieg môremiddag Johannesburg toe vir ’n wiskundekongres en kom eers Maandag terug. Net sodat jy nie dink ek het jou verlaat as jy môreaand by die huis kom nie.”


    Sy hoor die bytende toon, maar steur haar nie daaraan nie. Daar spoel eerder verligting deur haar, wat haar dadelik skuldig laat voel. Hoekom is sy so bly dat hy ’n paar dae uit haar hare gaan wees?


    In die badkamer kom sy tot ’n besluit: Sy en Dewald sal ernstig moet gesels oor hulle toekoms sodra hy terug is.


    Sy kan dit nie langer uitstel nie.

    Woensdag 27 Junie 2018 – Kaapstad


    Een van die eerste lesse wat Richter as sluipmoordenaar by die baas geleer het, is dat jy jou pistool en patrone kry by ’n bron wat wapens onder die tafel deur verskaf. Die wapen moet nooit na hom of jou teruggespoor kan word nie. En ná ’n moord raak jy dadelik ontslae daarvan.


    Daarom gebruik Richter nooit sy eie Heckler & Koch vir werkdoeleindes nie, maar koop sy skietgoed by ’n Nigeriër in die agterstrate van Woodstock. Dié is al jare lank sy verskaffer en het ’n vlekkelose rekord as dit kom by onnaspeurbare wapens.


    Waar Richter nou die Star Starfire 30MI-9 mm skoonmaak, is hy tevrede met die toestand daarvan. Nie nuut nie, maar goed opgepas. Die vierkantige kolf is ook na genoeg aan die Heckler & Koch se ontwerp om gemaklik in sy hand te voel. Hy bestudeer die pistool en knik goedkeurend. Silwerskoon. Hy druk die twee patrone in die magasyn en skuif die vierkantige stafie aan die onderkant van die kolf in, sit dit in die plastieksak, seël die sak en bêre dit onder die los vloerplank in sy slaapkamer.


    Hy trek die latekshandskoene uit, stap kombuis toe en gooi hulle in die vullisdrommetjie. By die tuimeldroër buk hy en haal die wit hemp uit. Dis darem al droog. 


    Hy beskou die hemp noukeurig, frons. Die verdomde bloedvlekke op die kraag het nie heeltemal uitgewas nie. Altyd maar ’n risiko as jy iemand met ’n mes takel, want al werk jy hoe klinies, bly daar van die slagoffer se bloed op jou klere agter. Hy sal die hemp moet verbrand. Gelukkig het sy jas skoon teruggekom van die droogskoonmakers af. Die paar donker vlekke op die bors is weg.


    Aan die baas, wat môre van Engeland terugkeer, sal hy ’n mondelinge verslag moet lewer. Die moord op die kuberkraker het glad verloop. Daar was geen ander verkeer in die mistroostige weer op die pad na die kleinhoewe waar die kuberkraker woon nie. Dus geen ooggetuies van Richter se teenwoordigheid in daardie omgewing nie.


    Al die koerantberigte gee dieselfde weergawe: Dit was ’n inbraak – die venster wat Richter ná die moord gebreek het, was duidelik oortuigend genoeg vir die polisie. Die jong man is met sy eie slagtersmes vermoor en daar is na raming derduisende rande se rekenaartoerusting gesteel. 


    Dié het Richter al die volgende dag vernietig en op ’n munisipale stortingsterrein gaan weggooi. 


    Beter kon die opdrag nie verloop het nie. Hy het selde simpatie met sy slagoffers, maar hy kon nie help om die kuberkraker effens jammer te kry nie. ’n Lewenslustige jong man met ’n mooi glimlag en goeie maniere.


    Hy skud sy kop stadig. Nie dat sy daad hom slapelose nagte sal besorg nie. Dis deel van sy werkbeskrywing om mense te verwyder wat ’n bedreiging vir hulle sakeonderneming inhou. Of soos die baas dit gestel het toe hy Richter destyds in die Afrika-bos gewerf het: “Ek gee jou ’n lisensie om te moor. Jou dade sal selde oor wraak of persoonlike griewe gaan, bloot oor die beskerming van ons bates. As jy dit in daardie lig beskou, sal jou gewete jou nooit ry nie. Voer jou take emosieloos uit, soos ’n tandarts wat ’n pasiënt se tand trek. Beskou dit as ’n hoogs gespesialiseerde maar ietwat onkonvensionele beroep.”


    Richter se gedagtes is vinnig by sy volgende opdrag. 


    Die vierde sektorhoof kom oor ’n paar dae hier aan. Richter het gister in die Skiereiland rondgery om te bepaal waar hy hom kan skiet. Hy is tevrede dat hy ’n afgesonderde terrein geïdentifiseer het, met genoeg lawaai in die omgewing om ’n skoot veilig af te trek.


    Tog is daar iets oor dié spesifieke man wat hom hinder. Maar dit help nie hy noem dit môre vir die baas nie, want hy verpes dit om met sulke soort probleme gekonfronteer te word. Hy sal verwag dat Richter klaar ’n oplossing het. “Dis waarvoor ek jou betaal,” sê hy altyd.


    Dié man is die enigste van die ses sektorhoofde wat ’n standvastige verhouding met ’n vrou het. Volgens sy lêer is hy al twintig jaar met haar getroud en het hulle twee kinders van onderskeidelik sestien en veertien jaar oud. Die ander sektorhoofde is of was geskei en hulle verhoudings met vroue was nooit ernstig nie. Die baas keur juis sy personeel op grond daarvan, en gesinsmense is allermins geskik. Maar in dié geval het hy ’n uitsondering gemaak, want die man se profiel was destyds pasklaar vir die onderneming se behoeftes.


    En hoewel die baas sy streng voorskrif van algehele geheimhouding indril by almal wat vir hom werk, wonder Richter of hierdie sektorhoof nie dalk die goue reël verontagsaam het nie. Dis tog onmoontlik om vir twintig jaar met iemand getroud te wees sonder om iets te laat val oor jou werkgewer en die aard van jou werk. Trouens, dit sou heel onnatuurlik wees. En die baas het geen waarborg dat die vrou sal stilbly as die nuus oor haar man se moord bekend raak nie.


    Hy stap peinsend met die wit hemp in sy hand na die sitkamer. Die kaggelvuur brand reeds hoog. Hy gooi die hemp in die vlamme en druk dit met ’n braaitang dieper in.


    By die drankkabinet gooi hy vir hom ’n tweevingerdop en gaan sit in die gemakstoel voor die vuur. Hy neem ’n slukkie, rol eers die brandewyn in sy mond rond voor hy dit afsluk.


    Daar is net één uitweg, besluit hy. Die tweede in bevel sal moet help.


    Hy haal sy selfoon uit sy sak en bel.


    Die tweede in bevel antwoord amper dadelik.


    “Goed om van jou te hoor,” sê hy op Frans. “Wanneer kom kuier jy weer?”


    Richter oorweeg dit vir ’n oomblik om Engels te praat, maar besluit dan op Frans. Sy verroeste Frans is beter as die tweede in bevel se Engels.


    “Ek het nie kans vir kuier nie, die baas hou my besig. Maar ek bel om ’n guns te vra.”


    “Vir jou doen ek enigiets.”


    “Jy doen dit nie vir my nie, maar vir die baas.”


    “So dis eintlik ’n opdrag?”


    “Sien dit in daardie lig, ja.”


    “Nou laat ek hoor?”


    “Ek wil hê jy moet oor ’n paar dae Angola toe gaan. Kilamba.”


    “Gaan dit oor die man wat na julle toe kom?”


    “Ja. Hy’t ’n vrou en twee kinders in Kilamba.”


    “En hulle moet … ophou asemhaal?”


    “Korrek. Ek sal jou bel wanneer jy dit moet doen. Wees net gereed. En tref al die voorsorgmaatreëls soos ek jou geleer het.”

    Donderdag 28 Junie 2018 – Kaapstad


    Wim O’Reilly het aansienlik ouer geword sedert Carl hom as Benade leer ken het. Sy gesig is sakkerig, die ruie wenkbroue grys, yl hare sorgvuldig gekam om sy bles te verberg, bolwange wat sy klein mondjie afkamp in ’n effe droewige formasie, nekhamme wat onder sy ken dril, en boonop ’n reusemaag wat die knope van sy blinkgrys hemp tot die uiterste beproef. Hy moet nou in sy vroeë sestigs wees, skat Carl.


    Len du Randt het hom gisteraand laat weet dat hy vanoggend eers elfuur by die kantoor moet aanmeld. “Wim het ’n ontbyt saam met ’n groepie Amerikaanse diplomate en daarna ’n vergadering by die ambassade. Hy wil by die werk wees as jy daar aankom.”


    Carl was effens verras oor Mercurius se beskeie kantoor. In sy kop het hy ’n hipermoderne omgewing met glas en ontwerpersmeubels verwag. Maar dié plek se dekor dateer uit die vorige eeu. Die plafonne is geel gevlek en die outydse houtpanele teen die mure trek plek-plek weg van mekaar.


    Nou, terwyl O’Reilly steunend oorkant Carl by die groot eikehoutlessenaar in sy kantoor gaan sit, voel dit asof hy met ’n vreemdeling te doen het. Die Benade wat hy destyds in die polisie leer ken het, was stuurs, ernstig en pynlik formeel. Hy het nooit dié gulhartige sy van die man gesien nie. Toe hulle ’n minuut gelede handskud, sou ’n mens sweer O’Reilly verwelkom sy verlore bloedbroer. Sowat van omhelsings en klappe op die blad het Carl lanklaas beleef.


    O’Reilly leun terug in sy stoel en staar na Carl asof hy hom vir die eerste keer sien. “Hoe de hel kry jy dit reg om nie oud te word nie? Jy lyk dan nog presies dieselfde!”


    Carl glimlag. “My blonde hare kamoefleer net die gryses. En glo my, daar’s baie.”


    “Wel, troos jou daaraan, jy lýk nie sewe-en-veertig nie.” O’Reilly lag. “In teenstelling met my, wat elkeen van my sestig jaarringe ten toon stel.” Hy vroetel in een van die lessenaarlaaie en oorhandig ’n dun lêer aan Carl. “Sommer agtergrondinligting oor Mercurius. Ek vertrou Len het jou kortliks ingelig oor ons doen en late?”


    Carl knik.


    “Die lêer gee breedvoerige inligting oor die inner workings van Mercurius. Dis eintlik ’n handleiding vir ons werknemers, met onder meer riglyne oor hoe om ons na ’n menseregteorganisasie te laat lyk. Mercurius reik gereeld nuusverklarings uit oor menseregtevergrype om ons skynbeeld te handhaaf en natuurlik om ons ware werksaamhede te verdoesel. Glo my, soms vereis dit nogal ’n fyn balanseertoertjie. Ons is die enigste private intelligensie-agentskap wat onder ’n vals identiteit opereer – anders as byvoorbeeld Kroll, Pinkerton National Detective Agency en Booz Allen Hamilton in Amerika, AEGIS en Hakluyt & Company in Brittanje en Black Cube in Israel.”


     O’Reilly beduie na die lêer. “Jy kan dit later op jou tyd deurgaan. Die belangrikste om te weet is dat ons die ondergrondse been van verskeie Westersgesinde intelligensiedienste is.”


    “Suid-Afrika s’n ook?”


    O’Reilly sug. “Ongelukkig nie. Ons Staatsveiligheidsagentskap is veels te hand op die blaas met die Russe en die Chinese, wat die land outomaties diskwalifiseer.”


    Hy leun terug in sy stoel. “Raait, laat ons by jou opdrag uitkom. Eerstens wil ek beklemtoon hoe verheug ek is dat jy ingestem het om ons te help.” 


    “Ék is die een wat dankbaar moet wees,” sê Carl, “want ek het my identiteit terug. Jy het my ’n enorme groot guns bewys. Ek hoop net ek stel julle nie teleur nie.”


    “Jy sál nie. Dit weet ek uit ondervinding.”


    Die oortuiging waarmee die ouer man praat, laat Carl ongemaklik voel. Die druk gaan sonder twyfel op hom wees.


    “Wees gerus, Carl. Jy’s nie op jou eie nie. Len is voltyds tot jou beskikking, en ons ander twee personeellede sal as jou inligting- en navorsingsentrum dien. En ek’s ook heeltyd hier om jou te ondersteun. Ons span vergader later vandag om jou vollediger inligting oor die betrokkenes in die saak te gee.”


    O’Reilly haal ’n tweede lêer uit. “Maar dalk is dit goed dat ek jou eers net in die prentjie bring. Drie maande gelede het ’n senior amptenaar van die Switserse inkomstediens dokumente oor geheime bankrekenings aan die CIA gelek. Dis gegewens van letterlik duisende mense se bankrekenings, wat saam bykans honderd miljard dollar bedra. Die nuus oor die lekkasie is nie heeltemal dig gehou nie en nuushonde wêreldwyd het daaroor begin navraag doen. Intussen is die Switserse fluitjieblaser in ’n tref-en-trap-ongeluk dood, wat die CIA vas glo die werk van ’n soort derde mag was. Gelukkig het die media nooit die name van die rekeninghouers in die hande gekry nie en het die CIA ontken dat hulle bedragspesifieke besonderhede van die Switser ontvang het. Daar is onder meer ’n paar vooraanstaande Amerikaanse politici tussen die duisende oortreders, wat ’n helse verleentheid vir Amerika sou wees as dit moes uitkom. Van groter belang is die lys name van die tophonderd met die meeste geld in hul geheime rekenings. Dit lees soos die who’s who van die misdaadonderwêreld – bekende Suid-Amerikaanse dwelmbase, wapenhandelaars, geldkoeriers vir diktators in die Derde Wêreld en ander internasionale misdadigers.”


    Hy aarsel ’n oomblik, glimlag. “Met die uitsondering van nét ses mense was die CIA bewus van elkeen van die tophonderd se bedrywighede. En aanvanklik was hulle verstom oor hulle geen inligting oor dié ses kon kry nie, al het hulle oor die name beskik. Hulle het egter gekonsentreer op die ander vier-en-negentig, op wie hulle kon toeslaan via die FBI en die wetstoepassers van verskeie Westerse lande.”


    Hy tik met ’n vlesige vinger op die lêer. “Die ses onbekendes was dus lank onder hulle radarskerm, totdat drie van hulle die afgelope maand hier in Suid-Afrika vermoor is. Toe eers het die CIA besef daar is ’n verband tussen die mans. Hulle het al drie van ander lande hierheen gevlieg en is kort ná hul aankoms in Kaapstad vermoor. Nou glo die CIA – en ek is geneig om met hulle saam te stem – dat die moorde dui op iets van internasionale belang. Moontlik ’n globale misdaadsindikaat wat dié ses se bedrywighede dringend wil toesmeer.”


    “En hulle vermoed die oorblywende drie gaan dieselfde paadjie as die vermoordes loop?” vra Carl.


    O’Reilly knik. “Als dui daarop.”


    “Is die SAPD bewus van die verband tussen die vermoordes?”


    “Gelukkig nie. Behalwe dat hulle nie insae het in die name op die Switserse banklys nie, is die moorde op verskillende maniere en plekke gepleeg, wat ek glo die moordenaars met voorbedagte rade doen. Kry die polisie egter snuf in die neus dat daar ’n verband is, sal dit in ’n japtrap wêreldnuus wees en in die proses ook die moordenaars waarsku dat die gereg op hulle spoor is. As hulle dan hulle modus operandi verander, bedonner dit ons kanse om agter die kap van die byl te kom.”


    “Hoe het julle die inligting oor die moorde bekom? Net gesteun op mediaberigte?”


    O’Reilly glimlag. “Nee, ons het ’n kontakman by die polisie. Hy is op Mercurius se betaalstaat, verdien meer by ons as by die polisie. Hy werk by die mediaskakelafdeling in Kaapstad en ontvang afskrifte van die polisiedossiere en forensiese verslae van elke enkele moord wat in die land gepleeg word, wat hy, indien ons dit versoek, vir ons aanstuur. Die enigste nadeel is dat hy die inligting nie altyd dadelik kry nie. Maar omdat hy die name van ons ses mans het, is hy heeltyd op die uitkyk vir hulle. Hy moet egter baie versigtig wees met navrae om nie agterdog by sy kollegas te wek nie.”


    Hy staan uit sy stoel op. “Dis kortliks die agtergrond, maar vanmiddag sal jy ’n meer volledige prentjie kry. Nie nodig om nou al jou kop daaroor te breek nie.”


    Hy kyk op sy horlosie. “Amper twaalfuur. My voorstel is ek en jy gaan eet iewers. Hier om die draai in Breestraat is ’n paar uitstekende restaurante. Dan kan ek sommer hoor of jy tevrede is met jou blyplek en of jy nog ander behoeftes het.”


    Toe Carl saam met hom uit die kantoor stap, kan hy die ongemak in sy gemoed beswaarlik afskud. Dit lyk of O’Reilly vir geen oomblik daaraan twyfel dat hy hierdie saak vinnig gaan uitpluis nie.

    Donderdag 8 Julie 2004 – DRK


    Nie Baako óf sy luitenante het hulle sien kom nie. Hulle was nog besig om register te neem van die werkers toe die swaar gewapende soldate geluidloos uit die bosse verskyn.


    Baako eien hulle dadelik aan die kentekens op hul uniforms as soldate van die FDLR – Forces démocratiques de libération du Rwanda.


    Hy en die vier luitenante word beveel om plat op die grond voor die groot tent te gaan sit. Die soldate praat nie, hou net hulle wapens op Baako-hulle en die werkers gerig.


    Pêrels sweet slaan op Baako se voorkop uit. Hierdie is nie goeie nuus nie. Awax, sy baas, het genoem dat die FDLR deesdae hier in die ooste van die Kongo bedrywig is, maar hy’t nie gedink dit hou ’n bedreiging vir hulle myn in nie. Volgens hom is daar baie groter myne in Suid-Kivu waarop die FDLR sal toeslaan. 


    Boonop het Awax die steun en beskerming van die Rwandan Patriotic Army, die militêre vleuel van die Tutsi’s. In ruil daarvoor moet hy amper dertig persent van die myn se wins aan hulle afstaan.


    Maar Baako het gerugte gehoor dat die Hutu’s van die FDLR die oorhand kry oor die Rwandan Patriotic Army. Dié twee groepe het bly voortveg ná die Tweede Kongolese Oorlog verlede jaar beëindig is. Die feit dat ’n mens nooit meer die Rwandan Patriotic Army se soldate in die dorp of omgewing sien nie, moet beteken dat die gerugte waar is. En blykbaar steun Joseph Kabila, die DRK se president, self lankal die FDLR.


    Awax was aan die verkeerde groep lojaal.


    En nou gaan Baako die prys daarvoor betaal.


    Hy kan sien die soldate wag op iemand, want hulle kyk gereeld in die stofpad se rigting.


    Ná ’n ruk hoor hulle die dreuning van ’n voertuig aankom. Dis ’n Land Rover met drie insittendes.


    Die viertrek stop langs die groot boom. Twee wit mans klim uit, albei met blou kortmouhemde, maar met dieselfde kamoefleerbroeke as die soldate. Daar hang ’n rewolwer aan die een se sy. Hy is fors gebou. Die ander wit man is skraler en ouer, hy loop voor en lyk soos die leier. Hy word gevolg deur ’n offisier van die FDLR met ’n AK-47 oor sy skouer.


    ’n Soldaat loop die drie tegemoet en beduie na waar Baako en die luitenante sit.


    Die ouer man kom nader en vra op Frans of Baako in beheer van die myn is.


    “Ja,” sê hy, voeg dan vinnig by: “Maar ek werk vir ’n baas, Awax Makidi. Hy bly in die dorp.”


    Die ouer man glimlag, maar sê niks. 


    Die offisier agter hom praat: “Makidi wás jou baas. Hy’s vanoggend in sy bed doodgeskiet.”


    Baako se lyf begin onbeheers bewe. Gaan dit ook sý lot wees?


    Die drie mans praat fluisterend met mekaar. Dan tree die fors kêrel vorentoe. Hy kom staan voor Baako en die luitenante, sy hoekige gesig uitdrukkingloos. Baako staar beangs na die letsel wat van onder sy oog tot op sy ken loop. 


    Die man trek sy rewolwer stadig uit die holster en rig dit op die luitenant op die verste punt van Baako.


    Sy vinger krul om die sneller.


    Die luitenant begin histeries skree.


    ’n Skoot klap.


    Baako voel die bloedspatsels teen sy wang. Hy kyk met verstarde oë hoe die luitenant omkantel en die grond met ’n dowwe slag tref.


    Die volgende luitenant hou sy hande voor sy gesig, maar hy val soos ’n afgekapte boom agteroor toe die skoot klap. Ook die volgende een word sonder seremonie in die voorkop geskiet, sy bloedstollende kreet halfpad gesmoor.


    Warm urine loop teen Baako se bene af. Hier word hy vandag soos ’n hond doodgeskiet. En daar is geen uitkomkans nie. Nie eens sy voorvadergeeste sal hom kan red nie.


    Langs hom maak Akva fyn kermgeluidjies toe die man die rewolwer op hom rig.


    Dan roep ’n stem hard op Frans: “Ék wil hom skiet!”


    Die man met die rewolwer draai in die rigting van die stem.


    Baako sien die roering tussen die stilgeskrikte werkers. Tot sy verbasing is dit Imani wat na vore tree. 


    “En wie’s jy nogal om so ’n verwaande versoek te rig?” vra die offisier smalend.


    “Imani Mutsinzi,” sê die seun met die lang, lenige lyf. “My pa was ’n onverskrokke Hutu-kryger wat sy lewe verloor het in die Eerste Kongolese Oorlog.”


    Die offisier rig sy AK-47 op Imani, wat nie terugdeins nie. Sonder ’n sweempie vrees gluur hy terug. 


    Die offisier laat sak die geweer. “Hy’s nie ’n bang een nie,” lag hy.


    Die ouer man wys na Akva. “Hoekom wil jy hóm juis skiet?”


    “Want hy’s ’n lafaard,” spoeg Imani die woorde uit. “Hy het sy mag as luitenant misbruik om ons te mishandel. Kyk hoe sit hy nou daar en kerm. Hy’s g’n ware man nie.”


    “Gee hom die rewolwer, Richter,” beveel die ouer man.


    Imani neem die wapen. Daar is haat in sy oë toe hy die loop op Akva rig.


    Dié smeek met ’n hoë stem om genade.


    Die seun vuur drie skote af – een tref Akva in die voorkop, die ander deurboor sy bors.


    Die ouer man beduie na Baako. “Maak sommer met hierdie een ook klaar.”


    Maar die seun skud sy kop en gee die rewolwer terug. “Julle sal dom wees om hom dood te maak. Hy ken hierdie myn beter as enigiemand anders. En hy het ’n goeie hart.”

    Donderdag 28 Junie 2018 – Kaapstad


    Sarah het nog nooit van buitengewoon aantreklike mans gehou nie. Eerstens vertrou sy hulle nie en tweedens is hulle ego’s gewoonlik hopeloos te groot. In die verlede het sy al ’n stel met een of twee van hulle afgetrap, wat haar oortuig het om dié spesie ten alle koste te vermy.


    En Carl Bester val pens en pootjies in daardie kategorie.


    Lank, breedgeskouer, gespierd – met priemende blou oë en ’n gesig wat Hollywood-materiaal is. ’n Blonde Keanu Reeves. Hy tiek presies ál die boksies af van haar idee van ’n no-go man: dief, seksmaniak, geweldenaar en nou ook nog uitermatig aantreklik.


    Sy handdruk is ferm toe O’Reilly hom aan haar voorstel, maar sy merk hoe sy blik vlugtig oor haar lyf gly. Sulke gladde javels is almal dieselfde, dink sy, met net een ding op die brein.


    Calvyn tree op soos ’n skoolseun wat sy rugbyheld vir die eerste keer ontmoet. Hy stamel oor stroperige vleitaal van “die groot voorreg … om … om skouers te kan skuur met so ’n gerekende speurder”.


    Hy’t nagelaat om “uitgeslape dief” by te voeg, dink sy.


    Bester gaan sit tussen O’Reilly en Du Randt en regoor Calvyn en Sarah by die tafel in die konferensielokaal.


    Wat haar van Bester verras, is dat hy heelwat jonger lyk as wat sy voorsien het. Hy kan nie ’n jaar ouer as veertig wees nie, wat eenvoudig nie klop met haar somme nie. Volgens Calvyn het Bester hom in sy vyftien jaar by die polisie as ’n topspeurder gevestig, en daarna was hy tien jaar lank ’n voortvlugtige. Dalk is die man so selfgesentreerd dat hy met sy gesteelde geld ook nog plastiese chirurgie ondergaan het? Hoewel die kenmerkende tekens van ’n styfgespande vel nie op sy bruingebrande gesig wys nie.


    Dit lyk nie of hy erg het aan die jongste modes nie. Die blou blazer is effe verbleik en die wit gholfhemp nie juis iets wat mens in ’n kantooromgewing sou dra nie. Sy grys broek moet uit ’n vorige dekade dateer, die pype heelwat wyer as vandag se mansbroeke. Seker nie prakties gewees om in nuwe klere te belê as jy heeltyd voor Interpol moet uitvlug nie.


    O’Reilly en Du Randt lyk asof hulle die Lotto gewen het. Daai glimlagte het sy nog nooit voorheen ervaar nie. Maar hoe dan anders? Hulle Mercurius-god sit knus tussen hulle, hier om die gróót saak tjop-tjop op te los.


    “Wie van julle gaan die woord voer?” O’Reilly kyk om die beurt na haar en Calvyn.


    Calvyn trek die stapel dokumente voor hom nader. “Ek.”


    “Hy doen Mercurius se snuffelwerk,” sê O’Reilly vir Bester. “Jy steek nie sommer iets vir hom weg nie.”


    Calvyn onderdruk ’n giggellaggie.


    “Sarah werk saam met hom aan die saak,” voeg O’Reilly as nagedagte by. “Sy was voorheen ’n senior lektor in internasionale politiek by Ikeys.” 


    Haar oë ontmoet Bester s’n, maar sy kyk vinnig weg. Die man het die soort deurborende blik wat haar ongemaklik stem.


    “Reg, ek gaan eers op die drie vermoordes fokus,” sê Calvyn. “Agt-en-twintig dae gelede het Cleveland Whitelock van Parys af in Kaapstad geland. Die volgende oggend is sy lyk deur ’n fietsryer ontdek tussen bosse langs die Melkbosstrandpad. Volgens die patoloog se verslag was die oorsaak van dood ’n kopbesering met geweldige bloedverlies weens die trauma wat deur ’n skerp voorwerp toegedien is. Sy Franse paspoort is ’n dag later in ’n gehawende toestand net duskant Melkbos tussen die bosse gekry. Dis tesame met sy kredietkaarte en ander reisdokumente verbrand, maar sy paspoortnommer was nog sigbaar. Navrae by die lughawe het niks opgelewer oor wie hom daar ontmoet het nie. Hy het ook geen taxidiens gebruik nie. Hoewel hy al tien jaar lank ’n Franse burger was, kon ons Mercurius-tak in Parys nie sy woonplek of enige naasbestaandes opspoor nie. Sy adresbesonderhede by hulle Binnelandse Sake was verouderd. Wat ons wel van hom weet, is dat hy baie gereis het. Hy’t China en Afrika gereeld besoek, veral Rwanda en Uganda. Ook Zimbabwe een keer. Op Google en sosiale media is daar egter geen spoor van ’n Cleveland Whitelock nie.”


    Bester leun vorentoe. “Ek neem aan die polisie het geen leidrade op die moordtoneel gekry nie?” 


    “Niks. Zilch. Dis ’n kenmerk van al die moorde,” spring O’Reilly in.


    “Die tweede man is een-en-twintig dae gelede vermoor,” sê Calvyn. “Althaus Schmidt, ’n Duitser van geboorte wat die afgelope vyftien jaar in Oostenryk bly. Sy lyk is vyf kilometer duskant Caledon in ’n murasie deur plaaswerkers ontdek. Blote toeval, want hulle het juis op daardie dag die murasie begin afbreek. Hy is met ’n stuk draad om sy nek aan ’n dakbalk opgehang. Die polisie het geen dokumente by hom gekry nie, maar in sy broek se agtersak was ’n instapkaartjie van die vorige dag se vlug van Londen af, dus kon hulle sy identiteit trace. Soos met Whitelock kon ons Oostenrykse Mercurius-tak geen adresbesonderhede of naasbestaandes van Schmidt opspoor nie. Hy het ook baie gereis, hoofsaaklik na Londen en Rwanda, maar ook vier keer China toe. En hoewel daar tientalle Althaus Schmidts op Google en die sosiale media is, woon nie een in Oostenryk nie.”


    “Ons het darem gemene delers: Rwanda en China,” sê Bester.


    Calvyn knik oordrewe. “Ja, die derde vermoorde het óók in Rwanda geboer, tot vyf keer ’n jaar. Prince Kazadi, ’n Belgiese burger wat op grond van sy naam ’n boorling van die Kongo kan wees, was ook dikwels in die DRK. Én hy het China gereeld besoek. Kazadi het verreweg die meeste geld in sy geheime Switserse bankrekening gehad – amper dubbel soveel as die ander vyf en nommer sestien op die tophonderdlys. Hy is twee weke gelede in ’n vyfsterhotel hier in die middestad …”


    Sarah luister nie meer nie, die besonderhede van Kazadi se gifmoord nog vars in haar geheue. Sy vra haarself heeltyd af wat de donner sy hier soek? Sy het die werk gevat om van Dewald se alomteenwoordigheid te ontsnap – dis die bottom line. Sy het nooit gedink sy sal haar werk by die universiteit so baie mis nie. Om navorsingsartikels vir akademiese publikasies te skryf, om haar kennis met studente te deel, en ja, al moet sy dit effens teensinnig erken, om met gesag voor die TV-kameras oor haar gunstelingvakgebied te praat. Nou is sy vasgevang tussen moorde van onbekende mans en ’n dolle en tevergeefse soektog na meer gegewens oor hulle. Speurwerk 101. Haar doktorsgraad en kennis van internasionale politiek ’n totale vermorsing …


    “Reg, nou die drie wat nog leef,” sê Calvyn. “Peter Butler, Sün Chang en Ian McMeeken.”


    Haar aandag keer terug na die verrigtinge. Dis die deel waar sy ’n bydrae probeer maak het.


    “Sarah het dertien Peter Butlers op Google en sosiale media opgespoor. Ons takke in Brittanje, Amerika en Australië het teruggekom met inligting oor die Peter Butlers wat hulle kon naspeur. Nie een lyk of hy ’n paar miljoen dollar in ’n Switserse bankrekening kan hê nie. Daar is ’n onderwyser, ’n klerk, skoenmaker, eienaar van ’n skubaduikskool, tandarts, polisieman, lektor en so meer. Ons takke het ook na hulle reisbesonderhede gekyk. Nie een het die afgelope vyf jaar China of Afrika besoek nie.”


    “Bleddie algemene naam, moeilik,” brom O’Reilly.


    “Dis nog nie ’n patch teen Sün Chang nie,” sê Calvyn. “Letterlik honderde Changs op die internet. Maar omdat ons tweemankantoor in China nie ondersteunende inligting kan bekom sonder om die Chinese owerhede se aandag te trek nie, is dit soos om ’n naald in ’n hooimied te soek. Onmoontlik.”


    O’Reilly sug. “So ons het bokkerol oor Butler of Chang?” 


    “Korrek,” sê Calvyn. “En ek’s bevrees Ian McMeeken het ook nie resultate opgelewer nie. Dis ’n Iers-Skotse van wat met daardie spesifieke spelling nie meer algemeen voorkom nie. Ons Britse tak kon besonderhede van drie McMeekens kry: ’n afgetrede boer, ’n kafee-eienaar en sy seun wat saam met hom werk. En dis al.”


    “Dis darem nie al nie,” sê Sarah vinnig. Hoewel Calvyn gesê het sy gryp na ’n strooihalm, glo sy tog daar kan iets in steek. 


    “Ek het ’n Mary McMeeken op Facebook opgespoor,” gaan sy voort. “Sy bly in Kilamba, Angola – dis skynbaar ’n redelik nuwe behuisingsprojek teenaan Luanda. In een van haar posts verwys sy na haar man. Ongelukkig nie op sy voornaam nie, en ook nie besonderhede wat ons kan help nie, maar uit foto’s van die huis kan ’n mens aflei dis baie weelderig.”


     “Maar hulle het twee kinders,” onderbreek Calvyn haar vererg, “wat nie strook met die vermoordes van wie geen naasbestaandes opgespoor kon word nie. Ons het ook in Luanda se telefoongids gekyk en daar is geen McMeeken gelys nie. Buitendien glo ek nie ’n ryk ou gaan in ’n behuisingsprojek huis opsit nie. Vir my is dit ’n doodloopstraat.”


    “Shit,” brom O’Reilly weer.


    “Maar nes die drie vermoordes bly hy nie in Europa nie,” sê Bester. “Kan ons nie by ’n kontak in Angola uitvind wie die man is nie?” 


    O’Reilly skud sy kop. “Dis ons bleddie probleem. Ons het geen Mercurius-tak in die hele ooste van Afrika nie. En ons kan nie van hier af ’n amptelike navraag rig nie, want dalk maak dit slapende honde wakker … veral as die man later vermoor word.”


    Bester peins ’n rukkie. “Dan doen ons dit nie-amptelik. Stuur aan die McMeeken-vrou ’n persoonlike boodskap op Facebook. Vra of haar man se naam Ian is en of hy dalk in die afsienbare toekoms Suid-Afrika gaan besoek. Die sender kan sê hy’t ’n Ian McMeeken in sy jong dae geken en sal hom graag weer wil sien as hy in dié geweste kom. As die man se naam nie Ian is nie, weet ons ten minste ons het die verkeerde ou beet.”


    “Ek sal vir haar die boodskap stuur,” sê Du Randt uit die bloute.


    O’Reilly lag. “Nie geweet jy’s ’n Facebooker nie, Len!”


    Du Randt lyk effe verleë, vryf met sy hand oor sy borselkop. “Dis maar my manier om met die familie en vriende in Gauteng kontak te hou.”


    “Raait, dit kan seker nie kwaad doen nie,” sê O’Reilly.


    Sarah knik net, ontstig dat sy nie aan so ’n voor die hand liggende oplossing kon dink nie.

    Donderdag 28 Junie 2018 – Kaapstad


    Carl Bester! En dit in dieselfde restaurant in Breestraat waar Guido besluit het om middagete te geniet.


    Hy kon skaars sy oë glo toe hy Bester saam met die gesette kêrel sien instap. Duidelik is hy nie meer ’n voortvlugtige nie. En hy lyk nie ’n dag ouer as toe Guido hom laas gesien het nie. Dít het die oomblik nog meer onwerklik gemaak – so asof vyftien jaar in die tronk meteens uit sy geheuebank gevee is. Want Bester was die laaste mens met wie Guido as ’n vry man gepraat het … en is nou die eerste bekende wat hy weer as vry man sien.


    Toe Bester en die gesette kêrel in die oorkantste hoek gaan sit, het Guido vervaard die koerant voor hom oopgeslaan om homself onsigbaar te maak. 


    Hy het verskeie emosies beleef. Haat was die eerste. Dit het in die vorm van kokende woede in hom opgewel. Só erg dat hy die koerant beswaarlik met sy bewende hande kon vashou. Net drie dae ná sy ontslag uit die tronk sit die man wat hom destyds in boeie geslaan het, die man wat sy organisasie eiehandig vernietig het, enkele meter van hom af.


    En die wete dat die wraak wat hy toe gesweer het nie dadelik voltrek kan word nie, het die vuur in sy binneste net verder gestook. Hy moes homself met moeite keer om nie die skerp biefstukmes op die tafel te gryp en op sy vyand af te storm nie.


    In sy eerste vyf jaar in die tronk was Guido se gedagtes voltyds by Bester. Hy het verskeie wraakplanne haarfyn uitgewerk vir wanneer hy eendag vry sou wees. Toe hoor hy die nuus dat Bester miljoene rande gesteel en landuit gevlug het, en dat Interpol hom soek.


    Sedertdien het Guido net gefantaseer: dat Bester gevang word en in dieselfde tronk as hy sy straf uitdien. Hoe Guido en sy volgelinge hom eers martel en dan sy nekslagaar met een van die skerpgemaakte implemente deurboor …


    Hy het Bester en sy gesette vriend gevolg toe hulle by die restaurant uitloop, gesien hoe hulle om die hoek in Loopstraat by ’n gebou instap. Guido het geduldig gewag, en vyf uur later is sy geduld beloon: Bester het alleen uitgekom. 


    Guido het hom onopsigtelik tussen die ander voetgangers gevolg, sy taak vergemaklik deur die winterskemerte wat oor die stad neergedaal het. Bester het by ’n woonstelblok oorkant die Kompanjiestuin ingestap. Kort daarna het ’n lig in die hoekwoonstel op die vierde verdieping aangegaan en het Guido sy prooi voor die venster sien verbyloop.


    Hy het nie langer vertoef nie. Dis genoeg dat hy weet waar Bester woon.


    Waar hy nou aan die etenstafel sit, peusel hy lusteloos aan sy bord kos, sy gedagtes by belangriker sake. Hy is net vaagweg bewus van Dietrich en Bernard oorkant hom. 


    “Huhgg,” kom die bekende klank uit sy broer se kwylende mond – ’n teken vir Bernard om hom te voer. 


    Bernard skep die kapokaartappel met ’n lepel op en druk dit in Dietrich se gapende mond, vee behendig die kwylstrepe van sy ken af.


    Guido is Bernard ewige dank verskuldig. In die vyftien jaar van sy afwesigheid het die jonger man met die grootste sorg na Dietrich omgesien. Guido het hom as tiener van die strate afgehaal waar hy voltyds gebedel het. Hy het ná sy ma se dood iemand nodig gehad om na sy broer te kyk, en Bernard het sy stoutste verwagtinge oortref. Hy het Dietrich nie alleen goed versorg nie, maar die huis skoon gehou en die tuin netjies.


    Guido se blik rus op sy broer. Dietrich het hom nie eens herken toe hy ná al die jare hier aankom nie. Net sy gebruiklike geluide geuiter, sy uitdrukkinglose oë en gapende kwylmond nog presies soos Guido hom onthou. Wel effe gryser om die slape en bietjie meer geset, maar oënskynlik gesond.


    Hy staar aandagtig na Dietrich se malende kake – so asof hy aan ’n stuk taai vleis kou eerder as fyngedrukte aartappels. Dan sluk hy hard en maak sy mond oop. “Huhgg.”


    Net vir ’n oomblik vlam die ou woede weer in Guido op. Dis die agterlosige fout van die dokter tydens Dietrich se geboorte vyftig jaar gelede wat van sy broer ’n lewenslange moroon gemaak het.


    Maar soos hy in die verlede gereeld gedoen het, begin hy met hom praat.


    “Weet jy wat, Dietrich?” vra hy afgemete.


    Al verstaan sy broer nie ’n enkele woord nie, verbeel Guido hom hy praat met ’n hoogs intelligente persoon. Op ’n vreemde manier vergoed dit vir sy brandende behoefte aan die geselskap van ’n normale broer.


    “Baie mense sou vandag se gebeure met Bester as blote toeval afmaak. Maar daar bestaan nie iets soos toeval nie. Elke tree van elke mens is lankal reeds bepaal, dis onvermydelik vasgelê op sy lewenspad. Vandag se gebeure is eerder ’n teken, ’n rigtingwyser van spesifiek die Noorse God van Donder dat ek moet optree.”


    “Huhgg.”


    Guido glimlag. “Ek sien jy verstaan. My beplande optrede sou jou onder ander omstandighede weer sonder ’n ouer broer laat, dalk dié keer lewenslank as iets sou skeefloop … Maar troos jou daaraan dat dit nie in jou leeftyd sal gebeur nie. Ek het ander planne vir jou. En moet jou oor niks bekommer nie, want ná vandag se teken is ek vir die eerste keer in baie jare weer gevul met die krag van vril.”


    “Huhgg.”


    Guido frons. “Het jy vergeet wat vril beteken? Dit, my liewe broer, is die psigokinetiese energie waarmee die mense van Thule gevul was.”


    Hy stoot sy bord tevrede terug. “En dít maak weer van my ’n Übermensch … nes vyftien jaar gelede saam met die Ridders van ThuKlan.”


    Guido se dawerende lag laat Bernard skerp opkyk, en selfs Dietrich se wasige blik is vir ’n oomblik op hom gevestig.

    Vrydag 29 Junie 2018 – Kaapstad


    “Afrika en China?” vra O’Reilly fronsend. “Brei uit, Carl.”


    “Ek dink ons moet die antwoord daar soek, en ek sal jou sê hoekom. Die vermoorde mans se reisgeskiedenis …”


    O’Reilly se foon lui. “Sorry, maar dit gaan net ’n oomblik wees,” sê hy verskonend en tel die gehoorbuis op.


    Carl luister nie na O’Reilly se gesprek nie, sy gedagtes by die saak. Hy het gisteraand by die woonstel weer deur Calvyn en Sarah se verslae gelees en tot die gevolgtrekking gekom dat die drie vermoordes se reisgeskiedenis in hierdie stadium die enigste leidraad verskaf oor hoe hulle moontlik aan hulle miljoene gekom het. Gedurende sy jare in die vreemde het hy ’n belangstelling in die internasionale politiek ontwikkel en daagliks in sy ledige ure op die internet daaroor opgelees.


    O’Reilly lui af. “Jy’t gepraat van hulle reisgeskiedenis? Dit het my ook laat dink daar is ’n verband, maar ek luister graag na jou gevolgtrekking.”


    “Soos ons almal weet, het China lankal sy oog op Afrika as deel van sy beleid om sy ekonomiese teenwoordigheid oral in die wêreld te vestig. Afrika is deurspek met Chinese projekte – kragstasies, spoorverbindings, winkelsentrums, noem maar op. Die Chinese se sogenaamde nuwe syroete, wat vyf-en-sestig lande oor land en see van Beijing tot Rotterdam en Madrid sal verbind, se tentakels strek ook verder af, tot in die suidweste en ooste van Afrika.”


    O’Reilly hou sy hand op. “En dan moet jy nie vergeet van China se planne om ’n vlootbasis in Djiboeti aan die Horing van Afrika te bou nie. Dit bewys dat hulle ook hulle militêre voetspoor op die vasteland wil vergroot. Die CIA is juis nervous daaroor.”


    “Hulle het rede,” sê Carl. “Omdat Amerika se internasionale invloed vinnig aan die taan is onder Trump deurdat hy van sy tradisionele Westerse bondgenote vervreem het met onder meer die onttrekking aan die Paryse klimaatsverdrag en die Verenigde Nasies se Menseregteraad, het daar ’n lugleegte van mag in die internasionale politiek ontstaan. En China is vinnig besig om dit te vul.”


    O’Reilly knik. “Terwyl Afrika die Chinese met ope arms inwag. Maar onder die dekmantel van infrastruktuurontwikkeling het China eintlik Afrika se oorvloedige minerale rykdom in sy visier.”


    “Presies. En dis juis dié verband tussen China en Afrika wat ek glo die leidraad verskaf. Een van die gelyste mans is immers ’n Chinees, terwyl die vermoordes se gereelde besoeke aan China en Afrika duidelik aandui dat daar ’n verband is. Die feit dat hulle juis Rwanda gereeld besoek het, vertroebel egter my teorie. Sover ek weet, is Rwanda nie geseën met die minerale rykdom van die meeste van sy buurlande nie. Maar smokkelroetes is seker nie uitgesluit nie, veral wanneer die produkte nie in tonnemaat vervoer hoef te word nie. Soos byvoorbeeld diamante.”


    O’Reilly klap met sy plathand op die tafel. “Shit, daaraan het ek nooit gedink nie!”


    Carl trek sy skouers op. “Dalk loop ek dinge vooruit. Die inligting is nét te skraps om vaste afleidings te maak. Maar ’n mens moet iewers begin.”


    “Stem volmondig saam,” sê O’Reilly toe hy vlugtig op sy horlosie kyk. “Jy sal my moet verskoon. Die oproep vroeër was van my tandarts. My afspraak is vervroeg.”


    Carl stap nadenkend terug na die kantoor wat hy met Len du Randt deel. Dié sit met ’n diep frons agter sy lessenaar en tokkel verwoed op sy rekenaar se toetsbord.


    “En daai frons?” vra Carl.


    Du Randt sug. “Die McMeeken-vrou het nog nie van haar laat hoor nie. Ek kon dit seker verwag het, want geoordeel na haar posts is sy nie vreeslik bedrywig op Facebook nie.”


    “Ons moet maar geduldig bly,” sê Carl. “Ek neem aan jy het ’n vals Facebook-profiel geskep. Watter naam het jy gebruik?”


    “Vals profiel?” vra Du Randt verbaas.


    “Jy’t tog seker nie die boodskap onder jou eie naam vir haar gestuur nie?!”


    “Shit, ek het!”


    Carl skud sy kop. “Dis te laat om dit te probeer verander, want dan gaan dit éérs verdag lyk.” 


    Hy kan homself skop dat hy dit nie duidelik uitgespel het dat Du Randt ’n vals profiel moet gebruik nie. Maar hy het aangeneem dis net logies. Hierdie ouens roem hulle immers daarop dat hulle spioene is. Hy wou nie voorstel dat hy self die vrou kontak nie, juis omdat hy nie die indruk wou skep dat hy sy kollegas se vermoëns bevraagteken nie. Buitendien is hy nie vreeslik bedrewe met Facebook nie.


    Hy beskou Du Randt onderlangs. Skat hom in sy middelvyftigs, met die borselkop en streepsnorretjie wat sy ou weermagverbintenis verklap. Volgens O’Reilly het Len in sy jonger dae uitgeblink op die terrein van militêre intelligensie. Maar soos die man pas bewys het, is militêre intelligensie bleddie ver verwyder van hierdie werk.


    Hy het eintlik ’n volbloedspeurder aan sy sy nodig, besef Carl. Tog, Du Randt lyk na ’n verbete bliksem wat nie maklik sal tou opgooi nie. En dis ’n eienskap wat belangrik is in ’n partner.


    Wat meer is as wat Carl van sy navorsingspan kan sê. Calvyn se lofliedere oor sy sogenaamde speurvernuf stem hom ongemaklik. Die man is ’n tipiese people pleaser. Of sommer ’n gatkruiper, op goeie Afrikaans. En net die feit dat hy die McMeeken-vrou in Angola dadelik afgemaak het as ’n “doodloopstraat”, laat Carl twyfel of hy so ’n uitsonderlike snuffelaar is.


    Sarah is moontlik die skerper mes van die twee, maar Carl kry die indruk sy’s nie hart en siel in die storie nie. Wat doen ’n akademikus met ’n doktorsgraad in elk geval in dié plek? Haar boekekennis gaan nie veel werd wees in hierdie situasie nie.


    Onder ander omstandighede sou haar skoonheid sy belangstelling geprikkel het. Haar rokerige donkerbruin oë hou oneindige beloftes in. Laat hom dink aan sy gunstelingaktrise, Sandra Bullock. Haar lyf is net baie meer sexy as Bullock s’n. En O’Reilly het genoem sy’s ongetroud …


    Maar Carl het hom op die vliegtuig reeds voorgeneem om hierdie keer nét op sy taak te fokus. Vroue kompliseer dinge – soos hy al soveel keer in die verlede ondervind het as hy met ’n groot saak besig was. Hy’t nie nou iemand nodig om sy aandag af te lei nie.


    Buitendien het sy reputasie hom vooruit geloop. Gister tydens hulle ete het O’Reilly terloops gevra of hy nog “’n oog vir ’n mooi nooi” het. Carl weet sy polisiekollegas het destyds geskinder oor sy voorliefde vir die skoner geslag. En hy het hulle genoeg rede gegee deur verhoudings aan te knoop met elke aantreklike vrou wat sy pad kruis. Dit het hom nie net sy huwelik gekos nie, maar hy glo dit het ook sy bevorderingsmoontlikhede bedonner.


    Hy glimlag wrang. O’Reilly het seker by Du Randt gehoor van die vrou in sy woonstel in Manila. Du Randt se oë het omtrent uit hulle kasse gepop toe Kezia (of was dit Loyza?) die voordeur in haar evasgewaad oopmaak.


    Wat Du Randt gelukkig nie weet nie, is dat sy net een was van minstens honderd vroue wat tydens sy bannelingskap ’n bed met hom gedeel het. Toe Du Randt vra of hy kan reël dat Carl se vriendin saam met hom na Suid-Afrika kom, het hy amper uitgebars van die lag.


    Sy verhoudings met vroue was nog altyd soos verbyflitsende stasies op ’n lang treinrit met ’n haastige masjinis aan die stuur. En soos die stasies kan hy die meeste vroue se name nie eens meer by hulle gesigte plaas nie. Buiten die vrou met wie hy getroud was, en die een met wie sy pad gekruis het toe hy aan die wapensmokkelsaak gewerk het, het hy nooit enige langtermynverbintenis in gedagte gehad nie. 


    Daar is ’n chemiese wanbalans in sy brein wat tot ’n oormatige seksdrang lei, het die polisie-psigiater op ’n keer vir hom gesê. “Ek vermoed jy gaan nooit in staat wees om ’n standvastige verhouding met een vrou aan te knoop nie,” was sy verdoemende uitspraak.


    Carl dwing sy gedagtes met moeite terug na die saak. Sarah het hom nou op ’n syspoor gegooi, iets wat aantreklike vroue gereeld regkry.


    Hy kyk weer vlugtig na die aantekeninge wat hy gisteraand by die woonstel gemaak het. Hy’t klaar vroegoggend vir Calvyn en Sarah gevra om al die Mercurius-takke in Europa te kontak. Dié moet by hulle plaaslike lugrederye uitvind of Butler, Chang of McMeeken dalk vlugte na Suid-Afrika bespreek het. En van nou af moet hulle dit daagliks monitor.


    Calvyn was gou om te sê sulke spesifieke navrae na net drie mense kan maklik onder die aandag van die polisie in Europa kom. Die Mercurius-takke daar gaan huiwerig wees om dit te doen. 


    Wat net vir Carl bevestig het dat Calvyn se skeppende vermoëns as snuffelaar taamlik beperk is. Dit het hom opnuut laat besef dat hy hier die dinkwerk vir almal sal moet doen.


    “Dit kan maklik omseil word,” het hy gesê. “Sluit hulle name in by ’n twintigstuks denkbeeldige name. Die Mercurius-takke kan sê dis ’n lys van mense wat hulle in die verlede aan moontlike menseregtevergrype in Suid-Afrika skuldig gemaak het, daarom dat hulle bewegings hierheen gemonitor word.”


    Hoe hy so ’n ingewikkelde saak saam met ’n spul rookies gaan oplos, weet net die donner alleen.

    Maandag 10 Januarie 2005 – DRK


    Imani kyk tevrede om hom rond. Die aangesig van die myn het dramaties verander.


    Daar is nou op elke hoogte soldate wat met verkykers die bosse bespied, outomatiese masjiengewere oor die skouers. Dis hulle uitsluitlike taak om die myn teen die Rwandan Patriotic Army te beveilig. 


    Van die plaaslike vroue werk ook nou vir die eerste keer, en kinders van so jonk as vyf word as arbeiders toegelaat. Die werkmag het van honderd na driehonderd-en-tagtig opgeskiet. Verskeie spanne van vyftig, met die regte balans tussen mans, vroue en kinders, werk saam in toegewysde areas. Ligte is aangelê om nagskofte moontlik te maak. Nuwe en moderne siftoerusting is geïnstalleer. Die berg se rykdom word nou ten volle ontgin.


    Dis alles dinge wat Imani se goedkeuring wegdra. Sedert hy ’n maand gelede as die myn se produksiehoof aangestel is, rus die verantwoordelikheid swaar op sy skouers om die maksimum wins te verseker.


    Die ouer wit man was aanvanklik aan die stuur van die myn. Imani weet steeds nie wat sy regte naam is nie. Richter verwys net na hom as “die baas” en noem hom nooit op sy naam nie. Die enkele offisier praat ook net van die baas.


    Dis die baas wat die vroue en klein kinders tot die werkmag toegelaat het, nagskofte ingestel en die werkspanne georden het. Én hy was hoogs beïndruk met Imani se vermoë om die rykste riwwe te identifiseer. 


    “Sorg dat jy my skaduwee word en ek sal jou leer om die myn te bestuur,” het hy gesê. 


    ’n Tentedorp is vir die soldate opgerig. En ’n administratiewe gebou is hoog teen ’n heuwel gebou, waarin Imani se kantoor nou is en wat hom ’n goeie uitsig oor die hele myn gee.


    Met sy aanstelling as produksiehoof het die baas gesê: “Ek betaal jou driehonderd dollar ’n maand, maar as die winsteiken oorskry word, kry jy dubbel jou salaris.” 


    Imani kon sy ore nie glo nie. Skielik is hy skatryk. Sy ma hoef nie meer by die mark krale te verkoop nie, hy kan aan die huis laat aanbou, ’n kar aanskaf, nuwe klere en skoene vir hulle albei koop, ’n klomp hoenders aanhou …


    Hy moet homself gereeld knyp om seker te maak hy droom nie.


    Die baas en Richter is drie weke gelede hier weg. 


    “Jy sal ons nie gou weer sien nie,” het die baas gesê. “Ons het verpligtinge op ander plekke. ’n Man met die naam Prince Kazadi sal jou van tyd tot tyd besoek. Jy sal van nou af aan hom rapporteer. As jy enige probleme by die myn het, moet jy hom kontak. Hy sal ook aan my verslag doen of jy jou teikens haal en of jy die myn goed bestuur.”


    Hy het Imani ’n handdruk gegee, sy oë koud en uitdrukkingloos soos gewoonlik. “Werk hard en jy sal beloon word. Stel my teleur en jy sal bitter spyt wees.”


    Maar Imani skrik nie vir uitdagings nie. Hy is vasbeslote om ’n sukses van sy werk te maak.


    Hy tuur nog ’n rukkie deur die venster, stap dan na sy lessenaar om vir die soveelste keer na die produksiesyfers op die rekenaarskerm te kyk. Die man aan die hoof van die siftingsproses werk dit uurliks vanuit ’n tent daar by.


    Imani streel met sy vingers oor die skerm. Dié ding is steeds vir hom ’n wonderwerk. Drie maande gelede het hulle ’n hoë toring hier kom oprig. “Dis vir internetontvangs,” het die baas gesê. 


    Imani het nie geweet wat dit beteken nie, maar die baas het hom gerusgestel: “Sodra die netwerk gereed is, sal ek jou alles van rekenaars leer.”


    En hy was beïndruk met hoe vinnig Imani geleer het. Selfs Richter, wat nes die baas selde emosie wys, was verstom. “Jy’s ’n natural,” het hy met ’n grynslag gesê.


    Die lewe kan nie beter nie, dink Imani terwyl hy in sy stoel agteroor leun.


    En dit net deur sy eie toedoen. As hy nie vir Akva en Baako geskiet het nie, sou hy nooit in hierdie posisie gewees het nie.


    Toe hy daardie oggend weier om vir Baako te skiet en die rewolwer aan Richter teruggee, het die baas gepraat. Nie hard nie, maar met ’n ysige fluisterstem wat Imani se nekhare laat rys het.


    “Ek het gesê jy moet hom skiet. Ek gee nie om of hy die myn ken nie, en nog minder of hy ’n goeie hart het.”


    Hy het ’n tree nader aan Imani gestaan. “En as ék iemand ’n opdrag gee, dan voer hy dit uit. Of hy dra die gevolge vir sy dom besluit.”


    Onder ander omstandighede sou Imani se trots gemaak het dat hy steeds weier. Sy ma het hom geleer om nooit op sy woord terug te gaan nie. “Dis die eerste gebod van ’n trotse Hutu-kryger,” sê sy altyd.


    Maar die baas se stemtoon het al die sirenes in Imani se kop laat loei. As hy dit nié doen nie, het hy geweet, gaan hy saam met Baako en die luitenante teen die berghang ingespit word.


    Hy het die rewolwer by Richter gevat, voor ’n pleitende Baako gaan staan en twee skote in sy gesig afgevuur.


    Agterna het die baas hom liggies op die skouer getik en met ’n fyn glimlag na Richter gekyk. “Ons kan dié een vir ons grootmaak,” het hy gefluister.

    Saterdag 30 Junie 2018 – Kaapstad


    Sarah staan droomverlore voor haar woonstelvenster. Buite dryf die wind strepe reën oor die pad.


    Op hierdie Saterdagoggend was sy van plan om in die Kompanjiestuin te gaan stap, koffie te drink en dan by haar gunstelingklerewinkel in Langstraat ’n nuwe kopband en serp te gaan uitsoek. Sy sou haar uitstappie afsluit met ’n lang besoek aan Clarke’s Bookshop, knus in haar gemaksone tussen die rye boeke oor kontemporêre internasionale politiek.


    Net die vooruitsig om dit sónder Dewald te doen, het haar gister al opgewonde gehad.


    Nou het die mistroostige Kaapse winterweer alles beduiwel.


    Sy sien hoe ’n paartjie op die sypaadjie onder ’n té klein sambreel teen die reënvlae probeer skuil. Die man se ligblou sweetpak is aan die een kant sopnat.


    Dit laat haar dink aan haar en Dewald se eerste ontmoeting, vier jaar gelede tydens ’n donderstorm op Ikeys se kampus.


    Sy was op pad na haar kar toe die hemel se sluise oopgaan. Sy het gegil en naarstig rondgekyk vir ’n skuilplek toe ’n man met sy sambreel aangehardloop kom en dit oor haar hou. “Waar’s jou kar?” het hy bo die gedruis van die reën geskree. 


    “’n Helse ent van hier af!” het sy laggend teruggeskree.


    “My kar is naby, laat ek jou gaan aflaai,” het hy dadelik gesê.


    In die kar het sy hom herken aan die foto wat dieselfde dag in die personeelkoerant was: Dewald Meiring, wat pas die jongste wiskundeprofessor in die universiteit se geskiedenis geword het. Sy het ’n tweede keer na die foto gekyk en gedink dat sy skaam glimlag en swart kuif hom heelwat jonger as sy twee-en-dertig jaar laat lyk.


    ’n Vinnige blik na sy linkerhand het bevestig dat hy nie ’n trouring dra nie. 


    En sy onbeholpe gestamel, duidelik ongewoond aan ’n vrou so naby aan hom in die beknopte ruimte van die stokou Mini Cooper, was vir haar oulik. So anders as die pierewaaiers wat haar gedurig probeer beïndruk met hulle gladde praatjies.


    Hy het haar voorstel geesdriftig aanvaar dat die nabye koffiewinkel ’n beter opsie is as om die besige vyfuurverkeer op kampus in so ’n storm te trotseer.


    Sy erken dit nou moeilik, maar dit was vir haar liefde met die eerste oogopslag. Dewald se kinderlike naïwiteit, spontane lag en vlymskerp brein het haar voete onder haar uitgeslaan.


    Twee weke later was hulle amptelik ’n paartjie. En sy was vas oortuig dat sy haar ridder op die wit perd ontmoet het.


    Hulle eerste groot baklei het eers ’n jaar later gekom. Dewald kon nie aanvaar dat sy nie die trousoort is nie. Toe sy oplaas sê dat sy nie bereid is om haar lewenslank soos ’n slaaf aan iemand te verbind nie, het dit ’n maand lange skeiding tussen hulle veroorsaak.


    Dewald het uiteindelik teruggekrabbel en haar verseker dat hy haar siening oor trou respekteer en aanvaar. “Ek gaan nie toelaat dat ’n verdomde huweliksertifikaat ons verhouding laat verbrokkel nie. Daarvoor is my liefde vir jou heeltemal te groot,” het hy dramaties aangekondig met ’n bos rooi rose in die hand. 


    ’n Week later het hulle saam in die woonstel ingetrek.


    Sarah vee vererg oor haar gesig. Dié lukrake herinnering aan die verlede ontstel haar net.


    Nou, ná amper vier jaar saam, is sy niks anders as ’n kywende bitch en Dewald ’n verontregte martelaar nie, hulle skeiding onafwendbaar.


    Maar sy weier om te dink aan hoe sy die nuus aan hom gaan oordra. Sy sien nie kans om hom seer te maak nie. Hy verdien dit regtig nie. En wat gaan die praktiese gevolge van so ’n skeiding wees? Wie gaan uit die woonstel padgee? En as dit sy is, waarheen?


    Die kommerlyne op haar gesig kaats uit die venster se spieëlbeeld na haar terug. Haar behoefte om weg te loop van als, om ’n nuwe lewe te begin, is oorweldigend. En dit maak haar baie bang.


    “Shit, shit, shit!” 


    Sy draai weg en val moedeloos op die rusbank neer. Swets weer toe iets hard in haar rug druk. 


    Sy haal die lêer onder haar uit en gooi dit op die koffietafel. Dis afskrifte van haar en Calvyn se verslae. Sy was van plan om die naweek weer daardeur te werk in die hoop dat sy iets raaksien waaraan Bester nog nie gedink het nie.


    Sy snork. Vir wat sal sy juis aan hóm wil bewys dat sy met iets slims vorendag kan kom?


    Wat sy wel moet toegee, is dat Bester nog niks gedoen het om haar aanvanklike weersin in hom te versterk nie. Die kalm manier waarop hy Calvyn twee keer met praktiese oplossings reggehelp het, was geensins beterweterig of baasspelerig soos sy verwag het nie.


    Maar sy teorie dat die motief vir die moorde met Afrika se minerale rykdom en China se groeiende teenwoordigheid op die vasteland te doen kan hê, klink vir haar na ’n té vinnige afleiding. Sy kennis van internasionale politiek het haar egter aangenaam verras. Hy’t met die gesag van ’n kundige oor China en Afrika gepraat, iets wat sy nie van ’n oudpolisieman verwag het nie.


    Meteens voel sy hoe die hitte in haar nek opstoot. Sy het gister regtig ’n massiewe gek van haarself gemaak. Toe Calvyn meer oor China se nuwe handelsroete wou weet, het Bester by haar lessenaar kom buk en gevra dat sy op ’n skakel op die internet ingaan. Hy moes effens nader aan haar staan sodat Calvyn ook op die rekenaarskerm kon sien. En toe sy arm liggies aan hare raak, ruk sy só vinnig weg dat sy die telefoon van haar lessenaar afstamp, sodat albei mans haar verbaas aangegaap het.


    Toe Bester uitstap, wou Calvyn hom pap lag. “Bliksem, ’n mens sou sweer ’n mamba het jou gepik!”


    Sy skud haar kop. Hoekom die Bester-vent haar so onseker van haarself laat voel, sal sy nie weet nie. Sy tree voor hom soos ’n bleddie bakvissie op.

    Die feit dat hy McMeeken op ’n Sondagaand by die lughawe moet optel, pla Richter nie. Die lughawe is altyd bedrywig, en baie buitelandse vlugte land juis dan.


    Tog tref hy die nodige voorsorg. Hy trek die wolmus laag oor sy voorkop, slaan die kraag van sy jas op sodat dit die onderste helfte van sy gesig verberg en sit die donkerbril op, beskou hom dan in die spieël. Hy glimlag. Dis een van die eerste dinge wat hy by die baas geleer het: kamoefleer jou gesig wanneer jy op ’n sending is. Hy druk-druk aan die jaskraag. In die winter is dit aansienlik makliker as in die somer, wanneer jy aandag sal trek met só ’n mondering.


    Met gehandskoende hande haal hy die pistool onder die vloerplank in sy kamer uit, lig dit uit die plastieksak en druk dit in sy jas se groot binnesak.


    Hy het vroeër op die internet gesien die SAL-vlug van Angola af gaan ’n halfuur vroeër land as die beplande aankomstyd. Ook maar goed dat hy gekyk het, anders sou McMeeken vir hom moes wag.


    In die kar skakel hy die CD-speler aan en stel die klank hard. Die tenoorstem van Andrea Bocelli vul die binneruim en hy neurie saam terwyl hy ry.


    Die pad is redelik stil en hy is gou by die lughawe. Hy parkeer in die parkeergarage naaste aan die internasionale aankomsaal.


    Ná dertig minute klim hy uit en stap na die lughawegebou. Op een van die skerms sien hy die Angola-vlug het pas geland. McMeeken het hopelik net handbagasie by hom, want hy sou môreoggend weer terugvlieg.


    Hy wag nie lank voordat McMeeken met ’n tassie in die hand tussen ’n groep passasiers aangestrompel kom nie. Sy gesig is rooi, die hare yl en blond, en hy is nog groter van lyf as toe Richter hom laas gesien het. Lyk kompleet soos ’n waggelende walrus.


    McMeeken herken hom nie dadelik nie. Eers toe Richter vir hom knik, kom hy na hom aangestap. Hy blaas soos iemand wat pas ’n marathon afgelê het.


    Richter ignoreer die hand wat hy uitsteek, beduie net met sy kop in watter rigting hulle moet loop.


    “Dis goed jy’t vroeër geland,” sê hy, “want die baas het baie op sy agenda.” 


    McMeeken lag. “Soos altyd, nè? Gaan weer ’n bleddie lang nag wees,” sê hy met sy kenmerkende Skotse aksent.


    Hulle stap in stilte verder. Nou blaas McMeeken éérs. 


    Die vetgat kry natuurlik geen oefening nie, dink Richter. Sit net heeldag tussen sy gevretery deur op die foon en praat. Die baas het McMeeken op ’n keer kwaai aangespreek oor sy onwilligheid om veldbesoeke te doen, en volgens die tweede in bevel doen hy dit maar steeds traag.


    Richter neem McMeeken se tassie by hom en sit dit in die kar se kattebak. Ondanks die snerpende winterwind wat deur die onbeskutte sykante van die parkeergarage waai, klad McMeeken met ’n sakdoek sweet van sy voorkop en bolwange af.


    “Waar ontmoet ons dié keer?” vra hy toe hy steunend in die kar klim.


    “Die baas het vir hom ’n tydelike kantoor in die nywerheidsgebied hier anderkant ingerig. Dit is nie ver van die lughawe af nie.”


    Richter sit die Bocelli-CD weer aan. Hy is nie lus om praatjies te maak nie.


    Hy neem die Bellville-afrit en draai kort daarna links by die bord gemerk Airport Industrial North. Die strate in die nywerheidsgebied is verlate. Hy stop onder die flou lig van ’n lamppaal in ’n donker doodloopstraat. Aan die een kant is ’n stuk oop veld vol rommel en aan die ander kant ’n paar kantoorgeboue teenaan ’n groot stoor.


    Richter beduie soontoe. “Ons gaan daar gesels.”


    Hy kyk op sy horlosie. “Die baas sal seker oor ’n paar minute hier wees.”


    McMeeken knik, grawe in sy baadjiesak toe sy selfoon ’n SMS-pieng gee. Hy lees die boodskap fronsend en tik ’n antwoord, steek dan die foon terug in sy sak.


    “Probleme?” vra Richter.


    McMeeken skud sy kop, maar hy frons steeds. “Sommer my vrou.”


    Richter maak die deur oop. “Ek wil net ’n draai loop. Het hopeloos te veel koffie gedrink voor ek lughawe toe gery het.”


    Hy stap om die motor en ’n entjie die veld in. Met sy rug na McMeeken haal hy sy selfoon uit en bel.


    Die tweede in bevel antwoord dadelik.


    “Alles daar nog onder beheer?” vra Richter.


    “Ja, ek het net vir jou oproep gewag.”


    “Hy’t pas ’n SMS van sy vrou gekry.”


    Die tweede in bevel lag. “Moenie worry nie, ek sien haar deur die venster agter haar rekenaar sit. Sy weet beslis nie wat vir haar wag nie.”


    “Goed so. Dan kan jy maar voortgaan.”


    “Nou?”


    “Ja, nou dadelik.”


    Richter verbreek die verbinding, draai om en stap kar toe. ’n Vliegtuig se liggies kom in die verte aan. 


    Hy beduie vir McMeeken om uit te klim. “Die baas is op pad. Hy sê ons kan solank aanstap, die kantoor se sleutel is onder ’n potplant.” 


    McMeeken kom steunend nader. “Ek wil net ’n paar dokumente uit my tas kry.” Hy moet sy stem verhef, want die vliegtuig se dreuning word ál harder.


    Richter stap na die kattebak, buk af en haal die pistool uit sy sak. Met die omdraai rig hy dit op McMeeken.


    Die groot man deins terug, sy oë wyd en verskrik. Hy steek sy hande bewend op, sy mond skeefgetrek van vrees. 


    Jou laaste oomblikke het aangebreek, dink Richter. Jy moes geweet het die baas sal uitvind dat jy sy geld steel. 


    McMeeken sê iets, maar die dreuning van die naderende Boeing doof sy stem uit.


    Richter trek die sneller.


    McMeeken gryp na sy gesig. Die tweede koeël tref hom in die keel. ’n Straal bloed boog die lug in. Hy val agteroor, sy regterarm teen ’n onnatuurlike hoek onder sy nek ingevou. ’n Laaste spiertrekking rimpel deur sy logge lyf voor hy doodstil lê.


    Richter werk vinnig en seker. Hy haal die Skot se selfoon en persoonlike besittings uit sy sakke, knip sy polshorlosie los en sit alles op die sypaadjie neer. Dan sleep hy die lyk tot in die veld, agter ’n hoop rommel in, sodat dit van die pad af onsigbaar is.


    Terug by die kar haal hy McMeeken se tas uit. Hy vat die pak dokumente en grawe deur die klere op soek na enigiets wat die Skot kan identifiseer. Kry niks.


    Hy rits die tas toe en gooi dit op die agtersitplek. Hy sal op pad huis toe daarvan ontslae raak. Die dokumente sal hy saam met McMeeken se persoonlike besittings in sy kaggel verbrand. Hy moet ’n beter job doen as met Whitelock, want hy het in die koerant gelees die polisie het die man se halfverbrande paspoort langs die Melkbospad gekry. 


    Met McMeeken se hopie goed langs hom op die passasiersitplek bel hy die tweede in bevel.


    “Als reg hier,” sê dié. “Die huis is in vlamme.” Hy lag. “En die brandweer is op ’n dwaalspoor.”


    “Goed so,” sê Richter en verbreek die verbinding.


    Hy neem McMeeken se selfoon en kyk na die SMS’e, lees die laaste paar boodskappe. 


    Met ’n frons tuur hy peinsend die donkerte in voordat hy die kar aansluit.

    Dis ’n sterlose aand, maar die straatligte se skynsel syfer deur die kantgordyne en belig die vrou langs Carl in die bed.


    Sy lê op haar rug en slaap. Haar swart hare is soos ’n waaier op die kussing oopgesprei, mond effe oop, ferm borste ontbloot, onderlyf toegewikkel in die laken. Die vingertoppe van haar regterhand raak liggies aan sy nek.


    Juliana Smith.


    Wat ’n toeval, dink hy.


    Of was dit regtig toeval? In sy tyd in die Kaap het hy soveel verhoudings met vroue gehad dat die kans eintlik goed was dat hy weer een van hulle sou raakloop.


    Hy klim versigtig uit die bed om haar nie wakker te maak nie en trek sy slaapbroek aan.


    In die kombuis brand die lig nog. Hy kyk op sy horlosie. Vroeg, halftien. Hy sit die ketel aan en gaan sit op die stoel by die ingeboude tafelblad, leun met sy elmboë daarop.


    Juliana het sy goeie voorneme van vroue-onthouding blitsvinnig by die deur laat uitvlieg. As seks só op ’n skinkbord aangebied word, kon hy dit nog nooit weier nie.


    Ná gister se volgehoue reën wou hy nie nog ’n dag in die woonstel vasgekeer sit nie. Daarom het hy laatoggend die middestad te voet ingevaar. Op ’n Sondag is die strate verbasend stil, so anders as Manila. Hy was teleurgesteld dat baie van die ou en bekende antiekwinkels wat so eiesoortig aan die Kaap is, moes plek maak vir ander. Dis asof Afrika sy intrek in die middestad geneem het … Afrika-kurio’s, -klere, -musiek, -kuns. Plek-plek kon hy net so wel in enige ander stad op die kontinent rondgeloop het, met baie van die voetgangers ook Afrikane.


    Hy was verheug om ’n ou bekende restaurantjie naby Groentemarkplein oop te kry.


    Oneffe en growwe houttafels met goedkoop plastiektafeldoeke, deurgesitte kussings op lendelam stoele, lagies stof op die vensterbanke, afgeskilferde donkermaroen verf en vergeelde portrette teen die mure.


    Presies soos hy die plek onthou.


    Die verweerde plastiekspyskaarte was nog net dieselfde. Hy’t die Mexikaanse kaassop as voorgereg bestel en die gebakte koningklip met gerookte mossels en aspersieroomsous as hoofgereg. Sy lus vir ’n bottel Kaapse shiraz het hy onderdruk, want hy wou die middag sy speurtog na die ses mans op die internet voortsit. Dalk het sy sogenaamde navorsingspan iets belangriks misgekyk.


    Net toe hy sy bord wegskuif en wonder of hy nog plek vir poeding het, het sy voor hom gestaan – ’n fyn swartkop met ’n vietse lyf gegiet in ’n stywe rooi nommertjie wat haar kurwes oorbeklemtoon. Nie bloedjonk nie, laat dertigs.


    “Carl! Waar op dees aarde val jy uit?”


    Daar was iets bekends aan haar glimlag, maar dit was soos een van die verbyflitsende stasies. Hy kon haar glad nie plaas nie.


    “Juliana … Juliana Smith,” het sy gesê. “Onthou jy nie? Seker vyftien jaar gelede, die Philip Barkhuizen-moord. Ek was ’n ooggetuie. Ek het die verklaring by my huis afgelê.”


    Die sneltrein het by die stasie gestop. Hy’t onthou. Sy het gesien hoe Barkhuizen in ’n stil straat oorval word toe sy vroegoggend in die buurt gaan draf het. Carl het die verklaring by haar kasarm van ’n huis in Constantia afgeneem – ’n prosedure wat in haar dubbelbed geëindig het. Sy was toe in haar middel twintigs, en getroud met ’n ryk sakeman dertig jaar haar senior. “Vir wie ek baie lief is, maar hy kan my nie seksueel bevredig nie,” het sy gesê.


    “Nog getroud met jou ryk sakeman?” het hy gevra.


    “Ja, ewig tot mekaar verbind. Hy’s juis nou vir sake oorsee. Kom eers oor ’n week terug.” Sy het laggend in die rondte beduie. “Ek en Sylvia rough it vandag ’n bietjie hier, for old times’ sake, jy weet.” 


    Sy het die vriendin totsiens gewuif en ongenooid by sy tafel kom sit. “Vertel my wat het jy intussen met jou lewe aangevang!”


    Hy het dit kort en kragtig gehou. “Oorsee gewees vir tien jaar en is nou weer terug in die Kaap. Ek werk op kontrakbasis vir ’n menseregteorganisasie.” 


    Sy het sekerlik geweet van sy diefstal van destyds, want dit was oral in die media. Maar sy het nooit daarna verwys nie, haar visier duidelik op iets anders ingestel.


    “En jy’s nog ’n alleenloper?”


    Hy’t geknik.


    “Waar bly jy?”


    “Woonstel oorkant die Kompanjiestuin.”


    “O, nie ver hiervandaan nie.” Sy het liggies oor sy hand gestreel en skalks geglimlag. “Ek het ’n dringende behoefte om ’n verklaring daar te gaan aflê.”


    ’n Donderende gehamer aan die voordeur laat hom ruk van die skrik.


    Hy stap vinnig soontoe en maak oop.


    Len du Randt.


    “Sorry, Carl, maar die klokkie werk nie. Hoop nie jy’t al geslaap nie.”


    Hy sien hoe Du Randt skielik met verstarde oë verby hom kyk en draai om.


    Juliana staan grootoog in die slaapkamerdeur, laken onder die arm vasgeknyp en met een bors heeltemal ontbloot. “Iets fout?” vra sy.


    “Niks om jou oor te bekommer nie,” sê Carl. “Gaan slaap maar weer.”


    Hy vermy Du Randt se oë toe hy terugdraai. Die man moet dink hy’s ’n seksbesetene. Eers die kaal meisie in Manila en nou Juliana.


    “Jammer om jou te … ontwrig,” sê Du Randt. “Mary McMeeken het pas op Facebook laat weet haar man se naam is wel Ian, en hy’s vanaand op pad Suid-Afrika toe. Ek ken daai Angola-vlug, ek was onlangs op hom. Hulle land tienuur.”


    Hy kyk op sy horlosie. “Dis oor ’n kwartier. As ons nou jaag, kan ons dalk betyds wees. Hopelik moet hy vir sy bagasie wag en dit kan maklik ’n halfuur neem.”


    “Gee my net ’n minuut dat ek aantrek,” sê Carl op pad kamer toe.

    As Guido nog enigsins getwyfel het of dit ’n teken was dat hy Bester Donderdag in die restaurant gesien het, is dit nou finaal bevestig.


    Hy is laatoggend Kompanjiestuin toe om weer die woonstel te bespied. En skaars tien minute later kom Bester by die hoofingang uitgestap. Toe wéét Guido die gode het dit so bestem. ’n Duideliker boodskap kon hy nie gekry het nie.


    Nou is daar geen omdraaikans meer nie. Hy moet sy selfopgelegde taak uitvoer.


    Hy het Bester op ’n afstand deur die middestad gevolg tot hy oplaas by ’n restaurant ingestap het. Toe hy deur die venster sien dat Bester kos bestel, het hy hom terug na die woonstelblok gehaas. Hy het net ’n rukkie gewag voor ’n inwoner by die hek uitgery het en hy vinnig kon inglip.


    Hy het die hysbak na die vierde verdieping geneem en na die hoekwoonstel gestap. Daar het hy met sy selfoon verskeie foto’s van die deurslot geneem.


    Die eerste stap was afgehandel.


    En nou, met Bernard veilig in sy buitekamer nadat hy Dietrich in die bed gesit het, kan Guido by die tweede stap uitkom.


    Hy klim met die trappe af na die kelder, sit die lig aan. Loop verby bokse vol rommel en ’n paar kratte met ou dakteëls na die stowwerige staankas in die hoek.


    Hy moet al sy krag inspan om die kas weg te skuif. ’n Paar dae gelede sou hy dit nie sommer alleen kon regkry nie, maar hy kan die bomenslike krag van die vril in sy liggaam voel. Dis net ’n seën dat die polisie nooit die houtdeurtjie agter die kas ontdek het toe hulle destyds die huis deursoek het nie.


    Hy sluit die deurtjie oop en moet laag buk om by die vertrek in te kom. Soos hy verwag het, werk die lig nie meer nie. Hy vervang die laaghangende gloeilamp met ’n nuwe een wat hy saamgebring het en skakel die lig aan.


    Sy blik flits oor die plek. Dis stowwerig en ruik muf. Hy sal later ordentlik skoonmaak. Hy trek die boonste laai van die staalkabinet oop en kyk goedkeurend na sy oupagrootjie se vier dolke wat netjies langs mekaar uitgestal is: die beroemde SS-dolk, die Naziwagdolk, Arendkopdolk en die Sturmabteilungdolk met Alles für Deutschland op die lem gegraveer.


    In die middelste laai lê foto’s en die persoonlike inligting van sy volgelinge. ’n Paar is nog in die tronk, die ander lankal uit. Hy sal hulle almal binnekort weer moet kontak.


    Die onderste laai bevat al sy geskrifte: die uitdeelstukke aan lede, strategiedokumente en reëls. Ook die hoogs geheime sabotasieplanne en lyste name en adresse van vyande van die organisasie.


    Wanneer die Ridders herleef, sal dit nodig wees om dié lyste sorgvuldig deur te werk en op te dateer. Baie moet al in hulle grafte wees, en baie se adresse sou verander het. Party kon selfs tot politieke inkeer gekom het. En nuwe name sal beslis bygevoeg moet word, want Suid-Afrika was nog nooit in so ’n wanordelike toestand soos nou nie.


    Maar dit kan wag. Dit gaan tyd neem om die Ridders weer op dreef te kry. En hierdie keer sal hy ekstra versigtig te werk gaan. Gelukkig kan hy leer uit sy foute van die verlede.


    Nou moet hy eers aandag gee aan die tweede stap: om sy brein ook met die vril te bemagtig deur sy literatuur tydsaam te bestudeer. Dit het nog altyd as inspirasie gedien om sy denke te verhelder en sy planne te slyp.


    Hy maak die deur van die hangkas langs die staalkabinet vlugtig oop. Die uniforms hang netjies in ’n ry, nes hy dit vyftien jaar gelede gelaat het.


    Dan stap hy na die boekrakkie en beskou die inhoud peinsend. Hy sal net die belangrikste boeke neem, dié waarin hy verskeie passasies onderstreep het. Hy het nie nou tyd om al die boeke deur te lees nie, maar as hy hom op die onderstreepte gedeeltes toespits, sal dit die vril spontaan in hom aktiveer – dit weet hy uit ondervinding. En soos hy gereeld vir sy volgelinge gepreek het: Die Übermensch bereik eers sy piek wanneer gees en liggaam volkome gesinchroniseer is.


    Hy haal die belangrikste boeke een vir een uit: ’n 1930-herdruk van Edward Bulwer-Lytton se The Coming Race (1871), waarin die Vril-ya, ’n superieure ras wat ondergronds woon, beplan om die wêreld oor te neem; die Engelse weergawe van die Franse skrywer Louis Jacolliot se The Sons of God (Les Fils de Dieu) van 1873, waarin die skrywer die vril koppel aan die onderaardse mense van Thule; die Duitse filosoof Friedrich Nietzsche se Der Antichrist (1895), wat die rol van ’n interne krag vir bonatuurlike menslike ontwikkeling beskryf; die Indiër Bal Gangadhar Tilak se The Arctic Home in the Vedas (1903), wat die suidelike migrasie van die Thuleane koppel aan die oorsprong van die Ariese ras; en Rudolf von Sebottendorff se Bevor Hitler kam (1933), waarin hy aantoon hoe die Thule-Gesellschaft die pad vir die Führer voorberei het.


    Met ’n glimlag trek Guido die twee volumes van Hitler se bekende Mein Kampf uit die rak. Wat ’n wonderlike voorreg was dit nie om dié Duitse uitgawes op sy vyftiende verjaardag van sy pa te kry nie. Die tweede volume is opgedra aan ’n lid van die binnekring van die Thule-Gesellschaft, Dietrich Eckhardt, ’n boesemvriend van Guido se oupagrootjie en die persoon na wie sy jonger broer vernoem is.


    Laastens haal hy die twee volumes van die roman Carnuntum (1888) uit die rak, geskryf deur die man na wie hý vernoem is: die Oostenryker Guido von List, okkultis, dramaturg en joernalis. Sy naamgenoot se talle boeke en artikels het ’n groot impak op die denkrigting van die vroeë Nazi-party gehad.


    Hy huiwer ’n oomblik voor die stapel boeke. Stap dan terug na die staalkabinet en trek die onderste laai oop. Hy grawe onder die hoop dokumente tot hy die video kry. Hopelik werk die ou videomasjien in die studeerkamer nog. 


    Want die 1915-film The Birth of a Nation inspireer hom altyd, presies soos dit destyds vir die tweede Ku Klux Klan-beweging in Amerika gedoen het. Om die vril ten volle te monster, het hy alle hulpbronne nodig.

    Prince Kazadi dra ’n blink pak klere, en die goue ring aan sy vinger het ’n rooi edelsteen in. Sy gebit vertoon ’n prominente goue voortand.


    Imani het staan en kyk hoe hy in ’n swart Mercedes-Benz by die myn aankom, sy motorbestuurder uitgevat in ’n spoggerige blou uniform. Saam met hulle was twee swaar gewapende soldate met verskeie oorlogsdekorasies aan die lapelle van hulle gestyfde wit uniforms.


    Al rapporteer Kazadi aan die baas, moet hy self ’n welvarende en magtige man wees, dink Imani. Hy stap met sekerheid, heeltyd die fokuspunt van die groep. ’n Prins nie net in naam nie, maar ook in houding.


    Uiteindelik sit hulle oorkant mekaar in Imani se kantoor. 


    “Ons is baie gelukkig met jou werkverrigting,” sê Kazadi vriendelik. “Jou produksiesyfers is beter as dié van die groter myne in my sektor. Jy oortref jou teikens elke maand, wat ongekend is in hierdie bedryf.”


    Hy tik met ’n lang voorvingernael op die lessenaarblad. “Ek wil hê jy moet vir jou ’n plaasvervanger uitsoek. En dan moet jy hom mooi oplei sodat hy die myn net so goed soos jy kan bestuur.”


    Imani is verslae. “Maar … ek het gedink julle is tevrede met my …”


    Kazadi lag, die goue voortand flitsend. “Jy’s vir ons baie waardevoller as om jou talente hiér te vermors. Hoe klink ’n maandelikse salaris van agthonderd dollar vir jou?”


    Imani sluk. “Dis baie!”


    “En dis presies wat jy van nou af gaan verdien.” Kazadi leun vorentoe, kyk Imani stip in die oë. “Jy gaan my assistent word.”


    “Jou … assistent?”


    Kazadi knik. “Ek is ’n besige man. Ek het te veel ander verpligtinge as om twee, drie keer ’n jaar by die veertien myne in my sektor aan te doen. Jy gaan dit van nou af vír my doen. En ek gaan jóú verantwoordelik hou vir my hele sektor se produksiesyfers.”


    Imani voel hoe sy hartklop versnel. “Weet die baas daarvan?” 


    “Dit was juis sy voorstel.”


    Kazadi glimlag. “En moenie so bekommerd lyk nie. Die baas stuur Richter hierheen om jou na die ander myne te vergesel. As jy op jou eie sou gaan, kan jy dalk teenstand kry van die ander mynbase omdat jy so jonk is. Maar met Richter aan jou sy sal dit nie gebeur nie.”


    Imani knik. “Ek sien kans daarvoor.”


    Dan staan die trotse Hutu-kryger in hom op. “Maar op my eie,” sê hy beslis. “Ek het nie nodig dat iemand my hand vashou nie.”


    Hy weet dit klink voortvarend, maar dis hoe hy voel. Hy mag jonk wees, maar hy’s nie meer ’n kind nie. Geen uitdaging is vir hom te groot nie.


    Kazadi se oë vernou. “Jy het baie selfvertroue … ek hou daarvan. Jy laat my aan myself dink toe ek jonk was. Maar jy praat te gou. Jy ken nie die ander myne nie. Daar is ’n adder agter elke ertshoop, en hulle pik is dodelik. Daar is ook mynbase wat vir buitelandse maatskappye werk – ouens wat hulle nie deur ’n plaaslike jongman gaan laat hiet en gebied nie. Glo my maar as ek sê dis nodig om Richter by jou te hê. Dis in elk geval nie vir jou om te besluit nie, dis ’n opdrag van die baas dat Richter moet saamgaan.”


    Hy staan op. “Ek gee jou drie maande om ’n mynbestuurder in jou plek op te lei. Kies jou plaasvervanger versigtig, want hy gaan ook jóú sukses bepaal.”


    Toe Kazadi vertrek, tuur Imani nog lank by sy kantoorvenster uit. 


    Hy wil ook eendag in ’n swart Mercedes ry, ’n blink pak klere dra en kiste vol geld hê. Maar dit sal ’n bonus wees. Wat sy kop laat tol, is die mag wat hy nou gaan hê. Hy, die baas van veertien myne!


    As hy moet kies tussen geld en mag, is daar net een wenner: mag. 


    Kazadi is ’n prins, ja, maar hy moet steeds by die koning se besluite berus. Want as die koning praat, moet almal spring.


    Imani wil eendag sélf die koning wees.


    Met dié gedagte stap hy by sy kantoor uit en teen die trappies af. Dis tyd dat hy gaan kyk wat teen die westelike hang aangaan. Die produksiesyfers daar steek af teen die ander areas s’n.


    Hy stap fier en regop, met ’n verbete tred. Die luitenante knik eerbiedig wanneer hulle hom sien. Die werkers, pikke kappend en rûe gekrom, werk met hernieude ywer in sy teenwoordigheid. Hulle waag dit nie eens om na hom te kyk nie. 


    Hy het lankal die respek van die werkers verwerf, weet Imani, maar vrees hulle hom regtig? Soos onderdane hulle koning behoort te vrees?


    Een van die luitenante skel ’n vrou uit omdat sy met haar baba op haar rug werk. “Jy sal nooit jou sakke vir die dag vol kry nie,” skree hy. “Sit die kind neer!”


    Imani hou die vrou dop. Sy’s benerig en maer, met verflenterde klere wat los aan haar hang. Haar dun regterbeen is onder die knie met ’n vuil lap verbind. Die werkers om haar se sakke is amper vol, maar hare is nog nie eens halfpad nie. Die kleintjie op haar rug huil klaend.


    “Vervang haar met iemand anders,” beveel Imani die luitenant. “Ons kan nie sukkelaars hier duld nie.”


    Die vrou kom kop onderstebo nader en val op haar knieë voor hom neer. Sy kyk pleitend op. “Asseblief, meneer, gee my nog net één kans. Ek is sonder ’n man en ek moet alleen vir my kind sorg. Dis al inkomste wat ek het.”


    Haar betraande oë kyk smekend na hom. Imani peins ’n oomblik oor haar lot. Wat sou ’n koning in dié omstandighede besluit? 


    Hy skud sy kop beslis. “Vervang haar,” blaf hy vir die luitenant.


    Hy draai om en loop, sluit sy ore vir haar gesoebat. Sy gedagtes is gou terug by die plaasvervanger wat hy moet kies.

    Carl moet stry teen die moedeloosheid wat hom wil oorval. Die Ian McMeeken-voorval het net weer die onervarenheid van sy span onderstreep.


    Toe Du Randt gisteraand die Facebook-boodskap van Mary McMeeken kry, moes hy dadelik lughawe toe gejaag het. Pleks van om Carl eers te kom opklop, kon hy hom op pad soontoe gebel het. Maar met die ompad is waardevolle tyd verspil, en toe moes hulle boonop uitvind die Angola-vlug het ’n halfuur vroeg geland. Die meeste passasiers was al vort.


    By die navraagtoonbank het hulle bevestiging gekry dat McMeeken wel op die vliegtuig was. ’n Afkondiging om hom na dié toonbank te laat kom, was vrugteloos. Hy was reeds weg.


    Op pad om vermoor te word.


    O’Reilly het vanoggend eerste ding sy polisiekontak oor McMeeken ingelig, en drie uur later het die kontak gerapporteer dat McMeeken se lyk in die nywerheidsgebied naby die lughawe gekry is. Twee skote – een in die kop en een in die nek. Geen dokumente is by hom gekry nie, maar op die voorkant van sy “tent” van ’n onderbroek was die woorde uitgeborduur: Keep your hands off. This is the property of Ian McMeekens wife.


    Die speurspan het by die lughawe navraag gaan doen en só uitgevind dat McMeeken uit Angola ingevlieg het. Hulle probeer nou om sy vrou in Kilamba op te spoor.


    Carl het intussen op die internet meer oor Kilamba opgelees en aan O’Reilly verslag gedoen. “Dis ’n relatief nuwe behuisingsprojek wat deur die internasionale ontwikkelingskorporasie van China opgerig word. Sewehonderd-en-vyftig woonstelblokke, sowel as skole en sakeondernemings, met die mikpunt om uiteindelik tweehonderdduisend mense te kan huisves. En raai wat? Die ontwikkeling is ten volle gefinansier deur die Chinese en word deur die Angolese regering met olie terugbetaal.”


    Wat spesifiek Carl se oog gevang het, is die inskrywing oor Chinese ontwikkelaars wat in die randgebied van Kilamba ’n klomp ultraluukse woonhuise opgerig het. Dié is glo spotgoedkoop aan invloedryke Angolese regerings- en sakelui verkoop. En te oordeel na die foto’s op Mary McMeeken se Facebookblad, is een van daardie weelderige wonings McMeeken s’n.


    “Weer die konneksie tussen China en Afrika soos by die ander slagoffers,” het O’Reilly gesê.


    “En Angola is nie net ryk aan olie nie, maar ook aan diamante,” het Carl beaam.


    “Ek hou van jou diamant-teorie. Dit klink al hoe meer waarskynlik.”


    “Daar is natuurlik geen internetspoor van McMeeken as invloedryke sakeman nie.”


    “Ja, daai spul weet beslis hoe om onder die radar te beweeg.” 


    Maar toe Carl voorstel dat hulle die CCTV-opnames by die lughawe kry om te sien of iemand McMeeken ingewag het, het O’Reilly dadelik walgegooi. 


    “Nee, dit sal die polisie net agterdogtig maak. Ons sal moet wag en kyk of ons polisiekontak dit vir ons in die hande kan kry.” 


    Carl het intussen vir Calvyn en Sarah opdrag gegee om al Afrika se diamantmyne en verwante edelsteenbedrywe op die internet te fynkam. Hy weet dis ’n wilde raaiskoot dat hulle die ses mans se name daar kan raakloop, maar dis al waaraan hy nou kan dink. Omdat diamante klein is, is dit die voor die hand liggendste kommoditeit wat maklik oor landsgrense gesmokkel kan word.


    Dit het hom opgeval dat Sarah nie sy opdrag met geesdrif bejeën nie. Blykbaar vind sy dié soort ondersoekwerk benede haar.


    En dis duidelik dat sy niks van hom hou nie. Hy kan dit uit haar vyandige blik en liggaamshouding aflei. Het verlede week amper haar arm afgeruk toe hy per abuis daarteen geskuur het.


    Sy gedagtes word onderbreek toe O’Reilly by die kantoor instorm.


    “Nou net ’n oproep van ons polisiekontak gehad,” sê hy uitasem. “McMeeken se huis in Kilamba is gisteraand afgebrand. Mary en die twee kinders het verkool. Die Angolese polisie vermoed daar’s petrolbomme by die vensters ingegooi. Boonop het die brandweerstasie ’n fopoproep ontvang oor ’n reusebrand op die pad tussen Kilamba en Luanda, sodat al die brandweerwaens soontoe is. Toe hulle uiteindelik by McMeeken se huis aankom, was die plek in puin.”


    “Shit!” sê Du Randt. “Hulle het seker gemaak Mary kan nie uitpraat oor haar man se bedrywighede nie.” 


    “Presies,” beaam O’Reilly. “Maar ek het darem ook goeie nuus by ons kontak gekry.”


    Hy gaan sit op die rand van Carl se lessenaar. “Die speurder wat Prince Kazadi se moord ondersoek, het sy dossier opgedateer. Ene Basil van Wyk is ’n week gelede op ’n kleinhoewe anderkant Kuilsrivier met ’n mes vermoor. Die polisie het roof vermoed, aangesien duisende rande se rekenaartoerusting gesteel is. Maar Van Wyk se suster het na vore gekom en beweer haar broer was ’n kuberkraker wat onlangs ’n ‘hotel job’ vir ’n naamlose kliënt gedoen het. Sy kon selfs ’n vae beskrywing van die man gee. Volgens haar hou haar broer se moord met kuberkrakery verband. Die speurder op die Van Wyk-saak het toe onthou van die hotel se rekenaarstelsel wat gehack is op die aand van Kazadi se moord en hy’t sy kollega daaroor ingelig. Dié het toe met die suster gaan gesels, maar hy’s nie oortuig dat daar ’n verband is nie. Hy skryf in die dossier dat die vrou se storie taamlik verregaande klink.”


    “Is die beskrywing van die naamlose kliënt in die dossier?” vra Carl.


    O’Reilly skud sy kop. “Ongelukkig nie. Maar ons kontak het haar adres en telefoonnommer opgespoor. Dit staan julle vry om met haar te gaan gesels, solank julle net die rede vir die gesprek oor ’n ander boeg as die moord gooi.”


    Carl voel ’n sprankie hoop in sy binneste. Uiteindelik ’n opvolgbare leidraad.

    Richter stap van die AMCPA-kantoor in Langstraat terug na sy huis. Vandag is hy bewus van die voetgangers om hom. Hy gaan staan gereeld by ’n winkelvenster of gaan binnetoe, bespied dan die straat deur die venster. Hy beskou elke potensiële agtervolger met valkoë, beoordeel sy liggaamshouding deeglik. Is daar ’n huiwering in sy stap? ’n Terloopse blik in Richter se rigting? ’n Handeling wat waaksaamheid verklap?


    Dan stap hy verder, maar sy instinkte bly voortdurend ingestem op sy omgewing.


    Dit laat hom terugdink aan sy begindae in die Afrika-bos, toe die roering van elke takkie of blaartjie of die fynste geluidjie hom laat vassteek het. Oorlewing in die bos het oorversigtigheid vereis. Die vyand of ’n roofdier kon op enige plek tussen die groen lower skuil. Selfs die voetpaadjies het gevaar ingehou: ’n slagyster, ’n gat verskans deur palmtakke, ’n landmyn …


    Dis juis ’n landmyn wat amper sy lewe geëis het. Toe die soldaat aan die voorpunt van die voetpatrollie dit aftrap, het die donderende slag die skemer woud verlig. Die geweld daarvan het Richter op sy rug gegooi, digte stofwalms het sig onmoontlik gemaak, en sy ore het gesuis asof ’n swerm bye in sy kop losgelaat is. Half bedwelm was hy net bewus van die skroeiende pyn in sy bobeen …


    ’n Skerf metaal het van die senings in sy been onherstelbaar beskadig. Maar dit was die minste, hy was die gelukkige een. Sy ses makkers is op slag dood, van die skerwe regdeur hulle harte, koppe of mae.


    Daarna het Richter nooit weer iemand anders vertrou om ’n voetpatrollie te lei nie. Hy het daardie verantwoordelikheid op hom geneem en in die proses sy oorlewingsinstinkte só geslyp dat hy naderhand selfs gevaar kon ruik. Hy het ’n reputasie opgebou as die een huursoldaat wat bonatuurlike vermoëns het.


    Dis hoe die baas van hom kennis geneem het.


    Hy hink verder op in Langstraat, draai links aan die bopunt. Hy staan kort daarna eers lank op die straathoek en bespied die omgewing voordat hy na sy huis stap.


    Die ongemaklikheid in sy binneste ontstem hom. Net die vae gedagte dat iemand op hulle spoor kan wees, dryf hom teen die mure uit. Hy kon gisternag nie ’n oog toemaak nie.


    Hy sluit die voordeur oop, tuur eers ’n rukkie oor die verwaarloosde tuin. Hy het op hierdie nederige huisie besluit toe hy Kaap toe moes trek. Die baas het gesê dis nie slim om jou rykdom te vertoon met luukse woonplekke en motors nie, want dit kan die verkeerde mense snuf in die neus gee. Sý behoud is dat hy altyd die vergrootglas van die gereg vermy.


    Richter stap in, sluit die deur weer agter hom.


    Hy is verlig dat die vyfde man eers oor tien dae in die land aankom. Dit gee hom kans om die ander dringende taak, wat nou so skielik en onvoorsiens opgeduik het, af te handel. Die baas stem saam dat hulle nie kanse moet waag nie, maar hy het Richter gemaan om eers goed navorsing te doen voor hy tot aksie oorgaan. Hulle wil veral nie nóú onder die vergrootglas kom nie. Maar die baas het gesê hy moet sy eie oordeel gebruik – as hy voel dis noodsaaklik, moet hy iets aan die saak doen.


    Dit maak hom soms briesend vir die baas, dat hy so in sy dop terugtrek en al die verantwoordelikheid op Richter se skouers plaas. “Ek is aanspreeklik vir die bates, jy vir die beskerming daarvan,” sê die baas altyd. “Ons is albei spesialiste op ons gebied. Onnodige inmenging van die een op die ander se terrein is nie gesonde sakepraktyk nie.”


    Richter snork. Die baas kom ook net met daardie storie wanneer dit hom pas, wanneer hy self nie seker is wat om te doen nie.


    Hy staan besluiteloos in die sitkamer.


    Dan stap hy doelgerig na die oefenkamer. Hy moet eers hierdie onrustigheid uit sy lyf verdryf voordat hy sy navorsing met ’n helder verstand kan aanpak.


    Hy trek sy baadjie en hemp uit en verbind sy hande haastig. Dan trek hy die bokshandskoene aan en takel die slaansak met oorgawe. Sy brandende frustrasie maak dat hy sy volle gewig agter elke hou gooi.


    Hy versnel sy pas. Die houe reën met reëlmaat op die swaar sak. 


    Doef-doef-doef-doef.


    Hy kners op sy tande. Só sal hy die vyand vernietig. Hy span elke greintjie krag in.


    Doef-doef-doef-doef!


    Eers toe die sweet sy oë brand, sy bors wild dein en sy moeë arms nie meer kan nie, hou hy op.


    Hy trek met bewerige hande die bokshandskoene uit.


    Maar hy wag nie dat sy hartklop bedaar nie. Oefening het net waarde wanneer jy jou liggaam tot die uiterste beproef, wanneer jy die grense van jou fisieke vermoëns uitdaag. Daarom haal hy net ’n paar keer diep asem voor hy twee gewigte aan weerskante van die stang indruk.


    Met sy voete wyd uitmekaar pluk hy die stang tot teen sy bors en stoot die gewigte snorkend bo sy kop uit. Hy herhaal die oefening ’n paar keer, totdat die uitputting hom lighoofdig maak.


    Hy val blasend op die oefenmat neer.


    Ná ’n paar minute draai hy op sy maag en begin met sy opstote. By die vyftigste telling is die pyn in sy boarmspiere so verblindend dat hy móét ophou.


    Terwyl hy onder die yskoue stortwater staan, dink hy verby die navorsing wat op hom wag. Dit gebeur altyd wanneer die adrenalien in sy are pomp. Asof hy eers kalm kan word en helder kan redeneer wanneer hy op die finale stap – die prosedure van uitwissing – besluit het.


    Hy droog hom af, trek aan en loop by die sydeur uit na die motorhuis.


    Die tent lê opgefrommel in die hoek. Hy grawe onder die seil en kry wat hy soek, trek dit uit en beskou dit goed.


    Hy sal die ding heelwat korter moet saag.

    Die brokkie skindernuus het Sarah nie verbaas nie. ’n Jakkals verander van hare, maar nie van streke nie, het haar pa altyd gesê.


    Du Randt kon nie gou genoeg vir Calvyn vertel dat daar wéér ’n kaal vrou in Bester se woonstel was toe hy gisteraand daar aankom nie. Sarah het gemaak asof sy hulle nie hoor nie. Duidelik gee Bester se bedsake hom ’n nog groter heldestatus in hulle oë!


    “Daai perd laat nie op hom wag nie,” het Calvyn gegiggel. “Skaars in die Kaap en hy dop klaar een om.” 


    Sy het haar handsak gevat en badkamer toe gegaan. 


    Dat dié nuus haar so ontstel, kan sy nie verklaar nie.


    Is dit omdat Bester se kennis van haar vakgebied haar verras en beïndruk het? Of omdat hy teen haar verwagting in nie ’n baasspelerige houding het nie? En sy daarom effens van hom begin hou het?


    Sy skud haar kop vies. Nié haar soort nie, en sal nooit wees nie.


    Agter sy fasade van hoflikheid en rustigheid skuil daar ’n perverse persoonlikheid.


    En nou moet sy en Calvyn van voor af vir hom internetspeurwerk doen. Hoewel sy teorie oor diamantsmokkelary vir haar nie meer so vergesog klink nie, kan sy nie dink dat hulle enige van die ses mans via die diamantbedryf gaan opspoor nie. Dan sou hulle die name mos al op Google opgetel het.


    Maar dis nie vir haar om te besluit nie. By Mercurius is sy net ’n voetsoldaatjie wat die opdragte van haar bevelvoerder moet gehoorsaam.


    Sy kyk vir die soveelste keer vanaand op haar horlosie. Al seweuur en Dewald is nog nie hier nie. Hy’t gesê sy vlug van Johannesburg af land vyfuur. Die verkeer kan hom tog nie só lank ophou nie.


    Sy voel uitermatig gespanne. Dewald gaan vanáánd van haar hoor hulle verhouding is op die rotse. Sy kan nie langer uitstel nie. En hoe jammer sy hom ook al kry, kan sy nie langer voorgee nie.


    Gisteraand het sy finaal besluit: Dis tyd dat Sarah Greyling haar eie pad loop. 


    Sy wil soos ’n slang vervel en in haar nuwe gedaante wegseil van alles wat bekend is. By Mercurius bedank en sak en pak uit die Kaap padgee, haar spaargeld gebruik om oorsee te gaan. 


    Dalk kan sy daar iewers ’n lektorspos losslaan. ’n Voormalige kollega het al ’n jaar terug laat weet hy kan toutjies trek by ’n Amerikaanse universiteit as sy sou belangstel. Maar sy het toe geen begeerte gekoester om in ’n Trump-Amerika te gaan woon nie. Nou gee sy nie meer ’n hel om nie.


    Sy staan op van die rusbank toe sy die sleutel in die voordeurslot hoor draai. Haar keel trek effens toe oor die vooruitsig van die gesprek wat voorlê.


    In die kombuis sit sy die mikrogolfoond aan om die Woolies-dis warm te maak. Sy’t nie kans gesien om voor die kospotte te swoeg nie. Wil die ete so vinnig moontlik verby kry sodat hulle kan praat.


    Dewald kom vervaard by die kombuis in, gee haar vlugtig ’n soen op die mond. “Ek het nou só ’n groot nood. Moes heeltyd in hierdie helse verkeer van die lughawe af vir die vale knyp.”


    In die gang af skree hy: “En ons vlug was ook nog vertraag!”


    Die kos is op die tafel toe hy by die eetkamer instap. Hy het verklee in sy standaarddrag vir saans by die woonstel: die grys sweetpakbroek wat bokknieë staan, ou T-hemp en ’n bruin woltrui wat sy ma in die jaar toet gebrei het en waarvan die onderpunte al lostorring. Die trui span styf oor sy effense boepmagie wat die afgelope jaar sy verskyning gemaak het.


    “A, spaghetti carbonara, my favourite!” roep hy uit.


    Hy babbel onverpoos oor die wiskundekongres, maar sy luister nie regtig nie, haar gedagtes by hoe sy die gesprek gaan begin.


    Sy kyk onderlangs na hom. Hoe het hy nie in vier jaar verander nie! Die kuif is nog oor sy voorkop gekam, maar lyk deesdae olierig. Die ligte baardskynsel op sy bleek gelaat vertoon blou onder die eetkamerlig. Sy wange is pofferig, met sakke onder sy oë wat nooit daar was nie. ’n Dubbelken is aan die ontwikkel weens sy onaktiewe leefstyl van hoofsaaklik agter rekenaars en in die kampuskafeteria sit. En hy is maar ses-en-dertig!


    Haar ridder op die wit perd is nou ’n bleek ruiter op ’n donkie.


    Toe hy sy bord terugstoot, kyk hy met ’n skalkse glimlag op. “Gaan wag vir my in die sitkamer. Ek het ’n verrassing vir jou saamgebring.”


    Sy glimlag wrang toe sy sitkamer toe loop. Haar “verrassing” ná verlede jaar se kongres was ’n branded Parker-pen en ’n bottel parfuum wat die borge in die kongresgangers se goody bags ingesluit het. Sy’t die parfuum nog destyds vir die huiswerker gegee, die stroopsoet geur te erg vir haar.


    Hy kom ingestap met ’n papiersak en ’n platterige boksie toegedraai in geskenkpapier. Kom sit langs haar op die rusbank en oorhandig eers die papiersak.


    Dis drie veelkleurige serpe, die soort waarvan sy hou.


    “Ek het gistermiddag bietjie shopping by ’n winkelsentrum gedoen,” sê hy. “Toe sien ek die serpe en dink dadelik aan jou.”


    “Baie dankie, dis …”


    Hy hou die boksie na haar uit. “Wag eers met die dankies tot jy hiérdie sien.”


    Sy skeur die papier af en maak die fluweelboksie oop.


    Haar mond val oop.


    “’n Genuine diamond necklace!” sê hy opgewonde.


    Sy sluk droog. “Maar … hoekom … dit moet ontsettend duur wees!”


    Hy glimlag tevrede. “Dit was op special, dertig persent afgemerk. En ek weet dat jy nog altyd so iets begeer. Ek kon dit eenvoudig nie weerstaan nie.”


    “Hóéveel, Dewald?” Haar stem is skor.


    Hy kyk af na sy hande soos ’n skuldige skoolseun. “Vyf-en-sestigduisend.”


    “Shit, Dewald, waar kry jy sulke geld?!”


    Hy leun vorentoe, streel haar arm. “Ek het die afgelope twee jaar hard gespaar … spesiaal vir die groot en enigste liefde in my lewe.”


    Haar oë is skielik nat.

    Guido is verdiep in sy leeswerk in die ruim studeerkamer. Die sagte lig van die staanlamp wat streeppatrone op die rooi mat gooi, het ’n terapeutiese uitwerking op sy gemoed.


    Hoewel die Thule-geskiedenis aan hom oorbekend is, vul dit hom opnuut met verwondering. Volgens oorlewering was die eilande Ultima en Thule aan die verre noorde van die aarde, naby Groenland of Ysland, met Thule die hoofstad van antieke Hyperborea. Dié gegewens is aangevul deur die bevindings van Ignatius L. Donnelly, ’n Amerikaanse politikus, skrywer en amateur-wetenskaplike, dat daar op ’n tyd ’n verlore landmassa in die Atlantiese Oseaan bestaan het wat die tuiste was van die Ariese ras – ’n teorie wat ondersteun is deur sy verwysings na die talle swastika-motiewe in daardie gebiede.


    ’n Tweede been van die Thule-filosofie berus op die verklaring van die Britse sterrekundige Edmond Halley dat die aarde hol is en uit vier konsentriese sfere bestaan. Die holaarde-teorie het ontwikkel tot die konsep van psigokinetiese energie wat die mense van onderaardse Thule inspan om Übermensche te word wat die wêreld regeer.


    Guido weet dit word deur baie historici as verregaande afgemaak, maar sy oupagrootjie, wat verantwoordelik was vir rassenavorsing in die vroeë Nazi-party, het soveel klinkklare bewyse verskaf dat Thule meer as net fiksie was. Selfs Hitler het die Thule-Gesellschaft se Hakenkreuz as embleem vir sy party aangeneem, terwyl verskeie van die Nazi’s se intellektuele reuse – Rudolf Hess, Hermann Göring, Alfred Rosenberg, Hans Frank en Heinrich Himmler – lede van die Gesellschaft was. En dit was bekend dat Hitler dikwels die Gesellschaft se byeenkomste as gas bygewoon het.


    Vir die soveelste keer lees Guido die Gesellschaft se Bloedeed van Geloof, wat hulle uit die vroeë navorsing oor die Ariese ras geneem het en wat deur Edward Bulwer-Lytton weergegee is in The Coming Race – dieselfde eed wat die Ku Klux Klan later omarm het en wat Guido ook sy eie volgelinge laat aflê het.


    The signer hereby swears to the best of his knowledge and belief that no Jewish or coloured blood flows in either his or in his wife’s veins, and that among their ancestors are no members of the coloured races.


    Guido skud sy kop nadenkend. Dis ’n skande dat die mensdom ná die Tweede Wêreldoorlog die konsep van ’n suiwer Ariese ras met soveel minagting verwerp het. Daar is soveel bewyse, soos aangeteken deur sy oupagrootjie en talle ander navorsers, dat die Germane die mees superieure en suiwerste bestaande Ariese volk van alle volkere was.


    Wat hom onwillekeurig aan Carl Bester laat dink. Hy onthou hulle eerste ontmoeting soos gister. Toe hy die deur vir Bester oopmaak, kon hy beswaarlik sy oë glo. Voor hom het die versinnebeelding van die Ariese Herrenvolk gestaan: blonde hare, priemende blou oë, vierkantige ken en ’n goddelike lyf, gespierd en lenig.


    Dit het vir Guido kompleet gevoel asof die Führer vanuit sy graf ingegryp het om met ’n voorbedagte plan hierdie spesimen oor sy pad te bring, om hom te herinner aan die superieure fisieke kenmerke van die Nordiese ras waarvolgens hy sy volgelinge moet kies. Hy was oortuig dat Bester voelers wou uitsteek om by die Ridders aan te sluit, maar dié betowerende oomblik het vinnig verdwyn toe Bester sy polisie-ID uithaal.


    Guido kners op sy tande. In die daaropvolgende drie weke het Bester kat en muis met hom gespeel. En hom uiteindelik op ’n slinkse manier uitoorlê en sy organisasie tot op die grond vernietig.


    “’n Daad wat jou nou duur te staan gaan kom,” prewel hy.


    ’n Beweging by die deur laat hom gesteurd opkyk. Dietrich kom op sy knieë na hom aangekruip.


    “Bilshh,” klink die stommerik se stem op. 


    Hy kruip tot by Guido se stoel en kyk op na hom. Twee speekselbelle hang by sy mondhoeke uit.


    Meteens kom die sterwenswoorde van hulle pa weer by hom op. “Raak ontslae van jou broer, Guido. Hy is die naam Dietrich Eckhardt nie waardig nie en hy’s boonop ’n klad op ons Müeller-familienaam. Volgens die beginsel van eugenetika moes hy lankal uitgewis gewees het.”


    Sy pa was reg. Himmler se rasverbeteringsprogram het duidelik voorgeskryf dat swaksinniges nie ’n plek op hierdie aarde verdien nie. En die verlede se reëls was nog altyd in die Müeller-hede van toepassing.


    Maar Guido kon dit nog nie oor sy hart kry nie. Hy het sy pa lank verkwalik dat hy nie self daardie stap geneem het nie. Dietrich was immers al sestien toe sy pa gesterf het. Ter versagting weet Guido dat sy pa dit nie kon doen terwyl sy ma nog geleef het nie, want sy was deeglik bewus van haar man se haat vir Dietrich.


    Deur die jare het die eed wat Guido as twintigjarige by sy pa se sterfbed gesweer het egter aan hom bly vreet. Hy het dit probeer besweer deur die dokter wat so ’n gemors van Dietrich se geboorte gemaak het in sy huis te gaan doodsteek met die Arendkopdolk.


    Dit het sy gewete ’n tyd lank gesus.


    Maar toe die Ridders momentum kry en sy ma in haar graf was, het Guido geweet hy kan nie langer uitstel nie. As sy volgelinge van Dietrich se bestaan moes uitvind, sou dit sy geloofwaardigheid as leier erg ondermyn. Hy kan tog nie iets predik wat hy self verontagsaam nie.


    Ironies genoeg is dit Bester wat Dietrich se lewe gered het. Guido het sy broer se terminering op die lange baan geskuif om sy volle aandag aan die Bester-bedreiging te gee.


    In sy vyftien jaar in die tronk het hy heimlik gehoop sy broer sterf aan natuurlike oorsake. Terselfdertyd was sy groot vrees dat Dietrich op ’n onnatuurlike manier sou omkom, soos om deur ’n kar doodgery te word of van trappe af te val. Want dit sou beteken dat Guido sy eed verbreek het, aangesien sy pa uitdruklik geëis het dat Dietrich se lewe deur ’n Müeller-hand geneem moet word.


    Guido maak die boek op sy skoot toe en kyk kopskuddend na sy kwylende broer. “Jy bemoeilik my lewe, Dietrich.”


    Wasige oë staar na hom terug.


    Hy streel liggies met sy vingerpunte oor sy broer se blonde hare. “Dié keer gaan Bester jou nie red nie, want jy is nou my eerste prioriteit. Ons wag net dat die vril my wese weer volkome betree het.”


    “Bilshh.”

    Donderdag 11 Mei 2006 – DRK


    Dis danksy Richter dat Imani uiteindelik kon agterkom hoe die baas se mynbedrywighede inmekaarsteek.


    Die baas was laat in die 1980’s die bevelvoerder van ’n groep huursoldate wat myne in die DRK moes beskerm. ’n Paar jaar later, toe die wêreldwye vraag na sekere minerale skerp toegeneem het, het hy ’n gulde geleentheid gesien om geld te maak.


    Hy het sy eie klein myne begin, maar het ook die groter myne besoek en beskermingsdienste aan hulle gebied. In ruil vir sy dienste moes hulle tien persent van hulle wins aan hom afstaan. Die baas het ’n deel van daardie geld gebruik om wapens te koop wat hy aan rebellegroepe verskaf het om hulle eie myne beter te beskerm. In baie gevalle het hy albei strydende faksies van wapens voorsien, natuurlik sonder dat hulle daarvan bewus was. Wat die baas betref, het die voortdurende konflik net tot sy voordeel gestrek. In ’n oorloggeteisterde land is beskermingsdienste ’n waardevolle kommoditeit.


    ’n Verdere arm van die baas se besigheid is die beskermde smokkelroetes wat hy na naburige lande gevestig het, en wat die rebellegroepe teen ’n prys kan gebruik. Van daar af gaan die erts na die smelters, met wie die baas voordelige ooreenkomste gesluit het, en daarvandaan na fabrieke in hoofsaaklik Asië, waar die baas ook sy invloed laat geld.


    Soos die aanslae op die onafhanklike myne feller geword het, kon hy meer geld vir hulle beskerming eis, waarvoor hy dan weer die rebellegroepe ingespan het. In ruil vir wapens moes hulle sekere gebiede veilig hou.


    Die baas het later groter myne begin oorneem wat nie meer kans gesien het vir die voortdurende konflik nie. Selfs van die buitelandse maatskappye met myne in die DRK het besef hulle kan nie sonder die baas se samewerking winsgewend sake doen nie. Hy het nie net aangedring op aandele in hulle myne nie, maar ook op dertig persent van die wins – en hulle moes dit eenvoudig aanvaar.


    ’n Persentasie van die baas se wins word onder die tafel deur gegee aan invloedryke politici, sodat hulle sy smokkelbedrywighede deur die vingers sien. Hou die regeerders se mae vol, weet hy, en hulle gee nie ’n flenter om of hulle land se minerale rykdom geplunder word nie.


    Toe die baas se verpligtinge te veel raak, het hy drie jaar gelede vir Prince Kazadi gekry om sy myne te bestuur. En nou het Kazadi se take so toegeneem dat Imani as sy assistent aangestel is. 


    “Maar dis net die puntjie van die ysberg, Imani,” het Richter gesê en geheimsinnig geglimlag. “Jy sal wel later met die geheelbeeld vertrou word, want die baas het groot planne met jou.”


    Imani weet dat hy klaar waarde toegevoeg het sedert hy in beheer van die veertien myne is. Sy talent om die rykste riwwe te identifiseer het die mynbestuurders beïndruk, en met Richter aan sy sy kry hy goeie samewerking van die meeste van hulle. Selfs die base van die Kanadese en Australiese myne aanvaar sy aanbevelings sonder teenspraak.


    Hulle weet goed waar hulle brood gebotter is, dit besef Imani. Jy gaan nie ’n uitverkorene van die baas teë nie.


    Daar is net een mynbestuurder wat hom openlik teen Imani verset: Destin Kabongo, ’n trotse boorling van die Badundu-provinsie. In sy middelveertigs, gespierd soos Richter en wreed soos Akva, sodat sy werkers vreesbevange vir hom is.


    Toe Richter hulle aan mekaar voorstel, het hy Imani met ’n grynslag bekyk. “Hoekom stuur Prince ’n kind na ons myn? Wat dié mannetjie van die bedryf moet leer, het ek lankal vergeet.”


    “Wel, hierdie kind gaan voortaan jou baas wees, of jy nou daarvan hou of nie,” het Richter gesê. “Dis ’n opdrag van bo.” 


    Kabongo het gesnork en op die grond gespoeg. Toe teensinnig en brommend saamgestap terwyl Imani die myn geïnspekteer het. Met meer as tweeduisend werkers is dit een van die grootste myne in die sektor, en dit sorg vir die derde grootste inkomste van al die myne.


    Imani het ’n paar voorstelle gemaak om produksie te verbeter. Hy het ook ’n klompie ryk riwwe geïdentifiseer wat nog nie ontgin is nie.


    Dit het nie gelyk of Kabongo hom aan sy raad steur nie.


    Toe Imani by Richter daaroor kla, het dié net sy skouers opgetrek. “Jy is nou in beheer van die myn, tree op soos jy goeddink.”


    Die volgende dag het Imani sy voorstelle op papier gelys en ’n afskrif per e-pos aan Kazadi gestuur. Hy het die aanbevelings aan Kabongo oorhandig voordat hy en Richter na die volgende myn vertrek het.


    Toe hulle met die Land Rover wegry, het Imani in die truspieëltjie gesien hoe Kabongo die papier met sy voorstelle in repies skeur en in die lug opgooi terwyl sy bestuurspan saam met hom skaterlag.


    En nou, twee maande later, is hy op pad terug na Kabongo se myn. Sonder Richter, wat intussen ander verpligtinge gekry het. 


    Imani het Kabongo gister laat weet dat hy met hom en sy bestuurspan wil vergader sodra hy daar aankom. Hy parkeer die Land Rover voor die sinkgebou wat as kantoor dien. Die vrou by ontvangs beduie hy kan deurstap na die vergaderplek.


    Hy hoor hoe hulle lag.


    Toe hy inkom, raak dit stil.


    In die bedompige vertrek staar sweetblink gesigte smalend na hom. Wit tande net waar jy kyk, gereed vir die konsert wanneer Kabongo die vloer gaan vee met hierdie snotkoppie. Soos hulle baas kom die meeste van hulle ook van Badundu – bloedbroers uit dieselfde kraal.


    Imani gaan sit oorkant Kabongo en plaas sy aktetas voor hom op die tafel. 


    “Het julle my voorstelle van twee maande gelede nuttig gevind, menere?” vra hy.


    Twee van die bestuurslede proeslag.


    “Ons het dit nie geïmplementeer nie,” sê Kabongo terwyl hy sy ken uitdagend uitstoot. “Nie prakties nie.”


    Imani knik. “Ek kon dit uit jou produksiesyfers aflei. Jy het nie die teikens bereik wat ek gestel het nie.”


    Kabongo grinnik. “Dit was belaglike teikens, seker opgestel deur ’n onkundige tiener of ’n hanswors.”


    ’n Paar lag.


    Imani maak die aktetas oop. Kalm haal hy die ou Luger-pistool uit wat Richter vir hom uit Kinshasa saamgebring het.


    Hy rig die pistool op die verskrikte Kabongo en trek die sneller. Die koeël se loodpunt deurboor sy skedel met ’n dowwe kraakgeluid. Kabongo se kop ruk agteroor en hy tuimel dawerend van die stoel af.


    ’n Geskokte stilte hang in die vertrek. Oorkant Imani het die bloedsproei ’n rooi spikkelpatroon teen die vaalgrys sinkmuur gemaak.


    Hy kyk die mans een vir een aan. “Is daar nog iemand wat Kabongo se siening deel?” 

    Dinsdag 3 Julie 2018 – Kaapstad


    Carl hou voor ’n siersteenhuis in Parow stil. Hy en Du Randt loop met die sementvoetpaadjie na die voordeur en druk die klokkie.


    ’n Vrou in haar middeldertigs maak oop, spits muisgesiggie en vaal hare in ’n stywe bolla vasgemaak. Haar swart langbroek het ’n wit kol op die bobeen wat soos ’n papblerts lyk.


    Toe hulle in die sitkamer gaan sit, loer twee kleuters by die deur in.


    “Kamer toe!” sê sy streng, en die twee seuntjies verdwyn giggelend.


    Carl wys haar aanbod van koffie van die hand.


    “Baie dankie dat jy ingewillig het om ons op sulke kort kennisgewing te sien,” sê hy.


    Sy knik fronsend. “Verduidelik net weer van watter plek is julle?”


    “Mercurius, ’n menseregteorganisasie. Soos ek oor die foon genoem het, het ons via ’n polisievriend uitgevind van jou broer se dood en die moontlikheid dat kuberkrakery ter sprake was.”


    Sy skud haar kop. “Die polisie is oortuig Basil is deur ’n inbreker vermoor. Die wrede manier waarop hy met sy eie mes …” Haar oë skiet vol trane en sy byt haar onderlip vas.


    “Geoordeel na die koerantberigte lyk dit soos ’n inbreker,” sê Du Randt vinnig. “Maar ons is nie hier om met die moordsaak in te meng nie. Dis ’n aangeleentheid vir die polisie.”


    Carl knik. “Ons stel net belang in Basil se kliënt – die man in die hotelwese na wie jy in jou verklaring verwys het. Ons vermoed dis dieselfde kêrel wat Mercurius al vir ’n geruime tyd ondersoek. Hy het talle arbeidswanpraktyke op sy kerfstok en daar is ook sprake dat hy hom in die verlede aan kuberkrakery skuldig gemaak het, maar ons het nie genoeg bewyse teen hom nie.”


    Sy trek haar oë op skrefies. “Nou hoe kan ek julle help?”


    “Jou broer het glo vir jou ’n beskrywing van die man gegee?” sê Du Randt. “As dié beskrywing ooreenstem met die man wat ons in die visier het, weet ons immers die gerugte oor kuberkrakery kan waar wees.”


    Sy sug. “Ja, ek het vir Basil gesê hy gaan nog in groot moeilikheid beland. Nie dat hy hom voltyds met die hackery besig gehou het nie, maar soms het hy hierdie shady karakters gehelp. En hy’s twintigduisend rand betaal vir die hotel job … kontant.”


    Haar blik verskuif na die plafon asof sy diep nadink. “Hy’t nie die ou se naam geken nie. Net gesê hy lyk baie soos Charles Bronson, die akteur.”


    “Niks anders nie?” vra Carl.


    Sy dink weer na. “O ja, iets van die manier waarop hy loop. Ek het skoon vergeet om dit vir die polisie te noem! Basil het gesê die ou loop met ’n hinkstappie.”


    “En dis al?” vra Du Randt.


    Sy knik, vra dan gretig: “Klink dit soos die man wat julle ondersoek?”


    “Ongelukkig nie,” sê Carl. “Maar nogtans baie dankie vir jou bereidwilligheid om te gesels.”


    Terug in die kar sug Du Randt. “Dit was nou ’n total waste of time.”


    “Nie heeltemal nie. Ons weet nou die man lyk soos Charles Bronson … en hy’t ’n hinkstappie. Dit kan ons dalk later help.”


    “Ás dit enigsins die regte ou is. Wie sê hy was die moordenaar? Hy het Van Wyk twintigduisend betaal, so hoekom hom later doodmaak? Dit maak nie sin nie.”


    “Dis dalk presies hoe die polisie redeneer,” sê Carl. “En dis hoekom hulle daai leidraad nie verder ondersoek nie. Maar iets sê vir my Kazadi se moordenaars kan tóg agter die ding sit. As hulle Van Wyk vermoor en sy rekenaartoerusting steel, wis hulle al die spore van die hotel job uit. Van Wyk sou die deur vir Charles Bronson oopgemaak het, want hy’t nog ’n hacker-joppie verwag – een wat baie goed betaal. Die ruit kon agterna gebreek word om dit soos ’n gewone inbraak te laat lyk.”


    “Nooit so daaraan gedink nie,” gee Du Randt toe.


    Hulle ry in stilte terug kantoor toe.


    Daar wag O’Reilly hulle met ’n breë glimlag in. “Pas die lughawe se CCTV footage gekry. Ons polisiekontak het skelmpies ’n copy van die oorspronklike gemaak.”


    Hulle stap na die vergaderlokaal, waar Calvyn gereed staan met die afstandbeheerder. Op die TV-skerm is die greinerige beeld van die lughawe se aankomsaal gevries. 


    O’Reilly beduie na die skerm. “Hier is die man wat McMeeken kom optel het. Duidelik wou hy nie geïdentifiseer word nie: mus laag afgetrek, donkerbril en opgeslaande jaskraag.”


    Calvyn druk die afstandbeheerder. Ná ’n rukkie kom ’n gesette man met ’n klein reistas nader. 


    “Dis McMeeken,” sê O’Reilly. 


    McMeeken gaan staan by die ander man, steek sy hand na hom uit, maar dié ignoreer die gebaar en hou sy hande in sy jassakke.


    Dan draai hulle om en stap weg.


    Die man met die jas het ’n hinkstappie.


    “Dis die bliksem van die hotel job!” roep Du Randt uit.


    “Van Wyk se suster het gesê die ou wat die hacking job aangevra het, het ’n hinkstappie,” verduidelik Carl vir die ander twee.


    Du Randt is kinderlik opgewonde. “Jy was reg, Carl. Dit móét hy wees wat Van Wyk vermoor het! Anders is die toeval van die man met die hinkstappie net te groot.”


    Carl knik. “Lyk of ons op die regte spoor is.”


    Tog hinder iets hom, maar hy kan nie sy vinger daarop lê nie.

    Woensdag 4 Julie 2018 – Kaapstad


    Vanoggend is Richter vroeg uit die bed.


    Hy takel die slaansak net vir ’n kwartier en doen daarna vyftig opstote, stort vinnig en trek aan. 


    Die vroegoggendverkeer is druk en hy vorder stadig.


    Hy bereik sy bestemming eers twintig minute later en trek af in ’n parkeerplek langs die straat. Dis ’n klein huisie. Heuphoogte heining om die erf. Breë, indrukwekkende houtvoordeur. Diefwering voor die vensters.


    Hy bespied die huis peinsend. Dan ry hy ’n entjie in die straat af om hom te vergewis van die omgewing.


    Tevrede dat daar genoeg parkeerplek in die huis se omtrek is, ry hy terug stad toe. Hy kyk heeltyd in die truspieëltjie of hy nie dalk gevolg word nie. Hoewel hy nou minder bekommerd oor dié moontlikheid is, het hy in die bos geleer om nooit sy waaksaamheid te verslap nie. Ook om nooit iets as vanselfsprekend te aanvaar nie.


    Terug in die stad parkeer hy in die straat waar die gebou in sy gesigsveld is. Hy sak laag af in die sitplek – só dat hy ’n goeie uitsig op die gebou het, maar dat niemand hom van daar af sal sien nie.


    Wat hy beplan om te doen, gaan ’n berekende risiko wees. Op die heel ergste kan dit ’n byenes oopsteek – die soort scenario wat die baas senuweeagtig sal maak. Maar as hy sou besluit om nié op te tree nie, loop hy weer ander gevare.


    Dalk was dit heel onskuldig? En gaan hy iemand laat boet wat dit nie verdien nie.


    Aan die ander kant, kan hy regtig die kans waag om niks te doen nie?


    Hy peins lank daaroor, besluit dan dit was net té ooglopend om onskuldig te wees.


    Sy gedagtes gaan onwillekeurig terug na ses jaar gelede toe hy ook sy instink gevolg het.


    Die tweede in bevel het hom gebel. Daar was ’n inspeksie by een van die myne wat onder ’n Australiese mynbaas val. Die tweede in bevel het die inspeksie bygewoon om seker te maak alles verloop glad. Hy was heeltyd aan die inspekteur se sy, maar moes later stop om sy skoenveter vas te maak. Die inspekteur en mynbaas het aangestap.


    “Dit het gelyk of die mynbaas dringend iets vir die inspekteur fluister,” het die tweede in bevel gesê. “Toe ek weer by hulle aansluit, kon ek sien die inspekteur is gespanne. Dalk was dit net ’n onskuldige opmerking, maar ek dink tog dis belangrik om dit te noem.”


    Richter het die baas daarvan vertel. Hy het die inspekteur op sy selfoon probeer kontak, maar dié was reeds vort, noordwaarts na ’n volgende myn waar daar nie selfoonontvangs was nie. En hy sou vir die volgende twee weke verder noordwaarts inspeksies doen, wat dit onmoontlik sou maak om hom in die hande te kry.


    “Ons kan wag tot die inspekteur terug is in die Kaap,” het die baas gesê. “Hy sal wel aan my rapporteer as die mynbaas iets gesê het waarvan ons notisie moet neem.” 


    “Maar volgens die tweede in bevel vertrek die mynbaas oor ’n week Australië toe vir sy jaarlikse verlof. Sê nou hy raak praterig?” het Richter walgegooi.


    Die baas het geknik. “Goed, ek laat dit aan jou oordeel oor. Doen wat jy dink die regte ding is.”


    Richter het nie op hom laat wag nie. Hy wou nie die taak vir die tweede in bevel los nie. Dié was op pad na ’n ander sektor om hulle voor te berei op nog inspeksies, en dit was ’n allerbelangrike deel van die baas se strategie.


    Richter het bos toe gevlieg en ’n dag later ingeboek in dieselfde hotelletjie waar die mynbaas bly. Daardie aand het hy met ’n stel lopers die mynbaas se kamer oopgesluit. Die man was in die bad. Richter het hom onverhoeds betrap en sy kop onder die water gehou totdat hy verdrink het. Toe ’n klomp slaappille in die dooie se keel afgedruk en die leë botteltjie op die bad se rand gesit.


    Toe die inspekteur oplaas in die Kaap aankom, het hy aan die baas gerapporteer wat die mynbaas so dringend vir hom gefluister het.


    Richter se instink was reg: Die Australiër het uitgepraat.


    Die baas het die inspekteur oortuig dat die mynbaas ’n onstabiele bliksem was en die nuus oorgedra dat hy selfmoord gepleeg het deur slaappille te drink. Toe het hy die inspekteur oorreed om nie die mynbaas se “ongegronde uitlatings” in sy verslag in te sluit nie.


    Die krisis was afgeweer, en die baas moes toegee dat Richter betyds opgetree het. 


    Richter besluit om terug huis toe te ry. Hy mors net sy tyd hier in die straat en gaan niks wys word nie. Daar is verskeie ondernemings in die gebou, en mense stap heeltyd in en uit.


    Op pad terug hersien hy opnuut sy plan. Dié keer gaan hy dit nie soos selfmoord laat lyk nie, want dit moet as waarskuwing dien. As daar mense is wat in hulle sake krap, sal hy hulle twee keer laat dink.


    By die huis parkeer hy die kar halfpad in die motorhuis. Hy trek sy klein werkbank nader en gebruik ’n ystersaag om die staalpen korter te saag.


    Hy krap in ’n boks en haal die nywerheidskrammasjien uit. Toets dit op die houtwerkbank. Dit werk nog perfek.


    Hy sit die krammasjien, staalpen, ’n hamer en ’n rol kleefband in ’n drasak en sluit dit in die motor se kattebak toe.


    Sy voorbereiding is afgehandel. Vanaand kan hy net ry.

    Woensdag 4 Julie 2018 – Kaapstad


    Sarah skil die aartappels, sny dit in blokkies en gooi dit in ’n kastrol. Sy sit ’n skep botter saam met uie in ’n ander kastrol. Ná vyf minute voeg sy die vis by. Dit kan nou-nou oond toe gaan. Dan nog net die kaassous en blomkoolgereg wat sy moet maak. Die slaai is klaar in die yskas.


    Om haar skuldige gewete te sus, het sy besluit om vanaand een van Dewald se gunstelinge te maak: kaas-en-aartappelvispastei. Genadiglik het hy gisteraand tot laat ’n vergadering by die universiteit gehad en het sy al geslaap toe hy terugkom.


    Sy het haarself nog nooit as ’n bedrewe kok beskou nie, maar nadat sy en Dewald saam ingetrek het, het sy ma haar onderwerp aan ’n blitskursus in “Dewie se voorkeurdisse” – dit nadat sy uiteindelik oor die skok gekom het dat haar seun ongetroud ’n bed met Sarah gaan deel.


    “Jy’t nooit voorheen meisies gehad nie, Dewie. Maar noudat jy een het, het jy alle perspektief verloor. Ordentlike mense doen dit eenvoudig nie,” het Sarah eenkeer gehoor hoe sy Dewald die leviete voorlees.


    Sarah snork by die gedagte daaraan.


    Dis dalk waar die hele probleem lê. Toe Dewald uiteindelik ’n meisie kry, het hy besluit hy gaan haar nooit weer uit die oog verloor nie. Hy gaan haar erger as Big Brother monitor, haar lewe beheer, haar persoonlike ruimte beset …


    ’n Troostelose moedeloosheid oorval haar.


    Haar voornemens om die pad te vat, het sy op die lange baan geskuif.


    Als oor ’n bleddie diamanthangertjie.


    Nie dat sy regtig ooit so iets begeer het nie. Waar Dewald daaraan kom, sal net hy weet. Sy verbeel haar sy’t eenkeer voor die TV gesê sy sou nie omgee vir so ’n halssnoer nie, na aanleiding van ’n aktrise se blink behangsels. Maar dit was eeue terug, en sy was nie eens ernstig daaroor nie.


    Nou kan sy hom nie los nie – nie nadat hy vyf-en-sestigduisend rand gespaar het vir “die groot en enigste liefde in my lewe” nie.


    Sy kan dit eenvoudig nie oor haar hart kry nie.


    En sy weet sy stel net die onvermydelike uit, wat haar nog meer depressief maak.


    Sy sug diep. Haar lewe was lanklaas in só ’n warboel.


    Mercurius help ook nie om haar gemoed te lig nie. Behalwe dat dit sieldodende en onstimulerende werk is, versteur Bester se teenwoordigheid haar helder denke.


    Vanmiddag was ’n goeie voorbeeld daarvan. Sy weet nie wat haar besiel het nie!


    Bester het nie eens met haar gepraat nie, maar bloot Calvyn se vraag oor fopnuus beantwoord. Volgens hom het die hoofstroommedia baie van hulle geloofwaardigheid ingeboet tydens die Trump-Clinton-presidentsverkiesing in Amerika. Deur die debatsvoering streng volgens hulle eie liberale agenda te bepaal, het hulle probeer om Trump te diskrediteer. En toe hy wen, teen alle verwagtinge en voorspellings in, het die groot mediahuise met rooi gesigte gesit. Trump het die kiesers korrek gelees, die regte geluide gemaak wat die sukkelende fabriekwerkers in die Roesgordel wou hoor, die Mexikaanse indringing besweer met beloftes van ’n muur …


    Sonder om behoorlik te dink het sy hom driftig in die rede geval. “Klink of jy ’n Trump-man is? Hy’s op sy beste ’n politieke nar! Om nie te praat van hoe hy vroue afmaak en verneder nie.”


    Bester het net geglimlag en bedaard gesê: “Jy wag nie dat ek by my punt oor fopnuus uitkom nie. Ek’s nie ’n Trump- óf ’n Clinton-man nie. Self sou ek beswaarlik tussen die twee kon kies. Clinton het hopeloos te veel geraamtes in haar kas om vertrou te word. En Trump, wat die emosionele volwassenheid van ’n kleuter het, se aanwesigheid in die Withuis maak my senuweeagtig. Maar wat ek wou sê, is dat die hoofstroommedia se eensydige anti-Trumpdekking sy ondersteuners en selfs van die gematigdes na die konserwatiewe Fox News, regse webwerwe en sosiale media gedryf het vir hulle nuus. En dáárdie platforms is juis die broeiplek van fopnuus.”


    Sy weet nie of sy al ooit so ’n gek van haarself gemaak het nie, wat sy ook duidelik op die verbaasde Calvyn se gesig kon sien. Maar sy wóú van Bester verskil. Sy wou ’n argument ontlok waar sy haar politieke geleerdheid kon inspan om die vloer met hom te vee.


    Sy skrik toe Dewald skielik in die deur verskyn. Sy het hom nie hoor inkom nie.


    Hy snuif neus in die lug. “Vispastei!” Hy kom nader en sit sy arm om haar lyf, soen haar innig op die wang. 


    Sy voel hoe haar liggaam stram word en wikkel haar los uit sy greep. “Ek was ook nogal vanaand lus daarvoor,” sê sy toe sy die oonddeur oopmaak.


    Hy gaan weer die hele tyd in die kombuis rondluier, besef sy toe hy sy aktetas neersit en ’n potdeksel oplig om na die kos te kyk.


    Sy sit die bak in die oond en maak die deur toe.


    Dan is hy skielik agter haar, styf teenaan haar. Sy hande gly om haar lyf en kruip op na haar borste. Hy druk sy ken in haar nek, begin aan haar oorlob knibbel.


    “Shit, Dewald, ek’s besig met die kos!” Sy kan die irritasie in haar stem beswaarlik wegsteek.


    Hy los haar dadelik. “Oukei, oukei, skuus oor my vatterigheid. Ek kan nie help jy lyk vanaand vir my so besonder aanloklik nie.”


    “Dis net dat ek …”


    Hy draai om, tel sy aktetas op en stap brom-brom uit. 


    Die skuldgevoel kom soos ’n brander na haar aangerol.

    Woensdag 4 Julie 2018 – Kaapstad


    Carl staan op die balkon van sy woonstel en tuur uit oor die stil straat. Elfuur in die aand is daar nie veel lewe in dié deel van die stad nie.


    Hy hou die slingerende figuur dop wat op die sypaadjie aankom. By ’n lamppaal gaan staan die boemelaar wiegend onder die lig. Hy het ’n verslete rooi windjekker aan.


    Dadelik dink Carl terug aan tien jaar gelede. Die rammelende kar wat by sy plaashek inry, die tengerige man in die rooi windjekker wat uitklim. Soos Carl die effens gekromde en onindrukwekkende figuur dophou wat na hom aangestap kom, is hy onbewus daarvan dat sy lewe binne die volgende minute onomkeerbaar gaan verander.


    Kassie Kasselman. Sou hy nog in die polisie wees? wonder Carl. Moet seker al in sy middelvyftigs wees.


    Hy het gemengde gevoelens oor Kasselman. Enersyds het hy Carl se diefstal van die dwelmgeld op die lappe gebring deur dit destyds by die Skerpioene aan te meld. Andersyds het hy Carl kom waarsku dat die Skerpioene op sy spoor gaan wees en hom genoeg tyd gegee om weg te kom. So asof hy simpatie met Carl se optrede gehad het. En dis die einste Kasselman wat sy naam in die wapensmokkelsaak in ere herstel het, anders het hy seker nou nog agter tralies gesit.


    Hy skud sy kop. Snaakse skepsel met sy slordige voorkoms. En as hy reg onthou, het Kasselman ook ’n buitengewone beheptheid met posseëls gehad. Beslis nie jou tipiese SAPD-speurder nie. Maar Carl het tydens sy bannelingskap op die internet gelees van Kasselman se groot deurbrake as speurder en het opnuut respek vir hom gekry. Sy soort is dun gesaai in die polisiediens.


    Dié gedagtes bring Carl terug na sy huidige dilemma. Sonder die ondersteuningstrukture van die polisie gaan hy nie hierdie verdomde saak oplos nie. Beslis nie met die wannabe-speurders wat hy by Mercurius het nie. O’Reilly, self ’n oudpolisieman, moet tog besef dis ’n verlore saak. Uit wat Carl kon aflei, is dit die eerste moordsaak wat Mercurius in Suid-Afrika hanteer, en O’Reilly het self erken dat hulle “seker nie gerat is vir so iets nie”.


    Mercurius kan dalk waardevolle inligting oor klandestiene bedrywighede vir Westerse intelligensiedienste uitsnuffel, maar hierdie storie vereis veel meer. Dis nie genoeg dat hulle aangewese is op ’n polisiekontak wat hulle skelm inligting voer wat ook nog verouderd is nie. Boonop met ’n gehuurde speurder wat lankal nie meer die geregsdienaar van weleer is nie.


    Carl sug. Hy moet seker nie daaroor moan nie. Was dit nie vir O’Reilly en Mercurius nie, was hy steeds ’n gelyste voortvlugtige. Hy sal maar sy bek moet hou en die beste maak van sy beperkte hulpbronne en onbevoegde bystandspan.


    Hy kyk om toe hy ’n ritseling iewers in die woonstel hoor. Moet Juliana wees wat uit die bed is. Sedert Sondag kom sy elke aand hierheen om haar “battery te laai” voor haar man van oorsee terugkom.


    “Jy gee nie om dat ek jou misbruik nie, nè?” het sy vanaand glimlaggend gevra.


    Hy grinnik. Hy’t nog nooit omgegee om deur ’n seksbeluste vrou misbruik te word nie. Veral nie as sy soos Juliana lyk nie.


    Hy stap in.


    Steek vas.


    Dit tref hom soos ’n emmer koue water in die gesig. Dís die ding waarop hy heeltyd nie sy vinger kon lê nie! Shit, hoekom kom dit nou eers by hom op? Hy moes Len gewaarsku het om bedag te wees, selfs voorgestel het dat hy tydelik ’n ander blyplek kry. Deurdat hy die Facebook-boodskap aan Mary McMeeken onder sy eie naam gestuur het, het hy hom lelik aan gevaar blootgestel.


    Carl storm kamer toe en sit die lig aan.


    Juliana loer by die badkamerdeur uit. “Sjoe, laat jy my skrik! Is iets fout?”


    “Weet nog nie.” Hy gryp sy selfoon op die bedkassie en bel.


    Geen antwoord nie.


    Dalk is Len se foon op silent.


    Hy google sy landlynnommer.


    Weer lui die foon net.


    Carl staan vir ’n oomblik besluiteloos.


    Jaag hy nie nou onnodig spoke op nie? Dis immers al elfuur. Dalk slaap Len net vas? As alleenloper is daar ook nie ander huismense wat die foon sal antwoord nie. 


    Hy aarsel. Kan dit nie maar tot môre wag nie?


    Nee, besluit hy, al moet hy Len gaan opklop. Hy kan nie die kans waag om hom nie te waarsku nie.


    “Ek moet gou dringend uitgaan,” sê hy vir Juliana, wat weer in die bed geklim het.


    “Jy maak nou ’n gewoonte daarvan om snags te verdwyn.” Sy giggel. “’n Ander skelmpie iewers?”


    Hy antwoord nie, trek net vinnig aan.


    Dan hardloop hy af na die parkeerarea waar die Mercurius-huurkar staan. Hy tik die Groenpunt-adres wat hy op Google gekry het op die GPS in en ry.


    Hy’s verroes, besef hy opnuut. In sy speurdae sou hy dadelik daaraan gedink het.


    Die strate is stil en hy is gou by sy bestemming. Die huis is in donkerte gehul.


    Hy stap na die voordeur en druk die klokkie, hoor hoe dit iewers in die huis lui.


    Ná ’n minuut druk hy dit weer. 


    Steeds geen reaksie nie.


    Hy voel aan die deurhandvatsel. Tot sy verbasing is dit nie gesluit nie.


    Hy druk die houtdeur versigtig oop. Dis ’n helse swaar deur, dink hy en loer in.


    Pikdonker. Hy kan net die buitelyne van ’n paar meubels uitmaak.


    Hy roep, maar dis doodstil.


    Hy stap in, voel-voel teen die muur tot hy die skakelaar raakvat, en sit die lig aan.


    Hy kyk vlugtig oor die vertrek. ’n Leefkamer: rusbank en twee stoele, kaggel, TV in die hoek.


    Dan sien hy dit. Op die houtvloer langs sy regterskoen is daar ’n bloedspatsel.


    Hy draai om na die deur.


    Verstar.


    “Fok!”


    Sy hart begin onstuimig hamer en sy mond is skielik kurkdroog.


    Len du Randt, net in sy slaapbroek, is aan die agterkant van die houtdeur soos ’n Christus-figuur oopgespalk. 


    Sy hande en voete is met dik metaalkramme aan die deur vas. ’n Staalpen is deur sy voorkop gekap, sy mond met ’n stuk swart kleefband toegeplak. ’n Droë bloedspoor kronkel oor sy neus tot op sy ken.


    Sy oë staar leweloos na Carl.

    Woensdag 4 Julie 2018 – Kaapstad


    Sedert Maandag lees Guido onverpoos aan sy boeke. Hy slaap die minimum en het Bernard opdrag gegee om Dietrich uit sy studeerkamer te hou. Nou is sy denke gevul met die krag van vril, sy woede soms pruttend onder die oppervlak oor die wêreld se miskenning van die Ariese ras.


    Hy streel met sy voorvinger oor die illustrasie van die Hakenkreuz op een van die boeke se voorblad. ’n Simbool wat oor die wêreld heen verag word weens die georkestreerde propaganda van Westerse liberaliste, Jode en kommuniste.


    Terwyl dit inderwaarheid ’n heilige simbool van die heelal is.


    Hy onthou goed hoe een van sy volgelinge verklaar het dat dit ’n Nazi-denkfout was om so ’n kenteken vir die organisasie te kies, want die wêreld assosieer dit met wreedheid.


    Guido het die stommerik die leviete voorgelees. “Die Hakenkreuz was lank voor die Führer se tyd teenwoordig in talle antieke kulture. Dit was ook die tradisionele simbool van Thor, die Noorse God van Donderweer. Die woord ‘swastika’ het reeds in 1871 in Europese literatuur verskyn, nadat Heinrich Schliemann aan die kus van die Egeïese See gegrawe het vir oorblyfsels van die Trojaanse oorlog. Schliemann het afgekom op bykans tweeduisend antieke voorbeelde van die swastika-motief!”


    Guido staan sugtend op uit sy stoel. Hoe het dit gebeur dat hierdie heilige simbool so in onguns verval het?


    Hy het destyds besef dat hy nie so hard op sy volgelinge moet wees nie. Nie almal het die nodige agtergrondkennis oor hierdie belangrike onderwerp nie. Daarom het hy by ’n spesiale byeenkoms moeite gedoen om hulle op te voed.


    “Die swastika loop soos ’n goue draad deur die wêreldgeskiedenis,” het hy gesê. “Dis aangetref op kleipotte uit argeologiese opgrawings in die omgewing van Kush en die Jebel Barkal-tempels in Soedan, en selfs in Egipte is swastika-patrone opgespoor uit die Koptiese periode van tussen 300 en 600 n.C. Dit word ook gevind by kulture van die Nuwe Steentydperk sowel as in neolitiese China. Gedurende die Ystertydperk is daar talle swastika-patrone in die Indo-Europese kulture gebruik, en die simbool is altyd geassosieer met welstand en behaaglikheid.”


    Sy volgelinge het aan sy lippe gehang.


    En nes daardie aand is sy liggaam nou styf gesnaar van die sentimente wat in hom opwel. Meteens val sy blik op ’n foto van die Führer. ’n Geweldige woede pak hom beet en hy moet hard konsentreer om sy emosies te temper.


    Dat die donker wêreldmagte weggekom het met hulle karaktermoord op ’n messias, bly die grootste onreg van alle tye! Om ’n aristokraat van gees, ’n versiende intellektueel wat met ’n spesiale roeping na hierdie aarde gestuur is, só blatant en volgehoue te belaster!


    Guido voel hoe die heilige krag van die Führer van hom besit neem. Dis asof tyd skielik vervaag, asof hy weer voor die Ridders staan en sy ideologie aan hulle uitlê.


    Met geslote oë prewel hy: “Die Christendom is ’n gebrekkige religie, besmet met Joodse denke. Hul leerstellings van vergifnis, die oorwinning van swakkes en die krag van selfverloëning is anti-evolusionêr. Daarom is die Führer na die aarde gestuur om die plek van God en Christus in te neem. Hy het opgestaan as die nuwe spirituele leier van die Antichris, die een wat die Christendom sou herskep in ’n suiwer vorm. Hy sou ’n enorme tree op die evolusieleer gee met die ontwikkeling van die Ariese meesterras. Dat dit nie in sy tyd gebeur het nie, was geen neerlaag nie. Want sy nalatenskap en heilige krag sal ons, sy volgelinge, inspireer en bemagtig om daardie einddoel te bereik!”


    Guido se hande begin onbeheers bewe. Die verrotting van die samelewing het by die Jode begin, dink hy, sy haat vir hulle onbeskryflik, ondraaglik, oorweldigend.


    Hy gaan sit weer agter sy lessenaar en blaai naarstig deur Mein Kampf, tot hy afkom op een van sy gunstelingpassasies. Hy lees dit hardop, sy stem trillend van emosie. 


    “Gab es denn da einen Unrat, eine Schamlosigkeit in irgendeiner Form, vor allem des kulturellen Lebens, an der nicht wenigstens ein Jude beteiligt gewesen wäre? Sowie man nur vorsichtig in eine solche Geschwulst hineinschnitt, fand man, wie die Made im faulenden Leibe, oft ganz geblendet vom plötzlichen Lichte, ein Jüdlein!”


    Onderaan die bladsy het hy ’n Engelse vertaling neergeskryf vir een van sy volgelinge: Was there any excrement, any shamelessness in any form, above all in cultural life, in which at least one Jew would not have been involved? As soon as one even carefully cut into such an abscess, one found, like maggots in a decaying body, often blinded by the sudden light, a kike!


    ’n Ligte klop aan die deur laat hom gesteurd opkyk. Wat sal Bernard dié tyd van die nag wil hê?


    Hy stap soontoe en maak oop.


    Bernard hou ’n klein pakkie na hom uit. “Ek het nou eers onthou om die pos uit te haal. Hier’s ’n pakkie vir meneer.”


    Guido neem dit en trek die deur toe.


    Terug by sy lessenaar maak hy dit oop. Daar is ’n nota by die vyf sleutels.


    Dis ’n basiese slot, Union C-reeks. Een van hierdie meestersleutels sal die deur oopsluit. Roelof.


    Guido bêre die sleutels in die boonste laai. Daar wag nog baie beplanning voor hy dit kan gebruik. 


    Én daar is natuurlik sy ander groot verpligting, wat eerste aandag moet kry.

    Maandag 3 Maart 2008 – DRK


    Imani weet nie wat om te verwag nie. Richter het hom opdrag gegee om vandag by die basiskantoor te wees, want hy en die baas kom op besoek. “Groot nuus,” is al wat Richter laat val het.


    Aanvanklik het Imani geskrik toe hy hoor die baas kom, maar nou is hy vol vertroue dat hy nie in die spervuur is nie. Daar is tog niks vir hom om oor senuweeagtig te raak nie.


    Sedert hy van Kabongo ontslae geraak het, behaal al veertien die myne aansienlik groter winste as in die verlede. In net twee jaar het hy die sektor se omset met twintig persent opgestoot en die arbeidsmag met meer as tweeduisend uitgebrei. By die buitelanders se myne wou hulle eers nie vroue en kinders inspan nie, maar Imani het gedreig dat hy die baas sal inlig as hulle nie wil saamwerk nie. Dít het hulle morele besware gou laat sneuwel.


    Imani glimlag. Ná Prince Kazadi se uitbarsting oor hy Kabongo geskiet het, eet dié nou ook uit sy hand. Imani het Richter laat weet wat Kazadi hom alles toegesnou het, en hy is seker Richter het dit vir die baas vertel. Net ’n dag later het Kazadi hom gebel en nederig om verskoning gevra. 


    “Ek besef nou dis al taal wat daai Badundu-gespuis sal verstaan,” het Kazadi afgesluit, sy stemtoon onderdanig. Sedertdien is hy baie vleiend wanneer hy met Imani praat. 


    Wat maar net weer bevestig: Wanneer die koning praat, spring die prins.


    Imani kyk op toe sy sekretaresse die kantoordeur oopmaak.


    “Jou gaste is hier,” sê sy.


    Hy het die baas meer as drie jaar laas gesien. Nou effens gryser en skraler, maar die kil uitdrukking in sy oë is steeds daar. Selfs al glimlag hy, lag sy oë nooit saam nie.


    “Ek het vandag groot nuus vir jou, Imani,” begin die baas toe hy en Richter hulle plekke ingeneem het. “Jou uitstekende resultate wys jy’s die man na wie ek nog altyd op soek was. As jy daarvoor kans sien, is jy van vandag af my tweede in bevel. Dit beteken jy sal voortaan saam met my en Richter in die oorhoofse bestuurspan dien.”


    Imani knik gretig. Maak nie saak wat sy pligte gaan wees nie, hy sal dit onvoorwaardelik aanvaar. 


    ’n Fyn glimlag verskyn op die baas se gesig. “Nie so haastig nie. Hoor eers of jy daarvoor kans sien.”


    “Geen uitdaging skrik my af nie.”


    Die baas grinnik. “Dit het ek al agtergekom, ja. Maar ek wil jou eers in die prentjie bring voordat jy finaal besluit. Jy sien, Imani, tot dusver was jy nog net produksiehoof van Prince Kazadi se sektor, maar daar is nog vyf ander sektore wat deel uitmaak van ons onderneming: dié van Sün Chang, Peter Butler, Ian McMeeken, Cleveland Whitelock en Althaus Schmidt.”


    Imani se mond val oop. “Ses in totaal!”


    Die baas knik. “Die ander sektore is darem nie so groot soos Kazadi s’n nie. Altesaam het hulle ses-en-veertig myne, wat saam met Kazadi se veertien die moedermaatskappy van sestig myne vorm. Jou pligte sal wees om oorhoofs na al ons mynbelange in die DRK om te sien. Ek en Richter sal steeds die onderhandelinge met potensiële kliënte hanteer en sorg dat ons bande met die DRK-regering en die rebellegroepe gesond bly. Die sektorhoofde sal fokus op hulle onderskeie sektore, die smokkelroetes, smelters en die Oosterse en Europese fabrieke. Hulle ontvang steeds die mynopbrengste, maar opereer soos ’n franchise waar elkeen ’n deel van sy winste aan die moedermaatskappy oorbetaal. Richter sal jou in die volgende ses maande bystaan om die ander sektorhoofde te ontmoet en al die myne te besoek. Jou pligte sal voortaan meer oorhoofs van aard wees, en die sektorhoofde sal sorg dat jou aanbevelings vir uitbreidings en verbeterings almal uitgevoer word.”


    Imani skud sy kop in ongeloof. “Kazadi het nooit iets genoem van die ander sektore nie.”


    “Dis omdat hy nie van die ander se bestaan weet nie. Met die uitsondering van een, dink elke sektorhoof dat sy groep myne die moedermaatskappy se enigste bates is.”


    “Maar … waarom?”


    “Dit kan die moedermaatskappy benadeel. Deur hulle geïsoleer van mekaar te hou, help dit my om hulle te monitor. As hulle van mekaar bewus was, sou hulle lankal agter my rug begin konkel het.”


    Richter grinnik. “Verdeel en heers.” 


    “Watter een van die sektorhoofde weet meer?” vra Imani.


    “Dis nie nou ter sake nie,” sê Richter.


    “Sien jy kans vir hierdie taak?” vra die baas.


    “Natuurlik!”


    Die baas knik goedkeurend. “Jy’s ’n vars bries in hierdie bedryf. Jy aanvaar jou pligte onvoorwaardelik, sonder om eers te vra oor jou vergoeding. Dit wys ek kan jou vertrou.”


    Imani lag verleë.


    “Voortaan betaal ek jou tweeduisend dollar per maand, maar dis eintlik kleingeld. Jou aandeel van vyftien persent in die moedermaatskappy gaan jou bankrekening jaarliks met miljoene laat groei.”


    “Mil- … miljoene!” Net die gedagte aan soveel geld maak Imani skoon lighoofdig.


    “Ek sal vir jou ’n finansiële raadgewer kry wat jou geld slim sal belê,” sê die baas.


    Hy staan skielik op. “Verskoon my, ek moet gou ’n draai loop.”


    Toe hy uit is, skud Imani weer sy kop. “Ek kan dit nie glo nie! Dit voel of ek droom.”


    “Die baas het baie vertroue in jou,” sê Richter. “Moet hom net nooit teleurstel nie.” 


    “En sê nou ek het nee gesê vir sy aanbod?”


    Richter staar ’n oomblik na hom, trek dan sy baadjie oop en beduie na die holster onder sy linkerarm. “Dan sou jou sekretaresse jou bloed van die mure moes afwas. Die baas verklap nie sy geheime aan iemand as daardie persoon hom nie onvoorwaardelik tot samewerking verbind nie.”


    ’n Ligte siddering trek deur Imani se lyf.

    Donderdag 5 Julie 2018 – Kaapstad


    Carl wag O’Reilly by die kantoor in.


    Dit irriteer hom dat O’Reilly nie dadelik kon kom nie. Toe hy hom net ná middernag wakker bel, was hy so deur die slaap dat Carl die nuus oor Len du Randt ’n paar keer moes herhaal voor dit ingesink het. Die grusame besonderhede van Du Randt se dood het hom darem helder wakker gemaak. 


    Toe Carl daarop aandring dat hulle mekaar by die kantoor kry, het O’Reilly gesê hy sal nie dadelik kan kom nie, want sy kleinkinders bly by hom terwyl hulle ouers vir ’n week oorsee is. Hy sal eers moet reël om hulle by vriende te gaan aflaai.


    “Kan jou vrou nie na hulle kyk nie?”


    “Ons … ons is nie … meer bymekaar nie. Sy woon die afgelope twee maande al by haar broer in PE.”


    Dit was nuus vir Carl. Soos hy van O’Reilly verstaan het, was hy “gelukkig getroud”.


    Carl kyk op sy horlosie. Al drieuur en O’Reilly is nog nie hier nie. Hy besef duidelik nie die erns van die saak nie.


    Carl swets onderlangs. Ja, goed, hy het opgeslip deur nie seker te maak Len gebruik ’n vals Facebook-profiel nie en hom boonop nie gewaarsku dat sy lewe in gevaar kan wees nie. Maar hy was onder die indruk hy werk saam met ’n professionele span mense, nie ’n Mickey Mouse outfit nie. Hy’t nie besef hy moet alles vir hulle in die fynste besonderhede uitspel nie. 


    En dit gaan nie help om homself te blameer nie. Wat hy nie kan wegredeneer nie, is dat hy die moordenaar heeltemal onderskat het.


    Hy kyk verlig op toe ’n sleutel in die kantoor se buitedeur draai. Uit-bleddie-eindelik!


    O’Reilly kom ingestoom – bleek, ongeskeer, hare deurmekaar. ’n Paar los knope van sy blou hemp ontbloot ’n pienk maag.


    “Jammer dat jy so lank moes wag, maar dit was ’n gesukkel om ander slaapplek vir die kinders te kry. En … ek’s jammer dat ek gelieg het oor my vrou. Die hele ding met haar … dis ’n verdomde verleentheid vir my.”


    Hy gaan sit steunend oorkant Carl, vee met sy hand oor sy voorkop. “Jissis, man, wie sou so ’n grusame ding aan Len doen? Pen deur die kop en vasgekram teen ’n fokken deur! In hierdie donnerse land ken die wreedheid van inbrekers ook geen perke nie.”


    Carl is vir ’n oomblik stomgeslaan dat O’Reilly nie dadelik die verband kan trek nie. 


    “Dit was nie inbrekers nie, Wim. Ek het die huis deurgekyk, daar was geen teken van diefstal nie. Len se beursie met ’n moerse lot geld het oop en bloot op sy bedkassie gelê.”


    O’Reilly verbleek. “Dit … kan tog nie …”


    Carl knik. “Dis inderdaad dieselfde moordenaar na wie ons op soek is.”


    “Fok, hoe het hy dit uitgewerk?”


    “Maklik. Ons … ék het lelik opgeslip. Ek moes gecheck het dat Len ’n vals profiel gebruik om Mary McMeeken op Facebook te kontak. Al afleiding wat ek kan maak, is dat sy vir haar man ’n boodskap gestuur het om te vra of hy ’n Len du Randt ken.”


    “En die moordenaar het die boodskap op McMeeken se selfoon gesien?”


    “Presies.”


    “Dalk het sy haar man gebel? Dan was daar nie enige boodskappe nie.”


    Carl skud sy kop. “Sy het geweet hy is op die vlug na Kaapstad. Dit sou makliker wees om ’n boodskap te stuur.”


    “Maar hoe de hel het hy uitgevind Len is nie regtig ’n ou vriend van McMeeken nie?”


    “Ek vermoed McMeeken het sy vrou laat weet hy ken geen Len du Randt nie. En die feit dat Len gevra het of McMeeken een of ander tyd Suid-Afrika toe kom, sou die moordenaar se aandag getrek het. As ek in sý skoene was, sou dit my beslis onraad laat ruik het.”


    “Hoe’t hy geweet waar Len bly?”


    “Maklik. Hy’s die enigste gelyste Len du Randt in die aanlyn weergawe van die Kaapse telefoongids.”


    “Shit!”


    Carl kyk stip na O’Reilly. “Om nou baie eerlik te wees, Wim, ek weet nie of ons hierdie ding meer alleen kan hanteer nie. Moet jy nie maar oorweeg om die polisie te betrek nie?”


    “Oor my dooie liggaam!” sê O’Reilly heftig. “My opdrag van die Mercurius-baas in New York is dat ons dit self hanteer, al gebeur wát ook al.”


    “Die polisie gaan by jou kom navraag doen oor Len. Wat sê jy dan?”


    “Dat dit ’n donnerse spul inbrekers moet wees.”


    Carl knik. “Ek het vermoed jy gaan só reageer. En hulle sou jou nie geglo het nie.” Hy buk af, trek die rugsak onder sy lessenaar uit en sit dit voor O’Reilly neer.


    “En dié?”


    “Len s’n. Daarin is sy selfoon, waarvan ek die simkaart langs die pad weggegooi het, sy beursie, horlosie en skootrekenaar – ek wou voorkom dat enige spore na McMeeken lei. Ek het ook klere uit sy kaste gegooi en die huis omgekrap om die indruk te skep dat daar inbrekers was. Die voordeurslot het ek met ’n skroewedraaier verwoes sodat die polisie moet dink dis hoe hulle toegang gekry het. En moenie bekommer nie, ek het my vingerafdrukke oral skoongevee.”


    Verligting spoel oor O’Reilly se gesig. “Dank die Vader jy het op Len afgekom.”


    Hy peins ’n rukkie. “Wat doen ons nou? Ons kan seker nie via iemand anders die moord aanmeld nie?”


    “Veiliger om dit nie te doen nie. Iemand sal wel op hom afkom.”


    O’Reilly skud sy kop. “Jis, dis wrede en uitgeslape bliksems met wie ons te doen het.”


    “Daar’s nog ander implikasies ook.”


    “Watse implikasies?” vra O’Reilly skerp.


    “Ek het op Len se Facebookblad ingegaan terwyl ek vir jou gewag het. Daarop dui hy Mercurius as sy werkgewer aan vir almal om te sien.”


    “Fok, hoekom het hy dit gedoen? Dit was donners dom!”


    “Dit kan jy weer sê. Dalk moes jy jou werknemers meer sensitief gemaak het oor sulke goed.”


    “Seker, ja, maar onthou net dat ons in die buitewêreld bekend staan as ’n menseregteorganisasie. Mercurius reik maandeliks nuusverklarings uit oor menseregtevergrype en my werknemers word soms in die media aangehaal – ons doen dit juis om mense te mislei oor ons ware besigheid. Dalk is dit die rede waarom Len nie bekommerd was om te meld hy werk by Mercurius nie.”


    Carl haal sy skouers op. “Wel, dis nou gedane sake. Maar veel ernstiger is dat Mercurius Suid-Afrika sy eie webwerf het.” 


    “Niemand sal dááruit iets kan aflei nie. Ons het maar net die bullshit gecopy wat op al die ander Mercurius-takke se websites is: dat ons deel van ’n wêreldwye menseregteorganisasie is, ons mission statement en –”


    “Met Len se navrae aan Mary McMeeken kon die moordenaar dalk deur die bullshit gesien het – dat Mercurius net ’n frontmaatskappy is vir iets anders.”


    O’Reilly sluk. “Dis dalk moontlik … maar bleddie onwaarskynlik.”


    “Ek’s nie so oortuig daarvan nie. Maar nóg ernstiger is dat julle almal se name en foto’s op die webwerf verskyn.”


    Dít skud O’Reilly. “Jy dink tog nie …”


    “Ek weet nie wat om te dink nie, Wim. Al wat ek weet, is dat die moordenaar met net die minimum navorsing nou kan weet dat jy, Calvyn en Sarah kollegas van Len is.”


    “Bliksem!”


    “Feit van die saak is dat julle lewens ook in gevaar is. En dat ons nou bleddie vinnig proaktief sal moet optree.”

    Sarah drink groot slukke koffie om te kyk of dit nie sal help vir die versmorende beklemming in haar binneste nie.


    Calvyn stap met gekromde skouers heen en weer in die kantoor. Soms staar hy met afwesige oë na haar, die kommerlyne diep uitgekerf op sy voorkop. Maar hy praat nie, mompel net. Hy was van almal die naaste aan Len, sy “skinderbuddie”, soos hy hom altyd genoem het.


    Haar asem stoot branderig in haar keel op toe sy vir die soveelste keer aan Bester se mededeling van vanoggend dink. Net die gedagte aan die manier waarop Len doodgemaak is, laat haar tot in haar wese sidder.


    Sy weet nie of sy al ooit so ’n onwerklike oomblik beleef het nie: die gedetailleerde en grusame beskrywing uit die mond van die man met die hemelsblou oë, kalm en met ’n aangeplakte hoflikheid asof hy afgevaardigdes by ’n seminaar oor ’n forensiese waarneming toespreek. Die kontras van die makabere moord op hul kollega en Bester se amper afsydige vertelling was net té groot.


    En niemand sou kon aflei dat hý die oorsaak van hierdie tragedie was nie. Sy woorde in hulle eerste gesamentlike vergadering kom helder by haar op. Stuur aan die McMeeken-vrou ’n persoonlike boodskap op Facebook. Vra of haar man se naam Ian is en of hy dalk in die afsienbare toekoms Suid-Afrika gaan besoek. Die sender kan sê hy’t ’n Ian McMeeken in sy jong dae geken en sal hom graag weer wil sien as hy in dié geweste kom.


    Sarah sug innerlik. So much vir Sherlock Holmes se kitsoplossing. Dit het toe aaklig en bloederig geboemerang.


    Haar gevoel van onrus maak meteens plek vir woede. Dis net haar eie skuld en swak oordeel dat sy nou hier sit en bewe. Haar beheptheid om weg te kom van Dewald se versmorende greep het haar soos ’n malkop laat optree. Sy erken dit nou moeilik, maar destyds tydens die Mercurius-onderhoud het haar gesonde verstand vir haar geskree dat sy nie in hierdie bleddie plek hoort nie.


    En toe sy vanoggend sê dat dit nóú ’n saak vir die polisie is, het O’Reilly haar kil aangegluur. “Dis nie vir jou om te besluit nie, Sarah. Ek het pas met ons baas in New York gepraat. Ons sal hierdie ding moet deursien – sónder polisie-inmenging.”


    Hy het kalmer bygevoeg: “Dis ’n direkte opdrag van die CIA, wat die grootste bydraer tot ons salarisse is. Hulle woord is ongelukkig wet as dit by Mercurius-sake kom.”


    Sy skud haar kop. ’n Fokken fanatiese nes waarin sy haar bevind!


    Toe was sy onbewus daarvan dat die ergste nog kom: O’Reilly se mededeling dat hulle drie se lewens nou in groot gevaar is.


    Paniek het dadelik in haar slape begin klop. Sy het soos ’n vasgekeerde dier gevoel, ingehok in hierdie gemors – met géén uitkomkans nie.


    ’n Alarm wat skielik kermend in die straat afgaan, laat haar wip van die skrik. Sy sien Calvyn het ook geskrik.


    Hy kyk effe verleë na haar. “Is jy oukei?”


    Sy probeer moedig glimlag. “Ja, en jy?”


    Hy huiwer ’n oomblik, skud dan sy kop driftig. “Nee, fok, ek is nie!” 


    Hy gaan sit agter sy lessenaar, sy kop in sy hande gestut. “Dis nie net my eie gesin wat ek in die gevaar stel nie, dis my swaer en sy gesin ook.” 


    “Is daar geen ander plek waar julle tydelik kan bly nie?”


    “Nee, my vrou sal nooit iewers alleen gaan bly nie. Sy is van nature paranoïes. By haar suster-hulle is daar darem nog asems in die huis as ek nie daar is nie.”


    “Wat gaan jy vir haar sê?”


    Hy sug. “Ek sal moet verduidelik dat ons lewens in gevaar is, anders sal sy weier om uit ons huis te trek. Meer sal ek nie kan verklap nie. Sy sal my maar net moet vertrou.”


    “En vir jou swaer-hulle?”


    Hy trek sy skouers op. “Nog nie so ver gedink nie.”


    Wat presies ook Sarah se dilemma is. Sy het geen idee hoe sy die nuus aan Dewald gaan oordra nie.


    O’Reilly het vanoggend eenvoudig die noodmaatreëls uitgestippel: dat hulle voortaan slegs die agterste ingang van die gebou moet gebruik en dat hulle tydelik ander blyplek moet kry. Toe eers het die volle impak van die situasie haar tussen die oë getref. Duidelik is O’Reilly en Bester nie net bang die moordenaar slaan toe op die oorblywende Mercurius-personeel nie, maar ook op dié wat saam met hulle woon.


    Met haar ouers in Oos-Londen en Dewald se ma in ’n enkelkamer in ’n aftreeoord, was daar geen tydelike blyplek vir hulle nie. Die meeste van hulle vriende het gesinne. Boonop wil sy hulle nie met so iets belas nie.


    “Ek en Dewald sal in ’n hotel of gastehuis moet gaan bly, maar ek kan dit nie regtig bekostig nie,” het sy gesê.


    “Dis nie prakties nie,” het O’Reilly bars gesê. “Ons weet nie hoe gou hierdie storie opgelos gaan word nie.” Dit was duidelik dat Mercurius nie haar en Dewald se verblyfkoste gaan dra nie. 


    Hy het ’n oomblik geaarsel en toe na Carl gekyk. “Jy weet Mercurius betaal deur sy nek aan huur vir daai woonstel van jou. En dis ’n helse groot plek. Kan hulle nie tydelik daar bly nie?”


    Carl het onseker geknik. “Dit behoort te werk. Daar’s twee groot slaapkamers en twee badkamers.”


    “Dan is dit die oplossing!” het O’Reilly uitgeroep. 


    “Is jy nie ook ’n teiken vir die moordenaar nie?” het sy vir Bester gevra.


    “Sy besonderhede verskyn nie op ons website nie,” het O’Reilly gesê. “Niemand weet van sy betrokkenheid by die saak nie.” 


    Alles in Sarah het geskop teen die idee, maar sy was verplig om in te stem. Dis duidelik die enigste uitweg, al sal dit vir haar uiters ongemaklik wees om ’n woonplek met Bester te deel. Aan die ander kant is dit tog gerusstellend dat Rambo in die omgewing gaan wees as die moordenaar sou uitvind waar hulle skuil.


    Die knop op haar maag trek nog stywer. Sy kan nie langer uitstel om Dewald te bel nie.


    Aan hoe hy op die nuus gaan reageer, wil sy nie eens dink nie. Maar dat dit hulle verhouding van voor af gaan beproef, is ’n feit.

    Dis al donker toe Richter die middagkoerant voor die baas op sy lessenaar neersit.


    “Lees daar. Iets klop nie,” sê hy.


    Die baas stoot die koerant weg. “Lig my eerder in.”


    “Volgens die berig het Len du Randt se huishulp vroegoggend op sy lyk afgekom. Die polisie sê alles dui op ’n inbraak: Die huis is deurmekaar en verskeie persoonlike besittings van Du Randt word vermis. ’n Gebreekte slot dui daarop dat toegang deur die voordeur verkry is.”


    “En jy sê Du Randt het die deur vir jou oopgemaak?”


    Richter knik. “Daar’s nog iets. Volgens die berig sê een van die bure dat sy rondom middernag ’n motor in die straat voor Du Randt se huis sien staan het. Dit was te donker vir haar om die fabrikaat te herken, maar sy’t opgemerk die ligte in die huis brand.”


    “Hoe laat was jy by hom?”


    “Halftien, en ek het nie voor sy huis geparkeer nie.”


    “Kon die toeval nie so werk dat dit juis tóé inbrekers was nie?”


    “Inbrekers sal nie oop en bloot voor die huis parkeer nie. Ook nie die ligte aansit nie. En beslis nie die slot breek as die voordeur ongesluit was nie.”


    “Hmm, jy’s reg. Die vraag is nou waarom daardie persoon dit soos ’n inbraak wou laat lyk?”


    “Dit het my ook eers dronkgeslaan. Maar toe begin ek wonder oor Du Randt se McMeeken-konneksie. Soos jy weet, het hy McMeeken se vrou op Facebook gekontak oor haar man en gevra wanneer hy weer Suid-Afrika toe kom. My afleiding was dat Du Randt iets oor McMeeken weet wat ons belange kan bedreig. Die moontlikheid dat hy deel van ’n span kan wees, het my laat besluit om sy moord grusaam genoeg te maak sodat dit as waarskuwing kan dien. Maar omdat Du Randt McMeeken se vrou in sy persoonlike hoedanigheid op Facebook gekontak het, het ek nie regtig gedink hy doen navraag namens ’n organisasie nie. Nou dink ek anders.”


    “Dat ’n makker van sy organisasie op hom afgekom het en dit toe soos ’n inbraak laat lyk het?”


    “Presies. Iemand wat bang was die polisie lei af dis ’n doelbewuste moord. Én hy wou keer dat hulle ’n konneksie maak tussen Du Randt en McMeeken.”


    “Jy’t gesê Du Randt werk vir ’n internasionale menseregteorganisasie?”


    Richter knik. “Mercurius. Maar ná hierdie berig het ek weer op die internet gaan kyk. Daar is ’n veertigstuks Mercurius-websites, hulle het kantore wêreldwyd. ’n Mens sou verwag dat allerhande deurbrake op die sites gelys word, maar dis nie die geval nie. Die karige inligting oor hulle werksaamhede is op al die sites presies dieselfde, net die personeel verskil.”


    “Dit sê nie veel nie. Daar kan redes wees waarom hulle nie deurbrake wil lys nie. Dit kan dalk oortreders bedag maak.”


    Richter glimlag. “Ek het aanvanklik ook so gedink. Maar ek het lukraak ’n paar van die kantoorhoofde se name getrek om te kyk of ek nie meer agtergrond oor hulle kan kry nie.”


    Hy vroetel in sy sak en haal ’n vel papier uit. “Dit maak interessante leesstof. Hulle New York-hoof is ’n gewese FBI-agent, hulle man in Londen was jare lank by Scotland Yard, en die hoof in Berlyn het tot onlangs vir Duitsland se federale intelligensiediens gewerk.


    “En dis nie al nie. Die hoof hier was lank by die SAPD, terwyl Du Randt voorheen by militêre intelligensie gewerk het.”


    “Klink vreemd,” sê die baas gelykmatig. 


    Verbasing was nog nooit deel van sy DNS nie, dink Richter.


    “’n Mens sou aanneem,” gaan die baas voort, “dat werknemers by ’n menseregteorganisasie eerder onderlê is in ’n regs- of maatskaplike rigting.”


    “Nie een van die Kaapse kantoor is nie. Die ander personeellede kom onderskeidelik uit ’n IT- en akademiese omgewing – internasionale politiek nogal.”


    “Stem saam, dit lyk verdag.”


    Richter peins ’n rukkie. “Jy’t destyds gesê jy het die afskrif van die Switserse bankrekenings via ’n kontakman by die CIA gekry. Kan jy nie by hom uitvind of hulle bande het met die Mercurius-groep nie?”


    Die baas skud sy kop. 


    “Die bliksem het twee maande gelede dood neergeslaan ná ’n massiewe hartaanval. Dít kort nadat ek sy jaarlikse omkoopgeld in kontant by hom laat aflewer het.”


    “Wat staan my te doen?” Richter bly ’n oomblik stil. “Dié keer het ek jou leiding nodig.”


    Die baas strek sy arms bo sy kop uit, sy oë wat in die verte verby Richter tuur. “Jy kan nie al die Mercurius-werknemers wil uitwis nie. Dit sal die polisie veel dieper laat krap as wat ons wil hê. Maar dit kan nie kwaad doen om uit te vind waar hulle bly nie – ingeval ons later moet optree.”


    Hy tik met ’n voorvinger op die lessenaarblad. “As jy agterkom een van hulle agtervolg jou of bespied jou huis, het ons groot probleme. Dan sal ons weer moet praat.”


    “Hulle sal nie van my weet nie! Ek laat nie spore nie,” sê Richter driftig.


    Die baas grynslag. “Dis waarom ek nie nou te veel stres nie. As hulle die onwaarskynlike kon regkry en ’n verband tussen die moorde van ons sektorhoofde getrek het, het hulle dit nog nie aan die polisie verkondig nie. Dit sou ons tog vinnig in die media gesien het. Verder is daar geen manier waarop hulle kan uitvind van die sektorhoofde se bedrywighede nie, bloot omdat daar géén digitale voetspoor van hulle bestaan nie.”


    “Hoe’t hulle dan van McMeeken uitgevind?”


    “Seldsame van. Dalk het hulle net ’n kans gevat omdat hulle ’n vrou met dieselfde van op Facebook opgespoor het. Die enigste inligting wat hulle van ons sektorhoofde kan hê, is dieselfde wat die CIA het: dat hulle hope geld in Switserse bankrekenings wegsteek.”


    Hy staan op uit sy stoel. “Tot tyd en wyl wag ons vir Chang. Sodra hy van die aardbol verwyder is, is ons taak hier afgehandel. En jou kuiertjie oor die water by Butler gaan nie plaaslik die wenkbroue laat lig nie.”


    Die baas glimlag toe hy sy jas van die kapstok afhaal. “Dan kan ons weer ten volle ontspan.”


    Maar toe hy na Richter draai, is die glimlag weg. “Dis egter belangrik dat jy intussen jou oë wawyd oop hou.”

    Guido wag tot die staanhorlosie in die voorhuis elf keer slaan.


    Hy luister eers by Dietrich se oop kamerdeur. Sy broer se asemhaling is reëlmatig.


    Dan kyk hy by die kombuisvenster uit na Bernard se buitekamer. Hy moet al slaap, want dis donker. 


    Guido stap na sy eie kamer en sit die lig aan. Die Schutzstaffel-uniform, wat hy vroeër vandag uit die hangkas in die kelder gaan haal het, lê op sy bed. Dis ’n perfekte nabootsing van die oorspronklike SS-uniform, met sorg gemaak deur een van Guido se volgelinge, ’n kleremaker van Worcester. Die gitswart uniform het die kenmerkende Totenkopf op die regterlapel geborduur en die rooi Hakenkreuz-armband met wit strepe. 


    Die drie strepe was slegs Hitler se Reichsführers beskore. En hoewel die Führer nooit die SS-uniform gedra het nie, het Guido op dié uitrusting besluit en ’n vierde streep aangebring.


    Die armbande van die leiers onder hom het na gelang van hul senioriteit óf die twee strepe van die Gauführer (distriksleier) gehad óf die een streep van die Staffelführer (eskadronleier). Die res is uitgerus met Feldbluse-uniforms, die standaarddrag van die Wehrmacht se voetsoldate.


    Guido trek die uniform tydsaam aan. Dan beskou hy homself aandagtig in die lang spieël. Danksy volgehoue oefening in die tronk het sy seningrige liggaam sy vorm behou – hy is net drie kilogram swaarder as vyftien jaar gelede. Die uniform sit effe styf, maar is nog net so netjies aan sy lyf gegiet as voorheen.


    Dis net sy strak gesig wat ’n paar ouderdomslyne bygekry het. Sy prominente wangbene en perfek gevormde neus, so eie aan die Ariese ras, laat hom vanaand amper adellik lyk. Sy blonde hare, wel dunner as voorheen, is in skrille kontras met die swart uniform. 


    Hy stoot sy ken uit. Dis die een deel van sy gesig waarmee hy nie tevrede is nie, omdat dit afsteek teen die hoekige kenne van die Nazi-keurkorps. Hy troos hom daaraan dat die Führer ook nie ’n uitermatig sterk ken gehad het nie.


    Guido stap versigtig in die gang af na die kelder, bedag daarop dat sy stewels nie ’n geluid op die plankvloer en trappe maak nie. Hy stoot die kas voor die houtdeur weg en gaan die versteekte vertrek binne. Trek die staalkabinet se boonste laai oop, huiwer ’n oomblik voor hy op die Sturmabteilungdolk besluit. 


    “Alles für Deutschland,” prewel hy die woorde wat op die lem uitgegraveer is.


    Hy klim stadig met die trappe na bo, die dolk in sy regterhand geklem. Dit voel asof hy in ’n trans na Dietrich se kamer beweeg. Die vril het sy persoonlike gevoelens heeltemal gesmoor, want die heilige krag van die Führer bruis deur sy are. Dis tyd dat hy die eed aan sy pa volbring.


    Hy loop stil by die kamer in en gaan staan langs Dietrich se bed. Die ganglig skyn op die idioot se gesig. Selfs in sy slaap blink daar kwylstrepe oor sy ken.


    Guido lig die dolk hoog bo sy kop. Met elke greintjie krag in sy liggaam dryf hy dit in die slapende figuur voor hom in.


    Hy hoor hoe die borsbeen versplinter voor die aanslag van die vlymskerp punt.


    ’n Onaardse roggelkreet ontsnap uit die idioot se mond.


    Hy steek weer en weer. 


    Laat oplaas die dolk sak en voel kalm of daar nog ’n polsslag is. Tevrede dat sy taak volvoer is, vryf hy die dolk aan die laken skoon en bêre dit in sy gordel.


    Hy kry die lewelose liggaam aan die voete beet en trek. Dit val met ’n dowwe slag van die bed af. 


    Hy sleep dit in die gang af tot by die trappe, rol die liggaam met behulp van sy stewel tot onder in die kelder.


    Sy bors dein en sy asem jaag, maar hy gun homself nie ’n ruskans nie. Hy klim die trappe verbete uit, die energie steeds bruisend in sy lyf.


    In die kombuis was hy die bloed van sy hande af. Die paar donker kolle op sy uniform hinder hom nie, want dit smelt saam met die swart materiaal.


    Hy maak die agterdeur oop en loop na die buitekamer.


    Voor die deur huiwer hy ’n oomblik. Bernard verdien dit seker nie. 


    Maar hy kan nie bekostig om sy lewe te spaar nie, die risiko is té groot dat hy sal uitpraat. 


    Hy hamer hard aan die deur.


    Bernard maak binne ’n minuut oop, sy skraal gestalte geklee in ’n komieklike spierwit nagkabaai.


    “Jy moet kom help,” sê Guido dringend. “Dietrich het seergekry. Die drommel het by die kelder se trappe afgeval.” 


    Bernard kyk fronsend na sy uniform, maar hy sê niks.


    Guido por hom aan, sy hand op Bernard se rug. 


    Aan die bopunt van die trappe huiwer Bernard toe hy na die vloerplanke wys. “Hier’s ’n klomp bloed.”


    “Ek het mos gesê hy’t seergekry,” blaf Guido.


    Hy volg Bernard teen die trappe af.


    Dié trek sy asem hard in toe hy die lewelose liggaam gewaar.


    Guido pluk die dolk uit en swaai dit met ’n lang onderarmbeweging. Die lem gly geluidloos in Bernard se blad in.


    Die skraal man val met ’n luide snikgeluid vooroor. Guido gaan sit op sy spartelende lyf en steek met mening – eers in sy nek, dan sy rug en weer in die nek. Die liggaam onder hom verslap gou.


    Groot bloedvlekke kring op Bernard se wit nagkabaai uit toe Guido opstaan. Wat beteken hy is nie dood nie, want die hart pomp nog bloed. Guido draai hom op sy rug en mik vir die hart. Met ’n roggel blaas Bernard sy laaste asem uit.


    Guido vee die dolk sorgvuldig skoon voor hy sy heiligdom betree om dit in die kabinet te bêre. 


    Hy staan ’n oomblik doodstil, voel hoe sy liggaam liggies bewe.


    Dan slaan hy sy oë op na die plafon. “Ek het my eed nagekom, Pa. Nou kan jy in vrede rus,” prewel hy, sy stem trillend van emosie.


    Toe hy uitloop, wil hy eers die kas voor die deur skuif, maar besef dan dis nie nodig nie. Hy is nou alleen in die huis.


    Hy kyk skrams na die lyke. Hy sal hulle môre begrawe, dan die huis ordentlik skoonskrop.


    Toe hy die trappe uitklim, sing hy uit volle bors sy gunstelingfrase uit die Nazi-lied “Es zittern die morschen Knochen”:


    “Wir werden weiter marschieren


    Wenn alles in Scherben fällt,


    Denn heute erhört uns Deutschland


    Und morgen die ganze Welt!”

    Maandag 10 November 2008 – DRK


    Imani bel Richter op sy selfoon om sy poging te kom beoordeel.


    Hy wag nie lank voordat Richter, wat ’n ent weg in sy motor gewag het, gebukkend by die lae deur van die pondokkie inkom nie.


    Richter staan roerloos. Soos Imani kyk hy na die ou man wat op die uitgesakte rusbank lê, die elektriese koord styf om sy nek geknoop, sy seningrige hande krom soos roofvoëlkloue saamgetrek, sy bultende oë glasig en leweloos, ’n pienk tongpunt wat by die mondhoek uitsteek. 


    Dan draai Richter na Imani. “Hoekom het jy jou sweetpaktop se moue opgerol?”


    Imani kyk skuldig na die krapmerk op sy arm. “Ek het warm gekry. Die ou man het terugbaklei.”


    “Jy sal sy vingers moet afkap. Jou DNS sit onder sy naels.”


    Imani frons. “Hierdie plek se polisie sal tog nie dáárna kyk nie.” 


    “Dis nie waaroor dit gaan nie. Ek is hier om jou op te lei om ’n leidraadlose moord te pleeg. Jou opdragte om van mense ontslae te raak gaan nie altyd tot die boendoes beperk wees nie. Vorentoe kan jy in situasies beland waar die polisie deeglik opgelei is.”


    Richter beduie na buite. “Ek het een van jou skoenspore in die grond voor die huis gesien. Dis onverskoonbaar – daar is ’n klippaadjie om op te loop. Jy het jou kar ook te naby aan sy blyplek geparkeer. En daardie sandbank gaan duidelike bandafdrukke wys. Onthou, geen kar se bande word op dieselfde wyse afgeslyt nie. Dit help nie jy dra handskoene om jou vingerafdrukke te kamoefleer as jou skoen- en bandafdrukke die plek vol lê nie.”


    Hy beduie na die matjie voor die rusbank. “Hier is van die grys mynstof wat aan jou skoensole vasgesit het – ’n duidelike advertensie dat jy uit daardie omgewing kom. En hoewel jy ’n mus dra om nie van jou hare in die plek te los nie, waarborg ek jou daar sal van jou sweetpaktop se wolletjies op die toneel gekry word.”


    “Hoekom het jy my nie vooraf gewaarsku nie?” vra Imani.


    “’n Mens leer net uit jou foute.”


    Richter beduie na die lyk. “Kap sy vingers af. Vat die matjie weg en vee jou skoen- en bandspore buite dood. Was jou klere deeglik en verbrand die sweetpaktop. En sorg dat jy vanmiddag stiptelik drieuur by die ou stoor is. Dis duidelik dat jy nog baie moet leer.”


    Imani wil hom vererg vir die neerhalende manier waarop Richter met hom praat; hulle is immers nou medevennote in die moedermaatskappy. Maar hy bly eerder stil.


    Hy staar peinsend na die ou man.


    Dit was die baas se opdrag dat Richter Imani verder oplei, eerstens om professionele moorde te pleeg en tweedens om te leer hoe om bomme te maak.


    “Die baas wil hê jy moet beide sy en my vaardighede bemeester,” het Richter gesê. “Om die myne te bestuur, produksie doeltreffend te monitor én om moeiteloos ontslae te raak van enigeen wat ons besigheid bedreig. Ek gaan nie vir altyd beskikbaar wees om laasgenoemde te hanteer nie.” 


    Imani skud sy kop. Sedert die baas hom in Maart as tweede in bevel aangestel het, het hy nog nie grondgevat nie. Eers moes hy vier van die sektorhoofde persoonlik ontmoet: Sün Chang, Ian McMeeken, Cleveland Whitelock en Althaus Schmidt. Al vier het hom aan Prince Kazadi laat dink: welvarend in hulle blink pakke klere, die mag van hul posisie sprekend uit hul selfversekerde houding.


    Die baas wou nie hê hulle moes na die DRK vlieg nie, daarom moes Imani reël dat hulle een-een via ’n smokkelroete uit Rwanda hierheen kom. Hy het elkeen na sy myne vergesel, intense vergaderings met die onderskeie mynbestuurders gehou en sy mynfilosofie haarfyn aan hulle uitgestippel. As die baas se uitverkorene het hy onmiddellik die volle steun van die sektorhoofde gekry. Hy kon ook agterkom dat nie een van hulle van die ander sektorhoofde weet nie.


    Peter Butler het hy nooit ontmoet nie, net telefonies met hom gepraat. Sy vyf myne bring die minste geld in. Imani het dadelik vermoed hy is die een wat van die ander sektore weet, wat vertrou word met die groter prentjie. Toe hy Richter daaroor uitvra, het dié dit teensinnig erken. 


    “Die baas en Butler kom ’n lang pad saam. Dis ook al rede waarom hy as niereisende sektorhoof geduld word,” het hy gesê sonder om verder daarop uit te brei.


    Tussendeur alles is Imani vir die eerste keer blootgestel aan die beleggingswêreld. Sy vyftien persent aandeel in die moedermaatskappy sal jaarliks miljoene dollar bedra. Die baas het ’n Britse beleggingsadviseur na hom gestuur, wat aanbeveel het dat hy sy geld in banke en eiendomme in die Isle of Man belê omdat dit groot belastingvoordele bied.


    “Die sektorhoofde het ’n ander adviseur wat hulle geld in Switserse banke belê,” het Richter verduidelik. “Maar die baas meen ons franchisegeld sal veiliger wees in die Isle of Man.” 


    Imani stap buitentoe, na waar hy vroeër ’n byl by ’n stapel vuurmaakhout gewaar het.


    Terug in die pondok sleep hy die oubaas van die rusbank af sodat hy op sy maag op die vloer lê. Hy neem ’n houtplank langs die koolstofie en plaas dit onder die regterhand. Hy gaan die hande by die polse afkap en nie tyd mors om dit vinger vir vinger te doen nie.


    Hy kon gister skaars sy ore glo toe Richter sê hy moet vandag iemand vermoor. “’n Persoon wat jy nie ken nie, geen bande mee het nie en wat verkieslik afgesonder woon,” was die opdrag.


    Toe Imani protesteer, het Richter net gesê: “Praktiese ondervinding is die beste leermeester.” 


    Imani het onthou van die ou man wat alleen hier tussen die bosse bly. ’n Maklike prooi.


    Richter se opdrag was dat hy die taak ongewapen aanpak. “Jy gaan in situasies kom waar jy nie altyd ’n vuurwapen het óf een kan gebruik nie.”


    Imani het besluit om die rol elektriese koord buite die pondok as wapen in te span. Dat die ou man so verwoed terugbaklei het, het hom onkant betrap. Maar die gryskop kon dit nie volhou nie en hy het hom ná ’n paar minute oorrompel.


    Nou besef Imani dat Richter se opleiding net tot sy voordeel kan strek. Die afgelope paar maande het daar ’n idee in sy kop begin broei. Hy weet dis iets wat hy eers in die toekoms kan aanpak, maar dan gaan hierdie ondervinding besonder nuttig te pas kom. 


    Om sy einddoel te bereik, sal hy nog mense moet vermoor.

    Vrydag 6 Julie 2018 – Kaapstad


    Carl maak die woonsteldeur oop.


    Sarah, twee yslike tasse weerskante van haar – blasend, gesig rooi, ligte sweetglans op haar voorkop – slaan nie ’n gelukkige prentjie nie. Maar ondanks die afwesigheid van grimering en hare wat effe gekoek is, is sy steeds bleddie mooi, besef hy opnuut.


    “Het jy die goed alleen gedra?” vra hy verbaas.


    Sy knik. “Dewald het ’n vroegoggendklas, hy’t my net afgelaai. Gelukkig het ’n inwoner die veiligheidshek vir my oopgemaak.”


    “Jy moes gebel het dat ek jou kom help. Dis ’n láng gang van die hyser af hierheen.”


    “Ek kan cope, dankie.” Sy tel die tasse op.


    “Wag, laat ek help.”


    “Dis nié nodig nie,” sê sy en sukkel steunend met die tasse by die deur in.


    Die bytende toon in haar stem laat Carl besluit om nie verder aan te dring nie. As sy hardegat wil wees, is sy welkom om op haar eie voort te ploeter.


    Hy beduie haar waar die kamer is. “Die twee beddens was van die begin af oorgetrek. Ek neem aan dis vars beddegoed.”


    Sy antwoord nie, strompel net in die gang af.


    Hy gaan terug sitkamer toe, teug aan die koffie wat hy vroeër gemaak het. Hy kan nie sê dat hy uitsien na die saamblyery nie, maar dis nie nou sy gerief wat tel nie. Dis eenvoudig te gevaarlik vir Sarah en haar kêrel om in hul woonstel aan te bly. Hy was juis bekommerd oor hulle nie gisteraand al hier ingetrek het nie. 


    Sarah het egter geweier. “Ek moet Dewald eers voorberei. Ons sal oukei wees.”


    Oor O’Reilly is Carl nie bekommerd nie; hy gaan in sy meenthuis aanbly. Dis in ’n veiligheidskompleks met ’n elektriese heining en wagte by die ingang. Calvyn en sy gesin sou gisteraand al by hulle familie ingetrek het.


    Om vir almal se veiligheid verantwoordelik te voel, plaas nog groter druk op Carl. Hy was die afgelope tien jaar net vir homself verantwoordelik. Nou moet hy nie alleen sorg vir hierdie spul se veiligheid nie, hy moet ook vir hulle dink. Want soos Du Randt se stupid fout gewys het, kan hulle dit nie vir hulleself doen nie.


    Carl hoor hoe die stortkraan in die gastebadkamer oopgedraai word. Hy staan op en stap uit op die balkon. Hoewel nog effe skemer, kan hy sien die hemel is wolkloos. Die TV se weervoorspelling het gisteraand gesê dit gaan ’n sonnige wintersdag wees met ’n maksimum temperatuur van ses-en-twintig grade – uitsonderlik warm vir middelwinter.


    Hy tuur voor hom uit, sy gedagtes by Mercurius se ondersoek.


    Ná tien minute loop hy binnetoe. “Ons is in ’n verdomde doodloopstraat,” prewel hy.


    Hy kyk op toe Sarah by die sitkamer instap. Anders as die dik wintersklere wat sy op kantoor dra, het sy jeans en ’n noupassende bloes met ’n lae hals aan.


    A body and a bosom to kill for, kom die gesegde van een van sy eertydse polisiekollegas dadelik by hom op.


    Haar hare is in ’n poniestert en haar gesig steeds ongegrimeer. Sy het dit nie nodig nie, dink hy. ’n Klassieke skoonheid, veral met daai groot bruin oë. Sy sal op enige tydskrifvoorblad ’n hit wees.


    “Daar’s koffie in die kombuis,” sê hy en beduie soontoe. “Help jouself gerus.” 


    “Dankie.” 


    Hy kan nie help om haar agterna te staar nie. Nie net ’n body en bosom nie, maar ook ’n bum to kill for.


    Hy skud sy kop. Dis allermins nou die tyd om betower te word deur dié vrou se looks. Sy het buitendien ’n kêrel.


    En hy het nodig om op die saak te fokus.


    Sy kom in met ’n koffiebeker in die hand, maar stap verby kamer toe.


    “Sarah.”


    Sy draai gesteurd na hom.


    “Ek het gisteraand op die internet afgekom op ’n Peter Butler in die Oos-Kaap, maar ek kan nie onthou of Calvyn iets oor hom gesê het in julle terugvoersessie nie?”


    “Ons is bewus van hom. Calvyn het gesê dis nie die moeite werd om hom op te volg nie. Volgens Facebook is hy ’n afgetrede boer en vier-en-tagtig jaar oud.”


    “Ek het gesien, ja. Wou net uitvind of julle dalk iets meer weet.”


    Sy lyk geamuseerd. “Jy dink tog vir geen oomblik hy kan een van die mans wees nie!”


    “Ek sluit niks uit nie, want sy naam is Peter Butler.”


    “Soos dertien ander mans van oor die wêreld heen s’n.”


    “Julle navorsing het getoon nie een van hulle is verdag nie.”


    Sy gee ’n tree in sy rigting. “Kan ek eerlik met jou wees?”


    Hy knik.


    “Ek dink jy … ons almal by Mercurius hap na lugborrels. Ons het nie ’n clue wie hierdie ouens is of hoe om hulle op te spoor nie. Jou opdrag dat ek en Calvyn in die diamantbedryf na hulle moet soek, was doodgebore nog voor ons begin het. As hulle name dáár sou opduik, sou ons dit lankal in ons ander internetsoektogte gekry het.”


    Hy glimlag. “Jy klink seker van jou saak vir iemand wat nog nooit voorheen ’n moordondersoek hanteer het nie.”


    Daar stoot ’n gloed in haar nek op. “Al waarvan ek seker is, is dat ons lewens in gevaar is. En dat dit nie my, Calvyn óf O’Reilly se skuld is nie.”


    Sy draai om en stap in die gang af kamer toe.

    Vrydag 6 Julie 2018 – Kaapstad


    Sarah voel al heeloggend skuldig oor sy onnodig bitsig was met Carl Bester.


    Maar dis die soort reaksie wat hy by haar ontlok. Dis asof sy hom wil uittart, soos sy al dikwels met Dewald gedoen het. Sodat hy sy humeur moet verloor en haar iets toesnou.


    Iets in haar wil bevestig dat haar eerste indrukke van Bester reg was. Dat hy ’n krimineel is, ’n boelie, ’n macho man wat oor ander stoomroller om sy gesag af te dwing.


    Maar hy bly so koel soos ’n komkommer. Toe hulle vanoggend saam kantoor toe gestap het, het hy oor ditjies en datjies gesels asof niks gebeur het nie.


    In Loopstraat het ’n ou tannie hulle uit die bloute voorgekeer en ewe verklaar: “Verskoon tog dat ek pla, maar ek moet dit sê: In my dag des lewens het ek nog nooit so ’n aantreklike paartjie soos julle gesien nie!” 


    En Sarah kon haarself nie keer om nog ’n lae hou na Bester in te kry nie. “Dankie vir die kompliment, maar gelukkig is ons nié ’n paartjie nie.”


    Hy het net goedig geglimlag, maar sy het geweet dat sy wéér onnodig venynig was.


    Soos Dewald verander Bester haar in ’n nare mens.


    Of dalk was dit juis Dewald se reaksie gisteraand wat haar so bitsig gemaak het?


    Sy het verwag hy gaan gil en sy speelgoed rondgooi as hy hoor hulle moet tydelik ’n blyplek met ’n vreemdeling deel – dis immers wat sý sou gedoen het.


    Maar nadat sy die situasie aan hom verduidelik het, het hy net lank na haar gekyk. “Ek neem aan jy vertrou my nie met die detail oor hierdie Mercurius-saak wat ‘skeefgeloop’ het nie?”


    “Ek het geen ander keuse nie, Dewald. Soos jy weet, is álles by Mercurius vertroulik.”


    “Dit was ’n groot fout van jou om by daardie plek te gaan werk.” 


    Sy stem was nie beskuldigend nie, hy het dit bloot as ’n feit gestel. En juis omdat sy geweet het hy’s reg, het dit haar onderdrukte frustrasie laat uitbars.


    “Wel, ek was minstens waagmoedig genoeg om ’n loopbaanskuif te maak! Mercurius betaal my baie meer as wat ek in enige akademiese pos sal kry. Nie soos jy wat al soveel goeie aanbiedinge in die privaat sektor van die hand gewys het omdat jy te bang is om jou gemaksone by die universiteit te verlaat nie. Dalk ook omdat jy jou status as professor net té veel koester!”


    “Ek is ’n akademikus gebore en sal een doodgaan,” het hy gelykmatig gesê.


    Toe het hy eenvoudig sy reistas uit die kas gehaal en begin pak. “Hoe lank moet ons daar bly? Ek wil net ’n idee kry van hoeveel goed ek moet saamvat.”


    “Ek het nie ’n bleddie clue nie!” het sy hom toegesnou, uitgeloop en op die balkon gaan staan.


    Watter ruggraatlose mannetjie is Dewald nie, het sy gedink. As sy sou sê hulle moet van die balkon af spring, sal hy eerste spring.


    Eers baie later het sy besef waarom sy so oorreageer het. Want sy het heimlik gehoop Dewald gaan ’n kabaal opskop. Dat hulle oor en weer beskuldigings na mekaar sou slinger. Dat dit op die allervreeslikste bekgeveg sou uitloop. Só erg dat hy ook sou besef hulle verhouding is op die rotse en hulle paaie moet skei.


    Toe sy terugstap kamer toe, oorgehaal om verskoning te vra, het Dewald al geslaap, sy tas gereed by die deur.


    Deur die nag kon sy beswaarlik ’n oog toemaak. Du Randt se gruweldood het haar geteister. Sy was bewus van elke geluidjie in die straat. ’n Paar keer het sy verskrik haar bedliggie aangesit, seker dat sy iets by die voordeur hoor.


    Sy het haarself verwyt omdat sy Bester se versoek geweier het om dadelik na sy woonstel te trek. Haar verwagting dat Dewald soos ’n steeks donkie sou vasskop en dat dit op ’n waterskeidende rusie sou uitloop, was die belangrikste rede vir haar besluit.


    Nou het haar selfsugtige plan nie net geboemerang nie, maar stel sy hulle albei se lewens in gevaar. Wie sê die moordenaars slaan nie nog vannag op die woonstel toe nie? 


    Moeg van die gedagtes wat deur haar kop bly maal het, het sy teen halfvier opgestaan om haar goed te begin pak.


    Sy kyk nou vervaard op toe Calvyn ’n klomp lêers langs hom op die vloer neergooi.


    “Sorry, maar ek kan nie op my werk konsentreer nie,” sê hy verskonend.


    Sy knik. “Join the club.” 


    “My vrou het gisteraand gedreig sy gaan my los as ek nie dadelik ’n ander werk kry nie.”


    Hy stut sy kop in sy hande. “Waar de donner gaan ek weer ’n job kry wat só goed betaal? My huisverband is sky-high, my kinders se kleuterskoolgeld is belaglik …”


    Hulle kyk albei na die deur toe Bester instap.


    “Ek het dalk goeie nuus,” sê hy en kom sit op die punt van Sarah se lessenaar. “Ek het Peter Butler se telefoonnommer opgespoor en hom gebel. Hy boer al die afgelope veertig jaar in die Elliot-distrik. Sy ouer broer, wat in 2016 oorlede is, het ’n seun met die naam Peter. Dié is glo Afrikaanssprekend, want sy oorlede ma was Afrikaans. Hy was eers ’n huursoldaat en het later by myne in Sentraal-Afrika betrokke geraak, maar hy woon nou al die afgelope elf jaar in Amsterdam. Butler senior vermoed hy is afgetree.”


    “By watter soort myne was hy betrokke?” vra Calvyn.


    “Dít weet die oubaas nie. Hy sê hulle het meer as twintig jaar laas kontak gehad. Die seun was nie eens by sy pa se begrafnis nie. Weens gesondheidsredes vlieg hy glo nie.”


    “Het hy kontakbesonderhede van hom?”


    “Nee. Hy’t ook nie ’n idee waar Peter hom in Amsterdam bevind nie … en óf hy nog daar bly nie. Volgens Butler senior gaan niemand anders hier van hom weet nie, want Peter is ’n enigste kind.”


    Calvyn vryf oor sy ken. “Daai mynbedrywighede in Sentraal-Afrika klink nogal verdag.” 


    Bester knik. “Presies. En Peter Butler klink baie soos ’n man wat sorg dat hy onder die radar bly.”


    “Dit wil sê as hy nog lewe,” sê Sarah. “As sy pa diep in die tagtig was, kan hy nou al in sy sestigs wees. En blykbaar sieklik, as hy om gesondheidsredes nooit vlieg nie.”


    “Dis ’n moontlikheid, ja, maar ons het steeds genoeg rede om hom te ondersoek.” Bester kom orent. “Ek wil hê julle moet die Mercurius-tak in Amsterdam dadelik kontak. Hulle moet kyk of hulle iewers ’n spoor van Butler kan kry. Sorg dat hulle alle stops uittrek.”


    Toe hy uit is, kyk Calvyn skuldig na Sarah. “En ek het gedink dis nie nodig om meer oor oubaas Butler uit te vind nie.”


    Sy knik net.


    Bester kon baie maklik vermakerig gewees het ná hulle gesprek vanoggend, maar hy was nie.


    Dalk is hy nie so ’n slegte ou nie.

    Vrydag 6 Julie 2018 – Kaapstad


    Richter staar broeiend na sy rekenaarskerm.


    Hy het pas die agtergrond van nog sewe hoofde van Mercurius se takkantore op die internet nagevors. Die kantoorhoofde in Australië, Nieu-Seeland, Nederland, België, Oostenryk, Denemarke en Swede was almal voorheen betrokke by een of ander vorm van wetstoepassing: oudpolisielede, voormalige intelligensieagente, selfs ’n gewese privaat speurder.


    Mercurius is beslis nié ’n menseregteorganisasie nie.


    Hy wonder of hy die baas daaroor moet inlig.


    Nie nodig nie, besluit hy dan. Die baas het gister tog duidelik verstaan dat die Amerikaanse, Britse, Duitse en Suid-Afrikaanse kantoorhoofde uit daardie omgewing kom. En dat daar wel iets soos private intelligensieagentskappe bestaan wat vir verskillende regerings werk. Die CIA erken immers dat hy jaarliks miljarde dollars begroot vir die uitkontraktering van sekere van sy funksies.


    Richter vind dit vreemd dat die baas so kalm oor die situasie is, amper afsydig. In die verlede sou hy dadelik opdrag gekry het om van die Suid-Afrikaanse Mercurius-personeel ontslae te raak – natuurlik sonder om suspisie te wek.


    Hy kan nie die gevoel afskud dat hierdie donners ’n ernstige bedreiging vir hulle besigheid is nie. Kop in een mus met die CIA, is sy raaiskoot. Want net die CIA kon die lys met Switserse bankrekenings aan Mercurius verskaf het, en dis die enigste manier hoe hulle McMeeken se naam in die hande kon kry.


    Alles dui op ’n ondergrondse organisasie wat voetwerk vir die Westerse intelligensieagentskappe doen. Nie één van die Mercurius-takke wêreldwyd is in ’n land wat vyandig staan teenoor tradisionele Westerse belange nie. 


    En as dié aanname van Richter korrek is, is die volgende vraag watter stappe Mercurius sal doen om die laaste twee sektorhoofde op te spoor. Soos die baas gister tereg gesê het, bestaan daar geen digitale voetspoor van hulle nie. McMeeken was die uitsondering, met sy vrou se Facebookblad wat die leidraad verskaf het.


    Richter staar peinsend voor hom uit. Wat sou hy in Mercurius se posisie gedoen het om Butler en Chang op te spoor?


    Die enigste sinvolle aksie sou wees om Kaapstad se lughawe te monitor, dink hy. Want Kaapstad is die enkele gemene deler tussen die moorde. 


    Hy staan agter sy lessenaar op, strek sy arms en stap tot voor die venster.


    Hy tuur oor die tuin. Dalk het hulle eers ná Kazadi se moord besef dat dit die patroon is – dat al die mans in Kaapstad vermoor word? Die feit dat McMeeken se vlug uit Angola ’n halfuur vroeg geland het, het veroorsaak dat hulle hom misgeloop het.


    Richter ervaar ’n fladdering van ongemak. As McMeeken se vlug op skedule was, het hulle hom sweerlik op die lughawe vasgetrap …


    Sou die manier waarop hy van Du Randt ontslae geraak het hulle afgeskrik het?


    Hy twyfel. En die feit dat hulle nog nie polisie toe gehardloop het met hulle vermoedens nie, bevestig dit. Anders sou die media lankal daaroor berig het. Al afleiding wat hy kan maak, is dat Mercurius ook nie wil hê die polisie moet ’n verband raaksien tussen die moorde op Williams, Schmidt, Kazadi en McMeeken nie.


    Richter sug. Hierdie vermoedens van hom kan hopeloos verkeerd wees. Dalk het Du Randt McMeeken op sy eie ondersoek, sonder die medewete van sy kollegas.


    Nee, dit maak nie sin nie, besluit hy oplaas. Hoekom sou Du Randt op sy eie werk? Dit kan tog nie ’n persoonlike saak wees nie, anders sou McMeeken geweet het wie hy is. En sy SMS aan sy vrou het uitdruklik gesê hy ken Du Randt van g’n kant nie.


    Richter sal eenvoudig sy voorgevoel oor Mercurius moet vertrou en sorg dat hy bewyse kry. Slegs met klinkklare bewyse aan sy kant sal hy die baas kan oortuig dat hulle teen Du Randt se kollegas moet optree.


    Hy stap terug na sy lessenaar en gaan sit, trommel met sy vingers op die houtblad.


    Sy brein werk oortyd.


    Dan glimlag hy. Waarom het hy nie lankal daaraan gedink nie?


    Hy open sy selfoon se kontaklys en bel.


    Hung Leehom antwoord in sy skril stemmetjie.


    “Richter, big surprise hearing from you!”


    “I want you to come and visit.”


    “To do what?”


    “To enjoy a few nice days in Cape Town.”


    “When?”


    “Next week. I’ll refund you for the flight and your hotel bill, but there is one catch …”

    Vrydag 6 Julie 2018 – Kaapstad


    Guido staan tevrede terug en beskou sy handewerk. Die plankvloere is silwerskoon en glim onder die skynsel van die gangligte. Geen teken meer van bloedkolle nie.


    Hy stap kombuis toe om die slopemmer se inhoud in die wasbak weg te spoel, bêre die skropborsel op sy plek en trek die geel tuinhandskoene uit. Hierdie onaangename taak is voltooi. Die bebloede lakens is in die wasmasjien en die twee lyke het hy in die vroeë oggendure in die agterplaas begrawe.


    Op pad na sy studeerkamer val dit hom op hoe stil die huis sonder Dietrich en Bernard is. Hy verkies dit so, want dit beteken hy kan ten volle op sy volgende taak konsentreer.


    Hy skink vir hom ’n stewige dop whisky en gaan sit agter sy lessenaar. Trek die boonste laai oop en haal die vyf meestersleutels vir Bester se woonstel uit. Hy pak die sleutels een vir een voor hom uit.


    Dit sal maklik wees om toegang tot die woonstel te kry, weet hy uit sy waarnemings van nou die oggend. Die parkade se veiligheidshek bly lank genoeg oop nadat ’n kar in- of uitgery het om ongemerk binnetoe te glip sodra dit donker is. Dan kan hy tussen die karre skuil en wag tot hy seker is Bester slaap.


    Hy kan selfs vannag daarheen gaan. Met die vril in sy lyf sal nie eens ’n spiertier soos Bester bestand wees teen hom en sy dolk nie. Dit gee hom bomenslike krag, soos hy al soveel keer in die verlede ervaar het.


    Maar iets hou hom teë om sy wraakplan so gou reeds uit te voer.


    Anders as met sy broer wil hy Bester nie in sy slaap doodmaak nie. Vir Guido lê die bevrediging van die wraak juis daarin dat sy slagoffer weet vergelding is op pad, maar nie wanneer en hoe dit gaan gebeur nie. Die angs vooraf moet net so sielsvernietigend wees soos daardie vreesaanjaende sekondes tydens die finale wraakaksie.


    Guido is dit aan homself verskuldig. Soos sy vyftien jaar van hel agter tralies was, moet die man wat vir daardie foltering verantwoordelik was ook stadig en behoorlik ly.


    Sy gedagtes gaan onwillekeurig terug na die vurige debat wat hy en die Ridders gevoer het oor die meriete daarvan om ’n slagoffer vooraf te waarsku dat sy pyn op pad is.


    Guido het die Amerikaner Willie Edwards as voorbeeld gebruik: eers die swart man se geestelike marteling en uiteindelik sy wraakmoord. Nadat hy by ’n wit vrou geslaap het, het Edwards in 1956 ’n dreignota van die plaaslike Ku Klux Klan gekry.


    Guido het met genoegdoening vertel hoe Edwards maande lank in vrees geleef het. “Die polisie wou hom ook nie help nie, want baie van hulle lede was by die KKK betrokke,” het hy onder groot gelag van sy volgelinge gesê.


    Ná vyf maande van slapelose nagte is Edwards vroeg in 1957 op pad werk toe deur gewapende KKK-lede voorgelê. Hulle het hom eers aangerand en toe gedwing om van ’n brug in die Alabama-rivier te spring. Hy het amper veertig meter na sy dood geval.


    ’n Weerspannige volgeling het steeds teëgepraat en gesê hy dink dis dom om iemand vooraf bedag te maak op wat kom.


    Toe het Guido se Gauführer, Roelof die sleutelmaker, die man op sy plek gesit met ’n staaltjie wat selfs aan Guido onbekend was.


    “In 1998 het die swart Amerikaner Lin Newborn, ’n uitgesproke anti-rassisme-aktivis, die Independent Nazi Skins in Las Vegas briesend gehad met sy linkse uitsprake,” het Roelof vertel. “Hulle het Newborn gewaarsku dat hulle teen hom gaan optree. Die vreesbevange man was letterlik vasgekluister aan sy beveiligde blyplek. Hy was só waaksaam dat hy dit nooit sonder ’n wit vriend in die openbaar gewaag het nie.”


    Dié mededeling het handegeklap en ’n luide gelag by die Ridders ontlok.


    “Maar die Nazi Skins het die mans, albei in hulle twintigs, met die hulp van twee aantreklike vroue mislei. Onder die voorwendsel dat hulle ’n partytjie gaan bywoon, het Newborn en sy vriend die vroue na ’n afgesonderde plek vergesel. Daar het die Nazi Skins hulle ingewag en die twee mans eers gemartel en toe doodgeskiet.”


    Guido voel sterk daaroor dat hy Bester nie sommer net wil afmaai nie. Sy vyand moet daaraan herinner word dat hy ’n gejagte man is noudat Guido en die ander Ridders uit die tronk vrygelaat is. 


    Verder moet Bester besef dat Guido ’n man van sy woord is. Dat hy die wraak gestand gaan doen wat hy destyds ná sy vonnisoplegging gesweer het en wat hy op pad na die selle vir Bester gefluister het. Hy wil hom slapelose nagte besorg, hom in ’n angssweet in sy bed laat rondrol voor hy uiteindelik toeslaan.


    Bester is nie meer by die polisie nie, en hy sal hom nie op sy oudkollegas se beskerming kan beroep nie. Buitendien twyfel Guido of hy die soort is wat na die polisie sal hardloop.


    Aanvanklik sal Bester op sy hoede wees, maar as niks gebeur nie, sal sy waaksaamheid mettertyd verslap.


    Dán sal Guido toeslaan.


    Die belangrikste van sy plan is dat hy nie moet laat blyk dat hy weet waar Bester bly nie. En die leidrade wat hy verskaf, moet net genoeg wees om Bester te laat wonder of dit Guido of een van sy volgelinge is. Daardie onsekerheid oor wie die jagter is, verhoog die slagoffer se stresvlakke dramaties.


    Hy neem ’n sluk van sy whisky en knik ingedagte. Die naweek behoort ’n veilige en geskikte tyd vir sy eerste skuif te wees.

    Woensdag 25 Augustus 2010 – DRK


    Imani se middagete word vir hom op ’n skinkbord in die bed gebring deur ’n lid van sy kombuispersoneel. Gevulde visfilette in skilferdeeg met ’n botterige suurlemoensous, ’n groentepastei, slaai met spek en gebraaide haloumi, en vir nagereg ’n sny romerige mokkakaaskoek.


    Hy weet hulle sal vir sy ma in haar privaat eetkamer in die oorkantste vleuel van die huis iets meer tradisioneel bedien – heel moontlik bokvleis met rys in ’n loperige uie-en-tamatiesmoor en ’n paar balletjies lituma as bykos. Haar slaai sal gedroogde veldsprinkane en ruspes bevat, volgens haar ryk aan proteïen en met ’n heerlike neutsmaak. Die nagereg sal vrugte van die mark af wees, want sy sit nie haar mond aan ander soetgoed nie.


    Imani glimlag. Sy ma het nog nie ’n smaak ontwikkel vir Westerse cuisine nie. 


    Hy raak weer bewus van sy kloppende kop. Hy’t gisteraand hopeloos te veel lotoko gedrink – onder die gepeupel bekend as pétrole. Die plaaslike nagklub waar hy uitgehang het, het sy eie brouery, en hulle lotoko is veel beter as dié wat hy en sy maats in hul kinderdae skelm van kassawe gebrou het in die murasie agter die mark. Hy’t vanoggend vieruur eers by die huis gekom. Nadat hy sy vriende skuins ná drie in die nagklub gegroet het, het hy eers in die limousine seks gehad met ’n prostituut, waarna sy chauffeur hom by die huis kom aflaai het.


    Hy pik net aan die kos, maar verorber elke krummel van die kaaskoek. Die mokkavulsel smelt in sy mond en saam met die soet kors van sjokoladewafel sorg elke hap vir ’n smaaksensasie.


    Hy strek hom lui uit toe hy opstaan en badkamer toe loop.


    Onder die warm stortwater is sy gedagtes by die afgelope maand. Hy het hard gewerk, elke enkele myn besoek en afsonderlik met die sektorhoofde vergader. Dit grief hom dat húlle die myne net twee of drie keer per jaar besoek. Met die uitsondering van McMeeken, wat saam met sy gesin in Angola bly, verwyl hulle hul tyd in Europese en Asiese stede, waar hulle volgens die baas waarde toevoeg tot die bemarking van die produk. Dit lyk egter vir Imani of die sektorhoofde opsien teen die Afrika-besoeke, dat dit hulle verontrief om hulle luukse bestaan vir die bos te verruil. Hy het ook ’n vermoede dat die moedermaatskappy nie altyd die regmatige deel van hulle inkomste kry nie.


    Hy sal vandag sy vermoede met Richter deel, sodat dié dit aan die baas kan oordra.


    Wat hom opnuut laat wonder wat die rede vir Richter se besoek is.


    Die baas het net laat weet dat Richter hom vandag kom sien met nuus oor nuwe verwikkelinge wat die besigheid ernstig kan bedreig en dat dit voortaan deur Imani “bestuur” sal moet word.


    Imani is nie regtig bekommerd daaroor nie. Hy sien vir enigiets kans. En hoe meer hulle op hom steun om dinge te laat vlot, hoe makliker gaan dit wees om sy uiteindelike doelwit te bereik: om alleen oor hierdie koninkryk te heers.


    Daar is ’n ligte klop toe hy begin aantrek.


    “Meneer Richter is by die hek,” kom sy butler se gedienstige stem van agter die deur.


    “Sê vir die wagte om hom te laat inkom. Ek’s nou daar.”


    Minute later wag Richter vir hom in die voorportaal.


    “Imani! Ek’s beïndruk met jou marmerpaleis.” 


    “Ek het dit eintlik vir my ma se gerief gebou,” jok Imani. “Sy verdien net die beste.”


    Hulle stap na die klein sitkamer, waar hulle in ruim leunstoele oorkant mekaar gaan sit.


    “Wat bedreig ons besigheid?” val Imani met die deur in die huis.


    “Dis nogal ernstig, maar die baas het gelukkig proaktief opgetree. Nogtans gaan dit baie eise aan hom en veral aan jóú stel.”


    “Laat ek hoor.”


    “Dit gaan oor nuwe wetgewing in Amerika, die Dodd-Frank Reform Act. Dié wet vereis dat maatskappye moet verseker die produkte wat uit Afrika aan hulle gelewer word, is konflikvry.”


    “Konflikvry?”


    “Dit beteken die myne mag nie deur rebellegroepe beheer word nie.”


    “Dit raak ons tog nie?”


    “Hang af hoe jy dit definieer – sommige van ons myne word deur rebellegroepe beveilig. Maar ons grootste bedreiging is dat ‘konflikvry’ ook behels dat geen swanger vroue of kinders by die myne mag werk nie, en dat die werkers billik vergoed moet word.”


    Imani lag. “Die Amerikaanse maatskappye sal tog nie weet of ’n myn die reëls oortree nie. Ek kan my nie indink dat daai fancy amptenare nou skielik op ons gaan toesak om inspeksies te hou nie.”


    “Die wet vereis dat maatskappye voortaan by agentskappe moet registreer wat jaarliks hierdie inspeksies namens hulle hanteer.”


    Imani frons. “Maar daar bestaan tog nie sulke agentskappe nie?”


    “Verkeerd,” sê Richter. “Tot ’n maand gelede was daar nie sulke agentskappe nie, maar nou is daar een: die African Minerals Consumer Protection Agency, geleë in Kaapstad. Die AMCPA het reeds al die maatskappye wat produkte van ons myne kry as kliënte gewerf.”


    “En die baas gaan hulle omkoop?”


    Richter skud sy kop, grynslag. “Die baas het die agentskap self op die been gebring. Hy voer tans onderhoude met voornemende inspekteurs.”


    Imani lag verlig. “Maar dan het ons mos nie probleme nie.”


    “Ons het. Die inspekteurs kan nie met die ware toedrag van sake vertrou word nie. Volgens die baas sal dit veels te gevaarlik wees, want iemand kan uitpraat. Die AMCPA moet te alle tye geloofwaardige inspeksies uitvoer en só ’n reputasie van onkreukbaarheid handhaaf.”


    “Dit sal mos beteken ons skiet onsself in die voet!” roep Imani uit.


    “Nie as jy jou werk deeglik doen nie.”


    “Wat bedoel jy?”


    “Die baas sal die jaarlikse inspeksieskedule opstel en dit onder die maatskappye versprei, met die waarskuwing dat die datums uiters vertroulik hanteer moet word sodat myne nie weet wanneer die inspeksies plaasvind nie.”


    “En ek sal ook hierdie datums kry?”


    Richter knik. “Presies. Dit sal jou kans gee om die dag voor ’n inspeksie die swanger vroue en kinders uit die werkerskorps te onttrek. Verder moet jy die werkers waarsku: As hulle daaroor uitpraat, sal hulle summier afgedank word. Jy moet ook vals betaalstate voorberei om die inspekteurs te oortuig dat ons werkers die vereiste minimum loon verdien. En op inspeksiedae moet die werkers nie in tonnels werk waar veiligheidstutte ontbreek nie. Laastens sal jy moet sorg dat die rebelle wat ons myne oppas onsigbaar is gedurende inspeksies.”


    “Sal ek die mynbase met die inligting kan vertrou?”


    “Jy het geen ander keuse nie, anders gaan jy sukkel om hulle samewerking te kry. Maar verswyg die baas se betrokkenheid. Sê maar net jy het ’n geheime kontak wat sorg dat jy betyds die inspeksiedatums kry.”


    Imani dink daaroor na. Dit gaan sy werklas verhoog, maar hy gee nie om nie. Wat hom wel hinder, is die besef dat hy nog baie sal moet leer voor hy hierdie koninkryk vir homself kan kaap.

    Saterdag 7 Julie 2018 – Kaapstad


    Dewald se teenwoordigheid in die woonstel maak Carl ongemaklik. Dis asof die professor hom heeltyd ondersoekend betrag, en Carl kan sweer daar is ’n vyandige blik in sy oë. Wat seker te verstane is, want sy geroetineerde lewe is omvergewerp.


    Vanoggend het Carl in die stad gaan rondloop om die paartjie kans te gee om hulle voete in die woonstel te vind.


    Maar nou is hy vasgevang in die sitkamer saam met hulle, elkeen met ’n koppie koffie in die hand. Die gesprek is stram; dis meestal hy en Sarah wat oor ditjies en datjies gesels. Dewald praat nie, wat Sarah opsigtelik senuweeagtig maak. Sy probeer hom heeltyd by die gesprek betrek, maar hy antwoord haar vrae net met ’n kortaf “ja” of ’n nors kopknik.


    Dan haal hy sy selfoon uit en begin daarop vroetel.


    “Het jy jou ma al laat weet dat ons tydelik nie by die woonstel gaan wees nie?” vra Sarah. “Sy bel gewoonlik na ons landlyn.” 


    Hy mompel iets onhoorbaars.


    Dit lyk of sy haar bloedig vererg, maar sy sê niks. Sy vestig net haar aandag op Carl en stuur die gesprek in ’n ander rigting.


    “Na aanleiding van ons gesprek gister by die kantoor: hoe dink jy gaan Afrika uit sy ellende kom? En gaan die kontinent ooit eendag op sy eie voete staan?”


    Carl haal sy skouers op. “Solank daar Afrika-kleptokrate is wat met gewetenlose buitelanders saamkonkel, sal niks seker verander nie. Daar is talle netwerke van gulsige handelaars, bankiers, middelmanne en korporatiewe stropers wat die kontinent laat doodbloei deur sy minerale rykdom te plunder.”


    Sy sug. “En die tragiese uiteinde daarvan is dat Afrika se inwoners net verder in armoede gedompel word. Juis die mense wat veronderstel is om voordeel uit hierdie natuurlike skatte te trek, word die ergste benadeel.”


    Carl knik. “Die probleem is dat die meerderheid van Afrika se inwoners uitgelewer is aan selfverrykende diktators. Die vryheidsbewegings het hulle lande in die steek gelaat deur die onderdrukkers van hul eie mense te word. Daar is geen kitsoplossing om hierdie kwynende demokrasieë in Afrika teen te werk nie, want die inwoners stel nie daarin belang om die gevestigde vryheidsbewegings te vervang nie. Dit ondanks endemiese korrupsie, verswakkende ekonomieë en patetiese verkiesingstelsels. Dis asof hulle net aanvaar dis hulle lot in die lewe.”


    Carl merk die veragting in Dewald, wat van sy foon opgekyk het, se blik. Sou die man sy woorde in twyfel trek?


    “Boonop is daar nog groot moondhede soos China wat die situasie vir eie gewin verder uitbuit,” sê Sarah, onbewus van haar kêrel se starende blik.


    “Presies,” beaam Carl. “Neem nou maar Zimbabwe as voorbeeld. Daar is politieke ontleders wat beweer die land se bloedlose staatsgreep van 2017 is deur China ‘vervaardig’. Die Chinese pomp glo maandeliks meer as vierhonderd miljoen rand in Zimbabwe se lopende rekening om politici en staatsamptenare se salarisse te betaal. Hulle het ’n splinternuwe parlementsgebou buite Harare opgerig en hulle werk mee aan die hidroëlektriese skema in Kariba-Suid. Verder het hulle geld voorgeskiet vir mediese dienste en ’n militêre akademie teen bykans tweeduisend miljoen rand gebou.”


    “Alles maniere om hulle hande op die land se natuurlike hulpbronne te kry.”


    “Net so.”


    “En dis nie al nie, hoor,” sê Sarah driftig. “Ek het gelees ’n sekere Chinese beleggingsmaatskappy in Harare, wat klere aan Zimbabwe se weermag verskaf, het ook ’n groot aandeel in Chinese dieretuine, safariparke en sirkusse. Die Zim-regering skuld die beleggingsmaatskappy al miljoene rande, maar hulle stel nie in kontant belang nie, hulle soek olifante as betaling. Tot tweehonderd olifantkalwers word jaarliks na China gestuur – sommige van hulle so getraumatiseer dat hulle doodgaan in die bomas waar hulle aangehou word nog voor hulle die vragvliegtuie haal.”


    Sy skep skaars asem, gaan passievol voort. “Dan is dit ook nog ’n bekende feit dat die Chinese die woude in Mosambiek op groot skaal stroop. Hulle maak onwettig van goedkoop plaaslike arbeid gebruik en verkwansel dan hierdie eksotiese hardehout teen enorme bedrae –”


    Dewald onderbreek haar deur met ’n diep sug uit sy stoel op te staan. 


    Hy stap na die voordeur en maak dit oop. “Laat ek eerder waai,” sê hy bitsig.


    Sarah kyk verbaas na hom. “Dewald …”


    Maar hy loop uit en slaan die deur hard agter hom toe.


    ’n Ongemaklike stilte heers in die sitkamer.


    “Ek is jammer,” sê Carl. “Hy was uitgesluit uit die gesprek.” 


    Sarah staan op en pak die leë koppies op die skinkbord. “Niks om oor jammer te wees nie. Dis nie jou skuld nie, hy tree maar altyd soos ’n skoolkind op as hy nie aandag kry nie.”


    Sy stap met die skinkbord kombuis toe.


    Nie alles is maanskyn en rose in dié verhouding nie, dink Carl.


    Wat hom opnuut ongemaklik stem. Hy wil beslis nie met huismoles opgeskeep sit nie.

  


  
    47


    Sondag 8 Julie 2018 – Kaapstad


    Dis stil in die woonstel toe Sarah haar in die sitkamer op die bank tuismaak.


    Vanoggend toe sy opstaan, het sy Carl in die kombuis gekry, besig om vir hom koffie te maak. Sy het dadelik gemerk hy het nuwe klere aangeskaf, die ligblou sporthemp en noupyp-jeans meer in pas met vandag se modes.


    Hy het gesê hy gaan kantoor toe, want O’Reilly gaan ook daar wees en hy wil hom inlig oor sy gesprek met oubaas Butler.


    Terwyl sy koffie skink, het sy haarself betrap dat sy na sy profiel staar. Sy sterk gelaatstrekke gee ’n nuwe betekenis aan manlikheid en sy atletiese figuur laat hom veel jonger as sy ouderdom lyk. Daar is nie ’n greintjie vet aan daardie lyf nie. Sy wonder hoe hy in die bed sal wees … 


    Geskok oor dié gedagte het sy sommer uitgeloop, ontstig oor haar onverwagse wellus. Sy was verlig toe hy kort daarna by die voordeur uit is en dit agter hom sluit.


    Haar gedagtes draai terug na gistermiddag. Dewald se vreemde gedrag het haar onkant betrap. Nadat hy heel inskiklik was dat hulle hierheen trek, het sy houding oornag verander toe hy Carl ontmoet.


    Sy het opgemerk sy mond raak ál dikker, en toe hy oplaas soos ’n tiener uit die woonstel storm, het sy besef iets is drasties verkeerd. Dit strook eenvoudig nie met sy gelykmatige geaardheid nie.


    Was dit omdat sy hom uitgesluit het in haar gesprek met Carl?


    Sy skud haar kop. Sy het tog hard probeer om hom by die geselskap te betrek.


    Gisteraand het sy tot laat vir hom gewag. Teen tienuur het sy bekommerd geraak en hom gebel, maar hy het nie sy selfoon geantwoord nie.


    Iewers in die middernagtelike ure het sy hom hoor inkom, maar sy het gemaak of sy slaap toe hy in die enkelbed langs hare klim. Sy het eenvoudig nie krag gehad vir ’n stryery nie. Buitendien was hulle nie alleen in die woonstel nie.


    Sy kyk op toe sy die geskuifel van sy voete in die gang hoor.


    Hy kom by die sitkamer in, geklee in jeans, T-hemp en sy ou woltrui. Sy gesig is bleek en afgerem, die altyd netjiese kuif staan windskeef.


    “Bester hier?” vra hy met ’n fluisterstem.


    “Nee, hy’s uit vir die dag.”


    Hy gaan sit in die stoel oorkant haar. “Ons moet praat.” 


    Sy knik. “Hoog tyd. Jy kan sommer begin deur jou kinderagtige gedrag van gister te verduidelik.”


    Hy staar na haar. “Nee, jy kan eerder wegval en my vertel wanneer jou verhouding met Bester begin het.”


    Sy is stomgeslaan. “My verhouding met Bester! Waarvan praat jy?”


    Hy gee ’n droë laggie. “Jy kan my nie bullshit nie, Sarah. Dink jy ek het nie agtergekom hoe ons verhouding die afgelope tyd agteruitgegaan het nie? As ek aan jou vat, kan ek die weersin in jou oë sien.”


    Sy voel hoe die bloed in haar gesig opstyg. “Dit het niks met Bester te doen nie! Jy is besig –”


    Hy hou sy hand op. “Ek ken jou té goed. Ongelukkig verklap jou oë jou gevoelens. Ek het gesien hoe jy na Bester kyk, hoe passievol jy met hom gesels. Jy het aan die begin van ons verhouding ook so na my gekyk. Ons kon tot laataand oor wêreldkwessies redeneer, maar daardie gewoonte het lankal gesneuwel. Nou weet ek hoekom. Jy het nie meer ’n behoefte daaraan nie, want jy het ’n ander gespreksgenoot gevind.”


    Hy skud sy kop. “Ek is nie onder ’n bleddie kalkoen uitgebroei nie.”


    “Dewald, dis die mees absurde gevolgtrekking wat jy nog ooit gemaak het! Bester werk skaars twee weke by Mercurius. Voor dit was hy in die buiteland en het ek hom van g’n kant geken nie. Ek hóú nie eens van hom nie, wat nog te sê in ’n verhouding met hom wees!”


    Hy kyk smalend na haar. “Jou oë vertel heeltemal ’n ander storie.”


    Sy voel hoe ’n roekelose drif haar beetpak. “Nee, jou verbeelding is op hol. Dalk omdat jy van nature obsessief jaloers is en daarom dinge raaksien wat nie bestaan nie. Die afgelope tyd het juis dít en jou besitlikheid my laat besef dat ons twee nie bymekaar hoort nie. En as ek nou doodeerlik moet wees: Ek wou lankal ons verhouding verbreek, maar ek het jou te jammer gekry.”


    Sy spring op en loop vinnig op die balkon uit. Haar lyf bewe van ontsteltenis en ’n ligte hoofpyn klop in haar kop. Nou het dit uitgekom, maal dit deur haar gedagtes. Sy het gesê wat sy lankal moes gesê het.


    Toe sy vlugtig omkyk, sit Dewald kop onderstebo en ineengedoke in die stoel. ’n Patetiese prentjie, wat haar hierdie keer nie skuldig laat voel nie.


    Die vermetelheid, om haar van ’n skelm verhouding te verdink!


    Toe sy ná ’n rukkie weer kyk, is sy stoel leeg.


    Sy loop binnetoe en in die gang af.


    Hy is in die kamer, besig om klere in sy tas te bondel.


    Sy loop na haar kas en haal die diamanthangertjie tussen haar juwele uit. 


    Hy vat dit aarselend toe sy dit na hom uithou.


    “Ek neem aan dis nou amptelik die einde van ons verhouding?” vra hy skor.


    Sy knik.


    “Dewald, jy kan nie teruggaan na die woonstel nie. Dis gevaarlik …”


    “Ek is nie van plan om dit te doen nie. Ek het gisteraand al met Fanie gesels. Hulle het ’n leë granny flat agter in die erf. Dis buitendien stapafstand van die kampus af. Laat weet my wanneer dit veilig is om my ander goed uit die woonstel te gaan haal.”


    “Ons … ons moet seker oor die meubels praat.”


    “Dit kan wag,” sê hy bot.


    Hy maak die tas toe, staan ’n oomblik besluiteloos.


    “Ek wil jou net waarsku, Sarah. Dalk weet jy dit, maar ek het ’n goeie vermoede jy is onbewus daarvan.”


    Sy frons. “Waarvan praat jy?”


    “Ek het op die internet gekyk. Carl Bester is ’n ekspolisieman wat miljoene rande gesteel het. Hy is tot deur Interpol gesoek … Ek dink dis belangrik dat jy weet met watter soort ongure karakter jy deurmekaar is.”


    Sy moet haar emosies met moeite beheer.


    “Vat jou tas en trap,” sê sy kil. “En los die sleutels in die sitkamer.”

  


  
    48


    Maandag 9 Julie 2018 – Kaapstad


    Carl en Sarah stap in stilte kantoor toe. Hy het besluit om nie te vra waar Dewald is nie.


    Hy weet nie wat om van haar kêrel se afwesigheid in die woonstel af te lei nie. Gisteraand toe hy van die kantoor af kom, het sy alleen voor die TV op die rusbank gesit. Geen teken van die professor nie. Sy was opmerklik stil en afgetrokke. Eintlik het sy baie weerloos gelyk – en mooier as ooit.


    Hy moes die drang onderdruk om langs haar te gaan sit en haar in sy arms vas te hou. Onder ander omstandighede sou hy dit seker gedoen het, maar hy het homself nie vertrou nie. Dit kan aanleiding gee tot iets wat eerder moet bly. Beslis nie nou die regte tyd daarvoor nie.


    Hy het kamer toe gegaan om op sy skootrekenaar te werk, maar kon beswaarlik konsentreer – heeltyd bewus van haar alleen in die sitkamer.


    Vanoggend het haar kêrel steeds in sy afwesigheid geskitter. Carl vermoed hy kan nou ’n ekskêrel wees.


    By die kantoor wag O’Reilly hom in, sy uitdrukking bekommerd. “Kom gou saam met my.”


    Sou iets fout wees? wonder Carl. Toe hy O’Reilly gister inlig dat Peter Butler ’n gewese huursoldaat is, het die ouer man verbleek. Hy het skielik stotterend begin praat en homself toe verskoon. Kort daarna is hy huis toe sonder om Carl te groet.


    O’Reilly maak die kantoordeur agter hom toe, beduie Carl moet oorkant hom gaan sit. 


    “Sedert ons mekaar gister gesien het, het daar iets gebeur,” sê hy, duidelik ontsteld. 


    Hy stoot ’n rooi koevert oor die lessenaar na Carl. “Die vrou onder by ontvangs het dit netnou hier aangebring. Sy het die koevert vanoggend op die toonbank gekry en wou weet of dit dalk vir een van ons is. Nét jou naam staan daarop. Iemand moes dit oor die naweek daar gelos het toe ontvangs onbeman was.”


    Carl tel die koevert fronsend op. Sy naam is in hoofletters voorop geskryf. Niemand buiten sy kollegas weet hy werk in die gebou nie.


    “As daai bliksems van jou betrokkenheid by Mercurius bewus is, het ons gróót probleme,” bevestig O’Reilly sy eie bekommernis.


    Hy skeur die koevert oop en haal ’n enkele vel papier uit.


    Sy oë flits oor die kleurafdruk op die papier. Sy mond val oop.


    Vyftien jaar gelede se gebeure voel meteens asof dit gister plaasgevind het. Onteenseglik hulle kenteken: die wit sirkel met die twee swastikas en ’n dolk, bo-op ’n kleiner rooi sirkel met ’n wit kruis.


    Hy draai die papier na O’Reilly. 


    “Wat de bliksem is dit?” vra dié met geligte wenkbroue.


    “Dis die kenteken van die Ridders van ThuKlan.”


    “Die Ridders van ThuKlan! So ’n spul kan tog nie betrokke wees by die vermoorde mans nie?”


    Carl skud sy kop. “Nee, ek is honderd persent seker hulle het niks daarmee te doen nie.” 


    “Verfris net my geheue? Ek onthou die naam van iewers.”


    “’n Groep neo-Nazi’s uit my verlede. Ek het hulle gatte vyftien jaar gelede vasgetrap. Die hele lot het tronkstraf gekry – van vyf tot vyftien jaar. Twee van hulle wat vorige veroordelings gehad het, sou ’n bietjie langer sit.”


    O’Reilly skreef sy oë. “Ek onthou dit nou. Dit was ’n opspraakwekkende hofsaak. Wou hulle nie ’n klomp linkses doodmaak nie?”


    Carl knik. “Einste daai spul. Hulle naam kom van die Thule Society, ’n okkultiese Duitse groep uit die 1930’s, en die Ku Klux Klan. Vandaar die swastikas en dolk van die Nazi’s en die wit kruis van die Klan in hulle kenteken.”


    “Soos ek kan onthou, was dit ’n klomp verregse malles.”


    Carl lag. “Dis ’n understatement.”


    “Hoe het jy hulle gevang?”


    “Ek het destyds ’n anonieme oproep gekry wat my op die spoor van hulle leier gesit het. Ek het na sy huis gegaan en hom gekonfronteer met die inbeller se bewerings, wat hy ten sterkste ontken het. Ek het geweet hy gaan sy lede waarsku dat die polisie van hulle bedrywighede weet. Ons het sy foon getap, maar hy was bedag daarop en het sy volgelinge by hul huise gaan waarsku. Vir twee weke het ek en ’n span speurders mekaar afgelos om hom in ongemerkte motors te volg en só het ons al sy volgelinge se adresse gekry. Ons taakspan het een aand gelyktydig op die hele spul toegeslaan. Almal het hulle swygreg uitgeoefen, maar die Nazi-uniforms, ongelisensieerde wapens en geskrifte in die huise het hulle doppies geklink. In die hofsaak het dit uitgekom dat ’n rits prominente politieke leiers en linkse aktiviste op hulle moordlys was.”


    “Is die leier nie ’n Duitser nie?”


    “Ja, Guido Müeller. Hy stam af van ’n Müeller wat ’n hoëkop by die Nazi’s was. Ek kan nie onthou of dit sy oupagrootjie of oupa was nie, maar dis in any case een van sy voorvaders. Ná die Tweede Wêreldoorlog het die oorblywende Müeller-familie, dié wat nie in hegtenis geneem is nie, na Suid-Afrika gekom. Apartheid moes vir hulle ’n aantreklike opsie gewees het. My vermoede is dat Müeller se pa hom van kleins af met verregse propaganda gevoer het. In die proses het hy ’n gevaarlike neo-Nazi grootgemaak.”


    “Fok, ongelooflik waartoe ’n ouer in staat is!”


    “Ja, en hierdie Guido is ’n uitgeslape blikskottel. Ons kon geen bewysstukke oor die groep in sy huis kry nie, maar die feit dat hy sy volgelinge gaan waarsku het, het hom heel voor in die beskuldigdebank laat staan. Dit was duidelik dat hy die marionetmeester was wat die toutjies getrek het. Hy was ook die enigste een wat sy eie verdediging hanteer het. Uiters intelligent, maar terselfdertyd stapelgek. Van sy uitsprake was gegrond op suiwer fiksie en die res was fabelagtige onsin. Die staatsadvokaat het aanbeveel dat hy lewenslank in ’n psigiatriese inrigting toegesluit word, maar die regter het anders besluit en hy het vyftien jaar tronkstraf gekry.”


    “So jy dink dis Müeller wat die koevert hier afgelewer het?” vra O’Reilly.


    Carl haal sy skouers op. “Volgens wat ek onthou, is agt-en-twintig van die dertig Ridders nou uit die tronk. Dit kan enigeen van hulle wees.”


    Hy huiwer ’n oomblik. “Maar die kans is goed dat dit Müeller is. Sy laaste woorde aan my was dat sy wraak soet sal wees.”


    “Hoekom sou hy die koevert by ontvangs aflewer?”


    “Seker as ’n waarskuwing vir my, om te sê hy weet ek werk in hierdie gebou. As hy geweet het ek werk spesifiek by Mercurius, sou hy dit tog op die koevert aangedui het.”


    “Maar hoe de hel weet hy dit?”


    “Hy moes my iewers in die stad gesien en hierheen agtervolg het.”


    “Dink jy die waarskuwing is ernstig? Dat hy nou wil wraak neem op jou?”


    “Dit sal ek nie weet nie. Maar Müeller is tot enigiets in staat. Ek sal beslis my daaglikse roete woonstel toe moet verander en op die uitkyk wees vir enige agtervolgers.”


    “Jy sal Sarah moet inlig.”


    “Nee, ek wil haar nie verder op hol jaag nie. Sy is klaar ’n bol senuwees. Ek sal bloot vir haar sê ons moet ons veiligheidsmaatreëls opskerp en ons roete afwissel.”


    “Sê nou Müeller weet wel waar jy bly?”


    “Ek twyfel sterk. Dan sou hy die koevert tog eerder by die woonstel afgelewer het.”


    Daar is voetstappe in die gang voor iemand hard teen die deur hamer.


    “Binne,” sê O’Reilly.


    Dis Calvyn. Hy glimlag van oor tot oor.


    “Groot deurbraak. Sün Chang land môreaand in Kaapstad, British Airways-vlug van Londen af.”


    “Mooi!” sê O’Reilly. “Hoe het jy dit uitgevind?” 


    Calvyn beduie na Carl. “Hy het my en Sarah opdrag gegee om Chang en Butler se name in te sluit by ’n lys denkbeeldige name – kastig van mense wat hulle voorheen in Suid-Afrika aan menseregtevergrype skuldig gemaak het en wat ons wil monitor as hulle weer hierheen kom. Mercurius se buitelandse takke het toe met die lys na die lugrederye gegaan en dis hoe ons die inligting gekry het.”


    O’Reilly slaan met sy vuis op die lessenaar. “Skitterende dinkwerk, Carl!”


    Carl knik. “Dankie. Dit was ’n skoot in die donker wat die teiken getref het. Maar nou beter ons goed dink oor hoe ons die situasie gaan hanteer.”

    Gisteraand het Guido in vertwyfeling verkeer – iets wat selde met hom gebeur. Hy het dit teëgewerk deur weer die onderstreepte passasies in sy boeke te lees.


    Maar steeds wou die onrus in sy gemoed nie wyk nie. Hy het hom oplaas gewend na die vier 1938-eksemplare van die Völkischer Beobachter, wat sedert sy oupagrootjie se leeftyd vir die Müeller-nageslag bewaar word. Dit dien altyd as laaste uitweg wanneer Guido inspirasie soek.


    Hy het sorgvuldig deur die vergeelde blaaie van dié koerant, wat destyds die belangrikste mondstuk van die Nazi-party was, gelees om sy wese opnuut met die vril te bemagtig. Hy het die versekering ingedrink dat die Ariese ras onoorwinlik is, die strydkreet van “Ein Volk, Ein Reich, Ein Führer!” het deur sy kop weergalm, en hy kon voel hoe die psigokinetiese energie van voor af deur sy liggaam rimpel.


    Maar tog het die werklikheid van sy situasie aan hom bly knaag. Hy moet ook realisties wees, het hy uiteindelik besef.


    Noudat hy Bester oor sy voorgenome wraak gewaarsku het, is sy eie risiko óók verhoog. Al is dit hoogs bevredigend om te weet sy prooi gaan snags in ’n angssweet rondrol, mag hy die oudpolisieman nie onderskat nie. Bester gaan bedag wees op ’n aanslag op sy lewe. Al sou hy aanneem dat Guido nie weet waar sy woonstel is nie, kan hy hom dalk voorberei op ’n moontlike aanval daar.


    Hy kan gewapen wees – ’n skietding onder sy kopkussing hê. En as hy Guido betyds by die woonstel hoor inkom, kan hy ernstige teenstand bied. Hy is jonger as Guido en duidelik fiks en gesond. Nie dat hy dink Bester sal bestand wees teen die bonatuurlike krag van die vril nie, maar die jonger man kan hom dalk onverhoeds betrap.


    En sou hy Bester in sy slaap vermoor, neem dit weer die bevrediging weg dat sy slagoffer sterf met die wete dat Guido sy wraak volbring het. 


    Gelukkig het hy vanoggend opgestaan met nuwe insigte oor hoe om sy vrese te besweer. Hy sal moet steun op hulp – wat nooit sy eerste opsie is nie. Dis iets wat hy in die verlede ten alle koste vermy het, want dit dui op ’n soort innerlike swakheid.


    Maar nou het hy geen ander keuse nie.


    Die enigste mense wat hy met sy lewe vertrou, is twee van die Ridders wat ook sy selmaats in die tronk was: Roelof die sleutelmaker en Erik die loodgieter. Roelof het reeds sy bydrae gemaak met die vyf meestersleutels vir Bester se voordeur. Nou is dit Erik se beurt.


    En dis waarom Guido in die boomryke park oorkant sy huis op Erik sit en wag. Hy het ’n bankie in ’n afgesonderde hoek uitgesoek sodat niemand hulle van die straat af sal kan dophou of hulle hoor praat nie.


    Streng volgens Guido se opdrag kom Erik se forse figuur stiptelik om elfuur in die verte aan. Soos dit die eertydse Staffelführer van die Ridders van ThuKlan betaam, is sy houding fier en regop en sy tred vinnig en doelgerig. Met sy volgelinge se opleiding het Guido daarop klem gelê dat alles met mening gedoen moet word, selfs wanneer hulle stap. Geen drentelaars is ooit in die binnekring van die Reich geduld nie en daardie reël moes ook deur die Ridders gehandhaaf word.


    Hoewel Guido sy positiewe gevoelens jeens ander mense altyd suksesvol onderdruk, moet hy toegee dat hy ’n sagte plekkie in sy hart koester vir sy getroue Staffelführer. In die tronk was sy bynaam Erik die Verskriklike. Dié naam het hy verwerf toe hy die leier van die 28’s se nekslagaar in die stort met ’n stuk skerpgemaakte bloudraad deurboor het en daarna ’n 26’s-luitenant met die draad toegetakel het. Hy het die sterwende luitenant tot langs die lyk getrek om die indruk van ’n geveg tot die dood te skep, die stuk bloudraad in die luitenant se hand ’n onweerlegbare bewysstuk. Almal in die tronk het geweet Erik was vir die bloedbad verantwoordelik, maar uit vrees het niemand ’n woord teenoor die tronkowerhede gerep nie. 


    ’n Verdere gevolg was dat Guido van toe af met die grootste respek deur die ander gevangenes behandel is, te bang dat dieselfde lot hulle sou tref. Want niemand het kon dink dat die 28’s-leier se oortreding – om tydens ontbyt Guido se bord kos van die tafel af te klap – só ’n ernstige vergeldingsaksie sou uitlok nie.


    Enkele treë weg van Guido kom Erik tot stilstand en klap sy hakke teen mekaar. Sy regterarm skiet met ’n gebalde vuis voor hom uit. “Sieg Heil!”


    Guido strek ook sy regterarm, beduie dan Erik moet langs hom kom sit.


    “Alles wel met die Führer?” vra Erik, soos elke oggend in die tronk wanneer die sirene hulle wakker gelui het.


    Guido knik. “Alles wel.” Hy beduie na Erik se oorpak. “Ek sien jy het al weer by die werk ingeval.”


    “Gelukkig mos my broer se business. Ek train nou ’n paar leerling-plumbers vir hom.”


    Guido glimlag. “Geen beter opleier as jy nie. Dink maar net aan die uitstekende werk wat jy destyds met ons twee eskadronne gedoen het.”


    “Dankie vir die kompliment, my Führer,” sê Erik verleë. “Maar ek pas net die principles toe wat jy my geleer het.”


    “Ek het goeie nuus,” val Guido met die deur in die huis. “Carl Bester is in die stad en ek weet waar hy bly.”


    Verbasing staan op Erik se breë, hoekige gesig geskryf. “Dié Carl Bester?”


    Guido knik. “Net hy.”


    Erik vryf oor sy kaalgeskeerde kop. “En my Führer wil hê ek moet hom gaan regsien?”


    “Nee, Erik, jou Führer wil hom self regsien. Hy moet uit mý mond hoor waarom die Ridders van ThuKlan wraak neem. Maar ek gaan jou hulp nodig hê om hom vas te hou wanneer ek die dolk in sy bors plant.”


    Guido verlustig hom in die ander man se gretige grynslag. Hy het geweet hy kan staatmaak op Erik se steun. 


    “Wanneer doen ons dit, my Führer?”


    “Die tyd is nog nie reg nie, maar hou jou gereed. Dit sal in die nag wees.”


    Guido peins ’n oomblik. “Ek sal vir jou ’n paar geskrifte stuur wat jy intussen kan lees om die vril te aktiveer.”


    Erik skud sy kop stadig. “With all due respect, dit sal nie nodig wees nie.” Hy ontbloot sy gespierde voorarm en vryf oor die Hakenkreuz-tatoe. “Die vril het my nooit verlaat nie.”

    Vrydag 3 September 2013 – DRK


    Imani skud die direkteur van mynwese se hand hartlik. Dan skuif hy die aktetas oor die blink lessenaar na die amptenaar, wat dit gretig neem en in ’n staankluis toesluit.


    “Beskou dit as ’n deposito vir goeie samewerking,” sê Imani glimlaggend. “Voortaan sal die betalings maandeliks geskied.”


    Die direkteur knik. “Julle kan op my staatmaak.”


    Toe Imani by die kantoor uitstap, weet hy die saak is beklink. Miljoene dollar per jaar verseker altyd dat dinge glad loop. Die direkteur was maande lank ’n harde neut om te kraak, maar Imani het hom onverpoos bearbei – wetende dat hy uiteindelik sou swig.


    Hier doen geld die praatwerk. Terwyl die land se staatskas vinnig leegloop, rol die lede van die skadustaat in hulle rykdom. Want die DRK is ’n land met twee parallelle magstrukture: die formele regeringstruktuur aan die een kant en die skadustaat aan die ander kant. Laasgenoemde is dig bevolk met korrupte politici, amptenare, hulle familielede en ander invloedrykes en maghebbers in regeringsake.


    Imani is dankbaar dat die baas hierdie soort onderhandelinge ook nou aan hom oorlaat. Dit gee hom die geleentheid om ’n bekende onder die land se elite te word – wat glad inskakel by sy groter toekomsplan.


    Hy was eintlik gelukkig. Die baas het geen ander keuse gehad as om hierdie plig aan hom oor te dra nie.


    “Die AMCPA hou my heeltyd besig,” het die baas gesê. “Vandat die Duitse Federale Instituut van Geowetenskappe vorendag gekom het met ’n tegniek om die ‘vingerafdrukke’ van erts te ontleed, kan hulle presies bepaal waar elke stukkie erts uitgehaal is. Ek het my hande vol om te verseker dat al die produkte wat na die Weste uitgevoer word, deurgaan as konflikvry. Baie van die DRK-myne het juis ná die Dodd-Frank-wetgewing hul ertsvoorsiening aan Westerse lande gestaak, en met die nuwe Duitse waghondtegniek het nóg myne die Weste gelos en hulle na ander markte gewend. Dit het veral die Amerikaanse aanvraag verhoog – en ’n gulde geleentheid vir ons geskep om ‘goedgekeurde’ erts aan hulle te lewer.”


    Dié inligting het gelei tot ’n blink plan vir Imani om sy einddoel te bevorder. Hy het Cardin Ilunga, sy goeie vriend uit sy kinderdae, gekontak waar hy by ’n sukkelende regsfirma in Kisangani gewerk het. In teenstelling met Imani kon Cardin se pa, wat in daardie tyd self ’n myn besit het, sy seun ’n behoorlike opvoeding gee. Maar Imani het geweet Cardin is nie gelukkig in sy werk as junior vennoot by die firma nie. En veral nie met sy karige salaris nie. Boonop is sy pa se myn intussen oorgeneem deur militias en is daar vir Cardin geen toekoms in die mynwese nie.


    Daarom kon hy Imani se aanbod beswaarlik van die hand wys: ’n verdubbeling in salaris (wat Imani uit sy eie sak betaal) en die opdrag om alle aspekte van die Westerse reg – regulasies, maatreëls en beperkings – oor konflikminerale in Afrika te bestudeer. Imani weet Cardin sal hom nie teleurstel nie, want hy was altyd ’n ywerige student.


    Sodra die tyd reg is, sal Imani die baas kontak met die goeie nuus dat hy ’n regsgeleerde in die DRK opgespoor het wat sy werklas by die AMCPA kan verlig. Boonop iemand wat die baas honderd persent kan vertrou met hulle ware bedrywighede. Imani is seker Cardin sal die baas se toets met vlieënde vaandels slaag. En as sy vriend eers in Kaapstad gevestig is, is Imani nog ’n stap nader aan sy einddoel.


    Toe die chauffeur die kardeur vir hom oopmaak, is sy gedagtes dadelik terug by sy huidige werk. Buiten die stygende Amerikaanse aanvraag moet hulle steeds erts voorsien aan hulle gereelde kliënte in China, die Verenigde Arabiese Emirate, Hongkong, Panama en Singapoer. En danksy die sektorhoofde se bemarkingsveldtogte in verskeie Oos-Europese lande is dáár ook nou ’n groeiende aanvraag.


    Wat hélse druk op hulle produksie plaas.


    Die baas wou ’n plan van aksie by Imani hê van hoe hulle produksie beduidend kan verhoog. “Dink skeppend,” was sy bondige opdrag.


    Imani het twee maande lank navorsing gedoen voordat hy met ’n oplossing gekom het. 


    In die Katanga-omgewing is daar honderde klein, informele myne, gewoonlik beman deur twintig tot dertig inwoners van omliggende dorpies. Hulle verkoop die erts teen ’n appel en ’n ei aan middelmanne. Imani het toe met die grootste militiagroep in die streek onderhandel: In ruil vir wapens moet hulle die informele myne oorneem en sorg dat die erts aan Imani verkoop word. Enige van die informele myners wat nie wil saamwerk nie, moet op die plek doodgeskiet word. Die erts uit dié myne sal gelykstaande wees aan die produksie van twee groot myne.


    Die baas was in vervoering oor die plan. 


    “Dis ’n meesterlike skuif,” het hy Imani lof toegeswaai. “As ek eendag my kop neerlê, sal jy maklik aan die stuur van ons besigheid kan staan.”


    Komende van die baas, was dit baie vleiende woorde, moet Imani toegee.


    Maar hy is nie bereid om só lank te wag voordat hy die kroon dra nie.

    Vanaand verskil Richter se voorkoms en kleredrag drasties van die vorige keer, toe hy na die lughawe is om McMeeken in te wag.


    Hy het sy hare gejel en agteroor gekam. Die ronderaambril en vals snor, waarvan die punte aan weerskante van sy mond af krul, rond sy nuwe voorkoms af. Hy het die litteken oor sy wang toegesmeer met goed wat hy jare gelede by ’n apteek gekoop het. Die netjiese grys pak, wit hemp met ’n flambojante oranje das en ’n aktetas laat hom soos ’n suksesvolle sakeman lyk.


    Waar hy hier in die agterste gestoeltes van die lughawe se internasionale aankomsaal sit, het hy ’n goeie uitsig op almal wat wag op die British Airways-vlug van Londen af.


    Hy loer oor die koerant wat hy voor hom oophou. Sien niemand wat hy herken nie. Net toe hy weer wil afkyk, vang sy oog die beweging.


    Twee mans stap verby die stoele en gaan staan ’n ent skuins voor hom. Die een is geset, die ander een lank en breedgeskouer.


    Die gesette kêrel kyk vlugtig om, wat Richter se hartklop laat versnel.


    Hy is honderd persent seker dis O’Reilly, Mercurius se baas – sy bolwange en rooi gelaat stem ooreen met die foto op die webwerf. Die lang ou lyk nie soos die enigste ander man op die webwerf nie, die hare verskil te veel. Dalk is hierdie blonde man Du Randt se plaasvervanger?


    Richter glimlag selfvoldaan. Sy plan het gewerk: Hulle moes by die lugredery gehoor het Sün Chang arriveer vanaand. Daarby was sy afleiding in die kol: Mercurius ondersoek beslis die moorde op die sektorhoofde. Namens wié weet hy nie, maar dit sal hy nog uitvind. Die CIA, is steeds sy raaiskoot.


    Hy lig die koerant sodat die mans nie sy gesig kan sien nie, maar sit steeds só dat hy die passasiers kan dophou terwyl hulle instap. 


    Ná ’n kwartier kom die eerste mense in. Hung Leehom behoort onder hulle te wees, want Richter het gesê hy moet slegs handbagasie bring. Hy slaap in elk geval net twee nagte hier voordat hy terugvlieg.


    Richter loer vinnig na die twee mans. Hulle aandag is stip op die passasiers.


    Dan sien hy Leehom instap.


    Richter vou die koerant toe en sit dit op sy skoot. Dit gaan onnodig agterdog wek as hy heeltyd daaragter skuil.


    O’Reilly en die ander man kyk eers rond na die mense wat die passasiers inwag.


    Dan stap hulle na Leehom.


    O’Reilly praat met hom terwyl die blonde kêrel die omgewing bespied.


    Leehom knik. Glimlag breed. Praat dan weer.


    Hopelik val hulle vir sy versoek.


    Die twee kyk effe verbaas na mekaar, praat weer met Leehom.


    Dan knik O’Reilly en hulle stap uit, Leehom glimlaggend en babbelend tussen die twee.


    Die blonde man se blik skeer ’n laaste keer oor die mense in die aankomsaal. Dit stop nie by Richter nie, wat hom gerusstel dat hulle hom nie opgemerk het nie.


    Ná hulle uit is, besluit hy om nog ’n kwartier te bly sit. Hy wil seker maak hulle is weg voordat hy loop.


    Hy haal sy selfoon uit sy sak.


    “Jy bel laat,” sê die baas toe hy antwoord.


    “Ek moet dringend met jou praat.”


    “Laat ek hoor.”


    “Nie oor die foon nie.”


    “Só ernstig?”


    “Ja.”


    “Reg, kry my op die gewone plek. Ek dink dis veiliger so.”


    “Raait, sien jou oor ’n uur.”


    Richter snork toe hy aflui. Gewone plek! Hulle het eeue laas daar ontmoet. Dit beteken die baas dink wel daar’s ’n kans dat Mercurius vir Richter agtervolg. Het die baas dan nie vertroue in hom nie?


    Toe Richter by die lughawe uitry, kyk hy kort-kort in sy truspieëltjie, maar gelukkig is die aandverkeer stil. Hy sal gou sien as daar enige agtervolgers is.


    Die baas wag al in sy afgeleefde stasiewa op die parkeerterrein agter die vulstasie. Daar is nie ’n ander kar in sig nie.


    Richter trek langs die stasiewa in, skuif oor na die passasiersitplek en draai die ruit af.


    “Wat is so dringend?” vra die baas.


    “Ek het Hung Leehom opdrag gegee om vanaand hierheen te vlieg. Gesê hy moet by sy kontakte ’n vals paspoort in die naam Sün Chang kry.”


    Die baas frons. “Hoekom?”


    “Ek wou bevestiging kry vir my vermoede dat Mercurius ook op Chang se spoor is.”


    “Hoe sou hulle uitvind Chang is op pad hierheen?”


    “Ek het geraai die enigste plek is die lugredery, en ek was reg. Mercurius se mense het Leehom op die lughawe ingewag.”


    “Hoe seker is jy daarvan?”


    “Ek het die baas, O’Reilly, herken van sy foto op die website, maar ek weet nie wie die ander man was nie. Hulle het Leehom voorgekeer en met hom gepraat. Ek het hom gewaarsku dit gaan gebeur, en dat hy dadelik moet erken hy’s Chang en sê hy’s twee dae hier vir besigheid.”


    “Watse besigheid?”


    Richter glimlag. “’n Verkoopsman van seksspeelgoed.”


    “En toe?”


    “Hulle het Leehom ’n lift na sy hotel in Nuweland gegee. My vermoede is dat hulle sy bewegings die volgende twee dae gaan dophou, maar ek het Leehom opdrag gegee om nooit die hotel te verlaat nie. Dit sal my genoeg kans gee om hulle uit te haal. Die hotel is in ’n stil straat en daar’s veral saans nie baie mense of verkeer nie.”


    Die baas se gesig verhard. “Ek het jou gesê ons kan nie waag om hulle uit te haal nie. Dit gaan te groot golwe in die media veroorsaak.”


    “Toe was ons nog nie seker hulle is op ons spoor nie. Nou ís ons. Die donners is ’n bedreiging.”


    “Hulle is geen bedreiging nie, Richter! Hulle weet níks.”


    “En as Chang oor ’n paar dae kom?”


    “Laat weet vir Chang ons planne het verander. Hy moet DRK toe vlieg, sê ek wil hom daar sien. Gee vir Imani opdrag om hom op die lughawe te gaan haal en dan van hom ontslae te raak.”

    Woensdag 11 Julie 2018 – Kaapstad


    Carl hou Sarah dop terwyl sy stip na die hotel se uitgang staar. Haar houding teenoor die werk het ’n regsomkeer gemaak.


    Toe hy haar vanoggend vra om sekswinkels en vervaardigers van seksspeelgoed in die Kaap te bel om uit te vind of ’n Sün Chang met hulle kontak gemaak het, het sy die taak dadelik met geesdrif aangepak. Vroegmiddag het sy terugrapporteer dat geen winkel of vervaardiger van so iemand se bestaan weet nie.


    “Ek het ook die winkels en vervaardigers in Johannesburg, Pretoria en Durban gebel. Niemand ken hom nie. As jy my vra, is die man ’n bullshitter,” het sy gesê, duidelik ingenome met haar deeglike werk.


    Toe het hulle die saak met O’Reilly bespreek.


    “Waarom sou Chang lieg?” wou dié weet.


    “Dit beteken hy’s vir ander doeleindes in die Kaap,” het Carl gesê. “En ons beter sy bewegings voltyds dophou.”


    O’Reilly het geknik. “Calvyn het nou net laat weet daar’s nog geen teken dat Chang die hotel verlaat het nie. En die hinkende Charles Bronson het ook nie daar opgedaag nie.”


    “Ons moet net geduldig bly.”


    O’Reilly het Calvyn by die hotel gaan aflos vir die middag- en vroeë aandskof. Carl het aangebied om die nagskof te vat.


    “Ek gaan saam met jou,” het Sarah gesê. “Dit sal jou darem nou en dan kans gee om ’n uiltjie te knip.”


    “Dankie, maar dis nie nodig nie. Uit my polisiedae weet ek hoe om ’n wagskof aan te pak – twee flasks vol koffie is al wat nodig is.” 


    Maar sy was vasbeslote om saam te kom.


    Dit het hom laat besef dat haar houding teenoor hom drasties verander het. Geen teken meer van haar uitdagende en kritiese ingesteldheid nie. Asof dit verdwyn het saam met haar kêrel se vertrek uit die woonstel, waaroor sy nog nie ’n woord gerep het nie.


    Dat hulle nou alleen saam in die woonstel is, stem hom onrustig. Hy ken homself te goed. Gaan hy regtig so ’n onweerstaanbare vrou kan uitlos? Haar net as ’n tydelike woonstelmaat beskou? 


    Eintlik is hy gatvol vir homself dat hy selfs net daaraan dínk. Wie sê sy is aangetrokke tot hom? Buitendien gaan ’n verhouding tussen hulle sy werk by Mercurius net bemoeilik.


    Sarah strek na die koffiefles om vir hulle te skink. “Dink jy regtig hierdie ou is die Sün Chang na wie ons soek?”


    Carl trek sy skouers op. “Net geoordeel na sy voorkoms en sy aanhoudende gebabbel gisteraand toe ons hom ’n lift gegee het, is dit vir my moeilik om te glo dat hy ’n skatryk man is. Ek was vanoggend oortuig die hele storie was net ’n bisarre sameloop van omstandighede – dat hy toevallig ’n ander Sün Chang is. Ons internetsoektogte het tog gewys daar’s baie Chinese met daardie naam.”


    “En noudat ons weet hy’t niks met seksspeelgoed te doen nie?”


    “Ek’s nog nie oortuig dat hy wel die Chang is wat ons soek nie. En verder het niemand hom nog probeer afstamp nie. Maar die feit dat hy vir ons gelieg het, maak hom verdag.”


    Hy neem ’n sluk van sy koffie. “Ek het vir Wim gevra om gisteraand se CCTV footage van die lughawe se aankomsaal by Mercurius se polisiekontak te kry. Hoewel ons geen verdagte met ’n hinkstappie opgemerk het nie, was daar baie mense. Ek wil net seker maak ons het hom nie misgekyk nie.”


    Sy frons. “As die kruppel ou daar was om Chang in te wag, sou hy tog nie vir julle ’n lift gevra het nie?”


    “Jy begin al nes ’n speurder dink,” lag hy. “Daai afleiding is in die kol, maar ek het ook al geleer ’n mens moet niks as vanselfsprekend aanvaar as jy ’n saak ondersoek nie.”


    Sy knik, glimlag. “Nes jy ons met die vier-en-tagtigjarige Peter Butler verkeerd bewys het, kan jy dié keer ook reg wees.”


    “Die tyd sal leer. Hoewel ek nie veel hoop het dat ons bruikbare inligting oor Butler van die Mercurius-kantoor in Amsterdam gaan kry nie.”


    Hulle drink die koffie in stilte, albei se blik op die hotel.


    “Het jy jou polisiewerk die afgelope tien jaar gemis?” vra sy oplaas.


    Hy glimlag wrang. “Nie regtig nie. My laaste paar jaar in die SAPD was nou nie met rose besaai nie.”


    “Vertel my van … jou tyd as dwelmmol,” sê sy aarselend. “Dit moes erg gewees het.”


    Hy voel ongemaklik om daaroor te praat. Sou sy afstuur op die rede waarom hy die geld gesteel het?


    Sy raak liggies aan sy arm. “As jy nie wil nie, is dit oukei.”


    “Ek gee nie om nie, maar dis nie regtig ’n tyd waaraan ek wil terugdink nie.” Hy skud sy kop. “Dit was drie jaar van hel waarin ek voltyds moes toneel speel, versinsels uitryg en mense mislei. Nagmerries het in daardie tyd vir my nuwe betekenis gekry … en altyd die wete dat hulle my kan ontmasker.”


    “Wat sou gebeur het? Sou jou ondersteuningspan nie ingryp nie?”


    “Nee, ek was op my eie. O’Reilly was my enigste kontakman. Hulle sou my eers martel …” Hy ril. “Ek het eenkeer bygestaan toe hulle ’n ou wat hulle met dwelmgeld verneuk het se oë met ’n jagmes uitdop. Daarna is ’n koeël deur sy kop gejaag. As deel van my sogenaamde bendeopleiding is ek gedwing om ander te martel. Ek het geen keuse gehad nie, ek moes saamspeel om myself te beskerm en te sorg dat ons operasie nie verongeluk word nie.”


    Hy merk die skok op haar gesig.


    “En … en hoe het dit toe geëindig?”


    ’n Onbeheerbare drang pak hom beet. As sy dan wil uitvis waarom hy die geld gesteel het, sal hy haar vertel. Al is dit iets wat hy nog nooit met iemand bespreek het nie.


    “Ek het hulle groot dwelmstoor naby Worcester opgespoor. Ek moes twee bendelede doodskiet wat dit opgepas het. Daar was genoeg dwelms om die hele Kaap maande lank op ’n high te hou. En sakke vol geld – letterlik miljoene rande wat aan die dwelmbase behoort het.”


    Hy sug. “Ek was emosioneel onstabiel … die spanning van die ondergrondse jare het my oordeel vertroebel. Boonop was ek siek en sat vir polisiewerk, tot in my siel moeg daarvoor om die spoor van moordenaars, geweldenaars en roofbendes te vat … Dis ’n eindelose roetine van skop, skiet en donner in ’n land waar ’n mens se lewe minder werd is as ’n hondedrol. Ek het ’n paar sakke van die geld gevat en dit gaan wegsteek voordat my kollegas op die toneel gekom het. Later het ek by die polisie bedank en vir my ’n olyfplaas in die Klein-Karoo gekoop.”


    Sy betrag hom ondersoekend, maar sê niks.


    “Ek het ’n groot leuen geleef daar op my plaas. My verbeel ek geniet dit, maar met ’n benoudheid in my bors wat nooit wou wyk nie.”


    “Het jy ooit terwyl jy op vlug was dit oorweeg om jou oor te gee?”


    “Ja, amper weekliks. Maar ek het die lafhartige opsie bly kies. Ek het nie kans gesien vir die tronk nie.”


    Hy tuur voor hom uit. “Ek was in elk geval heeltyd ’n gevangene van my eie gewete. Dit was so goed soos ’n verdomde tronk.”

    Donderdag 12 Julie 2018 – Kaapstad


    Waar sy in die sitkamer sit, hoor Sarah nog Carl se geskuifel in die aangrensende vertrek.


    Sy voel nog nie gereed om na haar kamer te gaan nie. Want sy weet nie wat om met haar verwarde gedagtes te maak nie. 


    En sy hou nog minder van hierdie roekelose drang wat die laaste paar dae gereeld in haar opvlam. In die verlede het dit net tot onbesonne gedrag gelei.


    Sy skud haar kop vies, dwing haar gedagtes met moeite terug na die dag se gebeure op kantoor. Mercurius se polisiekontak het nog nie met die lughawe se CCTV-opnames vorendag gekom nie. Hy sal dit glo môre aflewer. Sy het in opdrag van Carl weer ’n paar van die sekswinkels gebel, maar Chang was steeds nie in kontak met hulle nie.


    Carl het haar gevra om saam met hom na die hotel te gaan vir die middag- en vroegaandskof. Hy het gesê dit sal net makliker wees om daarna hierheen te kom, anders moet sy alleen by die kantoor wag. O’Reilly het dié keer daarop aangedring om die nagskof te vat.


    Anders as gisternag het hulle vanmiddag nie veel in die kar gepraat nie. Sarah het ingesluimer en voel erg skuldig daaroor, want sy het eers wakker geword toe O’Reilly opdaag om hulle af te los.


    Op pad woonstel toe het Carl eers by ’n restaurantjie gestop vir Chinese wegneemetes. Sy het gemerk dat hy met ’n ompad ry, sy oë wat heeltyd oor die verkeer flits. Hy was duidelik op die uitkyk vir agtervolgers, wat haar onrustig gestem het. Gisteraand het hy juis gesê hulle moet die woonstel se gordyne altyd toegetrek hou en die balkon vermy.


    Dit het haar ook in ’n mate beklem, maar sy het intussen besef dat sy glad nie bedreig voel nie. Dis asof sy kans sien vir elke nuwe uitdaging.


    Die streep wat sy deur haar en Dewald se verhouding getrek het, het hierdie nuwe ingesteldheid meegebring, weet sy. Dit voel kompleet of sy gewigloos in die ruimte sweef – verlos van sy boeie. Sy besef opnuut hoe hulle verhouding haar menswees stelselmatig afgetakel het. Sy was toegespin in Dewald se web, blind vir die vreugdes van die lewe.


    Selfs die werk by Mercurius is nie meer so sleg nie. Vir die eerste keer sedert sy daar begin het, voel sy soos ’n gewaardeerde lid van die span.


    Alles te danke aan Carl.


    Hy is beslis nie die man wat sy gedink het hy is nie, en allermins die soort wat alles kort en klein wil slaan. Trouens, sy ken net sy saggeaarde kant. Boonop is hy sonder pretensie, met galante maniere en geseën met engelegeduld.


    Sy eerlike vertelling van waarom hy die dwelmgeld gesteel het, het haar gisteraand ingesuig. Sy kon haar in sy posisie inleef, wat beteken dat sy sy optrede nie meer so skerp veroordeel nie. Dis maklik om te oordeel wanneer jy op die kantlyn staan, besef sy nou, maar hy was deur hel, desperaat om ’n ander lewe vir homself te skep. Wie sê sy sou nie ook voor so ’n versoeking geswig het nie?


    Maar dis haar gevoelens vir hom, dit wat die afgelope paar dae in haar ontspring het, wat haar kop laat duisel. Dis moeilik om te erken, maar sy vermoed sy is verlief op hom. Wel, soms. Ander kere kom die beeld van die rokjagter weer by haar op, en dan onderdruk sy enige verliefdheid met mening.


    Sy glimlag wrang. Haar gevoelens daal en styg soos getygolwe.


    Dit rys elke keer wanneer hulle eenstemmig oor dinge praat, soos vanaand hier by die woonstel. Hy dink dieselfde as sy oor klimaatsverandering. En hulle idees van hoe die planeet gered kan word, stem verbasend ooreen.


    Wat haar té veel aan ’n vorige verhouding herinner. Sy naam was Mike, en in haar vriendekring was hy bekend as ’n vroueverleier. Hulle paaie het onverwags gekruis net nadat sy klaar gestudeer het. En soos vroeër met Dewald en nou met Carl, was dit sy intellek wat haar soos ’n mot na ’n vlam getrek het. Hulle kon ure lank redekawel oor onderwerpe waaraan haar ander mansvriende hulle nie gesteur het nie. Sy het geweet dis moeilikheid soek, maar ’n roekeloosheid het haar beetgepak en sy het met toe oë in die verhouding ingeploeg. Net om ’n maand later uit te vind hy verneuk haar.


    Gaan sy nou dieselfde fout herhaal?


    Want sy weet Dewald was reg toe hy gesê het sy is aangetrokke tot Carl. En sy weet hierdie onverskillige drang in haar gaan veroorsaak dat sy dit binnekort aan Carl gaan erken. Sy was nog nooit goed daarmee om haar gevoelens weg te steek nie.


    Sy staan van die bank af op. Tyd dat sy in die bed kom.


    ’n Geskuifel in Carl se kamer bevestig dat hy nog wakker is. Sy het darem vanmiddag in die kar ’n slapie gevang, maar hy moet doodmoeg wees ná laas nag se wagskof.


    Sy sit eers die TV af en toe die staanlamp se skakelaar.


    In die donker weifel sy ’n oomblik, stap dan aarselend in die rigting van sy kamer.


    Sy staan voor die deur, haar hart wat in haar keel hamer.


    Dan draai sy vinnig om.


    Dat ek dit vir een oomblik kon oorweeg! bestraf sy haarself in haar gedagtes.

    Donderdag 12 Julie 2018 – Kaapstad


    Richter hou die woonstel dop, maar die gordyne bly dig toegetrek. Sy hoofdoel is om te bepaal of die vrou wat saam met die blonde man is, dieselfde een op Mercurius se webblad is. Doktor Sarah Greyling.


    Hy het vroegoggend haar woonplek dopgehou, wat hy maklik opgespoor het deur haar Facebook-plasings waaruit hy kon aflei dat sy saam met ’n Ikeys-professor bly. Die professor se adres kon hy vasstel met ’n oproep na die universiteit, maar daar was geen teken van lewe by die woonstel nie. Ook Calvyn van Rooyen se huis, wat hy via sosiale media opgespoor het, was doodstil. Hulle het duidelik die hasepad gekies ná hy van Du Randt ontslae geraak het.


    O’Reilly is al een wat nog in sy meenthuiskompleks agter hoë veiligheidsmure skuil, het hy gisteraand agtergekom toe hy hom van Leehom se hotel af agtervolg het. En vanaand het hy die blonde kêrel en die vrou agtervolg nadat O’Reilly hulle kom aflos het. 


    Dit was ’n veel moeiliker taak as gisteraand, want die vent het baie afdraaie geneem op pad hierheen. Richter het hom ’n paar keer verloor, maar sy kennis van die suidelike voorstede het gelukkig handig te pas gekom. Hy het gou uitgewerk dat die man heeltyd afdraaipaaie neem wat net weer na die hoofpad lei, sodat Richter hom elke keer ingewag het.


    Uiteindelik sien hy hoe die ligte in die voorste vertrek van die woonstel afgaan. Tyd dat hy waai. Hy sit sy valhelm op, klim op sy motorfiets en sluit dit aan.


    Ten minste weet hy nou waar die blonde man sowel as O’Reilly bly.


    Omdat hy nog wag om die groen lig by die baas te kry om op Mercurius se personeel toe te slaan, het hy nie laat blyk dat hy hulle agtervolg nie. Maar Richter het al genoeg lesse uit die verlede geleer om proaktief op te tree – só sorg hy dat hy slaggereed is wanneer aksie benodig word.


    Die baas se houding oor die Mercurius-bedreiging slaan hom nog steeds dronk. Dis in skrille kontras met die modus operandi wat hulle altyd gevolg het. 


    Wat maak dit saak as hulle “golwe” in die media veroorsaak? Watter afleidings kan die media of die polisie in elk geval maak as Mercurius se personeel uitgewis word? Hulle kon nog nie eens die moorde op die sektorhoofde met mekaar verbind nie! En met Sün Chang wie se doppie Sondag in die DRK geklink word, is die kanse nul dat hulle óóit enige verband gaan trek.


    Richter ry by sy huis se oprit in en parkeer die motorfiets onder die afdak langs die motorhuis. In die sitkamer skink hy vir hom ’n stewige dop brandewyn en sak in sy gemakstoel neer. 


    Met Chang binnekort uit die pad bly net Peter Butler oor, dink hy terwyl hy aan die drank teug. Dan is die kringloop voltooi.


    Hy moet toegee dat hy verras was toe die baas sê hulle moet ook van Butler ontslae raak. Dié twee was in die ou dae groot buddies, toe hulle saam as huursoldate in Sentraal-Afrika gedien het. En toe die baas met sy mynbedrywighede begin, was Butler aan sy sy.


    Richter het Butler egter nooit volkome vertrou nie. Die man is nie van dieselfde stoffasie as die baas nie. Altyd kapsie gemaak as iemand se liggie uitgedoof moes word, al was dit in belang van die besigheid.


    Dis seker hoekom die baas Butler stelselmatig uit die moedermaatskappy gewerk het – hy moes agtergekom het die man is nie die regte vennoot nie. 


    Toe die baas tien jaar gelede sê Butler moet hom in Amsterdam gaan vestig, was hy verantwoordelik vir net vyf myne. En vandat hy nie meer wil reis nie, kwansuis oor sy swak gesondheid, dra Imani amper die volle verantwoordelikheid van sy myne. Tog het die baas Butler bly verdra, wat hy nie sou gedoen het vir enige van die ander sektorhoofde nie. 


    Maar die feit dat Butler steeds die groot geld van die vyf myne gepocket het, moes die laaste strooi gewees het. Toe die baas dít aflei uit Butler se geheime Switserse bankrekening, was hy briesend. Dat sy getroue vriend hom so kon verraai!


    Nogtans het Richter gedink die baas gaan Butler se lewe spaar.


    Maar weer eens het hy ’n les geleer: Jy befok nie die baas agter sy rug nie, al is jy hóé goed bevriend met hom.


    Persoonlik sal Richter bly wees as Butler uit die pad is. Hy is die enigste sektorhoof wat presies weet hoe hulle besigheid inmekaarsteek én hy weet van die ander sektorhoofde sowel as van Imani. Hy was nog altyd ’n bleddie groot risiko vir die maatskappy. Richter sal net rustiger slaap as hy in sy graf is.


    Dan bly daar nog een man oor oor wie Richter sy bedenkinge het.


    Cardin Ilunga.


    Die baas het hom op Imani se aanbeveling uit die DRK laat kom om te help met die AMCPA-werk, en sy regskennis oor konflikminerale is blykbaar van onskatbare waarde vir die besigheid. Maar in die proses is hy ten volle ingelig oor al die werksaamhede van die maatskappy. Boonop het die baas in die laaste tyd groter verantwoordelikhede aan hom oorgedra. 


    Richter is nie so seker dat dit ’n goeie idee was nie. Cardin se bek is net té glad. En hy kyk jou nie in die oë as hy met jou praat nie.


    Hy het reeds besluit dat hy Cardin fyn gaan dophou, natuurlik sonder die baas se medewete.


    Noem dit ’n sesde sintuig, maar iets aan die jong man laat vir Richter rooi ligte flikker.

    Vrydag 13 Julie 2018 – Kaapstad


    ’n Noue band met die vril loop soos ’n goue draad deur die geskiedenis van die Duitse Herrenvolk, besef Guido opnuut toe hy die onderstreepte gedeeltes lees in die boek van Trevor Ravenscroft, The Spear of Destiny (1972).


    Hy het heeltemal van die boek vergeet, maar toe val dit hom vanoggend vyfuur by. Hy het hom na die boekrakkie in die kelder gehaas. Ravenscroft gee ’n ander perspektief op die vril, wat hy in hierdie dae van groot besluite nie durf ignoreer nie.


    Danksy die invloed van die Thule-Gesellschaft is Duitse afvaardigings tussen 1926 en 1943 na Tibet gestuur om meer uit te vind oor hulle Ariese voorvaders in Shambhala en Agharti, versteekte stede onder die Himalajas. Dié Ariërs was die bewakers van geheime okkultiese magte, spesifiek die vril. Die doel van die ekspedisies was om hierdie bomenslike magte te bestudeer en dan in te span in die skep van die Ariese meesterras. 


    Op hulle beurt het Tibettaanse groepe Duitsland gereeld van 1929 af op uitnodiging besoek. Deur hulle noue betrokkenheid by die Groen Draak-geselskap van Japan het die Tibettane die Nazi’s geleer om hierdie okkultiese magte te gebruik, iets wat Himmler veral aangegryp het.


    Dit kan nie toeval wees dat hy vanoggend aan The Spear of Destiny gedink het nie, besef Guido meteens.


    “Daar bestaan nie iets soos toeval nie,” prewel hy. “Elke stap van elke mens is lankal reeds bepaal, onvermydelik vasgelê op sy lewenspad. Vandag se besluit om hierdie vergete boek te gaan uithaal, is ’n duidelike rigtingwyser.”


    Hier sal hy ’n aanduiding kry van hoe om sy beplanning te finaliseer.


    Gretig vat hy weer die boek en blaai dit stadig deur. Die Tibettaanse besoeke aan Duitsland was deurslaggewend. Vir die Herrenvolk het dit nuwe betekenis aan die krag van die vril gegee.


    Sal dieselfde waar wees vir hom?


    Met geesdrif wat deur sy hele wese bruis, bestudeer hy die teks. Hy tel die getal Tibettaanse besoeke aan die hinterland.


    Ses in totaal.


    “Vandag is Vrydag …” mymer hy. Tel dan op sy vingers nog vyf dae aan. “Saterdag, Sondag, Maandag, Dinsdag, Woensdag.”


    Woensdag is die sesde dag.


    Hy talm ’n oomblik. Skud dan sy kop half vererg.


    Hoe kan hy homself nou wil bevraagteken?


    Dit móét die teken wees waarna hy gesoek het.


    Woensdagnag sal hy en Erik op Bester se woonstel toeslaan. 


    Hy trek sy dagboek en pen nader en omkring die datum.


    Sy ander beplanning is reeds stap vir stap uitgewerk. Hy moet net die telefoonoproepe maak en afsprake en slaapplek vasknoop.


    Hy tuur na die aantekeninge wat hy reeds gemaak het. Sodra die Bester-saak afgehandel is, sal hy daardie selfde nag nog na die noorde van die land vertrek. Hy het verskeie vriende in daardie geweste, oud-Boeremag- en AWB-lede.


    Dis voorsorg wat hy móét tref, ingeval Bester se dood die polisie op sy spoor sit.


    Sou hulle sy huis besoek, sal dié agter slot en grendel wees. Hy sal al die gemorspos en rekeninge van die afgelope twee weke in die posbus druk om die indruk te skep dat hy lankal uitstedig is.


    Selfs al kry die polisie ’n lasbrief om sy huis te deursoek, sal dit tevergeefs wees. Hy sal alle tekens uitwis dat hy onlangs hier was. Dis waarom hy opgehou het om die plankvloere te stofsuig – ’n dun laag stof in die huis sal bevestig dat die plek leeg staan. En sy vriende in die noorde sal sorg dat hy ’n alibi kan verskaf dat hy nie tydens Bester se dood in die Kaap was nie.


    Hy glimlag. Hierdie sending van hom sal sommer twee vlieë met een klap tref. Buiten om sy alibi te waarborg, is sy belangrikste mikpunt om die Ridders van ThuKlan te laat herleef.


    En dié keer sal hy slimmer te werk gaan. Hy sal eers volgelinge in die noorde van die land werf, mense met wie hy vroeër verkennende gesprekke gevoer het en wat hy weet vatbaar vir sy idees is. Eers daarna sal hy volgelinge in die Kaap begin monster.


    Die nuwe Ridders van ThuKlan sal oor alle provinsiale grense strek – ’n landwye ondergrondse beweging. En hulle sal in toekomstige geskiedenisboeke bekend staan as die katalisator vir die grootste en bloedigste revolusie wat hierdie land nog ooit beleef het …


    Hy slaan met sy vuis op die lessenaar. 


    “Deutschland Erwache!” begin hy met die aanhef van die Nazi-strydkreet.

    Donderdag 5 April 2018 – DRK


    Imani glimlag breed toe hy die selfoon neersit. Dié oproep van die baas het sy stoutste verwagtinge oortref.


    Vanaand gaan hy feesvier! Hy gaan hom saam met sy vriende by die nagklub aan die lotoko oorgee en ’n ronde drankies vir almal koop. Daarna sal hy sommer twee hoere plattrek. Hy’s lankal lus vir daai langbeenpaaldansers by die klub.


    Hy trommel met sy vingers op die lessenaar. Hy hoef nie langer te wag nie, hy kan voor die einde van die jaar al toeslaan …


    Die nuus dat die baas al die sektorhoofde gaan laat uithaal, kom net op die regte tyd. Hulle was nog altyd die grootste struikelblok wat sy toekomsplanne betref. Hy het lankal vermoed die moedermaatskappy kry nie die regmatige deel van die sektorhoofde nie, en hy het die baas en Richter telkens daarop gewys. Natuurlik in die hoop dat die baas van hulle ontslae sal raak.


    Maar sy waarskuwings het op dowe ore geval. 


    Hy wou ook nie te veel daarop hamer nie, want dit sou lyk asof hy die sektorhoofde met alle mag wíl weghê, wat agterdog by die baas kon wek. Cardin het hom juis gewaarsku dat die baas deesdae ál meer paranoïes raak. 


    “Voer sy opdragte soos altyd net stiptelik uit en moenie met te veel eie inisiatief kom nie,” was Cardin se raad. “Soms kry ek die indruk hy voel bedreig omdat jy nou eintlik sy rol by die myne oorgeneem het – en omdat jy dit selfs beter as hy doen.”


    Dit was ’n meesterskuif om Cardin in die Kaap te kry, aan die sy van die baas. ’n Vertroueling in die enjinkamer van die moedermaatskappy was nog altyd die voorvereiste vir ’n suksesvolle coup d’état. En soos Imani van Cardin verstaan, eet die baas en Richter uit sy hand.


    Maar wat Imani veral opgewonde maak, is dat die baas hom aangesê het om solank opvolgers vir die sektorhoofde te soek. “Kies die knapste mense, wat goed vertroud is met ons myne. Hulle rol gaan in die toekoms beperk wees tot die sektorbedrywighede in die DRK. Dit sal jou hande losmaak om beter oorhoofs te bestuur. Jy sal voortaan ons middelmanne in die naburige state gelukkig moet hou.”


    “Wie gaan dan ons kontakpersone in Europa, Asië en Amerika diens?” wou Imani weet.


    “Ek het gedink om Cardin aanvanklik daarvoor in te span. Mettertyd sal ons ’n spannetjie saamstel om die taak by hom oor te neem.”


    “Uitstekende idee,” het Imani gesê, maar dit nie bedoel nie.


    In sý planne sal Cardin die baas se plek permanent by die Agency in die Kaap oorneem, met Imani se sektorhoofde wat dieselfde rol in die buiteland sal vervul as die huidige sektorhoofde.


    Die enigste van die huidige spul wat hy sou behou, is Sün Chang. Al is hy skelm, is hy onvervangbaar in Asië. Sy kontakte strek veel verder as net die tersaaklike maatskappye. Hy is ook hand op die blaas met verskeie belangrike regeringsinstansies, dwelmkartelle en smokkelbendes. En hy span al drie groepe gereeld in tot voordeel van die besigheid.


    Geen Afrikaan of Westerling sal hom kan vervang nie.


    Maar Imani het aanvaar dat hy die terminering van Chang nie kan keer nie. Dis nie in sy belang om ’n saak vir Chang by die baas te probeer uitmaak nie. Dit kan net agterdog wek.


    Om ’n goeie plaasvervanger vir Chang te kry, sal wel sy grootste uitdaging wees wanneer hy beheer oorneem.


    Nou moet hy konsentreer op die eerste belangrike stap: om die regte mense as sektorhoofde aan te stel. Bloedbroers, wat aan hom en hom alleen trou sal sweer. Én dit moet mense wees wat die werk behoorlik sal kan doen.


    Hy het al ’n kortlys opgestel van kandidate wat hy glo aan dié vereistes voldoen. Maar hy sal eers gesprekke met hulle moet voer om sy finale keuse te maak.


    Imani tuur voor hom uit, ’n ligte fladdering in sy maag.


    Vanjaar is die jaar waarin hy van die baas en Richter ontslae gaan raak.


    Eers Richter, dan die baas.


    En dis ’n taak wat hy aan niemand anders kan toevertrou nie.


    Hy sal dit self moet hanteer.

    Vrydag 13 Julie 2018 – Kaapstad


    Carl ontvang die oproep om halfnege die oggend.


    “Chang is sak en pak uit die hotel,” sê Calvyn kortasem. “Ek het hom lughawe toe gevolg. Hy’s op pad terug Londen toe.”


    “Goeie werk,” sê Carl. “Jy kan nou maar kantoor toe kom.”


    Toe hy die nuus aan O’Reilly oordra, sê die ouer man: “Dit móét die bleddie verkeerde Chang wees.” 


    Hy kom orent agter sy lessenaar. “Sal ons gaan kyk of die lughawe se CCTV footage enigiets wys? Ons polisiekontak het dit vroeg vanoggend gestuur.”


    Carl grinnik. “Dalk is Vrydag die dertiende ons gelukkige dag.”


    “Gmf!” snork O’Reilly. “Jy’s verdomp optimisties.”


    Op pad na die vergaderlokaal loer Carl by Sarah se kantoor in. “Wil jy saam kom kyk na die lughawe-footage?”


    Sy lag. “Ek mis dit vir geen geld in die wêreld nie!”


    Terwyl sy O’Reilly met die DVD-speler help, hou Carl haar dop. ’n Rusteloosheid broei in sy gemoed. Hierdie vrou is besig om sy gedagtes te oorheers. Hy raak ál meer aangetrokke tot haar. Hy ken die tekens: die warm gevoel in sy binneste toe haar hand liggies aan syne raak vanoggend op pad werk toe; hoe haar intense blik sy hart laat bokspring wanneer hulle oor ernstige sake gesels. 


    Gisternag het hy selfs in ’n oomblik van onbesonnenheid na haar kamer gegaan. Toe hy by die oop deur hoor dat sy diep slaap, het hy teleurgesteld omgedraai. En vanoggend, toe hy weer helder kon dink, was hy bitter dankbaar daaroor. Hy sou sy naam met ’n plank geslaan het. Sê nou sy het hom uitgejaag en by O’Reilly van seksuele teistering aangekla?


    Maar om alleen saam met haar in die woonstel te bly, maak dit moeilik om sy gedagtes van haar weg te skeur.


    Hy kan eenvoudig nie bekostig om nou sy fokus te verloor nie. In sy laaste dae by die polisie het ’n vrou dit amper reggekry om hom te laat ontspoor.


    Amelia Smit, die beeldskone en intelligente joernalis wat sy aandag verdeel het tydens die wapensmokkelsaak. Aanvanklik het hy dit nie as ’n blywende verhouding gesien nie. Uit vorige ervaring het hy aangeneem sy gaan vir hom net nog ’n mooi gesiggie en aanloklike lyf wees. Dat sy oë gou weer gaan dwaal.


    Maar hy was verkeerd. Hy het halsoorkop verlief geraak op haar en die haas ondenkbare oorweeg: ’n langtermynverhouding. Dit het veroorsaak dat sy gedagtes nie ten volle by sy werk was nie, wat tot onnodige foute gelei het – iets wat in die verlede nooit sou gebeur het nie, én wat hom amper duur te staan gekom het.


    Dit mag nie nou weer gebeur nie.


    “Raait, laat ons kyk,” sê O’Reilly en kom sit steunend langs Carl.


    Die beeld op die TV-skerm is greinerig, maar darem duidelik genoeg om die paar mense in die aankomsaal uit te ken. Carl onthou die lang kêrel wat heeltyd op sy selfoon besig was, die ouma met ’n kleinkind op haar skoot, die aantreklike vrou wat kort-kort senuagtig op haar horlosie kyk, die sakeman met die hangsnor wat sit en koerant lees.


    Die eerste passasiers stap in.


    “Kan ons maar fast-forward tot Chang arriveer?” vra O’Reilly.


    Carl knik. Dis seker in elk geval ’n verlore saak. Tussen dié spul mense lyk niemand na die karakter wat McMeeken ingewag het nie.


    O’Reilly gee ’n laggie toe hulle die toneel sien waar Chang met hom en Carl praat. Hy kyk na Sarah. “Jy kon ons met ’n veertjie omtik toe die bliksem vir ’n lift vra.”


    “Ja, ek het gedink ons stap met oop oë in ’n lokval in,” sê Carl.


    O’Reilly skud sy kop. “Min wetende dié Chang is toe nie ons man nie.”


    Hulle kyk in stilte hoe die laaste passasiers deur die wagtendes verwelkom word. Die aankomsaal loop vinnig leeg. 


    Ná tien minute sit nog net die sakeman daar.


    Dan staan hy op.


    En stap hinkend weg.


    “Dis die bliksem!” roep O’Reilly uit.


    Carl se oë vernou. Dieselfde fors liggaamsbou as die man wat McMeeken ingewag het, en onmiskenbaar dieselfde hinkstappie.


    “Dit wás toe ’n trap,” sê hy.


    “En ons het in ons moer in daarin getrap,” brom O’Reilly.


    “So dit beteken die man wat hom as Chang voorgedoen het, is eintlik een van hulle?” vra Sarah.


    Carl knik. “Wil so lyk. Hulle moes uitgewerk het dat ons inligting by die lugrederye kry. Toe het hulle die Chinees met ’n vals paspoort hierheen laat vlieg.”


    O’Reilly frons. “Maar hoekom hom hiérheen laat kom?”


    “Om vas te stel of Mercurius van die laaste twee mans weet,” sê Carl. “En nou is hulle séker ons weet.” 


    Hy kyk na O’Reilly. “Charles Bronson moes jou aan jou foto op die webwerf herken het. Dis hoe die Chinees geweet het om vir ons ’n lift te vra.”


    Sarah trek haar asem skerp in. “Nou weet hulle jy is ook betrokke, Carl.” 


    “Hulle sou dalk al uitgevind het wie ek is, maar hulle weet nie waar ek bly nie.”


    “Fokkit, nou raak hierdie storie donners scary,” prewel O’Reilly.


    Hulle kyk verbaas op toe Calvyn by die deur inbars, ’n blos op sy wange.


    “Bly jy’s terug,” sê O’Reilly. “Ons het groot nuus.”


    Calvyn keer hom met ’n handgebaar. “Ek het nou net hier aangekom en eers na my rekenaar gekyk. Daar’s ’n boodskap van die Mercurius-tak in Amsterdam. Hulle het inligting oor Peter Butler!”


    “Jy’s nie ernstig nie,” sê O’Reilly.


    Calvyn glimlag breed. “Doodernstig. Butler het skynbaar eenkeer per e-pos navraag gedoen by die munisipaliteit, sodat hulle sy besonderhede op die databasis het. Twee van ons Amsterdamse ondersoekers was gister by die huisadres, glo ’n reuseplek in ’n rykmansbuurt. Toe sê die huidige inwoners hulle huur die huis al vir die afgelope jaar, maar hulle weet die vorige huurder was ’n Butler. Ons ondersoekers is toe na die huiseienaar, wat dit bevestig het, maar hy’t nie ’n clue waar Butler nou woon nie. Hy’t glo net drie maande lank daar gehuur. Die eienaar sê hy’t uit ’n gesprek met Butler afgelei hy bly nie langer as drie maande op een plek nie, wat hy nogal eienaardig gevind het. ’n Man van in die sestig, skat die eienaar.”


    “Bliksem!” sê O’Reilly. “Wat nou?”


    “Wel, ons kan hom per e-pos kontak,” sê Carl.


    O’Reilly frons. “Dit kan donners gevaarlik wees. Dink maar net hoe het Du Randt se Facebook-boodskap gebackfire.” 


    “Ons kan nie veel verloor as ons hom kontak nie. Buitendien weet die moordenaars ná die Chang-lokval wie ons is. As ons Butler kan oortuig dat sy lewe in gevaar is, sal hy seker nie so stupid wees om die moordenaars daaroor in te lig nie.”


    “Ek veronderstel jy’s reg,” gee O’Reilly toe.


    Carl peins ’n rukkie. “As ons aanneem Butler is onbewus van die moorde op sy kollegas – as hulle natuurlik sy kollegas is – behoort ons inligting oor die ses Switserse bankrekenings hom te oortuig dat hy volgende kan wees. En as ons hom beskerming bied in ruil vir inligting oor die moordenaars, kan ons dalk sy samewerking kry.”


    “Sê nou dis nie die regte Peter Butler nie?” vra Sarah.


    Carl haal sy skouers op. “Dan het ons darem probeer. Maar die inligting wat ek by Butler senior oor hom gekry het, tiek die regte boksies. En die huiseienaar in Amsterdam se stelling dat hy nie langer as drie maande op een plek bly nie, klink soos ’n ou wat doelbewus rondsluip.”


    Calvyn frons. “Watse Chang-lokval praat julle van?”


    “Dis juis ons groot nuus,” sê O’Reilly.


    Terwyl hy Calvyn oor die gebeure inlig, staan Carl op en verskoon homself. Hy het tyd nodig om te dink. Te veel dinge het nou op een slag gebeur.


    Sy eerste taak is om ’n e-pos aan Butler te stuur – een wat hom sal aanspoor om te antwoord.


    Daarna sal hulle deeglik moet besin oor almal hier se veiligheid. Hulle maatreëls by die kantoor is heeltemal te effe na Carl se sin. Hy wil allermins ’n herhaling van die Du Randt-slagting hê.


    En dan is daar die dreignota van die Ridders van ThuKlan wat heeltyd in sy agterkop vassteek.


    Boonop vertroebel sy gevoel vir Sarah sy gedagtes nóg verder.

    Saterdag 14 Julie 2018 – Kaapstad


    Sarah hou Carl dop waar hy oorkant haar in die sitkamer sit. Hy het sy skootrekenaar voor hom oop, maar dit lyk of sy gedagtes elders is.


    “Wat het jy toe gister vir Butler geskryf?” vra sy.


    Hy glimlag verleë. “Jammer, my kop is op soveel plekke dat ek vergeet het om jou te wys.”


    Hy tik iets en gee die skootrekenaar vir haar aan.


    Die e-pos is oop op die skerm. Sy lees:


    From: carlb249@gmail.com


    To: zztree12@kpnmail.nl


    Subject: Moorde in Kaapstad


    Geagte mnr. Butler


    Ek werk vir ’n private instansie wat die moorde ondersoek op vier buitelandse mans wat in Kaapstad, Suid-Afrika, gepleeg is. Hulle is Cleveland Whitelock van Frankryk, Althaus Schmidt van Oostenryk, Prince Kazadi van België en Ian McMeeken van Angola.


    U en bogenoemde mans plus nog een (Sün Chang) het iets in gemeen: Julle name verskyn op ’n vertroulike lys van Switserse bankrekenings wat uitgelek is aan die CIA (u banknommer word aangegee as: SWN000872446541). Die name op die lys word nou deur sekere internasionale wetstoepassingsagentskappe ondersoek. Onder die tophonderd op die lys is die ses van u die enigste persone wat onbekend is aan genoemde wetstoepassingsagentskappe en oor wie daar wêreldwyd geen inligting beskikbaar is nie. Ons vermoed dus dat julle kollegas kan wees, spesifiek omdat al vier moorde in die afgelope paar maande in dieselfde stad gepleeg is.


    My instansie werk nie saam met die SA Polisiediens nie, wat tot dusver geen verband tussen die vermoordes kon trek nie. Ons stel dus nie belang, en het ook geen regsbevoegdheid, om iemand soos u te vervolg nie. Ons wil net inligting bekom oor die rede vir die moorde, en ons wil u waarsku dat u moontlik volgende kan wees. As u bereid is om saam te werk, onderneem ons om u kontakbesonderhede volkome vertroulik te hou.


    Ek weet dit klink na ’n groot waagstuk vir u, maar as u oor inligting beskik wat ons in staat sal stel om die moordenaars te identifiseer, sal ons met die hulp van ’n internasionale wetstoepassingsagentskap op hulle kan toeslaan. As dit sou blyk dat u by onwettige bedrywighede betrokke is, sal u van vervolging gevrywaar word in ruil vir u samewerking. Die vrywaringsbrief van die betrokke wetstoepassingsagentskap kan per e-pos aan u gestuur of persoonlik oorhandig word.


    Dink mooi oor ons aanbod. Werk saam en u sal die gemoedsrus hê dat u nie die moordenaars se volgende slagoffer word nie.


    Ek hoor graag van u.


    Carl Bester


    Aangeheg is kopieë van koerantberigte oor die genoemde moorde.


    Sarah fluit saggies deur haar tande. “As dit in die verkeerde hande moet beland, is ons poging daarmee heen om dié ding onder die radar te ondersoek.”


    Carl knik. “O’Reilly het darem ’n Engelse vertaling van my brief met die CIA uitgeklaar. Hulle sal Maandag ’n vrywaringsbrief stuur wat ons kan gebruik as dit nodig is om Butler te swing.”


    Hy sug. “Maar jy’s reg. Daar’s groot risiko’s verbonde aan die e-pos. Soos jy gister gesê het, kan dit dalk die verkeerde Butler wees. Dan bestaan die moontlikheid dat hy met die e-pos na die Nederlandse polisie kan hardloop. Dis een van die redes waarom ek die brief in Afrikaans geskryf het. ’n Verkeerde Butler gaan heel moontlik Engelssprekend wees en kan die e-pos ignoreer as hy nie Hollands magtig is nie. Maar ’n nog slegter scenario is dat dit wel die regte Butler is en dat hy deel is van die span moordenaars. Dán het ons ernstige probleme.”


    “Ek het nie eens daaraan gedink nie!”


    Sy ril. Dis natuurlik moontlik om deur die skootrekenaar se IP-adres vas te stel waar Carl bly. Dit sal beide van hulle se lewe in gevaar stel, maar sy besluit om dit nie te noem nie. Hy moet dit tog besef, want Mercurius se Amsterdam-tak is juis besig om Butler se blyplek te probeer opspoor deur sy IP-adres.


    Dalk is dit die rede waarom Carl so gespanne is.


    Gistermiddag by die kantoor het hy hulle almal bymekaar laat kom om weer die veiligheidsmaatreëls te bespreek. Calvyn moet voortaan openbare vervoer gebruik, want dit sal net te maklik wees om hom in sy motor na sy skoonfamilie se huis te agtervolg. En O’Reilly moet vir hom ’n ander veilige blyplek soek. 


    “Hulle het heel moontlik al uitgevind waar jy bly,” het Carl gesê. “Geen veiligheidsmuur gaan sulke ouens keer nie.” 


    O’Reilly het egter vasgeskop en volgehou dat sy woonkompleks “ondeurdringbaar” is.


    Die roete wat Sarah en Carl woonstel toe volg, moet ook elke dag aangepas word. Dit het gistermiddag al begin, toe hulle met verskeie ompaaie kilometers verder as gewoonlik geloop het, en telkens by kafees of winkels ingegaan het om seker te maak hulle skud moontlike agtervolgers af.


    Vanoggend het Carl kruideniersware gaan koop, wat hom die hele oggend uit die woonstel geneem het. In ’n stadium was Sarah effe bekommerd, maar sy het aangeneem hy gebruik weer ompaaie om terug by die woonstel te kom.


    Sy het vanmiddag in haar kamer gebly. Dit het gevoel of sy nog agterstallige slaap moet inhaal, maar sy kon nie ’n oog toemaak nie. Haar gedagtes was heeltyd by die man wie se voetstappe sy gereeld in die woonstel hoor. Hy kom nie tot rus nie, het sy gedink, want hy neem die verantwoordelikheid van hulle almal se veiligheid op homself.


    Nou kom hy orent uit sy stoel. “Ek gaan inkruip. Die vaak het my skielik oorval.”


    Dis al elfuur, sien Sarah op haar horlosie.


    Sy besluit om nog ’n rukkie na Sky News te kyk.


    Die geluid van stortwater in Carl se badkamer tower ’n beeld van sy nat lyf voor haar op. 


    Vies wis sy dit uit haar gedagtes. “Jy’s soos ’n bleddie bakvissie,” mompel sy.


    Die nuusprogram se uitgerekte bespreking oor Brexit verveel haar gou. Dalk moet sy ook maar gaan slaap.


    Sy staan op, sit die TV af en buk vooroor om die staanlamp se skakelaar by te kom.


    Haar oog val op Carl se selfoon wat skuins langs die stoelkussing ingedruk lê. Dit moes uit sy sak geval het. 


    Selfoon in die hand stap sy na sy kamer. Daar skyn nog lig onder die deur. 


    Sy klop liggies. Haar hart begin skielik hamer toe sy sy voetstappe hoor.


    Hy maak oop, sy bolyf kaal en met ’n handdoek om sy middel gebind.


    Sy dwing haar oë weg van sy breë borskas en hou die foon na hom uit. “Jy het dit in die sitkamer vergeet.” 


    Hulle staan roerloos na mekaar en kyk.


    Dan buk hy af en soen haar, sy tong warm en intiem in haar mond. Sy soen terug, haar hart wat tamboerslae in haar bors maak. 


    Meteens staan hy terug.


    “Ek … ek’s jammer. Ek moes nie.”


    Sy gee ’n tree nader aan hom. “Nie nodig om jammer te sê nie,” fluister sy. 


    Hy sit sy arms om haar en trek haar styf teen hom vas.


    Sy onderdruk die stuwing van vertwyfeling oor wat nou aan die gebeur is. Al waarvan sy bewus is, is die hitte van sy lyf en haar asem wat liggies jaag.


    Haar liggaam tintel toe hy sy hande onder haar trui insteek en teen haar rug voel-voel vir haar bra se knippie.

    Sondag 15 Julie 2018 – DRK


    Imani stap saam met Sün Chang na die vergaderlokaal langs sy kantoor. Die sekretaresse en twee klerke sal van daar af die skoot duidelik hoor.


    Chang steek in die deur vas. “Waar’s die baas?” 


    “Hy’t op die laaste nippertjie onttrek oor ’n krisis by die Agency. Hy’t gevra ek moet die saak met jou bespreek.”


    Imani beduie vir Chang hy moet oorkant hom sit.


    Die kleingeboude Chinees frons, dep met ’n sakdoek die sweet van sy voorkop af. “Ek moes alles net so in China los om my hierheen te haas. Nou’s die baas nie eens hier nie.”


    “Soos ek sê, dit was onvoorsiene omstandighede.”


    Imani skakel die stemopnemer op die tafel aan toe hy gaan sit.


    “Hoekom neem jy die gesprek op?” vra Chang, die agterdog duidelik op sy gesig.


    “Ek moet dit vir die baas op die telefoon terugspeel. Hy wil graag jou mening eerstehands hoor.”


    Chang knik nors. “Wat is so dringend? My myne doen goed en my sake loop glad in Asië. Kon hy my nie net bel nie?”


    Imani haal die semi-outomatiese Taurus Millennium-pistool uit die holster aan sy sy en rig dit op die Chinees.


    Chang se mond val oop. “Wat de hel!”


    “Die baas kla nie oor die vertoning van jou myne nie, maar daar’s iets anders wat hom ernstig die moer in maak.”


    “Wat?” vra Chang met wydgerekte oë.


    “Volgens jou Switserse bankrekening sit jy met amper dertig miljoen dollar van die moedermaatskappy se geld.”


    “Hoe weet … ? Niemand het insae in my bankrekening nie!”


    “Óns het.”


    Chang is wasbleek. “Dis … dis geld wat ek … nog sou oorbetaal. Ek is so besig dat my eie boekhouding agterstallig is.”


    “Patetiese verskoning. Om eerlik te wees, heeltemal onaanvaarbaar vir die baas.”


    Imani lig die pistool op, sy vinger krul om die sneller.


    Die Chinees keer met sy hande. ’n Luide angskreet blêr uit sy keel.


    Imani trek die skoot af. Dit ruk ’n stuk sement uit die oorkantste muur. Vir die regte klankeffek klap hy ’n blompot van die tafel af sodat dit donderend op die vloer val.


    Hy sit die stemopnemer af.


    Naakte vrees straal uit Chang se oë. Sy liggaam bewe onbeheers.


    “Reg, nou sal die baas tevrede wees,” sê Imani. “Hy sal glo jy’s dood.”


    “Ek … verstaan … nie,” stotter Chang, sy skouers rittelend.


    “Ek sal later verduidelik, daar’s nie nou tyd nie. Gaan lê op die vloer.”


    “Op … die vloer?”


    “Ja, op die fokken vloer! Nou!”


    Die Chinees gehoorsaam.


    Imani haal die bottel bloed uit die yshouer en stap na waar Chang op sy rug lê.


    “Maak jou oë toe. Jammer oor jou wit klere, maar ons moet dit oortuigend laat lyk. Ek moet ook ’n foto neem.”


    Hy verstel eers aan Chang se arms en vou sy een been onder hom in. Dan haal hy die Chinees se selfoon uit sy binnesak en steek dit in sy eie sak.


    “Maak jou mond effe oop en lê doodstil.”


    Hy gooi die bloed oor Chang se gesig uit, sorg dat daar ook bloed op sy klere en op die vloer beland. 


    Met sy selfoon neem hy foto’s uit verskillende hoeke. Hy sal later besluit watter een die oortuigendste lyk.


    Dan haas hy hom na die hoekkas, waar hy eers die yshouer en leë bottel wegpak voor hy ’n groot seil uithaal.


    “Ek moet jou hierin toedraai,” sê hy vir die Chinees.


    Hy werk vinnig, tevrede dat daar van die bloed op die seil sigbaar is.


    “Nou speel jy dood, Chang. Moet onder geen omstandighede beweeg of ’n geluid maak nie.”


    Imani stap na die deur en maak dit oop. Die sekretaresse en twee klerke staar soos verskrikte hase na hom.


    Hy wink die klerke nader. “Kom help dra.”


    Hy gooi sy karsleutels vir die sekretaresse. “My kar staan by die agterdeur, sluit solank die kattebak oop. En dan kom was jy die bloed van die vloer af. Ek wil nie ’n vlekkie sien nie.”


    Hy reken daarop dat hulle sal uitpraat. Die storie van Chang se dood sal deur die myn versprei. Die mense sal daaroor skinder, maar hulle sal nie waag om dit verder te neem nie. Imani is ’n gevreesde man, niemand sal dom genoeg wees om met sy eie lewe te dobbel nie.


    Maar dis nodig dat die myngemeenskap weet. Richter kan net besluit om navraag te doen, al lyk en klink die foto en stemopname ook hoe oortuigend. Imani het geleer om Richter en veral die baas nooit te onderskat nie.


    Toe Chang veilig in die motor is, klap Imani die kattebak toe.


    “Help Davina om die plek skoon te maak,” beveel hy die klerke.


    Op pad huis toe wonder hy hoe Chang gaan reageer as hy hoor dat hy vir ’n onbepaalde tyd opgesluit gaan word. En dit sonder sy selfoon.


    Hy trek sy skouers op. Die Chinees sal maar net vir lief moet neem daarmee. Dis vir sy eie beswil. En allerbelangrik vir Imani se toekomsplanne.


    Nou is daar geen omdraaikans meer nie.

    Sondag 15 Julie 2018 – Kaapstad


    Guido en Erik sit op ’n bank onder sambrele. Danksy die motreën is daar geen ander siel in die park nie, wat Guido pas.


    “Is jy nog by jou vrou, Erik?” vra hy om nie dadelik met die deur in die huis te val nie.


    Die groot man skud sy kop stadig, snork en spoeg op die grond. “Die bitch het my verneuk toe ek in die tronk was, my Führer. Ek het haar goed gebliksem toe ek uitkom. Nou het sy ’n interdik gekry dat ek nie naby die huis of die kid mag kom nie.”


    Hy tuur voor hom uit. “Vroue is net goed vir een fokken ding en dis om te teel. Was dit nie daarvoor nie, kon Himmler hulle maar as deel van sy eugenics van die aardbol verwyder het.”


    Guido weet Erik het ’n lang geskiedenis van vroueaanranding. Elkeen van sy vier huwelike het gewelddadig geëindig. Dis asof hy sy haat vir die teenoorgestelde geslag nie kan beheer nie. 


    Toe die Ridders eenkeer ’n samekoms by ’n kampplek langs die see gehou het, het Erik ’n vrou wreed aangerand omdat sy op hom geskree het nadat hy haar lastige hond geskop het. Hy het haar met die vuiste in die gesig toegetakel en haar bly slaan toe sy op die grond lê. Dit het vier Ridders geverg om hom van haar af weg te trek, die vrou erg bebloed en toe al bewusteloos. As gevolg van die voorval moes hulle inderhaas die kamp verlaat, voor die polisie daar aankom.


    Dis een van die min swak plekke in sy Staffelführer se mondering, weet Guido, maar een wat gelukkig geen rol sal speel wanneer hulle Bester elimineer nie.


    Erik draai na hom. “Die Führer wou my dringend sien?” 


    Guido knik, glimlag. “Voor ek daarby uitkom, eers iets anders. Jy het my nou aan die dink gesit met jou verwysing na Himmler. Hy het per geleentheid aan ’n gevange Britse offisier gesê: ‘Cruelty commands respect. Men may hate us. But, we don’t ask for their love; only for their fear.’ ”


    Erik staar onbegrypend na hom.


    “Aan die fear-gedeelte het ek reeds aandag gegee toe ek ’n nota by Bester se werk afgelewer het,” verduidelik Guido. “Hy moet teen hierdie tyd siek van vrees wees. Maar die cruelty-deel kan nog aandag kry. Om hom met my dolk dood te steek, voel nou skielik soos ’n vorm van genadedood.”


    Erik grynslag. “Wil die Führer hê ek moet my apparate saamvat sodat ons hom daarmee kan bewerk? Hom op die pynbank sit?”


    “Presies dit, Erik! Hy moet soveel pyn ervaar dat hy uiteindelik smeek vir die genade van die dolk. Nes Willem Horst destyds gedoen het.”


    Daardie verraaier se doppie is gelukkig vroegtydig geklink, dink Guido. Horst het in die begindae van die Ridders beswaar gemaak teen sommige van die name op hulle uitwissingslys en gedreig om hulle bedrywighede aan die polisie bloot te lê. Hy het ook gedreig om uit die organisasie te bedank, wat nie toelaatbaar was nie.


    Erik het die pynbankseremonie waargeneem voordat Guido die dolk in Horst se bors ingestamp het. Streng volgens die riglyne van die mediese eksperimente wat Nazi-dokters op die Joodse krygsgevangenes uitgevoer het, het Erik met sy vlymskerp skalpels, tangetjies, knippers, spuitnaalde, kerse en skokapparate die verraaier laat bulk van die pyn.


    Horst se rou krete sal Guido altyd bybly. Dit het so ’n groot indruk op die ander Ridders gemaak dat niemand ooit weer die organisasie se besluite in twyfel getrek of selfs eens bevraagteken het nie.


    In Bester se geval sal hulle sy mond moet toebind, wat ’n effense demper op die seremonie sal plaas. Die grootste bevrediging van so ’n plegtigheid word juis geput uit die slagoffer se verbale reaksie. Maar die risiko sal te groot wees dat Bester se bure dit hoor, en dit sal onprakties wees om hom net daarvoor na ’n ander plek te neem.


    Tog sal die wraakaksie onvolledig wees sonder die pynbank, besluit Guido. Dit sal in werklikheid die enigste gepaste seremonie vir Bester wees. En die feit dat hy nóú eers daaraan gedink het, bevestig net dat hy totaal oorhoops was met sy besoek aan die noorde. 


    Gelukkig is al daardie reëlings klaar getref, nadat hy die afgelope paar dae voltyds daarmee besig was. Sy ou vriende was maar te bly om van hom te hoor, en dis duidelik dat hulle hom met ope arms sal verwelkom. Die behoefte aan ’n nuwe beweging om die vaderland van rotte en muishonde te suiwer, was soos ’n wekroep by almal. En daarmee saam die selfs groter behoefte aan ’n daadkragtige leier om die revolusie te aktiveer.


    “Wanneer gaan ons na Bester toe, my Führer?” vra Erik.


    “Dis hoekom ek jou laat kom het, sodat ons ons beplanning kan finaliseer.” Guido glimlag breed. “Die bestemde tyd is Woensdagnag.”


    Erik vryf sy hande teen mekaar, opgewonde soos ’n kind voor ’n Kersboom. “Pak die lus vir action my nou skielik beet! Ek sal slaggereed wees, my Führer.”

    Maandag 16 Julie 2018 – Kaapstad


    Carl beduie na sy rekenaarskerm. “Tienuur gisteraand gekry.”


    O’Reilly leun oor sy skouer om Butler se e-posboodskap te lees.


    Mnr. Bester


    As dit vir jou moontlik is om eerskomende Donderdag in Amsterdam te wees, sal ek bereid wees om met jou te praat. Indien nie, sal ek nie gou weer beskikbaar wees nie. Ek sal wel later (dit kan weke duur) met jou kontak maak as ek weer veilig voel. Moet my ook nie weer by hierdie e-posadres kontak nie, want ek gaan dit ná die stuur hiervan uitwis.


    As ons wel Donderdag kan ontmoet, die volgende: Ek los vir jou ’n boodskap by die restaurant Brasserie De Joffers in Willemsparkweg, met instruksies oor waar jy my kan kry. Vra vir Geert, hy sal ’n koevert gemerk “Vloek” aan jou gee. 


    Ons afspraak is vir 10:00. Die plek waar ek jou sal ontmoet, is twee minute se stap van die restaurant af. As jy teen 10:30 nog nie opgedaag het nie, sal ek aanneem die afspraak is van die baan.


    NS: Bring die beloofde vrywaringsbrief saam. Maak ook binne ’n dag ’n Twitter-rekening oop (naam: @Cbontmoet) en plaas ’n duidelike volkleurfoto van jouself daarop.


    PB


    “Beslis ons man,” prewel O’Reilly.


    Carl knik. “Dit wil so lyk. Maar sal ek betyds daar uitkom? Daar’s nog dinge soos ’n visum. Onthou, ek het nou ’n SA paspoort en …”


    “Nie ’n kwessie dat jy daar sal wees nie!” sê O’Reilly. “Ek benodig net jou paspoort en jou ID-kaart. Die CIA reël sulke visums voor brekfis.”


    Carl haal die dokumente uit sy aktetas en oorhandig dit.


    By die deur steek O’Reilly vas. “Shit, is jy seker hierdie is nie ’n bleddie lokval nie?”


    “Wel, dis die risiko wat ek sal moet loop.”


    “Maar hoekom soek hy ’n foto van jou?”


    “Dalk wil hy net seker maak dat Geert by die restaurant die koevert vir die regte mens gee.”


    “Hmm, kan wees … Maar die moontlikheid van ’n lokval is nie uitgesluit nie. Dit maak my fokken onrustig. Ek wil nie hê jy moet dieselfde pad as Len loop nie.”


    Hy leun met sy hand teen die deurkosyn. “Wees eerlik met my: Sien jy kans hiervoor?”


    Carl onderdruk sy verbasing. Uiteindelik het hulle ’n deurbraak, en nou lyk dit of O’Reilly ’n verskoning soek dat hy nie moet gaan nie!


    “Natuurlik, Wim. Dis waarvoor jy my aangestel het.”


    “Raait, ek gaan jou nie keer nie. Ek weet immers jy kan na jouself kyk. Vra solank vir Calvyn om vir jou ’n vlug te bespreek vir Woensdagoggend. En hy moet vir jou plek kry in ’n hotel in die omgewing van daai restaurant. Ons tyd is nou bleddie min.”


    Toe O’Reilly uit is, lees Carl die boodskap weer vlugtig deur. Waarom sal daar “Vloek” op die koevert geskryf staan? Hou dit enige betekenis in?


    Hy skud sy kop. Dit help nie om daaroor te bespiegel nie. Nou moet hy op sy taak fokus. 


    En heel eerste moet hy die slegste moontlike scenario oorweeg: dat dit ’n lokval kan wees. Sou dit die geval wees, weet die moordenaars vir seker wie hy is. Hulle sal sy agtergrond ken en weet hy is ’n bedreiging vir hulle. 


    Hy tuur voor hom uit. Dalk sien hulle nie kans om hom hier uit te haal nie? ’n Aanval helder oordag op kantoor sal te gewaagd wees, en hulle weet nie waar hy bly nie. Dalk is sy kontak met Butler die geleentheid waarvoor hulle gewag het. Kry hom landuit na waar hulle sy bewegings kan beheer en raak dáár van hom ontslae.


    En as hy in hulle skoene was, sou hy terselfdertyd op die res van Mercurius se mense toeslaan. Wat beteken hy sal alles in sy vermoë moet doen om hulle veiligheid te waarborg. 


    Hy staan op en stap na O’Reilly se kantoor.


    “A, Carl! Ek het klaar met die CIA gepraat. Jou visum word dadelik gereël.”


    Hy gaan sit oorkant O’Reilly en deel sy vrese met hom. Die ouer man luister aandagtig.


    “Wat wil jy hê moet ons doen?” vra O’Reilly toe hy stilbly.


    “Laat Calvyn en Sarah na die vergaderlokaal kom. Ons moet dit bespreek sonder om hulle op hol te jaag. Ek sal die praatwerk doen.”


    Toe hulle almal om die tafel in die vergaderlokaal sit, kyk Carl vlugtig na Sarah. Daar stoot ’n blos in haar wange op toe hulle oë ontmoet.


    Hy kyk vinnig weg, van voor af die moer in vir homself. Hy moes dit nie toegelaat het nie. Die laaste ding wat hy nou nodig het, is om met ’n vrou deurmekaar te raak. 


    En sy gevoelens vir Sarah voorspel dat hierdie nie net ’n terloopse fling is nie. Hy wil dit nie graag erken nie, maar hy het gister al besef dit het die potensiaal om ’n ernstige verhouding te word.


    Tot Butler se e-pos hom daaraan herinner het dat dit op heeltemal die verkeerde tyd gebeur.


    “Die vloer is joune, Carl,” onderbreek O’Reilly sy gedagtes.


    “Kan ek net gou iets sê?” vra Calvyn. “Ek het pas nuus gekry van ons Amsterdamse tak.”


    Carl knik. “Laat ons hoor.” 


    “Hulle kon geen IP-adres van Butler se rekenaar opspoor wat sy huidige woonplek verklap nie. Hy teken by verskillende restaurante op sy rekenaar aan. Die enigste afleiding is dat hy in die Oud-Zuid-buurt bly, want al die restaurante is in daardie omgewing.”


    “Dit strook met sy modus operandi om onder die radar te bly,” sê Carl. “Weet jy al van Butler se boodskap?”


    “Ja, Sarah het my vertel.”


    “Mooi. Noudat almal ingelig is, wil ek ’n voorstel maak. Eerstens dat ons die kantoor van Woensdag af gesluit hou terwyl ek weg is. Tweedens dat julle in daardie tyd nie julle woonplekke verlaat nie, nie eens om kafee toe te gaan nie. Koop vroegtydig alles wat julle vir die paar dae gaan benodig. En wees veral bedag daarop om vir geen vreemdeling die deur oop te maak nie.”


    Carl merk hoe Calvyn en Sarah frons.


    “Dis net ’n voorsorgmaatreël om almal se veiligheid te waarborg totdat ek terug is,” sê hy. “Ons durf nie die moordenaars onderskat ná wat met Len gebeur het nie.”


    O’Reilly kyk na Sarah. “My meenthuis is groot en daar is twee ekstra spaarkamers. Jy is welkom om daar te kom bly tot Carl terug is.”


    Sy glimlag. “Nie nodig nie. Ek voel veilig in die woonstel. En ek sal soos ’n soet dogter agter ’n geslote deur bly. Ek het oorgenoeg boeke om my uit die kwaad te hou.”

    Dinsdag 17 Julie 2018 – Kaapstad


    Richter, die baas en Cardin luister aandagtig na die stemopname van die gesprek tussen Imani en Chang.


    Die baas wys na die foto van die bebloede Chang op sy selfoon. “’n Mens kon nog altyd op Imani staatmaak om ’n deeglike job te doen.”


    Cardin glimlag breed, wat Richter grensloos irriteer. Deesdae sluit die baas dié bliksem by al hulle gesprekke in – dit terwyl hy ’n donnerse buitestander is wat homself nog nie behoorlik bewys het nie. Maar die baas dink duidelik anders.


    “Ek kan nog nie begryp hoekom Imani hom net daar in sy kantoor vrekgeskiet het nie,” sê Richter. “Dit was nie nodig om dit te adverteer nie.”


    Die baas lag. “Tipies Imani. Onthou, hy het Kabongo ook destyds in die myn se vergaderlokaal afgestamp.”


    “Maar toe was dit ’n waarskuwing vir die ander bestuurslede om saam te werk. Toe het sy optrede sin gemaak, nie nou nie.” 


    “Moenie dat die Chang-storie jou pla nie,” sê die baas. “Niemand by die myn sal uitpraat nie. En Imani het gesorg dat die job gedoen kom.”


    Cardin knik oordrewe.


    Die baas kyk na Richter. “Jy’t vroeër genoem Imani het ’n versoek gerig toe julle gepraat het?”


    “Ja, hy wil weet of ons twee hom binnekort kan kom besoek.”


    Die baas frons. “Hoekom?”


    “Hy sê hy het ons raad nodig, want daar is belangrike besluite om te neem. Ek kon agterkom hy het ’n ernstige behoefte aan ’n dinkskrum saam met ons. Die storie is glo sensitief. Volgens hom gaan e-posse heen en weer te riskant en uitgerek wees.”


    “Klink na ’n krisis. Het hy meer besonderhede verskaf?”


    “Dis maar die ou storie waarvan ons ook bewus is: Joseph Kabila klou vir die vale aan sy presidentskap. Volgens die DRK se grondwet moes hy al in 2016 uitgetree het, want hy het reeds sy twee termyne gedien. Blykbaar word ’n nasionale verkiesing nou vir Desember beplan. Kabila kan nie weer ’n kandidaat wees nie, maar dis algemene kennis dat hy een van sy handperdjies sal kry om die pos te vul. Gerugte loop dat hy van plan is om die verkiesingsuitslae soos in die verlede te bekook om te verseker sy vertroueling neem sy plek in. Dis die rede vir al die onluste in veral Kinshasa, wat nogal deur die kerke gelei word. Maar Kabila se polisie en weermag is besig om dit in bloed te smoor.”


    Die baas skud sy kop. “Dis tog nie ’n krisis nie. Wanneer was daar nié onluste of oorlog in die DRK nie? En dit hou vir ons net voordele in as hy een van sy vertrouelinge in die presidentstoel kry. Dan sal Kabila steeds die toutjies daar trek. Hy is ’n goeie vriend en bondgenoot van my, wat jaarliks bakhand staan vir sy snytjie van ons koek.”


    “Dis presies wat ek ook gesê het, maar Imani beweer dinge het drasties verander. Hy sê Kabila se invloed is vinnig besig om te taan. Sy gesag strek deesdae nie veel verder as die onmiddellike omgewing van Kinshasa nie. Die krygshere is lankal in die ooste van die land in beheer en etniese geweld vlam ál meer in Ituri op, waar daar blykbaar al honderde mense dood is. Daardeur kry die krygshere ál meer mag. Dit kan ’n helse impak op ons besigheid hê, want baie van hulle is nie in ons kamp nie. Dan is daar ook nog iets anders waaroor hy ons eerder persoonlik wil inlig – ’n sensitiewe kwessie wat ons maatskappy in die toekoms beslis nadelig kan beïnvloed.”


    “Hmm, dit klink wel dringend … Maar dit gaan vir my onmoontlik wees om nou DRK toe te gaan. Ek en Cardin moet deur pakke nuwe wetgewing oor konflikminerale swoeg. Ons kan dit eenvoudig nie uitstel nie, want dit gaan verskeie proaktiewe stappe verg.”


    “Ek sal deur die nagte werk om die navorsing af te handel,” sê Cardin uit die bloute. “Dit klink of Imani in die nood is.”


    Die baas skud sy kop beslis. “Nee, dis nie prakties nie.”


    Hy kyk na Richter. “Dalk moet ons Imani vir ’n verandering hierheen laat kom. Ek weet hy’t ’n paspoort wat hy nog nooit gebruik het nie. Dan kan ons hom ook eerstehands inlig oor die implikasies van die nuwe wetgewing vir ons myne – twee vlieë met een klap.”


    Richter frons. “Ons kan nie bekostig om hom na die Agency te bring nie. Van die inspekteurs hier sal hom herken en …”


    “Ons kan op ’n ander plek vergader,” sê die baas bars. “Hoor by hom hoe vinnig hy kan kom.”


    Richter knik. “Maak so.”


    Hy weet nie of hy hom dit verbeel nie, maar Cardin lyk nie juis ingenome met die baas se besluit nie. Hy en Imani is tog boesemvriende? ’n Mens sou dink hy sou daarna uitsien om Imani weer te sien.


    Die baas draai na Cardin. “Sê vir die sekretaresse om vir ons iewers ’n lokaal te bespreek. Dit moet ’n afgesonderde plek wees, sonder ’n gewoel en ’n klomp mense om ons.” 


    Cardin knik.


    “Dan wil ek nog iets vertroulik met jou bespreek,” sê Richter vir die baas. Hy kyk na Cardin, wat die skimp vang en hom uit die voete maak.


    Die baas kyk hom glimlaggend agterna. “Knap mannetjie daai. Ek is Imani ewig dankbaar dat hy hóm op ons pad gebring het.”


    Richter reageer nie.


    “Wat het jy op die hart?” vra die baas.


    “Ek het vanoggend vir Butler ’n e-pos gestuur om hom in te lig oor ons besoek oor twee weke. Of wel, die besoek wat hy dínk van ons al twee gaan wees.”


    “En?”


    “Ek het ’n boodskap gekry dat sy e-posadres nie meer bestaan nie.”


    “Dis vreemd. Nes die ander sektorhoofde het hy gereeld sy adres verander, maar hy’t altyd dadelik laat weet wat die nuwe een is.”


    “Sê nou hy het uitgevind van die moorde? Hy kon dit op die internet gesien het.”


    “Jy weet so goed soos ek dat hy dit nooit op die internet waag nie. Te bang hy los spore. E-pos is die naaste wat hy aan die moderne tegnologie kom. En ek twyfel sterk of enige Nederlandse koerant oor die moorde in Suid-Afrika sou berig.”


    “Wat staan my te doen? Met dié dat hy nie ’n selfoon óf ’n landlyn het nie, weet ek nie hoe om hom op te spoor nie.”


    Die baas se oë verhard. “Shit, dit was ’n helse fout om nie heel eerste van hom ontslae te raak nie.”


    Hy peins ’n rukkie. “Sodra Imani se besoek afgehandel is, sal jy Amsterdam toe moet gaan. Jy sal hom wel opspoor in een van die restaurante waar hy gereeld uithang.”

    Woensdag 18 Julie 2018 – Kaapstad


    Sarah maak die sitkamergordyne op ’n skrefie oop en loer uit. ’n Paar spierwit vlieswolkies is afgeëts teen die grysblou oggendlug.


    Sy gaan sit op die rusbank, haar bene onder haar ingevou, en neem die stomende koppie koffie van die tafeltjie af, blaas eers en sluk versigtig. Sy hoop die halwe bottel kitskoffie hou totdat Carl terug is. Sy het daarvan vergeet toe sy gistermiddag kruideniersware gekoop het.


    Dis omdat haar gedagtes nie by haar taak was nie. Sedert Saterdagaand kan sy nét aan hom dink. Sy het nog nooit so iets ervaar nie – so hopeloos droomverlore in haar aangetrokkenheid tot iemand. Net om aan hom te dink, laat haar kop duisel.


    Sy het die afgelope paar dae diep gedelf om by haar ware gevoelens vir Carl uit te kom. En elke keer is haar slotsom dieselfde: Sy is tot oor haar ore verlief op hom.


    Hy is ’n aantreklike rokjagter, ja, maar een in wie se hande sy gewillig klei word. Al haar skanse verkrummel wanneer hy met sy sensitiewe vingers aan haar raak en haar teen sy gespierde lyf vasdruk.


    Is dit oor die ongelooflike seks? Is dit omdat hy haar, wat nog nooit ’n giller was nie, soos ’n tienermeisie by ’n Justin Bieber-konsert laat skreeu? Goed met haar doen wat sy in haar wildste fantasieë nooit sou kon uitdink nie?


    ’n Warm gloed kruip in haar nek op. Sedert Saterdagaand het sy nog nie weer in haar eie bed geslaap nie.


    Sy neem ’n groot sluk koffie, wat haar keel brand.


    “Dis omdat hy slim en intelligent is,” sê sy hardop. “Die wonderlike seks is net ’n bonus.”


    Of dalk is dit die onweerstaanbare kombinasie van die twee?


    Sy het destyds op Dewald se vlymskerp brein verlief geraak, maar die seks was altyd onbevredigend. Hy was so onbeholpe soos ’n tiener en net ingestel op sy eie behoeftes. 


    Haar getroude vriendinne het haar verseker dis maar hoe dit is. 


    “Maak vrede daarmee, suster, want fifty shades of grey se genot bestaan net in die gedagtes van ’n skrywer met ’n moerse verbeelding.” 


    Sarah het aanvaar “the best of both worlds” is haar nie beskore nie. Tot sy Carl ontmoet het …


    Vies dat haar gedagtes heeltyd by ’n onderwerp vashaak wat vroeër selde vir haar belangrik was, vat sy die boek oor Rusland onder Poetin. Carl het dit pas klaar gelees en hulle gesprek gisteraand oor die huidige bedreigings vir wêreldvrede het haar laat besluit om dit ook te lees. 


    Sy het hom oor die boek uitgevra, want sy kon agterkom hy luister met ’n halwe oor na haar kletspraatjies. Daaroor kon sy hom nie verkwalik nie, want sy het geweet sy sending na Amsterdam draai heeltyd in sy agterkop. Sy het die onderwerp juis aangeroer om sy gedagtes daarvan af te lei.


    En toe hulle eers begin gesels, het sy haar daarin verkneukel dat hulle beskaafd van mekaar kan verskil. So anders as haar gesprekke met Dewald, wat in die laaste tyd gewoonlik op ’n bekgeveg uitgeloop het.


    “Vergeet eers van Amerika en China,” het Carl gesê. “Al het China vir Rusland as supermoondheid verbygesteek en is hulle besig om Amerika in te haal, lê die grootste bedreiging vir wêreldvrede by Poetin.” 


    “Stem nie saam nie,” het sy gesê. “Poetin is net ’n lawaaimaker soos Trump. Die Chinese doen dinge baie meer subtiel en agter die skerms, wat hulle veel gevaarliker maak. En onthou, Trump het met sy voortdurende handelsoorloë en kwetsende uitlatings oor die Chinese die land vinnig van ’n mededinger in ’n wraaksugtige vyand omskep.”


    “Wel, Poetin het onlangs wapens bekend gemaak wat die militêre magsbalans tussen Rusland en Amerika en álle ander groot moondhede totaal kan wysig. Die Russe beskik nou oor kernaangedrewe missiele met ’n feitlik onbeperkte reikwydte wat teen tien keer die spoed van klank vlieg én wat radarinstallasies kan ontwyk. Ook ’n torpedo wat met dieselfde reikwydte en teen dieselfde verbysterende spoed onder water afgevuur kan word.”


    “Amerika se weermag behoort dieselfde slaankrag te hê.” 


    “Nie waarvan iemand weet nie. Trouens, die Amerikaners se broeke behoort te bewe. Want wat Poetin geïmpliseer het, was dat Amerika en elke ander land volkome magteloos staan teen hierdie wapens. In die praktyk beteken dit die missiele kan nie onderskep word nie en dat die tyd waarin die Amerikaners op ’n Russiese aanval kan reageer, verminder word van ’n halfuur na twee minute.


    “Die hele Koue Oorlog-logika van wedersydse afskrikking berus op die aanname dat die land wat aangeval word, genoeg tyd sal hê om met gelykwaardige krag terug te slaan sodat die aanvaller óók vernietig sal word. Daarom is geglo dat so ’n stryd nooit sal realiseer nie. Maar met hierdie kragtige wapens het Poetin nou die logika van wedersydse afskrikking verbreek.”


    Sarah wou nie kopgee nie. “Poetin se aggressiewe houding gaan net daaroor om Rusland se internasionale prestige en posisie te herstel ná die USSR se ineenstorting, ’n situasie wat die Weste goed kon uitbuit. Dis alles ’n groot show. Ek dink Poetin lieg dat dit klap oor hierdie sogenaamde kragtige wapens. Kon iemand buiten die Russiese propagandamasjien dit al bevestig?”


    “Nee,” het Carl glimlaggend gesê. “Jy kan reg wees, maar ek glo steeds die wêreld moet hom ernstig opneem. Ek dink Poetin lek sy lippe af om ’n punt of twee te bewys. Lees gerus my boek, dalk kom jy tot ander insigte.”


    Toe hy haar kort daarna vasdruk, was alles vergete, want hy het haar eie Koue Oorlog-logika oor mans soos hy kom verbreek.


    Sy staan op en loop kombuis toe om haar koffiebeker uit te spoel.


    Dieselfde spanning wat in haar saamgebondel het toe sy hom vroegoggend gegroet het voor hy lughawe toe is, sit steeds in haar spiere.


    Net die gedagte daaraan dat hy blindelings in ’n lokval kan stap en dieselfde gruwelike einde as Len kan hê, waarborg dat hierdie paar dae se gewag ondraaglik gaan wees.


    Carl het gesê hy gaan glad nie met hulle hier in die Kaap kontak maak terwyl hy in Amsterdam is nie. Dit kan hulle veiligheid ondermyn as iemand sy selfoon in die hande kry.


    “Ek is in elk geval die naweek terug … hopelik met goeie nuus,” was sy laaste woorde aan haar.


    “Jy béter terugkom,” sê sy deur geklemde kake toe sy die wasbakkraan oopdraai.

    Woensdag 18 Julie 2018 – DRK


    Imani gooi sy selfoon woedend neer.


    Al sy planne is in hulle moer in!


    En hy het elke stap met soveel sorg uitgewerk. Hy het klaar met sy drie vriende in die onderwêreld gepraat. Vir die soort geld wat hy hulle aanbied, maak hulle hul ma’s dood.


    Hy sou die vergadering met die baas en Richter ook hier in die myn se vergaderlokaal hou, om te sorg dat hulle nie onraad merk nie. Dan sou hy ’n agenda uitdeel om dit so formeel moontlik te maak, met die punte gelys in volgorde van belangrikheid: 1. Joseph Kabila; 2. Onluste in Ituri; 3. Die krygshere; 4. Sensitiewe saak.


    ’n Halfuur in die vergadering in sal hy eet- en drinkgoed bestel. Hy sal maak of hy sy sekretaresse bel en sê sy kan dit maar inbring, maar die oproep sal aan die huurmoordenaars wees.


    Sodra hulle aan die deur klop, sal hy opstaan om oop te maak. Dan sal die drie mans met semi-outomatiese masjiengewere instorm en die niksvermoedende besoekers afmaai. Selfs nie eens Richter sou homself teen hulle kon verdedig nie.


    Imani sou volgende die mynbestuurspan bymekaar roep en hulle inlig dat hy in belang van hulle besigheid van die baas en Richter ontslae geraak het. Hy sal sê dat die twee buitelanders hulle al die jare besteel het, terwyl hulle nie eens bereid was om die werkers die minimum loon te betaal nie. Nou sal Imani daardie onreg regstel en vir almal ’n verhoging van twintig persent gee – wat hy maklik kan finansier uit die baas en Richter se aandeel in die moedermaatskappy.


    Hy sou dan op ’n toer na al die ander myne vertrek en dieselfde boodskap aan hulle oordra. Almal sou hom loof vir sy dapper stap in belang van sy landgenote. Die boodskap sou versprei en hy sou die magtigste mynbaas in die DRK word. En hy sou die laaste paar krygshere wat dwarstrekkers is, kon oortuig om hom te steun, want hy sou genoeg geld hê om hulle om te koop.


    Almal wat saak maak in die DRK, sou uit die nuwe mynkoning se hand eet.


    En met Chang aan sy kant lê Asië, hulle belangrikste afsetgebied, oop vir die groeiende besigheid wat hy beplan. Die Chinees kon hom nie genoeg bedank dat hy sy lewe gered het nie, sodat Imani glo hy sal voortaan lojale en eerlike diens van hom kry. 


    Nou het die bleddie baas ’n speek in die wiel gedruk deur daarop aan te dring dat Imani Kaap toe moet gaan. Volgende week al!


    Hy loop heen en weer in die kantoor, oorweeg sy opsies. Hy is nie bereid om langer te wag nie, al is die risiko in Suid-Afrika soveel groter.


    Cardin sal vir hom ’n wapen in die hande moet kry … met ’n knaldemper.


    En hy moet sorg dat Cardin die lokaal vir die vergadering uitkies, sodat hy vooraf die wapen daar kan versteek. ’n Pistool met ’n knaldemper aan die loop is nie iets wat jy maklik onder jou klere verberg nie, en Richter se oog is veels te geoefen om so ’n kans te waag.


    Imani gaan sit agter sy lessenaar, trommel senuagtig met sy vingertoppe op die blad.


    Net twee dinge kan nou sy plan verongeluk.


    Eerstens dat Cardin nie die balls het om die ding suksesvol af te pull nie. Sy vriend was nog altyd ’n boekman, een wat nie bereid is om sy hande in bloed te doop nie.


    Wel, hy sal donners vinnig uit sy gemaksone moet klim as hy vorentoe ’n deel van die moedermaatskappy se miljoene wil hê. Daardie soort geld behoort genoeg aansporing te wees om sy volle samewerking te gee.


    Imani se eerste stap sal wees om hom te bel en die reëlings te verduidelik.


    Tweedens is daar die kastige “sensitiewe saak” wat hy as rede gebruik het om die baas en Richter in die DRK te kry. As die baas nog voor hulle vergadering in Kaapstad daarop aandring om te weet wat so sensitief is dat Imani dit nie eens per e-pos wou bespreek nie, het hy probleme.


    Hy sal nie ’n kakstorie kan opdis nie. Daarvoor ken die baas die DRK en die mynbesigheid te goed. Boonop sal hy vinnig oproepe na sy kontakte hier kan maak om enige versinde storie te verifieer.


    Imani haal diep asem.


    Dit voel of ’n geweerloop teen sy kop gehou word.

    Donderdag 19 Julie 2018 – Kaapstad


    Guido en Erik sit in ’n donker deel van die parkade agter ’n Mercedes-Benz wat parallel met die muur geparkeer is. Dit bied die beste en veiligste wegkruipplek.


    Guido kyk op sy horlosie. Tweeuur. Amper tyd om na die woonstel te gaan.


    Hulle was gisteraand al elfuur in die straat voor die woonstelblok. Die bushalte was ’n goeie skuilplek, met ’n onbelemmerde uitsig op die elektroniese hek. Ook naby genoeg om vinnig in te glip sodra ’n kar uitry.


    Die lig in die hoekwoonstel op die vierde verdieping het gebrand, hoewel die gordyne steeds dig toegetrek was. Die plek was só stil dat Guido later bekommerd was dat Bester nie tuis is nie. 


    Maar om tien voor twaalf is sy vrese besweer toe die lig uitgedoof is.


    Hulle het kort daarna die kans gekry om binnetoe te glip toe ’n kar uitry. Gelukkig was die straat verlate, sodat hy seker is dat niemand hulle sien ingaan het nie. Die boemelaar wat vroeër daar rondgedrentel het, het oor die hek na die Kompanjiestuin geklouter, vermoedelik op soek na ’n warm slaapplek.


    Guido kyk na Erik langs hom. Die balaklawa maak dat hy nie sy gesigsuitdrukking kan sien nie, maar hy merk in die dynserige lig dat Erik die tassie met sy folterapparate met gehandskoende hande vasklem. ’n Ligte bewing is duidelik in sy arms sigbaar.


    Guido glimlag. Sy Staffelführer was lanklaas so uitgelate soos toe hulle mekaar vroeër by die parkeerterrein hoër op in die Tuine ontmoet het. Dis duidelik dat die vril sy hele wese ingeneem het. Guido het hom laas só sien lyk toe hulle Willem Horst op die pynbank oopgespalk het. 


    Hy onthou hoe Erik gebewe het toe hy die eerste snit met ’n skalpel aan Horst se linkerooglid maak. So erg dat hy amper die oog raakgesny het. Hoe hy met sy groot, lomp hande gesukkel het om Horst se neusgate met die knipper tot by die neusbrug oop te kry. Sy hande het steeds gebewe toe hy die tang gebruik het om Horst se voortande uit te trek, en hy was verskeie kere onsuksesvol toe hy met die spuitnaald probeer het om Horst se pupille perfek in die middel te penetreer.


    Maar die uitdrukking van ekstase op Erik se gesig het gemaak dat Guido hom die bewende hande vergewe het. Dis passie en hartstog vir sy taak wat hom so beïnvloed, het Guido geweet.


    Hy voel-voel aan sy baadjie. Die knop van die Arendkopdolk is gerusstellend. Hy het op dié dolk besluit omdat hy effens kleiner as die ander is, maar met ’n veel skerper punt. Die Arendkop het ’n spesiale plek in sy hart, want hy het dit ook gebruik om die dokter te elimineer wat destyds so ’n gemors van Dietrich se geboorte gemaak het. Van al sy dolke is dit die mees gepaste een vir vannag se operasie.


    Hy stamp liggies aan Erik. “Ons moet gaan, dis amper halfdrie.” 


    Navorsing deur verskeie Nazi-wetenskaplikes het bevind dat die mens ná twee en ’n half uur in die nag op sy vasste slaap. En Bester het sy lig net voor twaalf uitgedoof.


    Guido trek sy balaklawa reg toe hulle na die trappe stap. Die balaklawas is ’n voorsorgmaatreël vir as iemand hulle dalk sien. Gelukkig is hier nie sekerheidskameras in die gebou wat hulle bewegings kan monitor nie.


    Hy het uitgewerk hulle sal minstens ’n uur lank in Bester se woonstel wees. Halfvier is nog ’n goeie tyd om weer in die parkade te gaan skuil, sodat hulle by die hek kan uitglip saam met die eerste kar wat uitry.


    Hulle behoort hulle karre vyftien minute later te voet te bereik, waar hy en Erik se paaie sal skei. Erik terug na sy broer se huis, en hy wat die lang pad noorde toe vat. As hulle vroeg uit die parkade kan kom, kan hy voor dagbreek deur die tonnel wees.


    Hulle klim versigtig die trappe op, ingestel daarop om nie ’n geluidjie te maak nie. Op die vierde verdieping beweeg hulle gebukkend, onder die vlak van die vensters, na die woonstel in die hoek. 


    By die deur haal Guido die stel sleutels uit sy baadjiesak. Met die derde probeerslag klik die slot. Die deur gaan geluidloos oop.


    Hulle trek dit weer saggies toe en haal hulle balaklawas af.


    Guido skyn met sy penflits oor die vertrek. ’n Sitkamer met ’n TV-stel, drie leunstoele en ’n rusbank. Erik beduie na die oorkantste muur, waar ’n halfoop deur is. Hulle loop katvoet soontoe. 


    Guido luister eers fyn by die deur. Hy hoor geen asemhaling nie. Hy druk die deur groter oop en skyn met die penflits binnetoe. Slaapkamer. Dubbelbed. Niemand daar nie.


    Hulle stap na die oorkantste hoek, wat na ’n gang lei.


    Halfpad in die gang af steek hulle vas. Daar het ’n geluid uit die vertrek aan die onderpunt gekom, soos iemand wat in sy bed omrol. Die deur staan oop. 


    Guido voel hoe sy hartklop versnel. Dit moet Bester se slaapkamer wees.


    Erik sit sy tassie op die vloer neer, beduie vir Guido hy sal eerste ingaan. Guido knik, trek die Arendkop uit sy skede.


    Hulle het dit vooraf so beplan: Erik sal Bester oorrompel en sy mond toedruk. Guido sal hom met die dolk dreig, sy mond met kleefband toeplak en sy hande agter sy rug vasbind. 


    Die rusbank in die sitkamer sal ideaal wees vir die pynbankseremonie, dink Guido. Sy lyf bewe liggies soos hulle nader aan die deur kom.


    Hulle loer binnetoe, hoor die reëlmatige asemhaling van die slapende figuur, die buitelyne van die liggaam duidelik sigbaar onder die beddegoed.


    Erik storm in en duik vorentoe. Hy is op Bester voor dié nog ’n geluid kan maak. Guido volg op sy hakke, die dolk gereed in sy hand.


    ’n Kort worsteling volg, maar Erik kry maklik die oorhand. Dan vloek hy gedemp.


    “My Führer, dis nie Bester nie, dis ’n fokken vrou!”


    Guido sit die penflits aan.


    Erik het haar met die een hand aan die hare beet, met die ander druk hy haar mond toe. Die komberse het van haar afgeskuif. Sy het ’n T-hemp aan.


    Guido kan sy oë nie glo nie. Hy kon tog nie so ’n fout gemaak het nie! Hy het Bester daardie eerste dag duidelik in hierdie woonstel sien rondloop!


    Hy tree nader aan die vrou en druk die dolk teen haar keel. “Maak net één geluidjie en jy’s dood,” fluister hy terwyl hy die lig in haar gesig skyn.


    Die vlymskerp punt dring deur haar vel en ’n straaltjie bloed loop in haar nek af. Dit vlek die kraag van haar wit hemp.


    Haar oë is wyd geskrik en haar mond bewe toe Erik sy hand wegneem.


    “Ek gee jou net een kans om hierdie vraag te beantwoord,” sis Guido. “As ek later uitvind jy lieg, is jou lewetjie verby.”


    “Hoor jy dit, bitch?” vra Erik en pluk haar kop agteroor.


    ’n Snik ontsnap uit haar keel.


    Guido druk sy gesig teen hare. “Waar is Carl Bester?”

    Donderdag 19 Julie 2018 – Amsterdam


    Die restaurant Brasserie De Joffers is net enkele minute se stap van die hotel waar Carl bly. Hy was al vroegoggend op die roete om te bepaal presies waar die plek is.


    Hy kyk op sy horlosie. Tien minute voor tien. Waar hy by ’n tafeltjie op die sypaadjie buite die restaurant Vandam sit, hou hy Brasserie De Joffers aan die oorkant van die straat stip dop. Hy sien niks wat hom onrustig stem nie. As hulle vir hom ’n strik stel, sal dit nie dáár wees nie.


    Hy moet toegee, hy voel effe weerloos. Sonder ’n wapen gaan hy ’n maklike teiken wees as Butler hom in ’n lokval lei.


    Hy betaal sy rekening en staan op, wag eers vir ’n string fietsryers voordat hy oor die pad stap. Dis nog steeds vir hom eienaardig dat nie een van die duisende fietsryers in Amsterdam ’n valhelm dra nie. En hulle ry soos bleddie besetenes.


    Hy stap in by Brasserie De Joffers, vra ’n kelner vir Geert, en word na ’n skraal man agter ’n toonbank beduie.


    “Carl Bester,” sê hy. “Ek is hier om ’n koevert te kry.” 


    Die man glimlag. “Vloek?”


    Carl knik.


    Die man haal eers ’n vel papier onder die toonbank uit. Dis ’n kleurafdruk van sy foto op Twitter, sien Carl.


    Die man kyk ondersoekend na hom en oorhandig dan ’n wit koevert. 


    Op die sypaadjie maak Carl die koevert oop. Hy haal ’n getikte nota uit.


    Cornelis Schuytstraat, grys woonstelblok oorkant die Boekhandel Mulder. Apartement 6.


    Carl kyk om hom rond. Hy staan op die hoek van Willemsparkweg en Cornelis Schuytstraat. Volgens Butler se e-pos is hy twee minute weg van sy bestemming.


    Hy loop in die rigting van die boekwinkel en gaan staan voor die woonstelblok. Sy horlosie wys dis tienuur. Hy stap oor die straat en by die voorportaal in. Dis ’n ruim vertrek met ’n paar posbusse teen die muur. Oral steek posstukke uit, behalwe by nommer ses. 


    Daar is nie ’n hyser nie en hy vat die trappe. Apartement ses is op die tweede verdieping.


    Voor die deur sit hy die stemopnemer van sy selfoon aan en druk dit terug in sy broeksak. Die hopelose Mercurius het nie eens toerusting vir sulke take nie.


    Hy haal diep asem en klop. Die oomblik van waarheid het aangebreek. 


    Hy luister met sy oor teen die deur, maar hoor geen geluid nie. Dit irriteer hom dat sy hart so onstuimig bons.


    Hy klop harder.


    Niemand maak oop nie. 


    Hy voel aan die deurhandvatsel. Nie gesluit nie. Hy maak die deur versigtig oop, gereed om ’n aanvaller af te weer.


    Dis stikdonker.


    “Meneer Bester?” kom ’n stem van iewers uit die woonstel.


    “Dis ek, ja,” sê hy, elke sintuig ingestel op gevaar.


    “Ek’s bly jy kon dit maak.”


    “Ek neem aan jy is Peter Butler?”


    “Korrek. Kom in. Maak die deur toe en sit dit op knip.”


    Toe die deur agter hom sluit, kan Carl niks voor hom sien nie.


    “Is hier ’n lig?” vra hy.


    “Nee. Die elektrisiteit is af. Voel-voel maar jou pad teen die muur langs. Aan die einde van die gang sal jy ’n stoel kry. Sit daarop.”


    Hy begin stap, maar stop toe Butler weer praat.


    “Meneer Bester, net ’n ligte waarskuwing. Ek is gewapen en het ’n flits, moet dus asseblief nie iets probeer nie. Ek sal nie aarsel om te skiet nie.”


    “Dit sal nie nodig wees nie. Ek kom in vrede.”


    Butler gee ’n laggie. “Ek het so gehoop, maar ek moes jou waarsku.”


    Carl stap verder. Hy skrik toe sy knie teen iets stamp, besef dit moet die stoel wees en voel met sy hand voor hy gaan sit.


    Die vertrek voor hom is ook pikdonker.


    “Het jy die vrywaringsbrief by jou?” kom Butler se stem.


    “Ja.”


    “Wie het dit uitgereik?”


    “Die CIA.”


    ’n Flitslig knip aan. Dit skyn verblindend in Carl se gesig. 


    “Haal die brief uit en skuif dit oor die vloer in my rigting.”


    Carl gehoorsaam. Hy kan die man nie eien nie, maar sien in die ligkol hoe sy voet die koevert nader hark. Butler is ongeveer drie meter van hom af.


    Die lig doof uit. Carl hoor hoe hy die koevert oopskeur.


    Toe die lig weer aangaan, kan hy die buitelyne van Butler se rug sien. Terwyl hy lees, maak hy seker dat hy sy gesig weggedraai hou.


    Die man het ’n vreemde benadering tot veiligheid, dink Carl. As hy kwade bedoelings gehad het, sou dit nou die gulde geleentheid gewees het om op Butler toe te slaan. 


    Tog laat die wete dat Butler hom vertrou hom effens ontspan. Hopelik beteken dit dat hy op sy beurt nie in ’n lokval beland het nie.


    Die flits gaan weer af. “Reg, ek is tevrede,” sê Butler. “Dit lyk geldig.”


    “Dit ís geldig.”


    “Soms is sulke beloftes minder werd as die papier waarop dit geskryf is. Maar ek aanvaar jou bona fides.”


    Butler sug. “Goed, waar begin ek? Dalk by die woord ‘vloek’ wat op jou koevert staan. Jy weet seker nie wat ek daarmee bedoel nie?”


    “Nie ’n idee nie.”


    “Dis maar my manier om Afrika se benarde situasie te beskryf. Ek noem dit die Vloek van Afrika, wat al eeue gelede oor die kontinent uitgespreek is … en wat die inwoners tot vandag toe in armoede en ellende hou. Dit terwyl hulle omring word deur die wêreld se rykste mineraalbronne. En solank hulle toelaat dat korrupte en gulsige heersers aan bewind bly, sal hierdie ongelukkige toestand voortduur.”


    Hy aarsel ’n oomblik. “Natuurlik ook solank hulle buitestanders soos my organisasie vrye teuels gee om hulle ondergrondse skatte te stroop.”


    “Diamante?” vra Carl.


    “Nee, meneer Bester. Iets wat in baie groter aanvraag as blink klippies is.”

    Donderdag 19 Julie 2018 – Kaapstad


    Cardin stap af in Langstraat, stasie se rigting.


    Richter hou hom skaars aan die oorkant van die pad, waar hy effe gebukkend agter ’n groep Duitse toeriste stap. Hy wil seker maak dat Cardin hom nie raaksien nie.


    Die jong man se lyftaal is waaksaam en haastig. Hy kyk gereeld om, loop teen ’n stywe pas wat amper in ’n draffie oorgaan.


    Richter het gistermiddag na die Agency gegaan om weer met die baas oor Butler te praat, want dié het steeds nie ’n nuwe e-posadres gestuur nie. Maar die baas was besig met een van die inspekteurs en Richter het vir hom gaan koffie maak, in die kombuisie reg langs Cardin se kantoor. 


    Die mure is nie klankdig nie, en Richter het gehoor Cardin praat Kituba met iemand oor die foon. Dít het hom dadelik laat luister. Hy was lank genoeg in die DRK om die inheemse taal te verstaan.


    Hy het sy oor teen die muur gedruk en kon duidelik hoor toe Cardin sê: “Ek sal môreoggend gaan … Nee, die baas het ’n afspraak, hy sal eers teen middagete op kantoor wees … Ek sal sommer stap, dis nie ver van die Agency af nie … Reg, ek laat jou weet wat ek gekry het.”


    Richter kon nie die res van die gesprek afluister nie, want die sekretaresse het hom geroep om te sê die baas kan hom sien. 


    Ná hulle kort vergadering het Richter die sekretaresse gevra waar die baas die volgende oggend is.


    “Hy en twee inspekteurs gaan ’n paar Australiese mynbase in die Waterfront sien … Agency-sake.”


    Cardin se telefoongesprek het Richter die hele aand gepla. Hoekom moet die baas nie weet dat hy die oggend uitgaan nie? Wat moet hy gaan kry? En met wie het hy gepraat? Imani?


    Richter het besluit om Cardin vanoggend te volg, daarom het hy van agtuur af op ’n veilige afstand buite die Agency gewag. Hy vertrou die bliksem eenvoudig nie. Ná Cardin se vreemde reaksie toe dit blyk dat Imani Kaap toe moet kom, het die telefoongesprek Richter opnuut agterdogtig gemaak. En sy sesde sintuig is selde verkeerd.


    Oorkant die straat het Cardin by ’n naambordjie hoog teen ’n gebou vasgesteek. Hy kyk om hom rond en verdwyn dan in ’n gangetjie.


    Richter hoef nie lank te wag nie, want ’n kwartier later is Cardin terug in Langstraat en op pad kantoor toe. Hy hou iets vas, toegedraai in bruin papier, wat hy half onder sy baadjie wegsteek.


    Ná tien minute stap Richter oor die pad. Die naambordjie sê Samuel Obasanjo’s Hair Salon. Hy beweeg in die gangetjie af, wat in die haarsalon doodloop. Dis oënskynlik die enigste onderneming in die gebou.


    Hy kyk by die venster in. Lyk soos ’n gewone haarsalon.


    Hy stap stadig terug Langstraat toe, sy brein wat in hoogste versnelling werk. Obasanjo is ’n Nigeriese van, wat nie vreemd is in hierdie deel van die middestad nie. Hy wil egter nie by die salon navraag doen oor wat Cardin daar gekry het nie. Hy kan ook nie die kans waag om in Cardin se kantoor te gaan rondsnuffel nie. Die laaste ding wat hy wil hê, is dat Cardin agterkom hy word dopgehou.


    Peinsend vat Richter ’n kortpad na sy huis. Hy oorweeg dit om te gaan oefen, maar weet sy rustelose gedagtes gaan hom dit net halfpas laat doen.


    In die sitkamer skink hy vir hom ’n brandewyn en gaan sit in sy gemakstoel. Hy neem ’n paar groot slukke, dwing homself om te ontspan. Daar móét ’n manier wees om uit te vind waarmee Cardin besig is.


    Die vraag wat in sy kop bly maal, is waarom Cardin so geheimsinnig iets by ’n haarsalon sou gaan afhaal. En sy liggaamshouding was die hele tyd beslis senuagtig. 


    Hy staan op om sy glas te hervul, steek dan vas. Waarom het hy nie lankal daaraan gedink nie?


    Die enigste Nigeriër wat hy in Kaapstad ken, is Kingsley Dako, sy wapenverskaffer in Woodstock. Dis nie onmoontlik dat hy Obasanjo ken nie, want die Nigeriërs in die Kaap is ’n hegte gemeenskap wat gereeld saam kuier.


    Hy bel.


    “Weer ietsie nodig, Richter?” vra Dako dadelik.


    “Nie vandag nie. Ek wil weet of jy ’n sekere Samuel Obasanjo ken. Hy het ’n haarsalon in Langstraat.”


    “Shit, man, ek hoop nie jy wil ’n skietding by hom koop nie! Hy hou net gemors aan!”


    “Skietding?”


    “Ja, die donner sny kwansuis hare, maar dis net ’n front. Hy is eintlik my grootste kompetisie hier. Die bendes is hoofsaaklik sy clients, maar sy stock is pateties.”


    “Ek stel nie in sy skietgoed belang nie, jy weet ek koop net by jou. Maar sal hy so roekeloos wees om uit ’n haarsalon in die middestad wapens te verkoop?”


    Dako lag. “Met daai gierige bliksem is niks onmoontlik nie.”

    Donderdag 19 Julie 2018 – Kaapstad


    Haar folterende hoofpyn is die minste van Sarah se probleme. Waar sy op die rusbank vasgebind lê, haar mond met kleefband toegeplak, wil paniek haar kort-kort oorweldig.


    Die muurhorlosie wys dis kwart oor tien. Dit voel soos ’n leeftyd sedert sy laas nag deur die mans oorval is.


    Haar brein flits opnuut oor die makabere gebeure. Haar eerste gedagte was dat Len se moordenaars op haar toegeslaan het. Die angs was so oorweldigend dat sy nie ’n woord kon uitkry toe die man haar vra waar Carl is nie.


    Sy is aan die hare hierheen gesleep. Toe hulle die lig aansit, kon sy sien nie een van die mans lyk soos Charles Bronson nie, maar sy was oortuig dis sy handlangers. 


    Die ouer man se bleek gesig, gevoellose oë en venynige gryns het haar in ’n angssweet laat uitslaan. Hy het sy dolk teen haar wang gedruk en sy vraag herhaal. Sy kon voel hoe die skerp punt deur haar vel breek.


    Sy het stotterend gesê Carl is uitstedig.


    Die kaalkopreus het haar aan die hare opgelig tot sy net op die punte van haar tone kon staan. Toe het hy haar met die vuis in die ribbes geslaan. Sy wou flou word van die verblindende pyn. 


    Met sy bedompige asem in haar gesig het hy gesis: “Wanneer my Führer jou ’n vraag vra, antwoord jy hom behoorlik. Uitstedig is not good enough, bitch!”


    Die ouer man het die dolk se punt enkele sentimeters van haar regteroog gehou. “Wees spesifiek en wees eerlik. Want as ons uitvind jy lieg, gaan ek eers jou oë uitsteek voor ek jou hart deurboor.”


    Haar eerste instink was om te lieg om Carl te beskerm, maar sy’t onthou van die rekenaaruitdruk van sy hotelbespreking wat op sy bedkassie lê. 


    “Amsterdam,” het sy gesê.


    “Om wat te gaan doen?” het die ouer man gevra.


    “Julle behoort … te weet.”


    Die reus het haar weer aan die hare rondgepluk. “Het jy gehoor my Führer sê jy moet sy vrae ordentlik beantwoord?”


    “Om … om Peter Butler te gaan sien.”


    Die man met die dolk het onbegrypend na haar gekyk. “Wie’s Peter Butler?”


    “Iemand wat vir Carl inligting sou gee oor die saak wat hy ondersoek.”


    “Wanneer kom Bester terug?”


    “Die naweek … dalk Saterdag … hy was self nie seker nie.”


    Die reus het haar geklap dat haar ore sing. “Wees specific, bitch!”


    “Ek sweer ek weet nie. Sy terugvlug is vir Saterdag bespreek, maar dit hang alles van omstandighede af.”


    Dit het stadig by haar ingesink dat hulle nie handlangers van die moordenaars kan wees nie, want nie een het belanggestel om te hoor wat Carl by Butler sou uitvind nie.


    Hulle het haar hande en enkels met nylontou vasgemaak en haar beveel om op die bank te sit. 


    “Nie ’n geluid uit jou nie, bitch!” het die kaalkop gedreig.


    “Ons sal hier vir Bester moet wag,” het die bleke gesê.


    Die kaalkop het geknik. “Nie ’n problem vir my nie. Ek sal net my broer moet bel.” 


    Ná die oproep het die ouer man sy selfoon geleen, gesê syne lê in die kar.


    Sy kon aflei hy kanselleer afsprake met ’n paar mense. Maar dis sy groetwoorde wat haar finaal oortuig het dat dié twee niks met Len se moordenaars te doen het nie.


    “Die volk sal weer herrys, die Ridders sal opstaan teen die kommuniste en ons wraak sal soet wees!”


    Sy het die soort opswepende retoriek herken wat tipies van regse fanatici is. Waarskynlik neo-Nazi’s, aangesien die reus die ouer man as “my Führer” aanspreek. Maar waarom op aarde sal hulle op Carl se spoor wees?


    Toe het hulle gevra waar sy werk. 


    Nadat sy verduidelik het dat die Mercurius-kantoor tot Maandag gesluit sal wees, het hulle haar selfoon sitkamer toe gebring. 


    “As Bester jou bel, sal jy moet antwoord,” het die ouer een gesê. “Ons sal by jou staan en na elke woord luister. Sorg dat jy normaal optree, want as jy hom probeer waarsku, sal dit die laaste gesprek van jou lewe wees.” 


    Hy het toe gevra of sy nodig het om die toilet te gebruik. Sy het geknik en die grote het haar enkels losgemaak.


    Maar tot haar ontsteltenis het die ouer man saam met haar geloop, haar sweetpakbroek afgetrek en bygestaan terwyl sy haar ding moes doen. Die vernedering sou ondraaglik gewees het as hy vir haar gekyk het, maar hy het sy kop genadiglik weggedraai.


    Tog was sy dankbaar dat dit nie die reus was wat haar vergesel het nie. Sy vermoed hy sou anders opgetree het.


    Nou hou sy hom angstig dop waar hy oorkant haar sit en die tassie op sy skoot oopmaak. Sy vermoed die ouer man het in Carl se bed gaan slaap.


    Hy haal ’n skalpel uit die tassie, beskou dit fronsend. Sy merk hoe sy hande liggies bewe.


    Dan kyk hy na haar, betrag haar ondersoekend met sy varkogies.


    Sy weersinwekkende grynslag laat die paniek van voor af in haar opvlam. 

    Donderdag 19 Julie 2018 – Amsterdam


    “Columbiet-tantaliet, wat as coltan afgekort word, is ons besigheid, meneer Bester. Dit bevat ’n metaal genaamd tantalum, wat ironies genoeg vernoem is na die mitologiese Griekse figuur Tantalus. Hy was die seun van Zeus en sy verdoemende straf sluit aan by my idee van die Vloek van Afrika.


    “Tantalus het die gode op gruwelike wyse bedrieg en daarvoor is hy in die doderyk gegooi, waar hy ewige honger en dors ly. As straf staan hy in ’n meer met takke vol vrugte wat net-net buite sy bereik hang, en met die water wat terugtrek sodra hy afbuk om te drink. Nes Tantalus is die mense van die DRK gedoem tot gebrek te midde van die oorvloed waardevolle coltan in hulle land.”


    Butler aarsel ’n oomblik. “Jy is bewus daarvan dat dit een van die armste lande in Afrika is?”


    “Ek is,” sê Carl.


    “Volgens skattings beskik die land oor bykans tagtig persent van die wêreld se coltan-reserwes. ’n Mens kan maar sê daar pols ’n klein stukkie van die DRK oral in die wêreld se selfone, skootrekenaars, tablette, TV’s, PlayStations, yskaste en so meer, want al dié toerusting benodig coltan vir hul slimtegnologie. Sonder coltan sal die meeste elektroniese toestelle nie naastenby so doeltreffend wees nie. Dis die sleutel tot die produksie van kondensators so groot soos ’n speldekop, wat beskik oor unieke eienskappe vir die regulering en stoor van elektriese ladings. Coltan is ’n onmisbare element van mobiele tegnologie en die rekenaarbedryf.”


    “Dus ’n enorme aanvraag daarvoor,” sê Carl.


    Butler gee ’n laggie. “Dis ’n onderbeklemtoning, meneer Bester.”


    “Hoe laat ’n land toe dat so ’n waardevolle mineraal onder sy neus geplunder word sonder om self daaruit voordeel te trek?”


    “Om daardie vraag te beantwoord, moet jy die agtergrond van die DRK ken. Die burgeroorlog woed al byna twintig jaar, met die hoogste sterftesyfer sedert die Tweede Wêreldoorlog – ses miljoen burgerlikes is al vermoor. Te midde van hierdie slagting heers daar totale chaos in die land. Gevolglik kom die meeste coltan uit konflikmyne, wat geleë is in gebiede wat deur rebellegroepe beheer word.”


    “En die regering is te korrup om iets daaraan te doen?” vra Carl.


    “Presies. As jy dink die ANC-regering van Jacob Zuma was korrup, moet jy besef die Zuma-staat was ’n toonbeeld van onkreukbaarheid in vergelyking met die DRK onder Joseph Kabila. Dis ’n land met intense korrupsie oral en op alle vlakke van die samelewing. Regeringsamptenare verkoop die mynregte van gebiede wat nié deur rebelle beheer word nie aan oorsese mynbase en verskeie rolspelers in georganiseerde misdaad. Die geld gaan na hulle eie sakke en dié van familielede en ander begunstigdes – definitief nie na die staatskas toe nie. ’n Mens kan maar sê die regering het die mynbedryf in die DRK suksesvol gekriminaliseer.”


    “Hoe pas jy en jou organisasie in die prentjie?” 


    “Ons baas het die beste van beide wêrelde benut. Hy het samewerkingsooreenkomste met die korrupte regeringsamptenare én met die rebellegroepe.”


    Butler sug. “Wag, laat ek vir jou die storie chronologies vertel. Dit sal vir my ook bevrydend wees, want ek kon dit nog nooit met iemand anders deel nie.


    “Ek en die baas het bevriend geraak toe ons albei huursoldate was – ons moes laat in die 1980’s myne in die DRK teen rebellegroepe van Rwanda beskerm. Hy is ’n gebore sakeman, wat mettertyd die regte vir kleiner myne bekom het. Toe het hy my as vennoot betrek om saam aan die hoof te staan van ’n groep huursoldate wat beskermingsdienste aan groter myne gebied het, met die doel om daardie myne uiteindelik oor te neem. Dit het hy binne ’n paar jaar reggekry. Hy het nie alleen die strydende rebellegroepe aan sy kant gekry nie, maar ook regeringsamptenare in sy sak gehad deur hulle om te koop. 


    “Volgende het hy smokkelroetes na die buurlande gevestig, waarvandaan die coltan-erts na die smelters is, en van daar af na fabrieke oor die wêreld heen. Mettertyd het die besigheid so gegroei dat hy die myne in ses sektore verdeel het, met ’n sektorhoof vir elkeen: ek, Chang en die vier wat vermoor is. Hulle was nie van mekaar bewus nie – dis net ek wat weet hoe die totale besigheid van die moedermaatskappy inmekaar steek.


     “Aanvanklik was ek die hoof van die grootste sektor, maar my gewete het my ál meer begin aankla. Die baas het later vroue- en kinderarbeid op groot skaal by die myne ingestel – kinders van so jonk as vyf jaar. Daar is ook geen sprake van ’n minimum loon nie, met mense wat hulleself in die grond in werk vir ’n appel en ’n ei. Dis dodelike handearbeid, want byna niks in die DRK se coltan-bedryf is gemeganiseer nie. Daar is baie sterfgevalle, baie vroue en kinders word verkrag. Die baas het ’n handlanger wie se uitsluitlike doel dit is om mense te vermoor wat as ’n struikelblok vir die besigheid beskou word. Dit alles het my toenemend teen die bors gestuit.”


    Hy sug swaarmoedig. “Ek het besef ek sal nie kan bedank nie. Ek weet te veel om ongeskonde uit die baas se ystergreep te kom. My enigste uitweg was om siek te speel. Ek het ’n dokter omgekoop om my van die nodige bewyse te voorsien dat ek ’n ernstige harttoestand het. Die baas het toe my getal myne drasties verminder en my toegelaat om dit van hier af te bestuur, sonder om die DRK te besoek. Dis die beste situasie wat ek vir myself kon bewerkstellig en ek het daarin berus dat ek nooit uit die mynbesigheid sou loskom nie.”


    “Hoekom het hy sy sektorhoofde begin doodmaak?”


    “Jou inligting oor die uitgelekte Switserse bankrekeninglys verklaar als. Die baas moes dit ook onder oë gekry het. Daaruit sou hy kon aflei dat sy sektorhoofde nie hul regmatige deel aan die moedermaatskappy oorbetaal het nie. Die feit dat ’n groot deel van die inkomste in die buiteland deur die sektorhoofde ontvang en hanteer word, het dit vir hulle maklik gemaak om hulleself te help.”


    “Het jy dit ook gedoen?”


    “Ek het, maar nie vir eie gewin nie. Ek het jaarliks miljoene dollar anoniem aan welsynorganisasies oor die wêreld heen geskenk. Noem dit maar my manier om my skuldige gewete te sus.”


    “Is daar nie nou ’n groot leemte in die organisasie se bestuur met die meeste sektorhoofde dood nie?”


    “Nie regtig nie. Die baas het ’n plaaslike man genaamd Imani Mutsinzi opgelei om sake in die DRK te bestuur. Hy’s ’n knap kêrel, wat met innovering en dryfkrag die besigheid kragtig laat groei het. Maar ongelukkig is hy van dieselfde stoffasie as die baas – ’n gewetenlose krimineel in hart en siel. Tussen Imani en die baas sou hulle lankal plaasvervangers vir die sektorhoofde geïdentifiseer het.”


    Carl frons. “Bestaan daar nie wetgewing om produkte van konflikmyne te swartlys nie?”


    Weer die laggie. “Ja, daar is sulke wetgewing, maar die baas het proaktief opgetree en sy eie organisasie gestig met inspekteurs wat ons myne die groen lig gee. Die arme inspekteurs is nie bewus daarvan dat dit konflikmyne is nie, want die baas reël dat Imani vooraf die inspeksiedatums kry en dan sorg hy op daardie dae dat ons myne aan die wetlike vereistes voldoen.”


    Carl skud sy kop. Dis voorwaar ’n diaboliese spul.


    “Jy verwys heeltyd na die baas. Wie is hy?”


    “Sy naam kan ek nie nou al aan jou verskaf nie, want my eie veiligheid is my grootste prioriteit. Hy en sy handlanger woon albei in Kaapstad. Ek onderneem om volgende week hulle name vir jou te stuur, maar ek wil eers my wegkruipplek veilig bereik. Ek is nie bereid om die risiko te loop om vroeër hulle identiteit bekend te maak nie, want as iets sou skeefloop en hulle vind uit dat ek gepraat het, is my doppie geklink. 


    “Meneer Bester, net ’n laaste waarskuwing: Jy moet hierdie twee mense onder geen omstandighede alleen probeer aandurf nie. Dit sal die grootste fout van jou lewe wees.”

    Donderdag 19 Julie 2018 – Kaapstad


    Guido voel opnuut hoe die vril deur sy liggaam bruis. Die paar uur wat hy vanoggend in Bester se bed geslaap het, was ’n sielsverkwikkende ervaring.


    Die reuk van die man wat hom soveel lyding besorg het, het nog aan die kopkussing gekleef. Een van sy blonde hare was op die laken sigbaar. Om so styf toegewikkel te wees in die beddegoed van sy aartsvyand, het Guido gevul met ’n sensasie van genoegdoening wat hy nog nooit voorheen ervaar het nie. Asof hy klaar iets van Bester verower het – sy persoonlike ruimte syne gemaak het.


    Later het dit gevoel of hy bo die sinnelike uitreik, die grense van die menslike ervaring oorskry, want hy het kontak gemaak met die afgestorwenes … Sy pa, wat hy ingelig het oor Dietrich se terminering; sy oupagrootjie, wat die Gesellschaft se bloedeed van geloof teenoor hom herhaal het; Hitler, glimlaggend op ’n troon en geklee in ’n bruin uniform, die rooi Hakenkreuz-armband op sy lapel. Die Führer het stip na hom gekyk, goedkeurend geknik en toe gesê: “Gaan voort, my seun. Jou werk op aarde het nou eers begin!”


    Toe Guido wakker word, het hy geweet dit was nie ’n droom nie, maar ’n transendentale belewenis. Hy het opgestaan en gevoel hoe die heilige krag van die Führer van hom besit neem.


    Die teleurstelling van vroeër dat Bester nie in die woonstel was nie, was meteens weg. Trouens, hy is bly Bester is afwesig. Anders het hy nooit hierdie ingryping van bo beleef nie.


    Toe hy in die sitkamer kom, was Erik besig om sy martelapparate in ’n netjiese ry op die tafeltjie langs die rusbank uit te pak. Sy groot lyf het gebewe van opwinding en hy het Guido geesdriftig gegroet.


    “My Führer! Om die tyd lekker te verwyl, het ek gedink dit sal goed wees om intussen op die vrou te eksperimenteer. Ek wil nuwe metodes uittraai wat ons dan later op Bester kan toepas, ’n soort trial run vir maksimum lyding. Dit sal ook die bewerigheid uit my hande neem om meer accurate snywerk aan Bester te waarborg.”


    Guido het sy hand vaderlik op sy Staffelführer se skouer gesit. 


    “Ek hou van die idee, Erik, maar ek wil jou voorstel effens wysig. Waarom wag ons nie tot Bester hier is nie? As ons hom vasgebind het, kan hy eers ’n toeskouer van háár pynbankseremonie wees. Dit sal sy emosionele lyding verdubbel nog voor jy met hom begin het.”


    Erik het ingestem, maar nie met sy gebruiklike oorgawe om sy Führer se bevele te gehoorsaam nie. Dit was duidelik dat hy nie kan wag om die vrou te takel nie.


    Hy het die apparate teensinnig in sy tassie weggepak.


    Guido het die vrou gevra of sy weer ’n draai wil loop en of sy dors is. Op albei vrae het sy negatief gereageer.


    Hy en Erik het toe weggeval aan die koue hoender in die yskas en dit afgesluk met melk.


    Nou, terwyl Erik vir hom nog ’n toebroodjie maak, praat Guido paaiend met hom. “Jou idee is uitstekend, ek het nooit daaraan gedink nie. Maar stem jy nie saam …”


    Die skril gelui van die vrou se selfoon in die sitkamer laat hulle albei verstar.


    Guido hardloop soontoe, trek die Arendkop uit sy skede. Met die ander hand tel hy die foon op; daar staan Carl op die skerm.


    Hy beduie vir Erik om die kleefband van die vrou se mond af te trek.


    “Dis Bester. Waarsku hom en jy’s dood,” sê hy vir haar. “En praat normaal.”


    Hy skakel die luidspreker aan en sit die foon voor haar neer, die dolk gereed in sy hand. 


    “Hallo, Sarah!” hoor hulle Bester se stem.


    “Hallo.”


    “Ek het besluit dis veilig genoeg om jou te bel. Butler is opreg, hy’t my die hele storie van hulle operasie vertel.”


    “Dis goed.” 


    “Is daar iemand by jou? Dewald dalk?”


    Erik stamp die vrou in die ribbes.


    “Nee, niemand nie.”


    “Jy klink net half … vreemd?”


    “Als is reg.”


    “Mooi. Ek wou sommer net laat weet hoe dinge afgeloop het. Maar moenie vir O’Reilly inlig nie, ek’s bang hy bel die CIA se lyne warm. Butler stuur eers volgende week die moordenaars se name vir my.”


    “Reg so.”


    “Die ander goeie nuus is dat ek my vlug kon vervroeg. Ek land môreaand voor halftien, so ek behoort jou kort ná tien te sien.”


    “Sien jou dan, bye.”


    “Bye.”


    Guido druk die foon dood.


    Hy kyk na Erik. “Nou kan ons minstens goed voorbereid wees.”


    Die glinstering is terug in die groot man se oë.


    “Ja, my Führer, ek is ready for action!”

    Vrydag 20 Julie 2018 – Kaapstad


    Sedert gister se gesprek met Dako kan Richter nie tot rus kom nie.


    Hy moet aanneem Cardin het ’n wapen by Obasanjo se haarsalon gekry. Maar waarom? ’n Opdrag van Imani? 


    Hoe meer Richter daaroor dink, hoe meer oortuig is hy Cardin se telefoongesprek was met Imani. Sy verwysing na die baas wat vir die oggend uit is, moet sekerlik daarop dui. As Cardin met enige ander persoon in die DRK gepraat het, sou dit tog nie nodig gewees het om na die baas se afwesigheid te verwys nie.


    Iets is hier aan die broei – en Richter hou nie daarvan nie.


    Dit gaan hom ook nie help om met die baas daaroor te praat nie. Dié dink die son skyn uit Cardin se gat. En Richter kon nog nie uitwerk waarom Imani of Cardin ’n wapen sou benodig nie. Sê hy dit vir die baas, sal dié hom uitlag. En Cardin konfronteer … of Imani bel. Wat Richter beslis nie wil hê nie.


    As daardie twee iets beplan, wil hy uitvind wat dit is sonder dat hulle snuf in die neus kry.


    Hy hoop sy afleidings is verkeerd. Dis amper ondenkbaar dat Imani iets sinisters beplan, maar van Cardin is hy nie so seker nie. Hoewel hy moet toegee dat hy die jong man nog nooit vir ’n gewelddadige mens aangesien het nie. Daarvoor is die donner te verfynd.


    Richter peins ’n rukkie, bel dan die Agency.


    Die sekretaresse antwoord flink.


    “Het jy al ’n lokaal vir ons gekry vir volgende week se vergadering?” vra hy.


    “Nee, Cardin het sommer aangebied om die reëlings te tref. Hy’s juis nou terug van die plek af. Wil jy met hom praat?”


    Richter aarsel ’n oomblik. “Ja, sit my deur na hom.”


    “Kan ek jou help, Richter?” vra Cardin op sy gebruiklike gatkruipende manier.


    “Ek hoor by die sekretaresse julle het klaar ’n lokaal gekry vir volgende week se vergadering. Waar is dit?”


    “Lekker plek, ’n vriendin het my daarvan vertel. Dis net anderkant die Kuilsrivier-gholfklub. Ek was vanoggend by die eienaar om die sleutel te kry en te gaan kyk hoe dit lyk. Niemand sal ons daar pla nie, dis op ’n plaas en heeltemal afgesonder.” 


    “Wat is die plek se naam?”


    “The Kuils River Conference Room, daar’s ’n bordjie by die afdraai na die plaas. Het … het jy ’n ander plek in gedagte?”


    “Nee, hoegenaamd nie. Wou maar net seker maak dis ’n veilige plek. Goeie werk, dankie.”


    Hy lui af. Cardin het besonder vinnig gepraat, so asof hy sy rympie vooraf gereed gehad het.


    Hy gaan sit agter sy rekenaar en tik die naam op Google in. Daar’s ’n webblad vir The Kuils River Conference Room. Siersteengebou omring deur digte bosse. Die binnemure is met swierige houtpanele uitgevoer. Sitplek om die konferensietafel vir minstens tien. Klein kombuis en badkamergeriewe. 


    Die aanwysings sê dis sowat ’n kilometer van die plaasopstal af.


    Hy tuur lank na die skerm. Hoekom sou Cardin aanbied om ’n lokaal te kry as dit gewoonlik die sekretaresse se job is? En hoekom het hy die plek gaan besoek as die webblad al die besonderhede verskaf?


    Tyd om vas te stel of sy afleidings in die kol is, besluit hy.


    Hy haal drie stelle lopers uit die lessenaar se boonste laai. Dan trek hy die onderste laai oop en haal vier pakkies patrone van verskillende kaliber uit. Dié bêre hy al sedert sy DRK-dae, toe hy nog vir die huursoldate se opleiding verantwoordelik was. Hy’t altyd gedink hy gaan dit eendag nodig kry.


    Op pad Kuilsrivier toe dawer die tenoorstem van die enigste sanger na wie hy ooit luister oor die kar se luidsprekers.


    Hy kry die plek maklik. Die digte plantegroei om die gebou verseker dat hy dit ongesiens bereik.


    Met die tweede probeerslag sluit hy die voordeur oop.


    Uit die portaal lei ’n deur aan die linkerkant na die kombuis, met die badkamer wat aan die regterkant is. ’n Kort gang lei na die vergaderlokaal.


    Die deur is nie gesluit nie en hy stap in. Hy beskou die plek goed, kyk onder die tafel en al die stoele. Niks.


    In die kombuis maak hy die kaste en laaie oop en gaan vinnig deur die inhoud. Net eetgerei, borde, koppies en pierings. Die besemkas lewer ook niks op nie.


    Daar’s twee toilette in die badkamer. Hy deursoek albei. Niks.


    Nog net die twee wasbakke teen die muur. Hy buk af om na die onderkante te kyk.


    Sy hartklop versnel toe hy dit sien. Onder die verste wasbak van die deur af is ’n pistool en knaldemper langs mekaar met stroke kleeflint vasgeplak.


    Hy maak die kleeflint versigtig los en trek die Star-pistool onder die wasbak uit. Hy haal die magasyn uit, skiet die patrone een vir een met sy duim uit. Ses in totaal. Hy gooi dit in sy sak en grawe een van sy eie boksies uit. Hy laat gly ses patrone in die magasyn en druk dit terug in die kolf. Met die kleeflint plak hy die pistool sorgvuldig terug op sy plek.


    Tevrede dat dit presies lyk soos hy dit gekry het, stap hy uit.


    Hy ry in stilte terug, sy gedagtes wat in alle windrigtings hol.


    Cardin moet die plek vir die hele week gehuur het – die sleutel daarvan veilig in sy sak om seker te maak ’n skoonmaker kom nie op die pistool af nie.


    Hierdie is ’n slim uitgewerkte plan, gemik op Richter en die baas.


    Nou kan hy verstaan waarom Cardin so teleurgesteld gelyk het toe hy hoor Imani moet hierheen kom. In die DRK sou so ’n moordplan soveel makliker gewees het.


    Richter skud sy kop stadig.


    Imani het soveel potensiaal gehad … maar toe raak hy gulsig.

    Sarah ervaar ’n beklemming in haar binneste wat haar tot raserny dryf. Haar liggaam is snaarstyf, sy voel duiselig en verward. En sy is tot in haar murg koud.


    Elke keer as die kaalkop se oë oor haar broei, beleef sy ’n nuwe vlaag van vrees … en wanhoop.


    Want sy lê magteloos vasgebind en wag op ’n afgryslike dood. ’n Lot wat Carl ook gaan tref.


    Vanoggend, toe die ouer man weer in Carl se kamer geslaap het, het die kaalkop by die rusbank kom hurk en met ’n eelterige hand oor haar wang gestreel.


    “Ek gaan aan hierdie mooi gesiggie en lyfie van jou opereer. Eers jou ooglede lossny, dan jou neusgate met my knipper groter maak, jou tande uittrek, jou nipples afsny, jou vingers kort knip, jou gewrigte breek, my spuitnaalde indruk op sensitive plekkies, jou oogballe uitsuig, jou …”


    En so het hy voortgegaan om die mees weersinwekkende dinge aan haar te fluister.


    Sy het haar ingespan om sterk te wees, om haar ore te sluit vir sy afskuwelike dreigemente … maar die angs het haar onbeheers in trane laat uitbars.


    Met haar mond wat toegeplak is, het sy erge asemnood ondervind, sodat sy amper flou geword het. Sy moes met groot konsentrasie diep deur haar neus asemhaal om die duiseligheid teen te werk.


    Die slegste was dat sy kon sien hoeveel bevrediging haar reaksie hom gee. Die grynslag op sy gesig, die intense plesier wat uit sy oë straal, die hoonlaggie wat oor sy vlesige lippe stoot.


    Hy het opgestaan en oorkant haar gaan sit, sy tassie nader getrek en dit weer begin uitpak. Sy het vir die ergste gevrees.


    Maar hy het elke instrument net uitgehaal, dit liefderik betrag en weer ingepak.


    Sy was verlig toe die ouer man uiteindelik te voorskyn kom. Ondanks die onheil wat uit sy ysige blik straal, het sy geweet die kaalkop sal ophou met sy dreigemente.


    Hy het die kaalkop opdrag gegee om in haar kamer te gaan slaap. “Ons moet albei uitgerus wees vir vanaand.”


    Die ouer man het gevra of sy toilet toe wil gaan. Sy het haar kop geskud, maar geknik toe hy water aanbied. Al is sy onwillig om vloeistof in te neem omdat sy ’n toiletbesoek wil vermy, het die dors onuithoudbaar geraak.


    Hy het water in die kombuis gaan haal en haar regop laat sit. Toe het hy die kleefband oor haar mond losgemaak. Terwyl hy die glas teen haar lippe hou, het hy met die ander hand die dolk teen haar keel gedruk.


    Sy het eers gulsig gedrink, toe klein slukkies geneem en in haar mond rondgespoel voordat sy dit afgesluk het.


    Nou hou sy hom dop waar hy oorkant haar sit. Dit lyk asof hy in ’n trans is. Sy oë is gesluit, maar hy prewel sonder ophou. Dit klink na Duits.


    Sy som hom op as intelligent, listig en uiters geslepe. Sy het al ophou wonder wie hierdie mense kan wees en waarom hulle agter Carl aan is. Al wat sy weet, is dat hulle albei stapelgek is.


    Sy sien op die muurhorlosie dis drieuur. Oor sewe uur gaan Carl hier aankom.


    Selfverwyt pak haar opnuut beet. Sy moes hom oor die foon gewaarsku het dat hy in ’n leeukuil gaan instap. Maar met die dolk teen haar keel was sy te vreesbevange om iets verkeerd te sê.


    Sy het so koud en afsydig moontlik probeer klink. En aanvanklik het dit gewerk, want hy het agtergekom sy tree nie normaal op nie. Maar toe sy gedwing word om te sê dat als reg is, het hy ontspan.


    En al is hy ’n groot, gespierde man, gaan hy nie ’n kans staan teen die kaalkopmonster nie, veral as dié hom onverhoeds oorrompel. Sy het gehoor hoe hulle alles vir vanaand beplan, nadat hulle by haar seker gemaak het dat Carl met sy eie voordeursleutel sal inkom. 


    Hulle gaan die leeslamp en die TV aanlos en haar in ’n stoel vasbind met haar rug na die deur. Carl se aandag sal op haar gevestig wees wanneer hy instap, boonop met ’n tas in sy hand wat sy beweeglikheid beperk. Die kaalkop sal hom van agter af oorrompel, terwyl die ouer man agter die rusbank sal opspring en dreig om haar met die dolk te deurboor as Carl teenstand bied. Dit sal die kaalkop die geleentheid gee om hom vas te bind.


    Sy sluk en haar oë skiet vol trane.


    Dan sal hulle haar klere uittrek en haar op die rusbank “uitlê” om voor Carl “geopereer” te word.

    Dis negeuur in die aand, maar Imani het vandag nog nie nat of droog oor sy lippe gehad nie. Hy is so gespanne soos hy selde in sy lewe was, ondanks Cardin se versekering dat alles seepglad sal verloop.


    “Ek het ’n afgesonderde vergaderplek gekry en die pistool en knaldemper onder ’n wasbak in die badkamer vasgeplak. En soos jy gesê het, het ek die eienaar kontant gaan betaal en ’n vals naam en organisasie opgegee. Die plek is tot Woensdag gehuur en die sleutel is veilig in my sak. So hou op worry, als sal goed afloop. En ná die tyd sal geen spore na ons lei nie.”


    Imani moet toegee hy het sy vriend onderskat. Cardin het elke stap van hulle plan deeglik uitgevoer. Die vooruitsig op ’n toekoms gevul met miljoene dollars het hom dinge laat aanpak wat hy in die verlede nie eens sou oorweeg het nie.


    Wat nou moet gebeur, gaan alles van Imani afhang.


    Sy teenstanders is manne wat jy nie sonder handskoene kan aanpak nie, boonop in ’n vreemde omgewing.


    Gelukkig het hy die verrassingselement aan sy kant. ’n Lokval is die laaste ding wat Richter en die baas van hom gaan verwag. Veral aangesien hy hom deur die jare bewys het as ’n lojale en hardwerkende lid van die bestuurspan.


    Maar dis juis die dinge wat Richter hom destyds geleer het wat nou by Imani begin spook.


    “Moet nooit iemand vertrou nie,” het Richter gesê, “al ken jy hom hóé lank. Onthou, die dolk in jou rug kom gewoonlik van ’n vertroueling. En dit gebeur omdat jy jou rug na hom gekeer het, want jy het nie ’n aanval van agter verwag nie. Hou sy gesig en sy manier van praat dop vir tekens van verraad. As hy afwyk van sy tipiese manier van praat, gaan hy weifelend en onsamehangend klink. As hy oogkontak vermy, sy oë te veel knip en ongemaklik voorkom, kan jy seker wees daar broei onheil. As hy angstig en gespanne is, sal daar ’n geringe bewing van die wenkbroue wees. Kyk ook na die lippe, of die buiterande vernou of saamtrek, wat ’n teken van leuenagtigheid is. Let op abnormale spierbewegings in die gesig …”


    En so het Richter voortgegaan om hom die lyftaalgeheime van ’n potensiële vyand te leer.


    Al hierdie “seine” sal Imani moet vermy vandat hy in Kaapstad aanland. Want hy gaan leuens verkoop, sy motief is verraad, en hy gáán angstig en gespanne wees.


    En soos hy Richter ken, sal dié niks aan die toeval oorlaat nie. As hy merk Imani tree vreemd op, sal hy hom en Cardin met valkoë dophou, ongemaklike vrae stel om hulle reaksies te monitor … Hy kan selfs as voorsorgmaatreël die lokaal op die laaste nippertjie laat kanselleer en ’n ander vergaderplek kry.


    Imani sal sy waaksaamheid nie ’n oomblik kan verslap nie. En hy sal Cardin vooraf bedag moet maak op sy lyftaal. Hulle kan nie bekostig om één fout te begaan nie.


    Hy haal diep asem, visualiseer die oomblik wanneer hy met die pistool by die vergaderlokaal instap. Hy sal blitsvinnig moet skiet en sorg dat hy Richter dadelik ’n doodskoot gee. Anders kan dinge lelik boemerang. Hy het al gesien hoe vinnig Richter sy skietding uit sy holster kan pluk. 


    Daarom het hy juis ’n Star-pistool met ’n knaldemper in die hande gekry sodat hy solank aan die wapen gewoond kan raak. Hy is van plan om die hele naweek op die skietbaan te oefen, want met die aanval sal hy nie tyd hê om behoorlik te korrel nie. En hy gaan nie ’n tweede kans kry om na Richter te mik nie.


    Sonder deeglike voorbereiding gaan hy sleg tweede kom. En dit is nie ’n opsie nie.

    Carl se gedagtes bly broeiend op pad van die lughawe na die woonstel. Iets móét verkeerd wees. Sy gesprek gister met Sarah het hom daarvan oortuig.


    Daar was geen teken van die sprankel in haar stem waaraan hy die afgelope tyd gewoond geraak het nie. Sy het onbelangstellend en afsydig geklink, hom nie eens uitgevra oor sy besoek aan Butler nie. Dis in skrille kontras met haar gedrag net voor sy vertrek. 


    “As als goed afgeloop het, stuur minstens ’n whatsapp,” het sy gesê toe sy hom groet. “Anders sal ek doodgaan van nuuskierigheid!” 


    Haar vreemde gedrag kan net een van twee dinge beteken. 


    Eerstens is dit seker nie onmoontlik dat haar gevoelens vir hom verander het nie. Sy afwesigheid het haar dalk perspektief gegee, haar laat besef hulle het net te vinnig ernstig geraak. Dalk het Dewald haar gekontak en het sy tot ander insigte gekom – dat die professor eintlik die regte man vir haar is. 


    Al sal dit vir hom ’n teleurstelling wees omdat hy regtig vir haar omgee, hoop hy hierdie gevolgtrekking is in die kol. 


    Want die tweede moontlikheid wil hy nie regtig oorweeg nie: dat die moordenaars uitgevind het waar hy bly. Dat hulle ín die woonstel was tydens sy gesprek met Sarah. Dat hulle haar intussen vermoor het en hom nou inwag. Dat hulle Butler klaar in Amsterdam vasgetrap het. Dalk al planne beraam om O’Reilly en Calvyn uit te haal.


    Gisteraand in Amsterdam wou hy Sarah ’n paar keer weer bel om sy onsekerheid te besweer, maar hierdie laaste moontlikheid het hom heeltyd gekeer. Hy was bang hy stel haar lewe in gevaar. Of erger nog: dat sy nie antwoord nie, omdat die moordenaars haar reeds stilgemaak het. Boonop kon ’n tweede oproep die moordenaars waarsku dat hy vermoed daar is fout.


    Hy skud sy kop vies toe hy by die parkade inry. Hy is besig om spoke op te jaag. As hulle geweet het waar hy bly, sou hulle mos lankal op hom toegeslaan het. 


    Hy is onnodig paranoïes, stel hy homself gerus toe hy uit die motor klim en sy tas uit die kattebak haal. Hy kyk op sy horlosie toe hy in die hysbak klim. Twintig voor tien. Hy het vinnig deur die verkeer gevorder, want hy het geskat hy sal eers tienuur hier wees.


    Hy stap stadig en geluidloos tot voor die woonstel, sit sy tas neer en haal die sleutel uit sy baadjiesak. Hy kan ’n ligskynsel onder die deur sien. Hy druk sy oor teen die hout, verbeel hom hy hoor die TV.


    Net toe hy die sleutel in die slot wil druk, hoor hy iemand se fluisterstem. Dis beslis nie Sarah nie! Dis ’n man en hy staan bitter naby aan die deur.


    Carl se hart klop onstuimig in sy bors. Fok, die tweede moontlikheid het nou ’n nare werklikheid geword.


    Hy kyk verwilderd rond. Tussen sy woonstel en die buurwoonstel is daar ’n opening na die straat toe. Sy woonstel se balkon is ongeveer twee meter van die gangreling af. As hy oor die reling klim, kan hy met die rioolpyp langs sy balkon bereik.


    Hy oorweeg die moontlikheid. Hy weet daar is ’n skeur in die gordyn wat dit moontlik gaan maak om tot in die sitkamer te kyk. Andersins is dit baie dik gordyne, wat sal voorkom dat hulle sy skaduwee sien. 


    Maar gaan hy geluidloos op die balkon kan kom?


    Moet hy nie eerder vir O’Reilly bel en hom van sy vermoedens vertel nie? Maar wat gaan dié kan doen?


    Hy oorweeg sy opsies, besluit dan op eersgenoemde. 


    Hy trek sy skoene, sokkies en baadjie uit en klim oor die reling. Hou aan die traliewerk vas terwyl hy sy regtervoet versigtig uitsteek na die dik afvoerpyp. Hy trap vas en sit sy linkervoet ook op die pyp. Met sy arms na weerskante uitgestrek konsentreer hy om sy balans te behou. Gelukkig ly hy nie aan hoogtevrees nie, want loop iets nou skeef, val hy vyf verdiepings ver.


    Dis nog effe meer as ’n meter na die balkonreling. Hy steek sy hand uit, maar kan dit nie bykom nie. Sal moet spring en vasgryp. Hy haal ’n paar keer diep asem, teiken met sy oë die deel waaraan hy wil vasgryp, en spring.


    Sy hande omklem die reling sekuur. Verlig dat hy dit geluidloos kon doen, trek hy homself op en klim versigtig oor.


    Op die balkon loop hy katvoet na die oorkantste hoek waar die skeur in die gordyn is. Hy hurk en loer in.


    Hy kan Sarah se profiel sien waar sy voor die TV sit.


    Dan verstyf hy. Haar mond is met kleefband toegeplak. Sy donnerse vermoede was reg!


    Uit die hoek van sy oog sien hy ’n groteske skaduwee teen die muur beweeg. Dit moet die man by die deur wees. Sou hy alleen daar wees? Dalk Charles Bronson, net aan die grootte van die skaduwee geskat? Maar vir wie sou hy gefluister het?


    Carl wil homself tot kalmte.


    Hy oordink die situasie. Die balkon se skuifdeur is gesluit. Hy het dit persoonlik gedoen en die sleutel in sy bedkassie onder ’n paar tydskrifte weggesteek, want hy wou seker maak dat niemand op die balkon uitgaan nie. 


    Die spaarsleutel van die skuifdeur is saam met die ander spaarsleutels in die paneelkissie in sy kar. Moet hy dit gaan haal? 


    Nee. Sonder ’n wapen staan hy in elk geval nie ’n kans nie, veral as daar meer as een man is.


    Sy brein werk in hoogste versnelling. Hy loer weer deur die skeur, sien Sarah se rooi selfoon op die kassie voor die TV lê. 


    Hy dink ’n oomblik, haal sy selfoon uit sy broeksak. Hy sit dit eers op silent en tik dan ’n whatsapp: Moes weens tegniese probleme in Jhb land. Sal eers 02:00 in die Kaap wees. Carl.


    Hy stuur dit en hurk weer om in te kyk.


    ’n Yskoue sweet slaan oor hom uit toe ’n man agter die rusbank opstaan en oorleun om die selfoon op te tel.


    Guido Müeller, met ’n dolk in sy hand!


    Oomblikke later verskyn ’n kaalkopreus in Carl se gesigsveld. Hy herken hom dadelik as een van Müeller se handlangers. Kan nie sy naam onthou nie, maar hy sal daardie knoetsgesig nooit vergeet nie.


    Die fokken Ridders van ThuKlan!


    Hy sien Müeller tik iets op die foon.


    Sekondes later flikker sy foon. Hy maak die boodskap oop. 


    Ek wag op vir jou. Sarah.


    Carl maak hom blitsvinnig uit die voete. Terug in die gang tel hy sy skoene, baadjie en tas op en sluip na die hysbak.


    In die parkade slinger hy sy tas in die kar.


    Nou moet hy helder dink! Hy het wel tyd gesteel, maar elke minuut gaan tel.


    Hy peins ’n rukkie voordat hy O’Reilly bel.


    Die ouer man antwoord dadelik. “Is jy al terug?” 


    “Ja, en alles het goed afgeloop. Maar ek kan jou nie nou daaroor inlig nie, ons het ’n moerse krisis op hande.”


    Carl verduidelik kortliks wat aangaan. “Ons sal die polisie móét betrek.”


    “Fok die polisie!” sê O’Reilly dadelik. “Ek het ’n pistool hier by die huis. Ek kom nou soontoe.”


    “Nee, Wim! Onder geen omstandighede kom jy hierheen nie. Wat gaan jy met jou pistool uitrig? Hulle doodskiet? Jy weet Mercurius het geen regsbevoegdheid om selfs net iemand in hegtenis te neem nie.”


    “Nou wat dan?”


    “Ek wil nie by die eerste die beste polisiestasie inwals met hierdie storie nie. As hulle my enigsins ernstig gaan opneem, stuur hulle dalk twee onervare konstabeltjies om ondersoek in te stel. Dit kan rampspoedige gevolge hê, en Sarah se lewe is op die spel. Daarom het ek gedink jy kan Mercurius se polisiekontak bel en hom om hulp vra.”


    “Nie ’n opsie nie,” sê O’Reilly beslis. “Behalwe dat hy ’n kantoorman is wat nog selde in sy lewe ’n skietding hanteer het, is hy die lááste persoon om te nader.”


    “Maar dit het tog niks te doen met die saak wat ons ondersoek nie! Daar kan geen verband getrek word nie.”


    “Maak nie saak nie. Met hom op ons payroll kan ons nie kanse waag nie, die risiko is te groot. Hy sal moet hulp kry en verduidelik by wie hy die wenk gekry het. Hy sal my naam en Mercurius moet noem. As die konneksie tussen ons moet uitkom en die polisie begin krap, verloor hy sy job en sit ons sonder ’n waardevolle kontak.”


    Carl vee moeg oor sy gesig. “Shit, oukei. Ek sal ’n plan maak. Sal jou laat weet, maar moet in hemelsnaam nie hierheen kom nie.”


    Hy lui af sonder om te groet. 


    Wat de fok gaan hy doen? Wie ken hy nog in die polisie?


    Die gedagte tref hom uit die bloute. 


    Hy google die van op sy selfoon. Gelukkig is dit ’n seldsame van en is daar nie ’n oorvloed van hulle nie.


    Met die eerste twee oproepe kom hy by die verkeerde mense uit, maar met die derde probeerslag is hy gelukkig.


    “Kassie,” sê hy, “dis iemand uit jou verre verlede wat praat … Carl Bester.”

    Guido loop heen en weer in die sitkamer.


    ’n Onstuimigheid broei in sy binneste. Is dit die Führer se manier om sy deursettingsvermoë te toets? Ná sy transendentale ontmoeting met sy opperbevelvoerder in Bester se bed, wéét hy dat hoë verwagtinge van hom gekoester word.


    Die opdrag weergalm voortdurend in sy kop: “Gaan voort, my seun. Jou werk op aarde het nou eers begin!” Dit het vele betekenisse, het Guido besef.


    Nie alleen moet hy die onmiddellike vyand vernietig nie, maar die opdrag slaan ook op sy taak daarná: om die vlam van revolusie suksesvol aan te steek en hoog te laat brand. Dis ’n opdrag wat swaar op sy skouers rus.


    Maar nou word hy ernstig beproef. Met die vril wat deur sy liggaam tintel, was hy slaggereed om die eerste deel van sy opdrag uit te voer.


    Nou moet hy nog drie uur wag, wat ’n negatiewe impak op hom en Erik gaan hê. Die vril verdra nie sulke onvoorsiene gebeure nie. Dit verlaat jou gou en dan kos dit enorme wilskrag om dit weer gemonster te kry.


    Hy kan sien Erik se waaksaamheid het ook verslap. Hy sit met sy rug teen die muur, die teleurstelling op sy gesig duidelik. Die bewerigheid het sy liggaam verlaat, wat nie ’n goeie teken is nie. Adrenalien en geesdrif vir ’n taak is die vril se suurstof.


    Guido kyk na die vrou. Dié se oë is steeds wyd gesper, die vrees daarin ooglopend. Dan tref dit hom – daardie iets wat hom vanmiddag momenteel gehinder het, maar waaraan hy nie genoeg aandag gegee het nie. Want die opdrag van die Führer was allesoorheersend in sy gemoed.


    Bester en die vrou ís in ’n verhouding, dring dit opnuut tot hom deur. Hy het dit aanvanklik betwyfel omdat sy in die ander slaapkamer was toe hulle haar oorrompel het. Dit het hom laat dink dat hulle moontlik kollegas is wat om praktiese redes ’n woonstel deel.


    Maar vroeër vandag het hy ’n ontdekking gemaak wat die teendeel bewys. Toe hy gaan slaap het, het hy drie donker hare van die vrou in Bester se bed ontdek.


    Dadelik het hy geweet hulle slaap saam as Bester hier is. Dit beteken daar is ’n spesiale band tussen hulle … en dit veronderstel spontaneïteit wanneer hulle met mekaar praat.


    Daarom dat die gesprek wat die vrou gister met Bester gevoer het onderliggend aan hom begin knaag het. Sy was die hele tyd koel en afsydig, selfs toe sy Bester verseker het als is reg.


    Sou dit Bester nie agterdogtig gemaak het nie? En waarom het hy haar nie vanaand gebel nie? Is dit natuurlik om nét ’n whatsapp aan iemand te stuur as julle ’n spesiale band het?


    Nee, jy sou jou vriendin gebel het, haar vertel het van jou buitelandse besoek, gevra het hoe dit met haar gaan …


    Guido se kop duisel. Het hy Bester wéér onderskat?


    “Gee my jou foon, Erik!”


    Die dringendheid in sy stem laat sy Staffelführer blitsvinnig reageer. Hy spring op, grawe die foon uit sy sak en hou dit na Guido uit.


    Met bewende vingers soek Guido die lughawe se nommer op die internet en bel. 


    ’n Stem antwoord.


    “Sit my asseblief deur na iemand wat inligting oor buitelandse vlugte kan gee,” sê hy.


    Hy wag nie lank nie.


    “Ek wil navraag doen oor die Amsterdam-vlug wat halftien in Kaapstad sou land. Ek verstaan daar is ’n vertraging in Johannesburg?”


    Die antwoord laat Guido se bloed koud word. “Dankie,” mompel hy voor hy aflui.


    Hy draai na Erik. “Ons moet dadelik gereed maak vir ’n aanval. Bester het gelieg, sy vliegtuig het lankal geland.”


    Erik se gesig verhelder. “Dan beteken dit hy’s op pad!”


    “Heel moontlik met hulp aan sy sy,” waarsku Guido. “Hulle is dalk al naby, selfs hier ín die woonstelblok.”


    Dit stuit Erik se geesdrif nie. “Dan sien ons hulle almal reg, my Führer!” 


    Guido oorhandig die Arendkop aan Erik. “Jy gaan dit nodig hê. Waak solank by die deur.”


    Hy kyk om hom rond, sy brein wat verskeie opsies oorweeg. Buk dan af, maak die tou om die vrou se enkels los en pluk haar orent. Hy stoot haar voor hom uit, maak die dubbeldeur van die ingeboude gangkas oop.


    “Lê daar,” beveel hy. 


    Sy gehoorsaam. 


    Hy bind haar enkels weer vas en draai die tou om die klerereling sodat sy nie met haar voete teen die deur kan skop nie.


    Terug in die sitkamer skakel hy die TV af. Hy stap na die skuifdeur en gaan staan op die verste punt agter die gordyn met sy rug teen die muur. Dis die naaste wat hy aan die voordeur kan kom sonder om gesien te word.


    “Sit die ligte af, Erik,” beveel hy.


    Sy Staffelführer sal tot die dood toe baklei, weet hy. Gewapen met die Arendkop sal dit verskeie mans verg om hom te oorrompel.


    Guido raai dat Bester die polisie sal inroep, heel moontlik ’n spesiale taakmag met skerpskutters. Hulle sal eerste na die vrou soek, maar met haar in die gangkas gaan dit ’n tydjie vat om haar te kry. As Erik die spul lank genoeg besig hou, kan dit hom kans gee om deur die voordeur te ontsnap.


    Vang hulle hom wel, sal hy sy laaste troefkaart speel en sê die vrou word op ’n ander plek aangehou. En as Guido nie binne ’n sekere tyd daar opdaag nie, sal sy volgelinge haar doodmaak.

    Carl kyk op sy horlosie terwyl hy in sy kar oorkant die Middestad-polisiestasie op Kassie Kasselman wag. Dis al ’n halfuur sedert hy hom gebel het.


    Hy kon hoor Kasselman is uit die veld geslaan toe hy besef wie Carl is. Maar toe hy sê Kasselman is die enigste polisieman wat hy nog ken en wat hy vertrou om te help, was hy dadelik bereid om te luister. 


    Carl het sy storie so bondig moontlik gehou, ook suinig met die volle waarheid omgegaan. Net gesê dat hy nie meer deur Interpol gesoek word nie en dat hy vir ’n menseregteorganisasie met baie invloed werk, wat dit vir hom moontlik gemaak het om terug te keer na Suid-Afrika. Toe hy die gyselaarsituasie met Müeller-hulle in sy woonstel skets, het Kasselman gelukkig onthou van die ThuKlan-saak, wat tyd gespaar het.


    Carl was verheug om te hoor dat Kasselman steeds in die polisiediens is, nou by ’n elitegroep genaamd die Spesiale Spookeenheid.


    “Ons eenheid bestaan net uit ’n bevelvoerder en drie speurspanne, wat beteken ons het nie ons eie uniforms nie,” het Kasselman verduidelik. “Maar ons het ’n samewerkingsooreenkoms met die Middestad-polisie om van hulle lede in te span as ons mense benodig.” 


    Carl was geskok om te hoor dat Kasselman tans met siekverlof is, maar die speurder het hom verseker dis nie ’n probleem nie. 


    “Die hartaanval was al drie maande terug, so ek is darem nou oukei. Ek sal net my bevelvoerder moet bel om haar in te lig oor jou saak, maar ek is seker sy sal my die groen lig gee. Sy kan nie wag dat ek weer begin werk nie.”


    Dalk is hy nie die regte man nie, het Carl gedink. “Sal dit nie beter wees as jy jou kollegas by die Spookeenheid kontak om my te help nie?” het hy hoopvol gevra.


    “Jong, die enigste ander ou wat so ’n job ordentlik sou kon handle, is my kollega Rooi Els, maar hy’s nou uitstedig op ’n saak. Dis in elk geval tyd dat ek kyk of my lyf weer reg is vir ’n bietjie aksie.”


    Wat nie vir Carl bemoedigend was nie. Hierdie is beslis nie die regte tyd daarvoor nie. Kasselman besef duidelik nie watse gevaar op hulle wag nie. 


    Maar hy het dit nie gesê nie, want hy het besef Kasselman is sy enigste opsie. En hy was bitter dankbaar oor die man se bereidwilligheid om dadelik te kom help. Ten minste is hy ’n ervare speurder wat sekerlik al soortgelyke situasies hanteer het.


    Carl skreef sy oë toe ’n stokou Toyota Corolla onder in die pad aangesputter kom – dieselfde vaalblou kleur as die skedonk waarmee Kasselman destyds op sy plaas aangekom het. Hy skud sy kop. Dit moet toeval wees. Kasselman kan onmoontlik nog met dieselfde kar ry.


    Maar die Corolla hou voor die polisiestasie stil. 


    En toe die bestuurder uitklim, is die gevoel van déjà-vu vir Carl amper oorweldigend. Die effens gekromde figuur wat oor die straat aangestap kom, lyk soos ’n toneel uit daardie nagmerrie-oggend van meer as tien jaar gelede. Onteenseglik Kasselman, kompleet met rooi windjekker, hoogwaterbroek en wit sokkies.


    Carl klim ook uit en stap hom op die sypaadjie tegemoet. Hulle skud blad.


    “Jy lyk nog presies dieselfde,” sê Kasselman verbaas. “Seker nie in jou gene om ouer te word nie?”


    Carl lag verleë.


    Hy kan nie dieselfde van Kasselman sê nie. Die lyne op die speurder se gesig laat hom veel ouer lyk as toe hulle laas ontmoet het. Onder die windjekker span die pers hemp styf oor sy lyf en ’n ontbrekende knoop stel ’n harige wit maag ten toon.


    Kasselman vee vinnig oor sy blinkgeroomde hare wat styf teen sy kop vasgeplak is. “Kom ons gaan in en bespreek hoe ons die ding gaan hanteer.”


    Die uniform by die toonbank glimlag toe hy opkyk. “Goed om te sien jy’s weer fighting fit, kaptein!”


    “Sal dit nou nie eintlik sê nie,” mompel Kasselman. 


    Carl moet opnuut stry teen die onrus wat in hom opstu. Hierdie man gaan fisiek nie opgewasse wees vir die taak nie.


    Die uniform beduie na ’n deur. “Jou span wag daar vir julle, kaptein.”


    Carl se moed sak in sy skoene toe hy by die kantoortjie instap. Twee fokken bloedjong konstabels staan op uit hulle stoele.


    Hulle stel hulleself voor. Kuwani lyk skaars twintig en is skraal en kort. January is plomp en ooglopend senuagtig. Albei het koeëlvaste baadjies aan. Nog ’n baadjie lê op die tafel.


    “Ek het vir vier manne gevra,” sê Kasselman.


    “Ons is al wat nou available is, kaptein,” sê January. “Die ander manne sal eers oor twee, maybe drie ure weer inklok.” 


    Kasselman frons. “Kan ons hulle nie kontak om hierheen te kom nie?”


    “Nee, hulle is besig met drug raids by ’n paar huise. Hulle gaan nie als net so los nie.”


    Kasselman vra vir Carl om die situasie aan die twee te verduidelik. Hy doen dit in die fynste besonderhede, beklemtoon veral dat Sarah in doodsgevaar is.


    “Onthou, Müeller en sy handlanger is ongeleide missiele,” sluit hy af. “Hulle sal nie skroom om te moor nie. Hulle sal hulle ook nie deur die polisie se blote teenwoordigheid laat afskrik nie.”


    Terwyl hy gepraat het, het Kasselman ’n paar aantekeninge in ’n notaboekie gemaak. 


    “’n Paar dinge tel in ons guns,” sê Kasselman. “Ons drie is gewapen. Moontlik is die handlanger ook, maar Müeller het net ’n dolk. Die lig is aan en ons het ’n voordeursleutel.”


    Hy kyk op sy horlosie. “En hulle verwag Carl eers oor twee uur. Ook dat hy met ’n tas ingestap gaan kom …” 


    Hy tik-tik met die pen op sy notaboek. “Dis jammer ons het nie ’n sleutel vir die balkondeur nie, anders kon ons hulle aandag verdeel het deur gelyktydig van twee kante af in te bars.”


    “Ek het ’n spaarsleutel in my kar,” sê Carl.


    Kasselman glimlag. “Dit help!”


    Hy kom orent. “Reg, manne, laat ons gaan. Ons sal die omgewing eers goed moet deurkyk voor ons op ’n finale plan van aksie besluit. Hoeveel voertuie het ons?”


    “Net een vangwa, kaptein,” sê January.


    “Geen poelkarre nie?”


    “Albei is in vir ’n service.”


    “Fokkit,” sug Kasselman.


    “Ons twee kan met my kar ry,” sê Carl. “Julle moet net naby genoeg aan my ry sodat albei voertuie gelyktydig by die veiligheidshek kan inkom.”


    Kasselman frons. “Jy kan nie deel van die operasie uitmaak nie, Carl. Onthou, jy’s nou ’n burgerlike. Ons kan nie …”


    “Oor my dooie liggaam!” sê Carl. “Ek gaan beslis nie in die kar sit en wag vir julle om Müeller alleen aan te durf nie. En … Sarah en ek is in ’n … verhouding. Haar veiligheid is vir my van die opperste belang.”


    “Nog ’n goeie rede waarom jy nie deel van die operasie kan wees nie,” maak Kasselman beswaar. “Jy weet dit tog uit jou polisiedae. Niemand word toegelaat om ’n saak te hanteer as daar persoonlike belange by betrokke is nie.”


    “Ek weet, maar in hierdie geval is julle onderbeman. Ek doen dit op my eie risiko. Asseblief, Kassie!”


    Kasselman meet hom met die oë, knik dan onwillig. “Right, kom ons waai. January, kry vir Carl ook ’n koeëlvaste baadjie.”

    Die doodse donkerte in die gangkas en die onheilspellende stilte in die woonstel maak Sarah net meer gespanne. Haar lyf lê krom getrek in die fetusposisie en sy haal nóg moeiliker asem as in die sitkamer.


    Die wete dat Carl iets in die mou voer, is al hoop waaraan sy nou vasklou. Hy moes tóg uit hul gesprek afgelei het iets is verkeerd.


    Maar of hy die volle omvang van die situasie besef, is te betwyfel. En sal hy regtig die polisie betrek, soos die ouer man dink? Met Mercurius wat heeltyd onder die polisie se radar probeer bly, kan sy haar nie voorstel dat hy daardie opsie gaan kies nie.


    Sou hy O’Reilly en Calvyn se hulp ingeroep het?


    ’n Siddering golf deur haar liggaam. Hulle gaan nie opgewasse wees teen die kaalkop nie. Die feit dat hy gereed staan by die deur met daardie afgryslike dolk in sy hand, laat die paniek van voor af in haar kop klop.


    Selfs ’n groot man soos Carl vertoon klein teen hom.


    En soos sy Carl ken, gaan hy die leiding neem en eerste by die deur inkom. Skakel die kaalkop hom uit, gaan O’Reilly en Calvyn uitgelewer wees.


    Met al haar krag probeer sy weer haar gewrigte loswikkel. Die wrywing van die nylontou teen haar rou geskaafde vel is pynlik, maar dit verhoed haar nie om harder te probeer nie. Sweet loop teen haar voorkop af en laat haar oë brand. Ná ’n gespook wat vir haar soos ure voel, besef sy dis ’n verlore stryd.


    Dan probeer sy haar liggaam verskuif om te bepaal of haar voete die kasdeur sal kan raakskop. Dis die enigste manier waarop sy Carl-hulle kan waarsku wanneer hulle inkom. Maar ook dit is onmoontlik. Sy is só vasgemaak dat sy nie die deur kan bykom nie.


    Het sy maar O’Reilly se aanbod aanvaar om by hom oor te bly terwyl Carl in Amsterdam was, het sy nie nou haar eie lewe én Carl s’n in gevaar gestel nie.


    Maar dis nou te laat om haarself daaroor te blameer.


    Sy wikkel weer aan die tou om haar gewrigte, maar die pyn raak onhoudbaar. 


    ’n Verlammende moedeloosheid sak oor haar toe.


    Vir die soveelste keer die afgelope paar dae laat die wanhoop trane in haar oë opwel.

  


  
    78


    Vrydag 20 Julie 2018 – Kaapstad


    Richter kry nie sy gedagtes weg van Imani nie.


    Hy sit die TV af, sluk die laaste bietjie brandewyn in sy glas en staan op. Hy stap na die venster en tuur die donkerte in. ’n Ligte motreën het uitgesak.


    Imani voel soos ’n seun vir Richter – een wat hy nooit gehad het nie. En hy vermoed die baas voel dieselfde oor die jong man.


    Hoeveel goeie tye het hulle nie saam in die Afrika-bos beleef nie? Saam gesels, gelag en bier gedrink. Hoeveel ure, nee, dae het Richter nie daaraan bestee om hom op te lei as sluipmoordenaar nie? Om sy spesialiskennis met so ’n ywerige leerling te deel, was een van die bevredigendste take van sy lewe.


    Hy het Imani op soveel reise vergesel om oor hom te waak, om te verhoed dat hy opgevreet word deur slinkse mynbase. Hom bemagtig en gehelp om sy stempel by die myne af te druk, om die hoofbestuurder te word van die magtigste coltan-produsent in die ganse DRK.


    Sonder Richter aan sy sy sou Imani niks gewees het nie.


    En dink aan die miljoene dollar wat Imani in die laaste dekade verdien het. Toe die baas Richter destyds gevra het of hulle Imani as vennoot in die moedermaatskappy kan betrek, het hy dadelik ingestem. In die praktyk het dit beteken dat hy minder sou verdien, maar hy het nie omgegee nie. Dit was in die beste belang van hulle onderneming. Én hy het van Imani gehou en hom volkome vertrou. Ook geglo hy verdien elke dollar met sy harde werk.


    Richter staar verslae voor hom uit. En nou wil die bliksem die hand byt wat hom gevoed het. ’n Dolk van verraad in sy vennote inslaan om alles vir homself in te palm.


    Hoe gulsig kan een mens wees?


    Vir die eerste keer maak die situasie rondom Cardin volkome sin. Soos die baas, was Richter verstom dat ’n gewone prokureur in die DRK soveel weet van die wetgewing oor konflikmyne. Nóú weet Richter dat Imani al lank aan sy oorname beplan het deur een van sy grootste vertrouelinge te kry om hom in die moedermaatskappy in te grawe. En om ná die oorname die baas se plek by die Agency in te neem.


    Die legkaartstukke van Imani se meesterplan pas nou mooi inmekaar.


    Hy het dit geduldig en presies beplan sonder dat Richter of die baas ooit snuf in die neus gekry het. Die enigste keer wat Richter gewonder het of Imani se aspirasies nie eendag sy oordeel in ’n verkeerde rigting kan stuur nie, was toe hy hom in sy marmerpaleis besoek het. Die weelde en omvang van die plek het Richter verstom. Hy moes toe al vermoed het dat Imani groter ambisies het. Want mense wat hul rykdom só ten toon stel, is gewoonlik gierig om nóg in te palm.


    Richter draai om, raap sy leë glas op om ’n laaste dop vir die aand te skink.


    Die groot vraag waarmee hy worstel, is of hy die baas oor die situasie moet inlig voor hulle Woensdag vergader. 


    Dit spreek vanself dat die baas dit van hom sal verwag. Maar hy is bang die baas oorreageer. Of erger nog, dat hy Richter se storie sal bevraagteken. Wat nie onmoontlik is nie, gegewe Imani én Cardin se vlekkelose rekords.


    Richter skud sy kop. Hy gaan dit nie waag nie.


    Die baas gaan alleenlik glo dat Imani ’n Judas is wanneer hy met die langlooppistool by die vergaderlokaal instap en dit op hulle rig.


    Soos Richter Imani geleer het, sal hy die grootste gevaar eerste elimineer. Hy sal na Richter skiet. En wanneer Imani oor die skok kom dat daar net onskadelike blanks in die pistool is, sal dit te laat wees om te probeer vlug.


    Richter sal hom en Cardin reeds in die visier hê. Hy sal hulle eers net in die bene skiet, sodat die baas hulle persoonlik kan doodwurg.


    Want op grond van een vorige ervaring, toe die baas op soortgelyke wyse deur iemand verraai is, weet Richter dís waarop hy sal aandring.

    Carl hou die onindrukwekkende driemanskap dop terwyl hulle gangaf na die woonstel sluip. Onrus laat sy maag in ’n vuis saamtrek. Hy vrees hulle gaan nie opgewasse wees om hierdie ding te doen sonder om Sarah se lewe in gevaar te stel nie.


    Kasselman het gesê Carl moet eers by die hyser wag sodat hy en die uniforms hulle kan vergewis van die omgewing voordat hulle planne maak. Nou leun die speurder oor die gangreling om die balkon te beskou. Die uniforms staan soos stokmannetjies langs hom. 


    Carl kon reeds op hulle gesigte merk hulle is skytbang toe hulle in die parkade uit die vangwa klim. Hy kon ook agterkom Kasselman is bekommerd oor hulle gebrek aan ervaring, maar hy het niks gesê in die kar op pad hierheen nie. Net gesels oor sy helse stryd om sigarette vir goed te los.


    Die drie kom teruggesluip.


    Kasselman beduie hulle moet om die hoek by die trappe gaan staan. “Beter om daar te gesels,” fluister hy.


    Hulle maak kringetjie.


    Kasselman vat-vat aan sy hempsak, ’n gewoonte wat Carl al by die polisiestasie opgelet het. Natuurlik ’n refleksbeweging op soek na sy pakkie sigarette. Dis seker moeilik om af te leer ná soveel jaar se kettingrokery. “Amper veertig jaar lank gestook,” het hy Carl in die kar meegedeel.


    “Die eerste struikelblok is dat die ligte in die woonstel nou af is,” sê Kasselman. “Ek kon geen lig van die balkon af sien nie, en daar is ook nie ’n skynsel onder die voordeur nie.”


    “Shit,” mompel Carl. 


    Hy het vroeër uitgewerk dat Müeller Sarah spesifiek in daardie posisie voor die TV laat sit sodat Carl net haar agterkop sal sien as hy by die deur inkom. Hoekom nóú hulle plan verander?


    “Tussen ons het ons darem drie flitse,” sê Kasselman.


    Hy vat-vat weer aan sy hempsak. “January, ek wil hê jy moet op die balkon klim.”


    “Nee, fok, kaptein, ek’t moerse hoogtevrees! Ek sal ’n heart attack kry nog voor ek oppie balcony is!” 


    “Ek sal dit doen.” Carl beduie na die uniforms. “Ek is ’n kop langer as julle al twee. En glo my, jy het lengte nodig om geluidloos daar te kom.”


    Kasselman knik halfhartig. “Oukei, as jy daarvoor kans sien om sonder ’n wapen daai deel van die operasie te hanteer.”


    “Reg met my.” Carl weet die polisie mag onder geen omstandighede ’n burgerlike op ’n misdaadtoneel bewapen nie.


    “Right, hier’s ons plan van aksie,” sê Kasselman. “Ons drie staan by die deur, pistole in die hand. Ek gee my flits vir Carl, maar julle moet elkeen julle flits gereed hou. Sodra Carl die sleutel in die balkondeur se slot het, gee hy vir ons die teken. Dis belangrik dat ons die voordeur en die skuifdeur gelyktydig oopmaak.”


    Hy beduie na die uniforms. “Ek sluit die deur oop en ons storm in. Ons skree saam ‘Polisie!’ Carl sit sy flits aan en skree dieselfde. Hulle moet die idee kry ons is ’n oormag, met ’n paar manne op die balkon.”


    Kasselman aarsel. “Carl, ek wil nie hê jy moet ingaan nie. Sonder ’n wapen gaan jy jou lewe in gevaar stel.”


    Carl knik. Hy weet as hy Sarah sien, gaan hy homself nie kan terughou nie. Maar dit hoef Kasselman nie te weet nie.


    “En boys, moenie skroom om te skiet as julle lewe bedreig word nie,” sê Kasselman. “As die donners nie op my waarskuwing reageer en hulle dadelik oorgee nie, trek die fokken sneller.” 


    Ondanks die spanning kan Carl nie help om te glimlag nie. Kasselman se opdrag is in sterk kontras met die voorgeskrewe reëls van die polisiehandboek.


    “Maar as hulle die vrou as skild gebruik, skiet julle onder geen omstandighede nie,” gaan Kasselman voort. “Laat dit aan my oordeel oor wat ons dan moet doen.”


    Carl se hart mis ’n slag. Hy het nooit dááraan gedink nie, maar Kasselman is reg. Was hy in Müeller se skoene, sou hy dieselfde gedoen het.


    Kasselman tik hom gerusstellend op die skouer. “Ek twyfel of hulle gaan tyd hê om haar as skild te gebruik, want hulle verwag dat net jy daar gaan instap. Kom ons gaan.” 


    Hulle sluip geluidloos in die gang af. Genadiglik is al die ander woonstelle donker. Die inwoners slaap.


    Carl trek sy skoene en koeëlvaste baadjie uit. Hy fluister vir die fronsende Kasselman dat hy met die baadjie aan te lomp gaan wees om op die balkon te kom. Dan druk hy die flits diep in sy sak en klim oor die reling.


    Hy sal sy vat moet ken, besef hy. Die motreëntjie wat vroeër uitgesak het, het die afvoerpyp en balkonreling glad gemaak.


    Hy trap versigtig op die pyp, sy arms aan weerskante uitgestrek om hom te balanseer. Die dreuning van ’n vragmotor wat in die straat aankom, laat hom besluit om dadelik te spring. As hy ’n geluid maak, sal die dreuning dit uitdoof.


    Hy wag tot die vragmotor langs die woonstel is, duik dan met sy hande voor hom uit na die balkonreling. Hy gryp die reling vas, maar sy regterhand glip los. Sy knie kap hard teen die beton en hy moet met sy linkerhand klou vir al wat hy werd is om nie sy greep te verloor nie.


    Hy hang ’n rukkie aan een hand, spits sy ore. Alles is stil. Hopelik het niemand hom gehoor nie. 


    Met elke spier ingespan hys hy hom stadig aan die linkerhand op totdat hy die reling met sy regterhand kan bykom. Tevrede dat hy dit dié keer stewig vasgevat het, trek hy hom op om sy voete vastrapplek teen die tralies te gee.


    Uit die hoek van sy oog sien hy hoe die ander drie versteen na hom staan en kyk. Hulle moes gedink het hy gaan val.


    Hy klim oor die reling tot op die balkon. Haal die sleutel en flits uit sy sak en stap geluidloos na die skuifdeur. Hy kyk vlugtig deur die skeur in die gordyn, maar word niks wys nie. Dis pikdonker binne.


    Met ’n wild kloppende hart druk hy die sleutel versigtig in die slot. Dan loop hy terug na die reling om vir Kasselman die teken te gee dat hy gereed is.


    Hy stap vinnig na die skuifdeur. Soos hulle afgespreek het, tel hy tot vyf voordat hy die sleutel draai en die deur oopskuif.


    Op dieselfde oomblik bars ’n lawaai in die gang los. “Polisie! Hande in die lug!” dawer dit uit verskeie monde.


    “Polisie!” skreeu Carl ook en skyn met sy flits na waar Sarah gesit het. Geen teken van haar nie.


    ’n Bloedstollende kreet klink op deur die helse geraas.


    ’n Skoot klap.


    Carl leun vorentoe en skyn met sy flits in die rigting van die lawaai. Uit die hoek van sy oog sien hy ’n beweging. ’n Donker figuur hier by hom!


    Die man is op hom, sy uitgestrekte hande soos kloue.


    Carl steier agteruit op die balkon. Die flits skyn vlugtig op sy aanvaller se gesig.


    Guido Müeller!


    Hy laat val die flits om Müeller se aanval af te weer.


    Maar die man verras hom, want hy spring soos ’n besete dier vorentoe. Sy hande sluit soos staalklampe om Carl se nek.


    Hy probeer sy vingers onder Müeller se seningrige hande inkry. Die volgehoue krete uit die sitkamer beteken hy sal nie kan staatmaak op die ander se hulp nie.


    Müeller se gesig is teen syne gedruk, tande ontbloot, oë wild in die kasse. Hy kry sy gewrigte beet en draai met mening.


    Carl voel hoe die greep om sy keel verslap. Hy wil agteruit tree sodat hy Müeller met die knie in die knaters kan stamp. Maar sy kaal voete gly op die nat balkon.


    Hy val agteroor met Müeller bo-op hom, sy greep van voor af versmorend om Carl se keel. 


    Die man skree aanhoudend op Duits. Wit skuimbolle staan in sy mondhoeke.


    Carl gryp weer sy gewrigte vas terwyl die dowwe klop van ’n gebrek aan suurstof in sy slape hamer. Hy boor sy vingers in Müeller se vleis in tot die greep verslap. 


    Met elke greintjie krag tot sy beskikking lig hy sy bobene op en skiet die man van hom af weg. Müeller val met ’n slag teen die balkon se tralies.


    Carl is blitsig op, maar sy teenstander ook.


    Hy storm op die wankelende Müeller af. Bloed loop in ’n dun straaltjie oor die man se gesig.


    Nog ’n skoot klap dawerend in die sitkamer. Vir ’n vlietende oomblik trek dit Müeller se aandag af. Dit gee Carl die gaping om te slaan. Sy reguit regter tref sy aanvaller sekuur op die ken.


    Müeller val met ’n hik agteroor teen die balkonreling. Die slag ruk hom van sy voete af en hy kantel rugkant na benede.


    Carl spring vorentoe om hom te gryp, maar dis te laat.


    Müeller tref die dakkie van ’n veranda twee vloere ondertoe met ’n donderende slag, gly af, val met ’n dowwe plof op ’n sonsambreel op die grondverdieping en land in ’n blombedding.


    Sy roerlose figuur word verlig deur die talle ligte wat oral in die woonstelblok aangaan.


    “Is jy oukei?” hoor Carl Kasselman se stem agter hom.


    Hy draai om. Die speurder lyk nie goed nie. Sy klere is vol bloed en sy geoliede hare is deurmekaar.


    Carl wys na die reling. “Müeller het oorgeval.”


    “Fokkit, wat ’n kakspul,” prewel Kasselman. “Die Rambo hier binne is ook tickets. Twee koeëls gevat om hom onder te kry, maar nie voor hy Kuwani gesteek het nie.”


    “Kuwani oukei?”


    Kasselman skud sy kop. “Nie heeltemal nie. Twee keer in die skouer gesteek. Ons bel die ambulans nou.”


    “En jy?” vra Carl.


    “Hy’t my en January ook skrams bygekom. Net skrape. Was dit nie vir die koeëlvaste baadjies nie, sou ons sleg tweede gekom het. Hy’t soos ’n malle baklei.”


    Dan tref dit Carl. “Sarah! Waar’s Sarah?”


    “Ons sal haar moet soek. Sy’s nie in die sitkamer nie.”


    Paniek pak Carl beet. Müeller kon besluit het om haar te vermoor! 


    In die sitkamer lê Kuwani kreunend voor die rusbank. January kniel langs hom met bloed wat van sy vingerpunte af op die mat drup. Met die ander hand hou hy ’n selfoon teen sy oor.


    “Julle moet fokken gou maak!” skree hy. “My kollega verloor vinnig bloed!”


    Carl kyk om hom rond. Die reus lê op sy maag voor die deur. ’n Koeël het ’n deel van sy agterkop uitgeruk. Daar is ook ’n bloedplas langs sy sy.


    Carl roep na Sarah, maar kry nie antwoord nie.


    Hy storm by sy slaapkamer in en sit die lig aan. Die beddegoed is opgebondel. Een kasdeur staan halfpad oop. Hy kyk onder die bed. Niks. Haas hom na die oorkantste kas, pluk die deur oop. Niks.


    Sy oë skeer oor die vertrek. Geen ander plek waar hulle haar kon versteek nie.


    Die badkamer lewer ook niks op nie.


    Dan roep Kasselman uit die gang: “Ek het haar!”


    Toe Carl daar kom, is die speurder besig om die tou om haar enkels los te sny. Sy is wasbleek, haar gesig afgerem, hare vuil en gekoek. 


    Carl trek die kleefband oor haar mond versigtig los. Sy val in sy arms, haar liggaam wat onbeheers ruk.


    Hy lei haar na haar slaapkamer sodat sy nie die afgryslike toneel in die sitkamer moet sien nie. Rou snikke ontsnap uit haar keel.


    Hy druk haar styf teen hom vas. Hulle staan lank so sonder om ’n woord te sê.


    “Carl!” roep Kasselman dringend uit die gang. “Kon jy Müeller van die balkon af sien lê?”


    “Ja, in die blombedding voor die gebou.”


    “Shit, daar’s nou geen teken van hom nie!”

    Saterdag 21 Julie 2018 – Kaapstad


    Sarah wikkel haar toe in die donsduvet.


    Carl buk af en soen haar op die voorkop. “Jy het baie slaap om in te haal. Hier sal jy veilig wees. Ek gaan ’n rukkie uit om Kasselman met die verklarings te help. Ons is in die hotel se sitkamer, so bel dadelik as iets jou pla en ek is binne sekondes hier.”


    ’n Rilling trek deur haar lyf. Sy het nie eens gisternag in die hospitaal veilig gevoel nie. Nie ’n oog toegemaak nie. Net die gedagte daaraan dat die monster Müeller nog op vrye voet is, het haar helder wakker gehou.


    Toe sy vanoggend elfuur ontslaan is, het Carl haar ingewag. Van die hospitaal af het hy ompaaie na die hotel gery, wat haar van voor af onrustig gestem het. Selfs hý vermoed dat hulle nog dopgehou word.


    Sy aanvaar Carl se verskoning dat hy haar nie oor die ThuKlan-spul gewaarsku het nie omdat hy hulle nie ernstig genoeg opgeneem het nie. Daaroor gaan sy hom nie kruisig nie. Maar haar nagmerrie-ondervinding het haar skielik baie weerloos laat voel. En die ergste van alles: onseker oor haar verhouding met Carl.


    Het sy perspektief verloor deur halsoorkop op hom verlief te raak? Met toe oë in ’n verhouding beland met ’n man wat beslis nie haar soort is nie? Het sy goeie maniere, intellek, kennis van wêreldpolitiek en sy vermoë om haar lyflike drange te bevredig so ’n indruk op haar gemaak dat sy die flikkerende gevaarligte doelbewus geïgnoreer het?


    Calvyn se woorde het gisternag voortdurend in haar kop geëggo: “Jy sal vir jou wickets moet keer, Sarah! Soos ek uit sy ou polisierekords kan aflei, was vroue die een swak plek in sy mondering. Hy’t hulle glo op strepe omgedop.” 


    En dit het ander beelde in haar kop laat opkom. Die kaal vrou in Carl se woonstel in Manila van wie Len hulle vertel het. Ook die kaal vrou wat Len kort ná Carl se aankoms hier in sy woonstel gesien het.


    Wat haar wéér aan Calvyn se woorde laat dink het: “Daai perd laat nie op hom wag nie. Skaars in die Kaap en hy dop klaar een om.” 


    En toe dop hy Sarah net drie weke later om – al was sy maar te gewillig om omgedop te word.


    Sal sy so ’n man ooit kan vertrou?


    Sy twyfel.


    Maar as sy eerlik moet wees, is dié bekommernis nie die grootste faktor in die onsekerheid wat oornag in haar posgevat het nie.


    Dit het begin by die nuus dat Müeller ná sy val van vyf verdiepings nie dood is nie. Soos een of ander superwese het hy oorleef. En die moontlikheid bestaan dat hy steeds op die uitkyk kan wees vir Carl … en vir haar.


    Wat Carl nié vir haar gesê het nie, maar wat sy self uitgewerk het, was net so ontstellend. Selfs al is Müeller weens sy beserings nie in staat om met hulle af te reken nie, kan hy enige van sy neo-Nazi-gespuis opdrag gee om sy wraak uit te voer. Die selfoongesprekke met sy kamerade wat sy in die woonstel gehoor het, bevestig dat dit ’n bedreiging is wat nie uit die oog verloor kan word nie.


    Daarby is Len se moordenaars ook nog op vrye voet. En ondanks Butler se belofte dat hy hulle name vir Carl sal gee, bly dit heeltyd in haar agterkop spook dat hulle enige tyd kan toeslaan. Net die gedagte aan Len, wreed vasgespyker aan ’n deur, laat haar opnuut sidder.


    En hoeveel ander wraaksugtiges uit Carl se verlede skuil daar nie in die Kaap nie? Volgens Calvyn het hy in sy polisiedae die slegste van die slegtes laat toesluit: dwelmsmouse, reeksmoordenaars, verkragters …


    Sien sy regtig daarvoor kans om ’n woonplek te deel met ’n man wat voortdurend die teiken van sulke boosaards kan wees? ’n Lewe waar jy voortdurend oor jou skouer moet loer, is nie wat sy vir haarself in die vooruitsig stel nie.


    Sy is ’n akademikus wat gedy in ’n lesinglokaal en in die wêreld van navorsing. Opeens verlang sy weer na daardie gestruktureerde lewe, met vasgestelde ure en ’n bekende roetine – een wat boonop ’n veilige werksomgewing bied. 


    En dis baie ver verwyder van die lewe wat sy tans lei. Sy is g’n spioen of speurder nie. Die laaste ding wat sy wil hê, is om weer blootgestel te word aan die hel van die afgelope paar dae.


    Sy weet ook hierdie nuwe gevoelens is nie ’n versugting na haar tyd saam met Dewald nie. As sy hom nooit weer hoef te sien nie, sal dit haar soos ’n handskoen pas.


    Waaroor sy egter sekerheid sal móét kry, is of sy kans sien vir ’n lewe saam met Carl.

    Sondag 22 Julie 2018 – Kaapstad


    Guido kreun van die ongemak en gryp na die bottel pynpille langs die kampbedjie.


    Hy lê in ’n rondawel in die agterplaas van Roelof die sleutelmaker. Blote geluk dat Roelof se seun ’n paramedikus is, anders het Guido nou baie slegter gevoel. Die seun het so goed moontlik na sy beserings omgesien. Volgens hom is dit ’n wonderwerk dat Guido net gekneusde ribbes en ’n verstuite enkel van die val oorgehou het.


    Guido glo vas dit was ’n ingryping van die Führer. Ná sy transendentale ontmoeting met sy opperbevelvoerder in Bester se bed, is hy nou finaal oortuig dat hy bonatuurlike beskerming geniet.


    Want wie val vyf verdiepings ver en oorleef dit? Niemand nie.


    Hy moet toegee dat die veranda op die tweede verdieping sy lewe gered het deur sy val te breek. En sy uiteindelike sagte landing, eers op die sonsambreel en toe tussen die digte plantegroei, het ook gehelp.


    Maar dit alles het met ’n doel gebeur, weet hy.


    Want sy taak op aarde is nog lank nie voltooi nie.


    Dit was ook ’n bestiering dat hy Erik se selfoon in sy sak gehad het en vir Roelof uit sy skuilplek kon bel. Ná die val het hy sy liggaam moeisaam voortgesleep na ’n donker gangetjie tussen twee geboue oorkant die Kompanjiestuin. Daar het Roelof hom opgelaai en na sy motor geneem. 


    Met net die grootste inspanning en wilskrag kon Guido sy motor self bestuur. Hy het Roelof na sy huis gevolg, wetende dat hy dit nie kon waag om na sy eie huis te gaan nie. Dis die eerste plek waar die polisie hom sal soek.


    Tog het hy besef die polisie sou nie só gou by sy huis aankom nie en hy het Roelof daarheen gestuur om sy SS-, Naziwag- en Sturmabteilungdolke te gaan haal. Hy sal moet vrede maak met die feit dat hy die Arendkop nooit weer gaan sien nie, maar met die ander dolke nou veilig by hom, kan hy opnuut beplan.


    En dit gaan fyn beplanning verg. Want Carl Bester sal nié die volgende aanslag op sy lewe oorleef nie.


    “Deutschland Erwache,” begin hy met die aanhef van die Nazi-strydkreet.


    Dan kyk hy gesteurd op na waar Roelof met ’n koppie koffie in die deur verskyn. 


    Hy staan en wag gedienstig totdat Guido die strydkreet voltooi.


    “My Führer, ek het pas oor die radionuus gehoor die polisie is op soek na jou. Hulle het selfs jou motor se registrasienommer uitgesaai.” Roelof grinnik. “Maar moenie jou daaroor bekommer nie, ek is klaar besig om vir jou ander nommerplate in my werkswinkel te maak.”


    Guido glimlag. “Jy was nog altyd die proaktiewe een in ons groep. Goed so. Dis ’n eienskap wat die Führer altyd van sy Gauführers verwag het.”


    Hy neem ’n slukkie van die koffie, staar peinsend na die skraal gestalte van sy Gauführer met die pikswart hare en effens krom neus. Hoewel Roelof se fisieke voorkoms nie in ooreenstemming met die forse blonde figure van die Nazi-keurkorps is nie, maak sy vlymskerp brein daarvoor op.


    Daarby is hy iemand wat nooit terugdeins vir ’n uitdaging nie.


    Guido skraap sy keel. “Daar is nog ’n gunsie wat ek jou moet vra.”


    Roelof kap sy hakke teenmekaar. “Vra en dit word gedoen, my Führer.”


    “Ek wil hê jy moet van nou af Carl Bester se bewegings fyn dophou.” 

    Maandag 23 Julie 2018 – Kaapstad


    “Daar is geen manier waarop ons die polisie verder gaan betrek nie, Carl!” sê O’Reilly beslis.


    Hy leun met sy elmboë op die lessenaar. “Ek kan verstaan dat jy Kasselman by die neo-Nazi-storie betrek het, maar dit was ’n berekende risiko. Gelukkig vir ons het die polisie geen konneksie na Mercurius getrek nie, al kry die storie nou soveel publisiteit in die media.”


    “Maar ons kan tog nie self die moordenaars arresteer wanneer Butler die name vir my stuur nie,” protesteer Carl. 


    Hy kan nie begryp waarom O’Reilly die ding steeds alleen wil hanteer nie. Die ondersoek is in die pylvak! Boonop kan die CIA hulle invloed gebruik om die plaaslike polisie die swye op te lê oor Mercurius se aandeel in die saak.


    O’Reilly tik met sy vingertoppe op die lessenaar. “Jy’s verkeerd, Carl. Ons kán hulle in hegtenis neem. Ek het nou pas met die CIA-baas gesels: Ons gaan die FBI betrek. Hulle het ’n agent in Johannesburg wat môre in Kaapstad land om ons by te staan.”


    “Die FBI? Watse regsbevoegdheid het húlle hier?”


    “Daar is ’n wetstoepassingsooreenkoms tussen Suid-Afrika en die VSA wat die FBI magtig om iemand hier in hegtenis te neem vir misdrywe wat Amerika regstreeks benadeel.”


    Carl frons. “Die moorde het hulle tog nie regstreeks benadeel nie?”


    “Korrek. Maar die feit dat hulle konflikminerale aan Amerikaanse maatskappye smous, maak dit ’n ernstige federale oortreding – een wat binne die bepalings van die ooreenkoms val.”


    O’Reilly gee ’n laggie. “Sodra ons hulle vasgetrek het, staan Mercurius terug. Dan hanteer die FBI in samewerking met ons polisie die uitlewering van die twee aan Amerika. Ons bly uit die kollig en die FBI handel die red tape af.”


    “Maar die feit bly staan dat hulle verskeie moorde op Suid-Afrikaanse bodem gepleeg het!”


    “Die FBI gaan nie ’n woord oor die moorde rep nie. In Amerika sal hulle lank agter tralies gesit word vir hulle bedrog by die myne, maklik agt tot tien jaar. Eers ná die hofsaak sal die FBI ons polisie oor die moorde inlig. Dit beteken die moordenaars sal ná hulle tronkstraf daar aan Suid-Afrika uitgelewer word om hier verhoor te word. Vir moontlik nóg twintig jaar se tronkstraf, wat sal verseker dat die donners se dae in civviestraat verby is.” O’Reilly trek sy skouers op. “Kom ons noem dit the best of both worlds.”


    Carl aarsel. Dis asof O’Reilly nou ’n sagmoedige houding teenoor die moordenaars ingeneem het. Hulle verdien tog eerstens om vir die moorde in ’n Suid-Afrikaanse tronk opgesluit te word. Maar hy sal die besluit seker moet aanvaar. 


    “Dan doen ons dit so,” stem hy in. “Daar is net iets wat my bekommer. Butler het my baie duidelik gewaarsku dat hierdie ouens uiters gevaarlik is. Dit sou veiliger gewees het om hulle met ’n span polisiemanne aan te vat.”


    O’Reilly snork. “Hoe gevaarlik kan die twee nou wees? Ek, jy en die FBI-agent behoort darem mans genoeg te wees.”


    Carl moet hom inhou om nie sy humeur te verloor nie. O’Reilly laat alles tog so maklik klink! Afgesien van sy onbekwaamheid as Mercurius-baas, en sy ewe patetiese spioenpoginkie wat net gered kan word deur volgehoue CIA-ingryping, gaan hy ’n helse hindernis wees. Carl sou verkies het dat die arrogante vetsak glad nie deel uitmaak van die inhegtenisneming nie, maar hy kan dit natuurlik nie sê nie.


    Daarom maak hy hom uit die voete en gaan terug na sy kantoor. Nie nou die moeite werd om sy mond uit te spoel nie, hierdie operasie is só naby aan sy einde. 


    Sy gedagtes is gou by Sarah. Dit het mooipraat gekos om haar te oortuig om nog hierdie week saam met hom in die hotel te bly. Sy is deur ’n helse trauma. Hy kan sien die ding het haar geruk, haar spontaneïteit en sprankel uitgedoof. En haar ook vreesbevange gemaak.


    Hy het haar verseker dat sy veilig sal wees by die hotel, maar sy het steeds angstig gelyk. Sy het uiteindelik ingestem om te bly as hy beloof om haar ’n paar keer gedurende die dag te kom besoek. Gelukkig is dit ’n hanetreetjie van die kantoor af, wat haar ook in ’n mate gerusgestel het.


    Hy gaan sit agter sy lessenaar, kyk vir die soveelste keer of daar nog nie ’n e-pos van Butler deurgekom het nie.


    Hy sug. As hy net hierdie knaende skuldgevoel oor Sarah kan afskud. Soos met Du Randt het hy opgeslip deur haar nie oor die Ridders van ThuKlan te waarsku nie. As sy daarvan geweet het, sou sy by O’Reilly gaan bly het terwyl hy in Amsterdam was. Sy oordeel het hom wéér sleg in die steek gelaat.


    Wat net wys hy’s nie meer so skerp soos hy in sy polisiedae was nie. Die wete dat Müeller nog op vrye voet is, laat hom sedert Saterdagnag wakker lê. Wat ’n vloekskoot dat die bliksem daardie val oorleef het!


    Kasselman het hom darem die versekering gegee dat hulle al die stops uittrek om Müeller vas te trap. Die polisie hou sy huis voltyds dop in ongemerkte motors. ’n Spesiale taakspan het opdrag gekry om na sy ou handlangers se huise te gaan en daar navraag te doen. 


    Die media loop ook voluit met die storie. Die Sondagkoerante het ’n groot foto van Müeller geplaas en hy was selfs op die TV-nuus. Al die sensasie van die Ridders se hofsaak vyftien jaar gelede is weer opgerakel.


    Dis net ’n kwessie van tyd voor hulle Müeller vang, het hy Sarah vanoggend verseker.


    Hy is dankbaar dat Kasselman uiteindelik ingestem het om sy naam teenoor die media te verswyg. Dit het mooipraat gekos. Hy het later ’n wit leuen vertel oor ’n menseregtesaak wat hy namens die CIA ondersoek wat ernstig gaan boemerang as sy naam nou in die media verskyn. Die CIA-konneksie het oplaas die deurslag gegee, en Kasselman het laat weet sy bevelvoerder gee toestemming dat sy naam stilgehou word.


    Genadiglik word Sarah se naam ook nie in die gyselaardrama genoem nie, maar dit was Kasselman se eie besluit. Omdat Müeller nog op vrye voet is, kan dit haar veiligheid bedreig as die media nou op haar toesak, het hy gesê. 


    Soos Carl aan Kasselman verduidelik het, is daar ’n hele string van Müeller se trawante uit die tronk vrygelaat, moontlik almal met dieselfde wraakgedagtes as hul leier.


    Wat beteken dat hy sy waaksaamheid nie vir ’n oomblik kan verslap nie.

    Dinsdag 24 Julie 2018 – Kaapstad


    Dit het Imani ontstel dat die enigste vlug van Kinshasa na Kaapstad wat hy voor Woensdag se vergadering kon haal, al Dinsdagoggend vyfuur land.


    Dis meer as ’n dag wat hy in Richter se geselskap sal moet vertoef. Genoeg tyd vir sy ou mentor om te sien hy is nie op sy gemak nie.


    Want al het hy ure lank voor die spieël geoefen om so normaal en ontspanne moontlik voor te kom, weet hy die ware toets sal wees wanneer hy in Richter se teenwoordigheid is. Dan eers gaan sy senuwees behoorlik inskop. Daarby het hy die bekommernis dat Cardin se lyftaal hulle sameswering sal verklap. Of nog erger, dit reeds gedoen het.


    Imani ril net by die gedagte daaraan.


    Nou stap hy met ’n ongekende benoudheid in sy bors na die lughawe se aankomsaal. Die onbekende terrein help nie om sy senuwees te kalmeer nie. Alles lyk so anders as in die DRK.


    Hy sien die wuiwende Cardin dadelik tussen die wagtendes raak, maar daar is geen teken van Richter of die baas nie. Dalk wag hulle in die kar op hom.


    Cardin omhels hom. “Bleddie goed om jou weer te sien!” sê hy uitgelate.


    Hy neem Imani se tas en beduie waarheen hulle moet stap.


    “Het Richter en die baas nie saamgekom nie?” vra Imani.


    “Nee, dank die Vader daarvoor. Die baas het gesê ek moet jou vandag die Kaap gaan wys. Hy het tot daarop aangedring dat ek jou na een van die beste restaurante in Kampsbaai neem. Hy wil jou natuurlik nie naby die Agency se kantoor hê nie, want hy’s bang die inspekteurs sien jou.”


    “En Richter?”


    “Hy’t toevallig gister met my gepraat. Hy’t gesê hy sou jou graag vandag wou sien, maar hy het ander verpligtinge.” Cardin grinnik. “Julle twee moet glo môre ná die vergadering ’n paar biere gaan drink, want julle het baie om in te haal.”


    Verligting spoel oor Imani. “En jy’s seker hy vermoed niks?”


    Cardin druk sy skouer broederlik. “Nie ’n ding nie! Ek kan self nie glo alles het so glad verloop nie. Jy kan ontspan, my vriend.”


    In die kar vra hy of hulle eers na die vergaderlokaal moet gaan. “Net om jouself te oriënteer vir môre. En sodat ek jou kan wys waar die pistool is.”


    Imani oorweeg dit. Die versoeking is groot om in te stem, veral om die wapen in sy hand te voel en seker te maak die magasyn is reg gelaai. 


    Dan skud hy sy kop. “Nee, dis nie nodig nie. Jy kan my alles vertel wat ek moet weet.”


    Dis beter om veilig te speel, dink Imani. Destyds met sy opleiding het Richter beklemtoon dat jy nooit ’n vermeende vyand uit die oog moet verloor nie. 


    “Bly op sy spoor,” het Richter gesê. “Hy kan dalk net by ’n plek aangaan wat vir jou ’n leidraad gee oor wat hy beplan.”


    En in hierdie skemeroggend kan Cardin se motor maklik ongesiens agtervolg word. 


    Een ding weet Imani: Hy moet sy leermeester nooit onderskat nie.

    Dinsdag 24 Julie 2018 – Kaapstad


    Sarah het ingestem om vanoggend saam met Carl ontbyt te eet in die hotel se restaurant.


    Toe hulle instap, weet sy dadelik dit was ’n fout. Die plek is duidelik nie net gewild onder die hotelgaste nie, maar ook onder die algemene publiek. Dis van hoek tot kant vol gepak. 


    En sy sien nog nie kans om tussen soveel mense te wees nie. Die gezoem van stemme en die gebruiklike starende blikke van mans laat ’n benoudheid in haar opwel. Wie sê een van hulle is nie hier om haar en Carl dop te hou nie?


    Hulle gaan sit by ’n tafel in die middel van die restaurant. Sy knik toe Carl vra of hy vir haar ’n glas vrugtesap by die buffettoonbank kan gaan haal.


    Sy hou hom dop terwyl hy sy pad tussen die tafels deur baan, merk ook hoe ’n paar vroue hom agternastaar. Sy neem hulle nie kwalik nie. Hy bly ’n hunk.


    ’n Hunk wie se attensies sy gisteraand in die bed geïgnoreer het. Hulle het nog nie weer liefde gemaak sedert hy terug is uit Amsterdam nie. Toe hy sy hand onder haar T-hemp indruk en haar rug liggies begin streel, het sy geweet wat sy voornemens is. Sy het diep en reëlmatig asemgehaal om die indruk te skep dat sy slaap – ’n kuns wat sy vervolmaak het in haar dae saam met Dewald.


    Sy was nog nie gereed vir Carl se toenadering nie. Sy moet eers belangrike besluite neem oor hul verhouding. Dis iets waaroor sy nog geen klarigheid het nie en wat haar amper die hele nag wakker gehou het.


    Toe sy vroegoggend vir die eerste keer insluimer, het die nagmerries soos die vorige nagte weer toegeslaan … die kaalkop wat met sy skalpels aan haar sny, Müeller wat die dolk teen haar keel druk, sy bedompige asem in haar gesig. Toe sy in ’n angssweet wakker skrik, kon sy sweer daardie reuk talm nog in haar neusholtes.


    Sy kyk verskrik op toe iemand by die tafel reg langs haar inskuif, maar ontspan dadelik. Dis ’n weermagoffisier, sy uniform behang met verskeie dekorasies en medaljes. Hy knik vriendelik vir haar, bestel koffie by ’n kelnerin en slaan die oggendkoerant voor hom oop.


    Carl sit ’n glas lemoensap voor haar neer. “Plek is besig, nè?”


    “Te beknop na my sin.”


    “Ons kan iewers anders gaan eet?”


    Net die gedagte om in die straat te stap, laat haar keel toetrek. Sy sien nie daarvoor kans om heeltyd oor haar skouer te loer nie.


    “Nee wat, ons is nou hier.”


    Tyd om met die deur in die huis te val, besluit sy. Dáároor het sy minstens al klarigheid. 


    Sy kug. “Ek gaan by Mercurius bedank.”


    Carl frons. “Hoekom?”


    “Nie my soort werkomgewing nie.”


    “Wat gaan jy doen?”


    “Weer ’n akademiese pos soek.”


    Hy glimlag. “Jy behoort vinnig by een van die universiteite reg te kom.”


    “Dit hoef nie noodwendig hier te wees nie.”


    “Wil jy weggaan uit die Kaap?”


    Sy haal haar skouers op. “Dalk eerder buiteland toe gaan.”


    Hy sê niks, sluk net aan sy sap.


    “Ek wou nog vra: Wanneer gaan ons ons goed in die woonstel kry?” vra sy. “Die paar goed wat ek Vrydagnag in my tas gestop het, is maar taamlik vuil.” 


    “Ek dink die woonstel is nog afgesper, maar ek kan by Kasselman uitvind of hulle forensiese mense klaar is. Dan kan ons vanmiddag ná werk gaan.”


    ’n Rilling trek onwillekeurig deur haar lyf.


    “Ag, dis ook nie so dringend nie, dit kan wag tot die naweek. Is O’Reilly oukei daarmee om vir ons hotelverblyf te betaal?”


    “Ja, hy besef dis te gevaarlik om terug te gaan woonstel toe.”


    “Reg, kom ons gaan dan maar Vrydagmiddag of Saterdag soontoe. Ek sal intussen my klere hier laat was.”


    “Nes jy wil.” 


    “Ek hoop But- …” Sy bly stil. Die tafels staan só opmekaar dat die mense om hulle alles kan hoor wat hulle praat. “Ek hoop jy’t teen daardie tyd al die name gekry en jou taak is afgehandel.”


    Carl knik. “Dit kan jy weer sê.”

    O’Reilly loer by Carl se kantoor in. “Kom ontmoet ons FBI-man. Hy’t sommer reguit van die lughawe af hierheen gekom.”


    Carl volg hom na die vergaderlokaal. 


    ’n Lang, lenige kêrel staan uit ’n stoel op en skud sy hand.


    “Bruce Hatton. Bly om jou te ontmoet,” sê hy met ’n kenmerkende Amerikaanse aksent.


    Carl skat Hatton in sy vroeë veertigs. Hy’t gitswart hare en ’n prominente kakebeen. Sy bolip vertoon ’n streepdun snorretjie. 


    “Bruce was lank in die Amerikaanse weermag, onder meer ’n kaptein in die Green Berets,” sê O’Reilly. “Hy’s die afgelope drie jaar lid van die FBI se Afrika-span.”


    ’n Tweede Du Randt, dink Carl. Ook nie ’n ervare speurder nie.


    Hatton lag verleë. “My CV klink maar beskeie teenoor joune, Carl. Wim het my ingelig oor jou indrukwekkende rekord.”


    “Ek het Bruce volledig gebrief oor die moorde en wat Butler jou als vertel het,” sê O’Reilly. “Nou wag ons natuurlik net vir Butler om die name te verskaf.”


    Carl knik. “Hopelik hierdie week nog.” 


    ’n Ongemaklike stilte heers. Carl kan aan niks dink om die Amerikaner te vra nie.


    O’Reilly klap sy hande teen mekaar. “Right, nou’s die formaliteite afgehandel. Ek het vir Bruce gesê hy moet eers gaan inboek by sy hotel, dan kan hy vanmiddag by ons aansluit. Hy kan die kantoor met jou deel, Carl. Dit sal julle kans gee om te beplan hoe ons die ouens gaan vastrek.”


    “Voorafbeplanning gaan moeilik wees,” sê Carl. “Dit gaan afhang waar hulle hulle bevind.” 


    Die Amerikaner trek ’n aktetas nader en haal ’n pakkie uit wat in plastiek toegedraai is. Dit het ’n plakker met ’n rooi stempel op.


    Hy oorhandig die pakkie aan Carl. “Jou skietding. ’n Beretta APX RDO Striker, ’n bliksem van ’n pistool. Magasyn vol. Jammer vir die vreeslike verpakking, maar die lugdiens vereis dit om ’n wapen te vervoer.”


    “Ek het vir Bruce gevra om vir jou ’n yster van Joburg af saam te bring,” sê O’Reilly ingenome. “Dit skakel ’n klomp red tape uit. Want om op kort kennisgewing hier vir jou ’n vuurwapen te wil kry, is ’n hopelose saak.” Hy lag senuagtig. “Kom ons vertrou maar jy gaan dit nie nodig kry nie.”


    Carl bedank die Amerikaner en stap na sy kantoor. Hy moet nou dringend sy kop skoon kry sodat hy ten volle op hierdie job kan fokus.


    Sarah se vreemde houding oorheers sy gedagtes. Sedert die gyselaarsdrama hou sy hom op ’n afstand. Gisteraand in die bed kon hy dadelik agterkom sy maak of sy slaap. 


    En vanoggend se gesprek tydens ontbyt het hom finaal laat besef iets het drasties verander sedert hy Amsterdam toe is. Sy oorweeg selfs ’n pos in die buiteland! Sy het dit boonop koud, klinies en afsydig gestel sonder om sy mening te vra óf om te verwys na hoe dit hulle verhouding sal raak.


    Hy skud sy kop. Tipiese Bester-geluk. Wanneer hy uiteindelik iemand ontmoet met wie hy ’n langtermynverhouding wil hê, loop iets skeef.


    Hy verwens vir Müeller. Was dit nie vir daai bliksem nie, sou sy verhouding met Sarah nie nou ’n spoedwal getref het nie.


    Hy kyk op toe O’Reilly in die deur verskyn.


    “Ek het vir jou ’n holster gebring,” sê die ouer man. “Het ’n ekstra een by die huis gehad.”


    Hy sit dit voor Carl op die lessenaar neer.


    “Dankie, dit sal help.”


    “Ek hou van Hatton,” sê O’Reilly. “Die Green Berets vat nie kak van kabouters nie.”


    Carl onderdruk ’n siniese glimlag. Dis dieselfde wat hy van Du Randt gesê het toe hy destyds die Mercurius-personeel met Carl bespreek het.


    Op pad deur toe steek O’Reilly vas. “O ja, ek wou jou nog sê … Ek sal môreoggend heelwat later inkom. My vrou is vir ’n paar dae in die Kaap en ons gaan saam ontbyt eet.” Hy sug. “Klomp dinge wat ons moet uitpraat.”


    “Sterkte daarmee,” sê Carl. 


    Skielik kan hy hom vereenselwig met O’Reilly se posisie. Hy en Sarah sal ook dinge moet uitpraat.


    “Maar onthou net, bel my dadelik as daar enige nuus van Butler is. Ek wil deel wees van die aksie.”


    Carl knik. “Maak so.”


    Toe O’Reilly uit is, kyk hy dadelik na sy e-pos. Nog steeds niks.


    Hy haal sy selfoon uit om Sarah te bel om te hoor of alles nog reg is. Heimlik hoop hy sy sal hom ’n rede gee om soontoe te gaan.

    Guido loop heen en weer in die rondawel, sy treë versigtig en afgemete.


    Sy verstuite enkel voel al heelwat beter as gister. En die kleefverband wat Roelof se seun om sy lyf gedraai het, maak die pyn van sy gekneusde ribbes ook draaglik. Die vuishou wat Bester hom op die kakebeen gegee het, veroorsaak wel ongerief wanneer hy eet. Hy vermoed dis gebreek.


    Hy wonder hoe vorder Roelof met sy opdrag. Hy het hom gewaarsku dat hy Bester nie moet onderskat nie. Die kans is altyd daar dat Bester hom kan herken, want hy het destyds die hofsaak teen die Ridders van ThuKlan getrou bygewoon.


    Guido het Roelof sedert Sondag nog nie weer gesien nie. Sy seun bring sy maaltye na die rondawel, en dié weet nie wat sy pa se bewegings is nie.


    Guido steek vas toe iemand aan die deur klop. Drie kloppe, soos hulle afgespreek het. Dit moet die seun wees wat sy ontbyt bring.


    Toe hy oopsluit, skrik hy eers toe hy die figuur in die weermaguniform sien. Maar hy ontspan toe Roelof praat.


    “Ek het my pa se ou uniform aangetrek,” sê dié en streel oor sy vals snorretjie. “Dit was die beste vermomming waaraan ek kon dink, my Führer.” 


    Guido grinnik. “Dit pas jou goed, kolonel.”


    “Én dit het gewerk. Ek het gister in die restaurant langs Bester en die vrou gesit en hy het nie eens in my rigting gekyk nie.”


    “Het jy enige nuus?” vra Guido.


    “Ja, my Führer.”


    Roelof vertel kortliks wat Bester en die vrou aan die ontbyttafel gesê het.


    “Die hotel is nie ’n opsie nie,” sê Guido toe hy stilbly. “Maar die feit dat hulle klere by die woonstel gaan haal, gee my tog ’n laaste geleentheid. Jy sê dis Vrydagmiddag of Saterdag?”


    “Korrek. Maar daar’s nog iets, my Führer.”


    Guido frons. Hy hou nie van die kommerlyne op Roelof se gesig nie.


    “Japie het my nou net gebel. Hy sê die polisie was sesuur by sy huis. Hulle het navraag gedoen oor my Führer.”


    Guido snork. “Dit het ek verwag. Hulle sal seker by al ons lede aandoen wat in die tronk was. Hulle sal hier ook kom navraag doen. Jy moet net voorbereid wees.”


    “Hulle het nie net navraag gedoen nie, my Führer. Hulle het Japie se huis deursoek en sy erf gefynkam.”


    “Scheisse!”


    “Japie sê hulle is nou by Albert se huis. Hy verwag Wessel se plek sal volgende wees, maar daarna behoort my huis aan die beurt te kom.”


    Guido besef onmiddellik die gevaar. “Ek moet nóú hier wegkom!” Hy gryp sy drie dolke onder die bed. “Is die vervalste nommerplate al aan my kar?”


    “Dit is, my Führer.”


    “Dan ry ek dadelik. Ek sal wel op my eie regkom tot die naweek.”


    “My Führer, met alle respek, is jy in jou huidige toestand in staat om Bester alleen aan te durf? Moet ek nie eerder …”


    Guido hou sy hand op. “Waar is jou vertroue in jou Führer, Roelof? Het ek al ooit hulp nodig gehad van my onderdane as ek ’n wilsbesluit geneem het?”


    “Nee, my Führer.”


    “Nou basta dan. Hierdie is ’n persoonlike saak tussen my en die Führer. Sáám sal ons Bester oorweldig en met die grond gelykmaak.”

    Richter is verlig dat die baas nie saam met hom ry nie. Dit sou sy beplanning verongeluk het.


    Toe hy die baas vroegoggend bel, het dié gesê hy sal self deurry Kuilsrivier toe. “Daar’s nog te veel dinge hier wat my aandag vereis. En ek vlieg laatmiddag Bogotá toe. Iets dringends het opgeduik.”


    Dít was nuus vir Richter. Sou dit te doen hê met ’n deal met ’n Colombiaanse dwelmkartel om te help met coltanverspreiding? Waarskynlik. As die baas nie eens DRK toe wou vlieg oor sy baie verpligtinge by die Agency nie, moet dit ’n dringende saak wees.


    “Cardin sê julle gaan ná die vergadering ’n paar biere drink?” het die baas gevra.


    “Dis die plan. Ek wil Imani op eg Suid-Afrikaanse bier dronk maak, sodat hy môre met ’n hoofpyn moet terugvlieg.” 


    “Goed so,” het die baas gelag. “Ek dink Imani sien uit daarna. Hy verdien om getrakteer te word.”


    Richter glimlag wrang. Die baas gaan vandag die skok van sy lewe kry.


    Sy gedagtes gaan terug na 1999 in Kinshasa. Hy, die baas en Butler het met ’n mynbaas vergader om hulle beskermingsdienste aan hom te bemark. Dit was een van die grootste coltanmyne in die suide waarop die baas sy oog gehad het. Hy het vooraf ’n pakt met ’n rebelleleier gesluit om die myn te beskerm teen vyftig persent van die beskermingsfooi wat die baas van die myn sou ontvang. Die leier sou dan saamwerk om toestande vir die mynbaas ondraaglik te maak sodat die baas die myn kon oorneem. 


    By die vergadering het die mynbaas hulle onverhoeds betrap en gesê volgens sy inligting is die beskermingsdienste net ’n front om die myn uiteindelik oor te neem. Hy het hulle uit sy kantoor gejaag en gedreig om die ander mynbase te waarsku oor hulle modus operandi.


    Die baas was briesend oor die rebelleleier se verraad. Hulle is dadelik na sy huis in Kinshasa.


    Richter het sy pistool se loop teen die verskrikte rebelleleier se voorkop gedruk terwyl die baas hom ondervra het. Die man het gebieg dat hy ’n beter ooreenkoms met die mynbaas beding het.


    Die baas het Richter aangesê om hom aan ’n stoel vas te bind. Toe het hy die rebelleleier met sy kaal hande verwurg.


    Wat ook vandag die lot van Imani en Cardin gaan wees, vermoed Richter. Want dis hoe die baas met verraaiers afreken.


    Sy gedagtes keer terug na die vergadering om tienuur. Hy is tevrede dat Imani nie vooraf die lokaal besoek het nie, wat kon beteken het dat die jong man die patrone as blanks sou uitken. Maar Richter het hulle gister van die lughawe af agtervolg en hulle was nooit naby die lokaal nie. 


    Nou sit hy al van vroegoggend af hier in sy kar langs die Kuilsrivierpad. Hy dink weer oor die lokaal. Hy sal dit vir Imani maklik maak en op die hoek gaan sit, naaste aan die deur, met die baas langs hom. Wanneer Imani met die pistool inkom, sal Richter en die baas maklike teikens wees.


    Hoe lank sal Imani wag voor hy hom na die badkamer gaan verskoon? Richter vermoed dit sal nie dadelik gebeur nie. Moontlik eers ná die eerste of tweede punt op die agenda.


    Hy bespied die pad, verstyf toe hy die swart Lexus sien aankom.


    Halftien. ’n Halfuur gaan Imani genoeg tyd gee om die blanks in die pistool te ontdek.


    Hy wag dat hulle verby sy skuilplek ry, sluit dan sy kar aan, wag dat ’n vragmotor eers verbykom en val agter die groot voertuig in.


    Hy ry by die lokaal se hek in net toe Imani en Cardin uit die Lexus klim.


    Dis duidelik dat die twee verbaas is om hom so vroeg hier te sien.


    Toe hulle nader stap, merk Richter dadelik dat Imani senuagtig voorkom. Die glimlag op sy gesig is styf.


    “Gedink ek is laat,” sê Richter toe hy uitklim. “Begin ons nie halftien nie?”


    “Nee, eers tienuur,” sê Cardin. “Ek wou maar net kom seker maak alles is reg.”


    Richter skud sy kop. “Dan was die sekretaresse deur die kak. Ek is seker sy’t gesê halftien. Wel, dis nie die ergste nie. Dit gee ons tyd om bietjie te gesels voor die baas kom.”


    Hy loop Imani tegemoet en omhels hom. “Goed om jou weer te sien, my broer!”

    Om vier-en-twintig minute voor tien kry Carl ’n e-pos van Peter Butler.


    Mnr. Bester


    Soos ek belowe het:


    Die baas van ons organisasie se naam is Constand Pepler (64 jaar oud). Sy frontmaatskappy genaamd African Minerals Consumer Protection Agency is in Langstraat, Kaapstad – sy frontmaatskappy waarvandaan inspekteurs myne in Afrika besoek. Hy het ’n kantoor op die boonste verdieping. Indien jy met ’n wetstoepassingseenheid saamwerk, neem hom summier in hegtenis as julle daar aankom. Daar is ’n ingeboude kluis agter die staalkabinet in sy kantoor. Daarin sal julle oorgenoeg bewyse kry van sy onwettige bedrywighede. Moet hom onder geen omstandighede uit die oog verloor nie, want hy sal probeer om sy handlanger die sluipmoordenaar te kontak. 


    Dié man is CJ Richter (in sy vroeë vyftigs) en staan onder almal as “Richter” bekend. Hy woon in Upper Orange, nommer onbekend aan my. Richter is ’n groot, sterk man en baie gevaarlik, hy sal nie skroom om te moor nie. Jy sal hom uitken aan ’n lang letsel oor sy gesig en die feit dat hy mank loop.


    Ek wil net weer beklemtoon dat jy hierdie twee op geen manier moet onderskat nie. Albei is letterlik tot enigiets in staat.


    Ek wens jou alle sterkte toe.


    Jy sal my nie weer by hierdie adres kan kontak nie. Ek wis dit nou uit.


    Groete


    B


    NS: Sal jou later via ’n ander adres kontak om te verneem wat gebeur het.


    Carl is bewus van Hatton wat oor sy skouer na die boodskap op sy rekenaar staar. Hy vertaal dit vlugtig vir hom in Engels.


    “Is ons dan nie juis in Langstraat nie?” vra Hatton.


    “Nee, Loopstraat. Maar Langstraat is ’n hanetreetjie weg.”


    Carl tik die naam van die agentskap op Google in. ’n Basiese webtuiste met nie veel inligting nie, net ’n kort beskrywing van hul kernbesigheid en dan ’n string inspekteurs se name en e-posadresse. Geen Pepler of Richter nie.


    Carl kom orent. “Ons het die straatnommer van die plek. My voorstel is ons gaan dadelik soontoe.”


    Hatton aarsel. “Wat van Wim?”


    “Ek sal hom op sy selfoon bel sodra ons daar is.”


    Carl trek sy baadjie uit en swaai die holsterband oor sy skouer voor hy dit op ’n gemaklike hoogte ’n ent onder sy linkerarm vasgord. Hy sit die Beretta in. Toe hy sy baadjie aantrek, voel dit kompleet of hy weer ’n speurder in diens van die SAPD is.


    Hulle ry met Carl se kar. Al is die Agency binne stapafstand, sal hulle ’n voertuig nodig hê. Hatton het reeds gistermiddag met die Wes-Kaapse polisiehoof gereël dat as hy arrestasies uitvoer, hy die oortreders na die selle by die Middestad-polisiestasie kan neem.


    Hulle kry die plek in Langstraat maklik, ’n smal geboutjie ingedruk tussen ’n restaurant en ’n backpackers.


    Carl hou ’n entjie weg stil in die enigste oop parkeerplek. Hy bel O’Reilly, maar tot sy verligting lui die foon net. 


    Hy draai na Hatton. “Wim antwoord nie. Ons kan nie langer wag nie, ons gaan in sonder hom.” 


    In die voorportaal neem hulle die hyser na die derde verdieping.


    Die deure maak oop in ’n groot ontvangslokaal. Net twee kantoordeure aan weerskante en albei is toe, merk Carl.


    Teen die agterste muur is ’n ontvangstoonbank. ’n Bebrilde rooikopvrou kyk hulle vraend aan. “Kan ek help?” 


    “Ja, asseblief,” sê Carl op Engels sodat Hatton ook die gesprek kan volg. “Ons wil meneer Pepler dringend spreek.”


    Sy sug. “Julle het nie ’n afspraak gemaak nie. Hy’s ’n besige man.”


    “Ek weet, maar ons het ’n dringende saak wat ons met hom moet bespreek. Ons verteenwoordig ’n groep myne in Wes-Afrika en het ’n uitstekende sakegeleentheid om aan hom te bied.”


    Sy skud haar kop beslis. “Hy’s nie vandag op kantoor nie. Hy vergader vanoggend met ’n besoeker uit die DRK en dan moet hy laatmiddag ’n buitelandse vlug vang.”


    Carl kyk na Hatton. “Hel, dis nou ’n jammerte! Dis ’n geleentheid wat so reg in Constand se kraal pas, maar ons kan nie wag tot hy terug in die land is nie. Ons sal maar na die ander ou moet gaan met die aanbod.”


    Die vrou kyk op haar horlosie. “Dalk kan julle hom bel? Sy vergadering begin eers oor ’n paar minute.”


    “Dis ongelukkig iets wat ek nie oor die foon met hom kan bespreek nie.” Carl tik op sy baadjiesak. “Ek het ’n dokument hier wat hy móét sien om vinnig ’n besluit te kan neem.”


    Sy skuif haar bril hoër op haar neus, aarsel ’n oomblik. “Dan moet julle seker maar soontoe gaan. Hulle vergader by die Kuils River Conference Room … dis glo net anderkant Kuilsrivier se gholfbaan.”


    Carl besluit om die kans te waag. “Ek hoop my ou vriend Richter is ook daar?”


    Sy glimlag onseker. “Ja, Richter, meneer Pepler en Cardin is saam met die besoeker van die DRK daar.”


    “Baie dankie vir jou hulp, ons gaan hulle sommer daar verras. Meneer Pepler gaan jou ewig dankbaar wees dat jy ons nié weggewys het nie.”


    Sy knik ingenome.


    In die hyser bel Carl weer vir O’Reilly. 


    Ná ’n paar luie druk hy dood. “Steeds geen antwoord nie. Ons moet maar voortgaan sonder Wim. Met Richter ook by die vergadering kan ons twee vlieë met een klap doodslaan. Dalk kry ons nie weer so ’n geleentheid nie.”


    Hatton knik. “Hoe gaan ons die storie benader?”


    Die man se onsekerheid bekommer Carl. Lyk of hy uit sy gemaksone is. Die situasie verskil seker drasties van die soort operasies wat hy vir die Green Berets hanteer het. 


    Carl sug innerlik. Niks wat hy daaraan kan verander nie. Hy is nou opgeskeep met die Amerikaner, laat hy die beste van ’n slegte saak maak.


    “Kom ons gaan bespied eers die omgewing,” sê hy. “As die vergaderlokaal langs ’n gholfbaan is, is dit hopelik ’n yl bewoonde gebied, wat sake kan vergemaklik.” 

    Imani sukkel om te konsentreer.


    Hy praat oor Joseph Kabila wat vir die vale aan sy presidentsamp en sy paleis klou. Oor hoe sy gewildheid taan en dat sy invloed deesdae nie verder as die hoofstad strek nie.


    Maar Imani kan sien die baas is geïrriteerd. Hy knip hom gereeld kort en sê hy hoef nie so uit te brei op oorbekende feite nie. Dis duidelik dat die baas by die vierde punt op die agenda wil uitkom: die sensitiewe saak. 


    Wat beteken Imani sal hom vroeër as beplan na die badkamer moet verskoon.


    Hy het dit selfs voor die vergadering oorweeg om van sy mal plan af te sien. Richter se vroeë aankoms het hom heeltemal van balans af gegooi. Hy het gevoel hoe sy gesig verstyf wanneer hy probeer glimlag en hy het ’n paar keer oor sy woorde gestruikel. En heeltyd was hy oortuig Richter móét iets agterkom.


    Maar nou is daar nie meer omdraaikans nie.


    Sün Chang vlieg vandag van Kinshasa af terug China toe. Imani wou hom nie langer weghou van daardie belangrike deel van hul mark nie. 


    Sou hy nié vandag sy plan deurvoer nie, sal die baas gou uitvind Chang leef nog. En daarmee sal Imani se doodsertifikaat in elk geval onderteken wees.


    “Reg, genoeg oor Kabila,” onderbreek die baas sy gedagtes. “Jy kan maar eers die agendapunte oor die onluste in Ituri en die krygshere oorslaan. Dis ook ou nuus vir my. Ek wil hê jy moet by die vierde agendapunt uitkom, want dis die een wat my bekommer.”


    Imani sluk. “Reg so.”


    Hy herrangskik sy notas en skuif dan sy stoel agteruit. “Ek moet net gou ’n draai loop. My maag is omgekrap ná ek my gister ooreet het.” Hy gee ’n laggie. “Alles Cardin se skuld.”


    Die baas knik en begin met Cardin oor Agency-sake praat. Richter luister ook aandagtig na hulle gesprek, wat Imani effens laat ontspan. Dit lyk tog of Richter niks vermoed nie.


    Hy trek die deur agter hom toe en haas hom na die badkamer.


    Met bewende hande haal hy die pistool en knaldemper onder die verste wasbak uit. Hy gaan na ’n toilethok en maak die deur agter hom toe. In sy haas laat val hy die knaldemper, tel dit swetsend van die vloer op.


    Hy moet nou fokken kalm bly.


    Met die knaldemper in posisie haal hy ’n paar keer diep asem. Sweet loop oor sy voorkop en laat sy oë brand. Vir ’n oomblik oorweeg hy dit om die magasyn uit die kolf te trek, maar besluit daarteen. Cardin het hom verseker daar is ses patrone in. 


    Help nie om nou paniekerig te raak nie, hy gaan net tyd mors. Gelukkig het Richter en die baas die beste moontlike sitplekke gekies vir hom om sy plan uit te voer – skaars drie meter van die deur af. Op daardie afstand kan hy nie mis nie.


    Richter eerste. Hy sal vir ’n borsskoot gaan, dan ’n kopskoot. Gevolg deur dieselfde vir die baas. En honderd persent seker maak hulle is dood voor hy en Cardin verkas.


    Hy maak die toilethok stadig oop. Luister fyn. Niks wat hom onrustig stem nie. 


    Hy tree terug en trek die toilet. 


    Dan vat hy die pistool stewig vas.


    Dis nou of nooit.

    Carl is geïrriteerd met O’Reilly. Dié hyg asof hy pas ’n marathon gehardloop het en hulle het skaars honderd meter gestap.


    O’Reilly het Carl gebel net toe hulle uit die stad op die N1 was. Hy het glo nooit sy foon in die lawaaierige restaurant hoor lui nie. 


    “Ek kom dadelik,” het hy gesê. “Wag vir my.” 


    Hy moes soos die hel gejaag het, want net duskant die gholfklub het hy Carl ingehaal.


    Hulle het op die skouer van die pad stilgehou by die afdraai na die Kuils River Conference Room.


    “Daar’s nie nou tyd om jou volledig in te lig nie,” het Carl dadelik gesê. “Wat belangrik is, is dat albei mans hier saam met twee ander mense vergader. Ons moet nóú ons kans gebruik om toe te slaan.” 


    Hulle het die grondpad te voet aangedurf na die vergaderlokaal, wat tot Carl se verligting agter digte plantegroei geleë is. Nou loop hulle in doodse stilte oor die parkeerterrein, koes-koes agter die drie motors wat daar staan. 


    Die voordeur staan oop en Carl loer in. ’n Klein portaal. Toiletdeur aan die regterkant, kombuis aan die linkerkant. ’n Kort gang lei na die vergaderlokaal se deur.


    Hy tree terug, beduie vir O’Reilly en Hatton hulle moet regmaak om in te gaan.


    “Jy het nog nie die twee mans se name genoem nie,” fluister O’Reilly.


    “Dit is …” Dan hoor Carl iets. Klink soos ’n toilet wat getrek word. 


    Hy wys met sy hand hulle moet doodstil wees en loer weer in. 


    Die toiletdeur gaan oop en ’n lenige swart man stap uit. Hy het ’n pistool in sy hand, knaldemper aan die loop. Met versigtige treë beweeg hy na die vergaderlokaal se deur.


    Hierdie ou gaan iemand skiet, flits dit deur Carl se brein. Moet hulle wag om te sien wat gebeur? Of slaan hulle toe terwyl daar pandemonium heers?


    Hy verduidelik fluisterend vir die ander twee wat hy gesien het. 


    Dan neem sy instink oor. Hy wys vir Hatton en O’Reilly om hom te volg.


    Met die pistole voor hulle uitgehou stap hulle in. Halfpad steek hulle in gelid vas toe ’n dowwe knal opklink. Stemme skree deurmekaar.


    Carl storm vorentoe en stamp die deur met sy skouer oop.


    “Hande in die lug!” skree hy.


    Sy oë skeer oor die vertrek. Richter, onmiskenbaar die Charles Bronson-karakter, sit naaste aan die deur, Pepler langs hom. Oorkant hulle sit ’n jong swart man. 


    Die skieter staar na sy pistool, skok en verbasing op sy gesig.


    Dan laat val hy dit. Soos die ander drie steek hy sy hande in die lug.


    Carl hou sy pistool op Richter gerig, Hatton dek die res. 


    Uit die hoek van sy oog merk Carl hoe O’Reilly se pistool in sy hand ronddobber. Dan praat hy skielik. 


    “Constand! Wat … wat doen jy hier?!”


    Pepler laat sak sy hande. Dit lyk of hy orent wil kom.


    ’n Donderende skoot knal uit Hatton se pistool.


    Pepler gryp met ’n gedempte gil na sy bors en val vooroor op die tafel.


    “Jy kan nie net skiet nie!” skree O’Reilly met ’n huilstem. “Fok, dis my broer … my broer!”


    Hy laat val sy pistool en storm na die kreunende Pepler. 


    Die skieter mik om O’Reilly se wapen op te tel en Carl swaai instinktief sy pistool na hom. 


    Richter is soos blits uit sy stoel. Hy gryp O’Reilly om die nek en hou hom soos ’n skild voor hom. 


    Die volgende oomblik het hy ’n pistool in sy hand. Hy druk dit teen die bleek geskrikte O’Reilly se kop.


    Carl kan homself skop. Die sluipmoordenaar het só vinnig gereageer dat hy hom onverhoeds gevang het.


    “Laat val julle wapens,” sis Richter. “Hande agter die kop en staan doodstil. Anders trek ek die sneller.” 


    Carl en Hatton talm.


    “Jissis, maak soos hy sê!” skree O’Reilly benoud.


    Hulle gehoorsaam.


    “Skop die pistole onder die tafel in,” beveel Richter.


    Hulle maak so. 


    “Haal julle selfone uit en sit dit op die tafel.” 


    Weer gehoorsaam hulle. Carl voel magteloos. Die bliksem was so vinnig soos ’n mamba se pik toe hy O’Reilly oorrompel het. Nou kan hulle vergeet om iets te probeer.


    Richter sê iets op Frans. 


    Die skieter gaan sit langs die ander jong man. Al twee haal hulle selfone uit en skuif dit oor die tafel. 


    Richter kyk na Carl en Hatton. “Lê op die vloer, hande agter julle koppe.”


    Hulle gehoorsaam.


    “Ek gaan met hierdie vetgat hier uitstap,” sê Richter afgemete. “As een van julle waag om ’n beweging te maak, skiet ek hom.”


    Carl hoor hoe hulle voete oor die vloer aangeskuifel kom.


    “Tel die selfone op,” blaf Richter vir O’Reilly.


    Die voete beweeg verby, deur toe. Dan hou die geskuifel op. 


    Twee skote klap kort opmekaar. 


    Carl kyk verskrik op.


    Die twee jong mans. Kopskote. 


    Die deur van die lokaal klik toe.


    Carl is dadelik op sy voete. Hy versteen toe hy skote buite hoor klap. Vier, tel hy.


    ’n Motor word aangeskakel en trek met tollende bande weg.


    Carl hardloop uit, storm na die voordeur en loer buitentoe. Stofdampe hang dik in die lug.


    O’Reilly lê op sy maag op die parkeerterrein. Albei karre se agterbande is stukkend geskiet.


    Toe Carl by hom kom, sit O’Reilly steunend regop. Daar is ’n bloedstreep oor sy voorkop.


    “Het hy jou geskiet?” vra Carl.


    “Nee, met die pistool oor die kop geslaan.”


    In die verte klap vier skote.


    “Daar kalf ons karre se bande ook,” sug Carl.


    O’Reilly kyk nie eens na hom nie. Hy steier orent en mik na die gebou.


    “My broer …” prewel hy.

    Woensdag 25 Julie 2018 – De Doorns


    Richter ry by die hoewe se hek in. Hy klim uit en sluit die slot agter hom.


    Hier sal hy minstens vir ’n dag of twee kan skuil. Dit gee hom tyd om te beplan hoe hy landuit gaan kom.


    Hy ry agter die huis om en parkeer voor die motorhuis. Klim uit, stap na die agterstoepie en haal die sleutel onder die potplant uit.


    Die huis ruik bedompig. Hy was ses maande laas hier.


    Hy loop sitkamer toe, haal ’n bottel brandewyn uit die kabinet en skink vir hom ’n stewige dop. Hy sluk dit met een teug weg.


    Hoe die Mercurius-mense van die vergadering in Kuilsrivier uitgevind het, slaan hom dronk. Die enigste verklaring is dat daai stupid sekretaresse by die Agency haar bek verbygepraat het.


    Hy het op pad hierheen uitgewerk hoe hulle van die Agency uitgevind het. Beslis Butler se toedoen. Die feit dat hy nooit ’n nuwe e-posadres aan Richter gestuur het nie, dui onteenseglik daarop dat hy die verraaier is.


    Richter asem diep in. Die donner kan maar wegkruip waar hy wil, hy sal hom kry. Dit sal sy voltydse taak word.


    Sy gedagtes gaan terug na vanoggend se gebeure. Die blonde ou moet ’n polisieman wees. Ook die ander een wat die baas geskiet het. Wat beteken Mercurius het toe al die tyd sáám met die polisie gewerk.


    Dis die enigste rede hoekom hy die twee nie uitgehaal het nie. Want skiet jy ’n polisieman, is die hele fokken streek se polisiediens op jou spoor. En dit sou net sy wegkomkanse bedonner het.


    Hy skink weer van die brandewyn, teug daaraan. Wie het ooit kon dink die baas se fokken broer sou skielik iewers uitdop? Sou dít die rede wees waarom hy hom verbied het om Mercurius se mense uit te wis? Hulle het tog al dikwels berekende risiko’s geneem om vyandige groepe te termineer. En altyd daarmee weggekom. 


    Het die baas gecover vir sy broer?


    Of eerder halfbroer. Volgens wat hy deur die jare kon aflei, het die baas nooit sy eie pa geken nie, want dié is in ’n motorongeluk dood toe hy ’n baba was. Sy ma het gou weer getrou en die vetgat O’Reilly is seker uit daardie huwelik gebore.


    Richter kon sien dat Mercurius se hoof nie sy halfbroer daar verwag het nie, wat vir hom vreemd was. Het die polisie hom dan nie vooraf ingelig oor waar die baas in die Agency inpas nie?


    Tog moes die twee broers met mekaar gekommunikeer het. Waarom anders sou die baas so skielik besluit het om Bogotá toe te vlieg? Het hy agtergekom Mercurius het iets oor sy besigheid uitgevind? Colombia is immers die perfekte plek om vir enige wetstoepassers weg te kruip.


    Richter skud sy kop. Hy het altyd geweet as die bom eendag bars, gaan die baas net sy eie gat probeer red. Lojaliteit was nog nooit een van sy deugde nie. Sou die donner daardie borsskoot oorleef het? Nie dat Richter regtig omgee nie. Hulle besigheid is in elk geval nou moer toe met Imani se dood.


    Richter grynslag. Dit het hom groot bevrediging gegee om Imani en Cardin te skiet. Veral die vrees in Imani se oë toe hy die pistool op hom rig, was priceless. Amper so priceless soos toe Imani die skoot afgetrek het voor die polisie daar ingestorm het. Richter het nog nooit só ’n geskokte uitdrukking op iemand se gesig gesien nie.


    Hy swets. En toe kom bederf die polisie sy pret.


    Hy sluk die glas leeg en stap na die venster, trek die gordyne op ’n skrefie oop.


    Daar is ’n skraal kans dat hulle kan uitvind van hierdie huis. Hang af hoe gou hulle sy wegsteekplek in die Kaapse huis kry. Maar hy twyfel of dit ooit sal gebeur.


    Tog gaan hy nie onnodig kanse waag nie. Hy móét voorbereid wees op die ergste scenario. 


    Heel eerste moet hy sy finansiële bestuurder kontak. Dié moet soveel geld moontlik uit sy bankrekenings in die Isle of Man onttrek sonder dat die owerhede snuf in die neus kry. Hy sal wel ’n manier uitwerk om die kontant later by die man te kry.


    En sodra dit skemer is, sal hy aan die werk spring om die werf te beveilig.


    Hy stap na die kombuis waar die deur na die motorhuis is.


    In die hoek van die motorhuis trek hy die stowwerige seil weg. Hy kyk peinsend na sy arsenaal – oorblyfsels van die bosoorlog in die DRK. Hy het dit destyds met groot moeite en ’n klomp omkoopgeld hierheen gesmokkel.


    Altyd gedink hy kan dit in ’n noodgeval inspan. 


    Nou is die tyd reg.

    Guido was vroegoggend al in die Kompanjiestuin op ’n plek wat hom ’n goeie uitsig op Bester se woonstel bied.


    Hy was verlig om te sien die polisie is nie meer daar bedrywig nie. Die geel lint waarmee hulle die plek sou afgesper het, is reeds weggeneem. Dit beteken hulle moet klaar wees met die forensiese ondersoek.


    Hy het middagete in die Tuine se restaurant geniet sonder bekommernis dat iemand hom sal herken – dit terwyl sy foto blykbaar oral in die koerante en op TV was. Maar danksy die vals baard en pet wat hy by Roelof gekry het, voel hy veilig.


    Hy het toe die middag verwyl deur op ’n bank in die Tuine te sit, waar hy die duiwe en eekhorinkies grondboontjies gevoer het.


    Nou is dit amper skemer. Hy staan op, neem sy drasak en stap stadig na die uitgang. 


    Sy verstuite enkel gedra hom goed, maar hy trap versigtig. Sy ribbes is effens seer, seker van gisternag se slapery in die kar. Die ruimte op die agtersitplek is beknop en hy moes hom in ’n ongemaklike posisie opkrul.


    Hy talm ’n rukkie voor die woonstelblok, stap nader toe hy sien hoe ’n inwoner uitkom en na die veiligheidshek loop.


    Dis ’n bejaarde vrou. Sy maak die hek oop. Hy groet vriendelik en hou die hek vir haar vas sodat sy kan verbykom. Dan stap hy in.


    Hy neem die hysbak na die vierde verdieping, loer eers in die gang af om te sien of dit stil is. Dan stap hy na Bester se woonstel.


    Hy haal die sleutel uit sy sak, druk dit in die slot en draai. Gelukkig is die slot nie intussen met ’n ander een vervang nie. Dan sou hy nie geweet het wat om te doen nie. Maar die feit dat alles in sy guns werk, is ’n duidelike teken dat die Führer in die gees saam met hom is.


    Hy loop voel-voel deur die donker sitkamer na Bester se slaapkamer. Trek die deur agter hom toe. Die blindings is toe, sodat dit veilig is om sy penflits aan te sit.


    Hy skyn sy lig oor die vertrek. Die beddegoed is netjies gevou en opgestapel op die bed.


    Vanaand sal hy in dié bed slaap, besluit Guido. Dis immers hier waar hy sy transendentale ontmoeting met sy opperbevelvoerder gehad het. Dit kan weer gebeur.


    Hy stap na die ingeboude hangkas, maak die deur oop en bêre die drasakkie met sy dolke in die hoek.


    Van môre af sal hy hier in die hangkas op sy prooi wag.


    Hy twyfel nie daaraan dat hy wel opgewasse sal wees teen die jonger en sterker Bester nie. Daar is niks wat die vril so met oorgawe in jou liggaam én gees aktiveer as wanneer jy ’n enkele doel voor oë het nie.


    En dis om Bester se hart met ’n dolk te deurboor.


    Niks anders maak nou meer saak nie.

    Carl sit plat op die vloer in Richter se huis. Hy het die lessenaar se laaie uitgetrek en om hom gerangskik sodat hy die inhoud deeglik kan deurwerk.


    Hy het die twee Valke-polisiemanne opdrag gegee om die res van die huis te deursoek. Dalk is hulle gelukkig en kry ’n leidraad na waarheen Richter gevlug het. Dis altyd moontlik dat hy vriende of familie het wat hom skuilplek sal bied.


    Nadat die FBI-baas met die Wes-Kaapse polisiehoof in verbinding was, is daar nou polisieteenwoordigheid by al die lughawens in die land om die sluipmoordenaar vas te trap as hy die pad sou vat.


    Die polisie het ook ’n span Valke aan Hatton beskikbaar gestel om die ondersoek verder te hanteer. Aan Carl is ’n tydelike FBI-identiteitskaart uitgereik om sy bande met Mercurius te verdoesel. 


    O’Reilly is heeltyd uit die saak gehou, sy teenwoordigheid in Kuilsrivier verswyg teenoor die polisie. Carl grinnik. Tog ongelooflik wat die CIA alles kan regkry as hulle die dag probeer.


    Kort ná die skietdrama het die plaaseienaar by die vergaderlokaal aangejaag gekom. Hulle het sy selfoon gebruik om die nodige oproepe te maak. O’Reilly is saam met sy broer hospitaal toe in die ambulans en Carl en Hatton het die polisie ingewag.


    Carl skud sy kop. Dat Constand Pepler die halfbroer van O’Reilly is, was die verrassing van die eeu. Hy het O’Reilly gisteraand gebel en hom trompop gekonfronteer met dít wat hom sedertdien pla: dat O’Reilly moes vermoed het sy broer kan betrokke wees ná Carl se besoek aan Amsterdam. Want Butler se storie stem té netjies ooreen met die broer s’n: ’n voormalige huursoldaat in die DRK wat nou ’n agentskap besit wat konflikmyne monitor.


    Maar O’Reilly het onskuldig gepleit. Hy het aangevoer hy is al langer as twee dekades vervreem van sy broer. Hy was wel bewus daarvan dat Pepler in die laaste tyd in die Kaap woon, maar hy het nie ’n idee gehad waarmee hy hom besig hou nie. Hy beweer hy weet nie eens waar sy broer se huis is nie.


    Carl het swaar gesluk aan dié storie. Nie net is O’Reilly onbekwaam in sy job nie, maar dit lyk ook of hy suinig met die waarheid omgaan.


    Wat wel eg was, was die skok op O’Reilly se gesig toe hy Pepler die eerste keer sien. Dit was duidelik dat hy sy broer nie by die vergadering verwag het nie.


    Carl se gedagtes gaan terug na die vorige dag se gebeure. Hatton is niks anders as ’n bleddie rookie nie. Sy verskoning dat hy gedink het Pepler staan agter die tafel op om ’n skietding uit te pluk, getuig daarvan. Hy het soos ’n trigger-happy beginner geskiet voor hy die situasie behoorlik opgesom het.


    Carl skud sy kop. Hy kan nie dieselfde van Richter sê nie. Dié bliksem het hulle totaal onkant betrap. Daarby het hy alle spore na homself doodgevee deur sy twee kollegas van die DRK dood te skiet. Was natuurlik bang hulle sing as hy hulle lewend daar los. 


    Wat Imani Mutsinzi met ’n pistool met blanks wou vermag, slaan Carl nog steeds dronk. Dalk wou hy Pepler of Richter net skrikmaak om ’n punt te bewys? Of dalk was die skrikmaak-poging gemik op Cardin Ilunga, Pepler se assistent?


    Toe hulle gistermiddag die sekretaresse by die Agency gaan ondervra het, was dit duidelik dat sy en die span inspekteurs nie ’n idee gehad het van waarmee Pepler en sy trawante hulle eintlik besig gehou het nie. Die inspekteurs het swaar gesluk aan die storie dat Pepler hulle bedrieg het. Een van hulle het selfs Carl se feite bevraagteken en gesê hy’t die verkeerde man beet.


    Wat net weer wys hoe uitgeslape Pepler is.


    Maar sy geheime sal nou vinnig uitkom. Toe Hatton Carl laatmiddag bel, was hy opgewonde oor wat hulle alles in die kluis in Pepler se kantoor gekry het.


    “Ons is nog besig om stelselmatig deur al die goed te werk, maar sy geheime bankrekenings se inligting is hier. Ook ’n hele hoop ooreenkomste wat hy met mynbase en rebelleleiers in die DRK gesluit het. Net vinnig geoordeel, is hier genoeg bewyse om hom lank in Amerika toe te sluit.” 


    “Dit wil sê, as hy oorleef,” het Carl gesê.


    “Ek het die hospitaal gebel. Die koeël het sy hart gemis, maar as gevolg van interne bloeding is hy nog in ’n koma. Die dokter sê egter hy behoort oukei te wees.”


    Wat ’n helse verligting vir Hatton moet wees, het Carl gedink, maar eerder stilgebly. Die Amerikaner kon gister nie genoeg verskoning maak by O’Reilly vir sy oorhaastige optrede nie.


    Carl stoot die eerste laai terug in die lessenaar. Dit het nie veel opgelewer nie: ’n klomp spierboutydskrifte, pamflette en ’n paar huishoudelike rekenings.


    Hy kyk op toe die Valke-sersant by die deur instorm. Jonker glimlag breed en beduie na die stapel dokumente in sy hand.


    “Ek dink ons het die jackpot gestrike! Het dié goed in sy gimnasium gekry, in een van die slaansakke wat van die dak af hang. Toe ek vir die grap teen die sak slaan, was ek verbaas om te voel hoe lig dit is teenoor die ander twee sakke. Daar’s ’n zip aan die agterkant en toe ek dit ooptrek, neuk ’n klomp sokkerballe uit. En hierdie goed lê toe heel onder.”


    Jonker gee ’n laggie. “’n Klomp dokumente en state van oorsese banke, maar daar’s iets anders waarin jy beslis gaan belangstel.”


    Hy skil die boonste dokument van die hopie af en oorhandig dit aan Carl. “Hy’t eiendom in De Doorns … ’n kleinhoewe.”

    Wim O’Reilly stap in die hospitaalgang af na sy broer se private kamer.


    Hy stop eers by die suster aan diens se toonbank.


    “Al enige nuus oor die portier wat vanmiddag uit meneer Pepler se kamer gekom het?” vra hy.


    Sy skud haar kop. “Niks. Maar is u doodseker dit was nie die dokter nie?”


    “Doodseker. Ek ken dokter Vermeulen wat na my broer omsien. Dit was beslis nie hy nie. En die suster wat vanmiddag aan diens was, het gesê hy’s al vanoggend hier weg en sal eers môre terug by die hospitaal wees. Die man wat ek gesien het, het in elk geval ’n portier se uniform gedra.”


    Sy frons. “Portiere word nie sonder toesig by pasiënte toegelaat nie. Het jy hom nie gekonfronteer nie?”


    “Ek wou, maar hy het om die draai verdwyn na die agterste stel hysbakke. Toe ek daar kom, was hy klaar weg.”


    “En die polisieman wat jou broer bewaak? Het jy hom gevra of hy iemand opgemerk het?”


    O’Reilly snork. “Hy sit net daar in die gang en slaap, ek moes hom wakker maak. Glo my, hy sou niemand gesien het nie.”


    Dit lyk of sy haar vererg. “Dit moet jy maar met die polisie opneem. Jou broer se toestand is in elk geval nog presies dieselfde, so wees gerus dat die portier nie met kwade bedoelings in sy kamer was nie.”


    O’Reilly knik en stap weg.


    Hy stoot die kamerdeur oop.


    Constand, sy gesig wasbleek en sy oë toe, lê nog in dieselfde posisie as toe hy vanmiddag hier was.


    Hy kyk angstig na die drupsak. Nog tagtig persent vol, skat hy. Dit sal eers môremiddag vervang word, het die verpleegster vroeër gesê.


    Hy gaan sit langs die bed. Moet eers diep asemhaal om sy gemoed te kalmeer.


    Dis tyd om afskeid te neem van Constand.


    Hy staar na die ingesonke gesig van sy broer.


    Hoe kon hy so naïef gewees het om te glo Constand is nie betrokke nie? Toe Carl hom Peter Butler se storie vertel, het hy vir ’n oomblik yskoud geword. ’n Voormalige huursoldaat wat by myne in Afrika betrokke is, het net te veel na Constand geklink.


    Maar hy het dit gou uit sy gedagtes gevee toe Carl van die coltanmyne vertel. Constand het tog uitdruklik gesê hy is by steenkoolmyne betrokke en dat hy ’n eenmankantoor uit die middestad bedryf. Hy het niks oor ’n agentskap en inspekteurs gesê nie.


    Tog het die gesprek met Carl by hom bly spook. Hy het sy broer verskeie kere gebel, boodskappe gelos dat hy dringend met hom moet praat, maar Constand het nooit gereageer nie. Hy het selfs so ver gegaan om Dinsdagoggend ’n boodskap op Constand se foon te los dat hy weet die CIA ondersoek verdagte mynbedrywighede in die DRK. Weer het sy broer sy boodskap geïgnoreer.


    Noudat O’Reilly terugdink oor hulle vreemde verhouding, besef hy dat sy broer hom gruwelik mislei het. En hy was onnosel genoeg om sy storie vir soetkoek op te eet.


    Nadat sy vrou en Constand in ’n helse bekgeveg betrokke was, het hy sy vrou se kant gekies en alle kontak met sy broer verbreek. Gevolglik was hulle jare lank van mekaar vervreem.


    Vyf jaar gelede het hy Constand onverwags in die stad raakgeloop. Hulle het saam gaan koffie drink en die strydbyl begrawe. Daarna het die koffie-ontmoetings ’n gereelde instelling geraak. Maar Constand was altyd vaag oor sy besigheid, net per geleentheid laat val hy doen nie te sleg nie.


    Toe hy drie jaar gelede al sy geld verloor weens ’n belegging in ’n korrupte ontwikkelingskema, het hy dit vir Constand vertel. In daardie stadium was sy salaris by Mercurius nie naastenby genoeg om hom uit sy finansiële verknorsing te red nie. Hy moes sy huis verkoop en na die noordelike voorstede trek, waar hy en sy vrou net ’n enkelwoonstel kon huur.


    Groot was sy verbasing toe ’n koerier kort daarna ’n gestopte koevert by die woonstel aflewer. Dit het honderdduisend rand kontant bevat, sender onbekend.


    So het dit voortgeduur: elke maand honderdduisend rand. 


    Met die tweede aflewering het hy besef dit kan nét Constand wees wat die geld stuur.


    Toe hy hom tydens hulle volgende koffie-afspraak uitvra, het sy broer dit teensinnig erken. 


    “My myne doen uitsonderlik goed, Wim. En soos jy weet, het ek geen kind of kraai nie. Aanvaar dit as ’n geskenk … dis tog wat broers vir mekaar doen wanneer een in die nood verkeer. Wie weet, eendag doen jy weer vir my ’n guns.”


    Trane rol oor O’Reilly se wange. Hy skud sy kop vies. Sy emosies moenie nou met hom weghol nie.


    Hy druk sy broer se hand. “Nou is dit my beurt om vir jou ’n guns te doen,” prewel hy. 


    Om vir die res van jou lewe in die tronk te sit nadat jou derms in die howe uitgeryg is, is veel erger as ’n doodsvonnis. Hy weet Constand sou met hom saamstem.


    Hy haal handskoene uit sy jas se sak en trek dit aan. Dan knoop hy sy jas los en trek versigtig die kleefband af van die drupsak wat hy teen sy lyf vasgeplak het.


    Mag die Vader hom vergewe, maar dis al metode waaraan hy kon dink en waarvan hy ervaring het. In sy jong dae by die veiligheidspolisie moes hy dit een keer uitvoer. Hulle het toe beweer dis pynloos.


    Hy ontkoppel die drup langs sy broer se bed en vervang die sak met bewende hande.


    Dan stap hy uit sonder om terug te kyk.

    Vrydag 27 Julie 2018 – De Doorns


    Dis vieruur in die oggend. Die digte mis wat die veld soos ’n grys kombers omvou, bemoeilik Carl se sig aansienlik.


    By die afdraai na Richter se hoewe doof hy die kar se ligte. In die voertuig voor hom doen die bestuurder dieselfde, soos hulle vooraf afgespreek het. Die kaart wat hulle vroeër bestudeer het, wys dis net honderd meter na hulle bestemming, eers verby twee ander hoewes voor die pad doodloop by Richter se plek.


    Hulle vorder stadig in die stikdonkerte. ’n Paar keer moet Hatton en die twee Valke-lede in die voorste kar stilhou en vlugtig met ’n flits rondskyn om seker te maak hulle is nog op die grondpad.


    Carl span sy oë tot die uiterste in om kort agter hulle te bly. Sy grootste vrees is dat die polisieskedonk waarmee hy en die ander twee Valke ry, gaan stol, want die ding sluk-sluk heeltyd. Hy kan nie bekostig om die kar weer aan te sluit nie uit vrees dat Richter hulle sal hoor.


    As die donner natuurlik hier is.


    Die teleurstelling gaan groot wees as Richter nie op die hoewe skuil nie. Maar die feit dat hy die inligting oor die eiendom op so ’n vreemde plek weggesteek het, maak Carl hoopvol dat hulle nie vanoggend spookasem jaag nie.


    Hatton waarsku oor die radio dat hulle nou gaan stop. Hulle moet amper by die hek wees, reken hy.


    Carl gee nie om dat hy die leiding neem nie, want dié soort operasie is meer in Hatton se kraal. In sy Green Beret-dae moes hy deeglike opleiding ontvang het om soortgelyke situasies te hanteer. Dis ook duidelik dat die Amerikaner wil opmaak vir sy flater in Kuilsrivier. Tog sou Carl eerder ’n plaaslike speurder soos Kassie Kasselman wou betrek, want Hatton boesem net nie genoeg vertroue by hom in nie.


    Hulle sluit die voertuie af en klim geluidloos uit.


    Vir die soveelste keer dink Carl aan Butler se waarskuwing dat hy Richter nie alleen moet aandurf nie. Wel, as ses van hulle, bewapen met die SAPD se R5-aanvalsgewere en beveilig met koeëlvaste baadjies, nie vanoggend die knoop kan deurhaak nie, is Richter bleddie Superman.


    Hulle sluip behoedsaam in die pad af, Hatton aan die voorpunt.


    By die hek stop hulle.


    Carl span sy oë in om die omgewing te verken. Gelukkig is daar ’n straatlig ’n entjie agter Richter se hoewe wat dit moontlik maak om die buitelyne van die donker huis te eien.


    Hatton bespied die plek deeglik met ’n nagverkyker en oorhandig dit dan aan Carl.


    Hy kyk, skat dis ongeveer vyftig meter van die hek na die huis. ’n Grondpad kronkel tussen digte, skouerhoogte struike deur.


    Hatton en een van die Valke bevoel eers die hek deeglik vir enigiets wat ’n lawaai kan maak. Die stewige ketting en slot beteken hulle sal moet oorklim, wat nie moeilik gaan wees nie.


    “Right,” fluister Hatton. “Ek, Mabela en Carolis volg die pad tot by die huis. Dit lyk of daar ’n rotstuin is wat genoeg dekking aan ons sal verskaf. Jonker dek die regterflank deur tussen die struike langs die grensdraad af te beweeg, terwyl Carl en Williams dieselfde doen om die linkerflank te dek. Sodra Jonker en Williams in posisie is, beweeg Carl na die agterkant van die huis. Ek gee jou tien minute, Carl. Kyk of jy ordentlike skuiling kan kry.”


    Hy lig die megafoon in sy hand. “Dan eers sal ek Richter se naam roep en sê die huis is omsingel. Gee hy oor en kom by die voordeur uit, sal ons drie agter die rotstuin opstaan en hom boei. Hou die wapens die hele tyd op hom gerig. Ons kan nie bekostig om die bliksem weer te onderskat nie.”


    “Sê nou hy begin uit die huis op ons skiet?” vra Jonker.


    “Dit sal dom wees van hom, maar die kans bestaan seker. Wag egter op my bevel voor julle lostrek. En maak seker julle skiet nie wild en wakker nie. Onthou, hier’s ander huise in die omgewing.”


    Almal knik.


    Carl kan sien Hatton is vasbeslote om sy naam in ere te herstel. Daar is geen teken van die bleek, gespanne rookie in Kuilsrivier nie.


    Hulle klim een-een oor die hek.


    Carl en Williams vleg versigtig tussen die bosse deur na die linkerkantste grensdraad, skaars twintig meter weg van die pad. Die draad is hoog, wat beteken Richter sal nie vinnig daaroor kan ontsnap nie.


    Hulle trap versigtig om dooie takkies en blare te vermy.


    Dan skeur ’n donderslag deur die nagstilte.


    Carl val instinktief plat. Die hemelruim word oombliklik verlig. Terselfdertyd klink dit soos ’n haelstorm wat losbars soos voorwerpe deur die lug trek en op die plantegroei neerreën. ’n Skoen land enkele meters van Carl se gesig.


    Hy hoor hoe Williams agter hom kreun, sit sy flits aan en skyn soontoe.


    Williams, op wankelende bene, klem sy kop met albei hande vas. Bloed boog uit ’n wond. Dan verslap sy arms en hy val gesig eerste met ’n dowwe plof op die grond.


    ’n Donnerse landmyn! flits dit deur Carl se kop. Hatton-hulle moes dit in die grondpad afgetrap het.


    Jonker aan die oorkantste grensdraad is hopelik nog oukei.


    “Jonker!” roep hy hard. 


    Sy stem eggo in sy suisende ore. 


    ’n Doodse stilte heers.


    Hy kruip na Williams. ’n Staalskerf steek by sy slaap uit. Hy voel Williams se pols. Niks.


    ’n Blinde woede pak Carl beet.


    Hy kom vinnig op sy voete. Die fokker gaan nie hiermee wegkom nie!


    Hy beweeg weg van die grensdraad, ingeval Richter daar ook ’n landmyn geplant het. Hy hou in die strook bosse tussen die draad en die grondpad, sy vinger op die sneller van die R5. Takke skraap sy gesig, maar hy voel dit skaars. 


    “Waar de fok kom die man aan landmyne?” prewel hy saggies.


    Hy buk laag af toe hy die laaste bosse bereik. Verstyf toe hy sien daar gaan ’n lig diep in die huis aan.


    Sy oë skeer oor die omgewing. Daar is ’n rotstuin reg voor die stoep. Regs is ’n grasperk en ’n gruispad wat na die agterkant van die huis lei. Links loop ’n smal sementpaadjie om die huis tussen lang gras en kakiebos deur.


    Veiligste om die sementpaadjie te vat, besluit hy.


    Hy vervloek hom dat hy na Jonker geroep het. Dit sou Richter gewaarsku het dat sy landmyn nie almal doodgemaak het nie.


    Elke sening en spier in sy liggaam is gespan toe hy die stukkie veld na die sementpaadjie oorsteek – dis die ideale plek vir nog ’n landmyn.


    Toe hy die paadjie bereik, kom sy asem rukkerig. Sweet brand in sy oë. 


    Hy spits sy ore. 


    Nêrens iets wat beweeg nie. ’n Sinistere stilte hang oor die werf.

    Vrydag 27 Julie 2018 – De Doorns


    Richter bespied die agtererf deur die kombuisvenster.


    Het hy hom verbeel dat hy ’n stem hoor roep het? Maar dit moet iemand wees wat ernstig beseer is. Daarvan is hy doodseker. Hy het die kragtigste landmyn in sy arsenaal gebruik, so die ou was gelukkig om te oorleef.


    En ás hy nog in staat is om te beweeg, sal hy weldra die landmyn voor die rotstuin aftrap.


    Richter besef elke sekonde tel nou. Sy tyd om weg te kom is beperk, want die ontploffing moes almal in die omgewing wakker gemaak het.


    Boonop is daar die moontlikheid van ’n polisieblokkade hoër op in die straat. 


    Gelukkig het hy ’n ontsnaproete. Hy het jare gelede al ’n hek op die verste punt van die eiendom aangebring, juis om in ’n noodgeval ongesiens te kan wegkom. Die veldpaadjie langs sy agterste buurman se hoewe loop uit naby die N1, wat hom binne ’n kwartier op die pad noorde toe sal sit. Daarby tel die digte mis in sy guns om ongesiens weg te kom.


    Op Touwsrivier staan sy bakkie in ’n stoorkamer wat hy al die afgelope vyf jaar huur. Die battery is ontkoppel en al die nodige toerusting is daar, soos om die bande te pomp en enige krisis te hanteer van ’n voertuig wat so lank staan. Hy sal sy kar in die stoorkamer toesluit en met die bakkie Johannesburg toe ry. Die polisie sal beslis sy kar se registrasienommer hê, maar die bakkie is onder ’n vals identiteit geregistreer.


    As hy Johannesburg sonder voorval kan bereik, is sy kop deur. Met sy vals paspoort en die grimeertassie om sy voorkoms te verander, kan hy môre al op ’n vlug na Europa wees. Sodra hy Butler opgespoor en uitgehaal het, sal hy ’n bestemming iewers in Suid-Amerika soek.


    Hy gryp sy tas en stap deur die kombuis na die motorhuis, die Heckler & Koch in sy hand.


    Die lig uit die kombuis val oor sy arsenaal teen die agterste muur. Wat ’n jammerte dat hy dit net so moet los: vyf mediumgrootte landmyne, twee kiste vol handgranate en vragte patrone. Genoeg plofkrag om ’n klein weermag te stuit.


    Hy sit sy tas in die kattebak en stap na die motorhuis se deur. Luister eers met sy oor teen die hout of hy nie polisiesirenes hoor aankom nie.


    Nie ’n geluid nie. Veilig om die deur oop te maak.

    Vrydag 27 Julie 2018 – De Doorns


    Carl hardloop ligvoets langs die huis af na die agterkant. Dan steek hy vas en loer versigtig om die hoek.


    Vlak voor hom is ’n agterstoepie waarop lig uit die aangrensende vertrek skyn. Sowat dertig meter weg is ’n motorhuis wat vas aan die huis is.


    Hy sluip gebukkend nader, koes vinnig agter die stoepmuurtjie weg toe hy iets hoor kraak.


    Hy loer oor die muurtjie. Dan merk hy die beweging: Die motorhuis se deur word stadig van binne af oopgestoot. 


    Hy laat rus die R5 op die muurtjie en lê aan.


    Die houtdeur gaap krakend oop. 


    Richter se groot lyf staan afgeëts teen die ligskynsel. Agter hom blink ’n silwer kar.


    “Hande in die lug of ek skiet!” skree Carl.


    Die sluipmoordenaar beweeg blitsvinnig – té vinnig vir Carl. Die R5 se koeël slaan met ’n skerp klapgeluid teen die bakwerk van die kar vas.


    ’n Skoot knal uit die motorhuis. Die koeël ruk ’n stuk sement uit die muur bo Carl se kop.


    Meteens pak ’n roekeloosheid Carl beet. Soos vir die mitologiese Tantalus bly sy teiken nog heeltyd nét buite sy bereik – dit terwyl Richter-hulle as’t ware reg onder sy neus was. Hierdie keer gaan hy die bliksem nie laat wegkom nie. Hy gaan hom nóú uitwis. 


    Hy kom vinnig orent en hou die sneller van die outomatiese geweer in.


    Rat-tat-tat-tat-tat! slaan die koeëls teen die agterste motorhuismuur vas. Vonke spat soos in ’n vuurwerkvertoning.


    Dan is daar ’n massiewe slag.


    Stene en sinkplate vlieg soos missiele deur die lug. ’n Inferno volg wat die motorhuis helder verlig. Die plek disintegreer voor sy oë. 


    Die geweld van die slag het Carl agteroor geruk en hom grond toe geslinger. Hy lê op sy rug in ’n blombedding voor die stoepie.


    Hy is vinnig op sy knieë en kruip haastig na die muurtjie, lê styf daarteen om hom teen vallende voorwerpe te beskerm. ’n Kar se wiel land kort voor hom en rol al hoppend teen die muurtjie vas.


    Ná ’n ruk kom hy versigtig orent. Daar is ’n gedruis in sy ore en hy stik van die digte rookwalms wat oor alles hang.


    Die motorhuis is totaal verwoes. En die verste deel van die huis is net ’n groot, gapende gat.


    Richter moes nóg landmyne in die motorhuis gehad het, besef hy. Moontlik ook ander ammunisie.


    Hy strompel in die rigting van die sementpaadjie. As hy sy roete van vroeër tot by die hek volg, behoort hy veilig te wees. Daar is by hom geen twyfel dat die ontploffing die hele De Doorns wakker geskud het nie. Hy sal moet sorg dat hy enige nooddienste of wetstoepassers waarsku dat daar nog landmyne op die hoewe versteek kan wees. 


    By die hoek van die huis steek hy vas. Hy kan nie tussen die rookwalms deur uitmaak wat voor hom in die paadjie lê nie. Lyk kompleet soos ’n sokkerbal.


    Hy beweeg nader en buk af, skyn met die flitslig.


    ’n Kreet ontsnap instinktief uit sy keel.


    Dis Richter se kop, bebloede gesig na bo. Met oë wat effens uitpeul staar hy leweloos die hemelruim in.

    Saterdag 28 Julie 2018 – Kaapstad


    In die kar op pad na die woonstel kyk Sarah vlugtig na Carl.


    Haar hart gaan uit na hom. Die rooi skaaf- en krapmerke aan sy gesig en lyf het haar hewig ontstel toe hy gisteraand skuins voor middernag by die hotel aangekom het.


    Dis duidelik dat die menseslagting in De Doorns hom erg geruk het. Almal is uitgewis buiten ’n man genaamd Jonker. Dié is nog in ’n kritieke toestand in die hospitaal nadat ’n vlieënde voorwerp hom teen die kop getref het.


    Die man wat sy gedink het ’n klipharde polisiehart het, het gisteraand soos ’n getraumatiseerde kind in haar arms in die bed gelê. En later só aan die slaap geraak.


    Sy kon nie ’n oog toemaak nie.


    Haar hart het vermurwe.


    En skuldgevoelens het haar oorweldig omdat sy hom die afgelope week die rug toegekeer het. Dis omdat sy net aan haarself en haar eie veiligheid kon dink. Wat nie net selfsugtig was nie, maar ook onsensitief teenoor iemand wat onder groot spanning verkeer het.


    Daarby het sy besorgde optrede teenoor haar sy ware gevoelens vir haar bevestig. Dieselfde soort gevoelens wat by haar aan die terugkeer is vir hom.


    “Sarah,” onderbreek hy haar gedagtes. “Is jy seker ek moet by jou in jou woonstel intrek? Ek kan maklik ’n ander plek kry. Ek wil nie hê jy moet verplig voel net omdat ek nou sonder blyplek sit nie. Jy’s buitendien nog nie seker oor jou toekomsplanne nie.”


    Sy vat liggies aan sy arm. “Ek is seker.” Sy aarsel. “Nog nie oor my toekomsplanne nie, maar wel dat ek jou by my sal wil hê.”


    “Dan is dit goed so.” Hy draai by sy woonstelblok se parkade in. “Dit gaan wonderlik wees om ’n slag vars klere aan te trek.” 


    Sy lag. “Dit kan jy weer sê.”


    Skielik dink sy aan haar gesprek vanoggend met Dewald. Sy het hom gebel omdat daar ook nog van sy klere in Carl se woonstel is. Hy was koud en afsydig, het gesê sy moet dit maar inpak en saamneem, hy sal dit later by haar kry. 


    Toe sy hom vra oor hulle woonstel, het hy gesê sy kan maar teruggaan daarheen, hy stel nie belang in die plek nie. Sy was verbaas dat hy nie daarop aangedring het om van die meubels te vat nie. Hulle het die meeste daarvan immers saam gekoop.


    “Dit gaan my net aan jou herinner, Sarah,” het sy bekende jammergatstem deurgeslaan. Vir ’n oomblik wou sy skuldig voel, maar sy het dit vinnig afgeskud. Dewald se sielkunde gaan nie hierdie keer werk nie. Sy is finaal klaar met hom.


    Hulle klim uit die kar en ry met die hyser na die vierde verdieping.


    ’n Rilling trek deur haar toe hulle in die gang uitstap, haar onlangse ontbering weer helder in haar gedagtes.


    Carl moes dit gemerk het, want hy sit sy hand gerusstellend op haar skouer toe hulle die woonstel nader.


    Hy sluit die deur oop.

    Saterdag 28 Julie 2018 – Kaapstad


    Carl is verlig om te sien die polisie het die woonstel ordelik gelaat. Die bloedkolle op die mat voor die rusbank is selfs verwyder.


    Hy merk Sarah is effe bleek. Dit moet vir haar ontstellend wees om weer hier te kom. Hoe gouer hulle alles inpak en wegkom, hoe beter. Hy moet buitendien nog teruggaan polisie toe om verklarings af te lê oor die De Doorns-storie.


    Sodra daardie formaliteite agter die rug is, sal hy vir die eerste keer kan ontspan sedert hy sy voete in die land gesit het. Hy sal steeds bedag wees op die neo-Nazi-bedreiging, maar dis nie iets waaroor hy slapelose nagte gaan hê nie. Met al die publisiteit in die media sal Müeller en sy trawante sekerlik sorg dat hulle ’n lae profiel hou.


    In die gang haal hy hulle tasse uit die boonste rak van die kas.


    Hy stap saam met Sarah na haar kamer. “Ek kan bystaan terwyl jy inpak … as jy voel …”


    Sy skud haar kop. “Nie nodig nie. Ek’s darem nie só paranoïes nie.”


    Sy glimlag, gee hom ’n piksoen op die wang. “Jy’t baie meer as ek om in te pak. Ek sal jou kom help as ek hier klaar is.”


    Carl stap met sy twee tasse na sy slaapkamer. Die deur is toe en hy druk die handvatsel met sy elmboog af om dit oop te maak.


    Die plek ruik bedompig. Hy sit die tasse op die bed neer, trek die blindings op en maak die venster oop.


    Hy staan ’n rukkie besluiteloos. Waar sal hy begin? Daar is ’n hele kas vol klere en nog ’n bondel vuiles in die mandjie agter die badkamerdeur.


    Dalk maar eers die bedkassie leegmaak. Hy’t ’n klomp los goedjies daarin aangehou.


    Hy gaan sit op die bed se rand en buk af om die bedkassie se deur oop te maak. Dan versteen hy.


    ’n Geluid het uit die hangkas gekom.


    Hy kyk verskrik op net toe die kasdeur oopswaai.


    Fok! Müeller!


    Met ’n bloedstollende gebrul storm hy op Carl af. Hy hou ’n dolk omhoog in sy hand.


    Carl spring orent. Hy probeer om uit sy aanvaller se pad te kom, maar sy voet haak aan die bedkassie en hy struikel.


    Dan swaai Müeller die dolk.


    Carl keer instinktief met sy regterarm. ’n Verblindende pyn skiet deur sy lyf toe die lem in sy arm wegsink.


    Met sy linkerhand gryp hy Müeller aan die kraag en pluk hard. Die momentum daarvan laat hulle grond toe tuimel, Müeller bo-op hom.


    “Wat gaan aan?” hoor hy Sarah benoud in die gang skree.


    “Bly weg … hardloop!” skree hy terug.


    Brullend pluk Müeller die dolk uit sy boarm. Hy praat sissend op Duits, wit skuim wat uit sy mondhoeke bol, sy tande ontbloot.


    Carl gryp die pols van Müeller se dolkhand vas. Hy probeer met sy beseerde regterarm die besete man van hom wegstamp, maar sy arm is kragteloos.


    “Nou gaan jy vrek, Bester!” bulder Müeller. “In die naam van my Führer en die eed van ThuKlan!” 


    Carl moet sy spiere span om die dolk op ’n afstand te hou. Met sy laaste greintjie krag boor hy sy vingers diep in Müeller se pols. Dié probeer sy vingers een vir een loswikkel, maar hy klou verbete. 


    Skielik los Müeller sy hand en verplaas die dolk blitsvinnig na sy ander hand.


    Met sy linkerhand probeer Carl desperaat om hom op ’n afstand te hou, maar Müeller gryp hom met sy los hand aan die keel.


    Dis ’n ystergreep. Carl spook tot die uiterste om los te kom, maar die greep verslap nie.


    Triomfantelik lig Müeller die dolk bo sy kop. “Ein Volk, Ein Reich, Ein Führer!” gil hy.


    Dan is Sarah agter Müeller, ’n vleismes uit die kombuis in albei hande vasgeklem. Die lem flits toe sy dit swaai.


    ’n Kreet blêr uit Müeller se keel. 


    Sy liggaam ruk en die dolk val uit sy hand. Hy kantel stadig sywaarts van Carl af. 


    Die mes se hef tril nog liggies in sy nek toe hy die vloer met ’n plof tref. Hy lê roggelend, een hand geklem om sy keel, bloed wat uit die wond stroom.


    Dan verslap sy liggaam. Sy hand gly van sy nek af en ’n rukking golf deur sy lyf.


    Sarah se gille loei soos ’n sirene in Carl se ore.

    Vrydag 21 September 2018 – Kaapstad


    Carl gaan sit met ’n beker koffie in die hand op ’n gemakstoel in sy nuwe woonstel in Tamboerskloof. Hy kan sy regterarm nou weer moeiteloos gebruik nadat die dolkwond volgens die dokter besonder vinnig genees het.


    Hy slaan die koerant behaaglik oop. Nadat hy ’n maand en ’n half gelede hier ingetrek het, het hy op die koerant ingeteken. Om die nuus op sy skootrekenaar te volg, herinner hom net te veel aan sy vlugtelingdae. Die papierkoerant wat soggens voor sy deur afgelewer word, gee hom daardie gerusstellende gevoel dat hy weer in die stad tuishoort.


    Soos sy gewoonte is, blaai hy eers die koerant deur om vlugtig na die opskrifte te kyk, maar vanoggend steek hy op bladsy vyf vas. Die opskrif van die enkelkolomberiggie trek dadelik sy aandag: Chinese mynboef in DRK aangekeer.


    Hy lees die berig. Sün Chang, ’n mynmagnaat in die onderwêreld van georganiseerde misdaad, is in die DRK deur FBI-agente aangekeer. Die FBI hou sy bewegings al ’n geruime tyd dop en het hom op Kinshasa se lughawe in hegtenis geneem. Sy bedrywighede hou verband met die onwettige handel in coltan en die verspreiding daarvan in die VSA, wat ’n ernstige oortreding van Amerikaanse konflikmynwetgewing is. Hy sal aan dié land uitgelewer word.


    Carl staar ingedagte voor hom uit. Hatton moes voor sy dood die dokumente uit Constand Pepler se kluis aan sy FBI-base gestuur het. Daaruit sou hulle kon aflei dat Chang die enigste oorlewende van Pepler se gespuis was.


    Die omstandighede van Pepler se raaiselagtige dood tref Carl opnuut. Die hospitaal het eers onraad gemerk toe hulle agterkom iemand het die bestaande drup vervang met ’n formaliendrup. Só is Pepler inderwaarheid lewend gebalsem. 


    Die verdagte portier wat O’Reilly glo uit sy broer se kamer sien kom het, is nooit geëien nie. Beeldmateriaal het later getoon daar was nooit so iemand in Pepler se kamer nie. ’n Wakker speurder se snuffelwerk in O’Reilly se verlede het vir die deurbraak gesorg toe hy op ou veiligheidspolisierekords afgekom het. Daarin was ’n verslag van hoe O’Reilly dekades gelede ’n politieke aktivis op soortgelyke wyse vermoor het.


    O’Reilly ontken steeds alles, maar Carl glo hy is skuldig. Dis ’n tipiese fout wat die onbekwame stommerik sou maak om dieselfde modus operandi as in sy polisiedae te gebruik.


     O’Reilly se hofsaak begin binnekort. Intussen het Mercurius hom geskors en het die CIA-baas ’n aanbod aan Carl gemaak om sy plek as kantoorhoof in te neem. Selfs al word O’Reilly onskuldig bevind, is die plan om hom dan op ’n ander plek “te ontplooi”.


    Carl het gesê hy is nog nie gereed om ’n besluit te neem nie. Hy wil eers rustig sy opsies oorweeg.


    Die hoop geld wat Mercurius hom vir sy kontrakwerk betaal het, tesame met die neseier in sy ou spaarrekening, het gesorg dat hy nie onder druk is om dadelik werk te kry nie.


    Hy besef dat Mercurius wel onder groot druk moet wees. Volgens Calvyn, met wie hy onlangs oor die foon gepraat het, is daar ’n man wat tydelik uithelp. Maar met Sarah wat bedank het, het hulle ’n ernstige personeeltekort.


    Sarah …


    Net die gedagte aan haar ontstel hom. 


    Hulle verhouding was ná die slagting in De Doorns weer op koers. Sy het selfs daarop aangedring dat hy by haar moet intrek. 


    Maar daardie vreeslike Saterdag met Müeller se dood het haar finaal geknak. Sy is die volgende oggend inderhaas op ’n vliegtuig na ’n ou universiteitsvriendin in Johannesburg. 


    Intussen het sy laat weet dat sy ’n tydelike pos tot aan die einde van die jaar by die Universiteit van die Witwatersrand gekry het. Carl moet egter nie bel of kom kuier nie, want sy wil haar “kop eers skoon kry”. 


    Sy het darem bygevoeg dat hy vir haar moet wag. Daaraan klou hy nog desperaat vas, in die vae hoop dat dinge tussen hulle sal uitwerk.


    Hy glimlag wrang. Daar is nie net ’n vloek oor Afrika uitgespreek nie, maar ook oor sy liefdeslewe. Soos die mitologiese Tantalus sal hy in daardie opsig honger en dors bly. Want wanneer hy die slag regtig op ’n vrou verlief raak, verstoot sy hom. Dis sy storie daai.


    Hy neem ’n sluk koffie, sy aandag weer by die koerant.


    Hy lees dit rustig van hoek tot kant klaar, kom orent toe sy selfoon lui. Hy raap dit op van die kassie langs die TV. 


    Onbekende nommer. Vandat Richter die dag in Kuilsrivier met sy selfoon vort is, het hy dikwels nie ’n clue wie hom bel nie. Hy bou maar weer geleidelik sy kontaklys op. Gelukkig kon hy sy ou selnommer behou.


    “Carl!” sê ’n vrouestem wat wil-wil bekend klink. “Juliana Smith hier.”


    Hy glimlag. “Lanklaas van jou gehoor.” 


    “Ek kan dieselfde van jóú sê. Is jy nog in jou Tuine-woonstel?”


    “Nee, ek het nou ’n plek in Tamboerskloof.”


    “En wat doen jy vir ’n lewe?” Sy giggel. “Behalwe natuurlik om vroue te verlei.”


    Hy lag verleë. “Ek is klaar met my kontrakwerk. Nou hang ek eers by die woonstel rond en oorweeg my opsies.”


    “So jy’s vanoggend daar?”


    “Ja.”


    “Manlief is vir die naweek Durban toe vir sake. Ek het gewonder of ek tienuur by jou kan kom koffie drink?” Haar stem word heserig. “Of anders gestel: om onder meer by jou koffie te drink.”


    Hy aarsel ’n oomblik, sy gedagtes vlietend op ’n ander plek.


    Dan glimlag hy. “Tienuur is reg. Maar kan ons die koffie los vir later?”


    Haar klokhelder laggie weerklink in sy ore.

    Vrydag 21 September 2018 – Kaapstad


    Sarah kan haar opgewondenheid skaars beteuel.


    Carl gaan só verras wees.


    Sy het eers verlede week die besluit geneem toe sy finaal besef het sy kan nie sonder hom leef nie. Om die afgelope maande konstant aan hom te dink sonder om met hom kontak te maak, was ’n selfopgelegde hel.


    Sy het genoeg tyd gehad om rustig oor hulle verhouding te dink. En sy het tot die slotsom gekom dat sy dit aan haarself verskuldig is om Carl ’n kans te gee. Sy stuit nie meer teen die risiko’s verbonde aan ’n verhouding met hom nie. Haar allesverterende gevoel vir hom het haar vrese besweer.


    Sy besef sy het heeltemal oorreageer ná die aaklige gebeure met Müeller. Toe was die drang oorheersend om weg te kom van alles wat haar veiligheid bedreig. Nou is haar kop weer reg aangeskroef. 


    Toe sy vanoggend op die vroeë vlug na Kaapstad klim, kon sy nie help om opnuut skuldig te voel oor haar oorhaastige optrede van daardie Saterdag nie. Hoe kon sy Carl net so los? Watter ander man sou die polisie oortuig het dat hý die aanvaller doodgemaak het om haar die trauma van ’n hofsaak te spaar?


    Nou, terwyl sy die GPS se aanwysings na sy woonstel in Tamboerskloof volg, kan sy nie wag om sy vergifnis vir haar irrasionele optrede te vra nie, én vir hom te sê dat sy hom nooit weer sal verlaat nie. Ook dat sy uit haar tydelike pos by Wits bedank het en volgende jaar weer by Ikeys in haar ou pos gaan inval.


    Sy glimlag. Te danke aan Calvyn, wat belowe het hy sal niks verklap nie, weet sy waar Carl bly. Glo ook vir hom ’n Land Rover aangeskaf, sê Calvyn. Beslis ’n voertuig wat by sy manlike beeld pas, moet sy toegee.


    Sy stuur die Avis-motor in die kort straatjie af waar die woonstel is, stop aan die oorkant van die pad en beskou die plek. Haar hart klop vinniger toe sy ’n Land Rover in die klein woonstelblok se oop parkeergarage tussen vier ander karre sien staan.


    Hy’s hier!


    Sy kyk op haar horlosie. Twintig oor tien.


    Nou moet sy net ’n plan bewimpel om by die veiligheidshek in te kom.


    Sy kan nie wag om sy gesig te sien as hy die deur oopmaak nie.

    Vloek is moontlik die mees ambisieuse projek wat ek tot nog toe aangepak het. Dit het veel meer leeswerk en navorsing geverg as enige van my vorige boeke, maar dis ’n proses wat nodig was om ’n geloofwaardige omgewing en agtergrond vir die verhaal te skep.


    My dank gaan eerstens aan Hester Carstens, my uitgewer by Queillerie, wat met groot kundigheid help skaaf het aan die manuskrip. Eweneens was Kerneels Breytenbach en Suzette Kotzé-Myburgh se raad en bydraes soos altyd goud werd. Ek is ook dank verskuldig aan die proeflesers Brenda Barrow en Liesl Roodt, en Michiel Botha vir die treffende omslagontwerp. Dis werklik ’n voorreg om saam met so ’n professionele span te werk.


    Spesiale dank aan lt.kol. Fienie Nimb van die Bellville-polisiekantoor vir haar bereidwilligheid om my navrae altyd spoedig te beantwoord, Daan Smuts wat seker gemaak het die paar Franse sinne is grammatikaal reg en Fabrice Minga wat my insig in die politieke woelinge in die DRK verbreed het.


    Ek wil ook my gesin – in die besonder my vrou, Líze – en familielede en vriende bedank vir hulle meelewing, belangstelling en aanmoediging.


    En laastens my lesers vir hulle wonderlike ondersteuning en gereelde terugvoering wat altyd as inspirasie dien.

    Opsomming


    In Rudie van Rensburg se eerste Kassie Kasselman-roman, Slagyster, ontmoet ons vir Carl Bester, gevalle oudspeurder. Slagyster eindig waar hy op vlug gaan ná hy geld gesteel het waarop in ’n dwelmsaak beslag gelê is.


    In Vloek is Carl terug. Ná ’n dekade word hy skielik gevrywaar van vervolging. Hy kan terugkom na SA – sy bannelingstatus uitgewis, maar teen ’n prys. “Ons vergeet van jou sondes in ruil vir ’n teenprestasie,” sê sy nuwe werkgewer. Hy moet ’n saak van internasionale belang help ontrafel – een wat met lyke besaai lê.


    Carl was ’n dekade laas polisieman. Nou sal hy sy skadukant finaal moet afskud en weer soos ’n volbloedspeurder redeneer om dié saak saam met ’n spul rookies op te los. Sal dié berugte rokjagter ook die versoeking weerstaan om betrokke te raak by ’n beeldskone kollega? En gaan sy pad kruis met dié van Kassie Kasselman, die speurder wat sy diefstal destyds aan die Skerpioene blootgelê het?


    Dan is daar die neo-Nazi uit Carl se verre verlede. Gevul met die “heilige krag van die Führer” is hy vasbeslote om wraak te neem op die man wat hom agter tralies laat beland het.

  


  
    


    Oor die skrywer


    Rudie van Rensburg is in 1951 in Bloemfontein gebore. Hy begin sy loopbaan as joernalis by Die Volksblad, waarna hy in 1982 medestigter en uitgewer van Bloemnuus word, en later redakteur van Die Ekonoom-saketydskrif. In 1987 verhuis hy Kaap toe en sluit hom by Sanlam se reklame-afdeling aan.


    In 2008 word sy komedie Die Begrafnis (onder die skuilnaam Phil Janse) by die KKNK bekroon met die Sanlamprys vir Afrikaanse Teater (beste dramaturg). Die stuk verskyn in boekvorm by Genugtig! Uitgewers. In 2009 verskyn ’n self-publikasie vir kleuters, Die Doempies van Tafelberg.


    In 2013 skop sy spanningsverhaal-skryfloopbaan by Queillerie af met Slagyster, waarop volg die baie gewilde Kopskoot, Judaskus, Pirana, Kamikaze, Ys en Medusa, almal steeds in druk. Kamikaze wen die 2018 ATKV Woordveertjie vir Spanningsfiksie.


    Rudie skilder reeds die afgelope 25 jaar en van sy werke is opgeneem in versamelings in Suid-Afrika, die VSA, Duitsland, Brittanje en Australië. Hy is getroud met Lize en het drie kinders.


    Besoek http://rudievanrensburg.co.za/

  


  
    


    Ander boeke deur Rudie van Rensburg, steeds in druk en ook beskikbaar in e-boekformaat:


    Slagyster (2013)


    Kopskoot (2014)


    Judaskus (2015)


    Pirana (2016)


    Kamikaze (2017)


    Op die spoor van (samesteller 2017)


    Hans steek die Rubicon oor (2017)


    Ys (2018)


    Medusa (2019)

  


  
    


    Queillerie


    is ’n druknaam van NB-Uitgewers,


    ’n afdeling van Media24 Boeke (Edms.) Bpk.,


    Heerengracht 40, Kaapstad 8001


    http://www.queillerie.co.za


    Kopiereg © Rudie van Rensburg 2019


    Alle regte voorbehou.


    Geen gedeelte van hierdie elektroniese boek mag sonder die skriftelike verlof van die uitgewer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel vir inligtingsbewaring of -ontsluiting.


    Omslagontwerp: Michiel Botha


    Fotografie op omslag: Shutterstock


    E-boekontwerp: Wouter Reinders


    Ook beskikbaar in druk:


    Eerste uitgawe in 2019


    ISBN: 978-0-7958-0197-6


    Epub-uitgawe:


    Eerste uitgawe in 2019


    ISBN: 978-0-7958-0198-3 (epub)


    Mobi-uitgawe:


    Eerste uitgawe in 2019


    ISBN: 978-0-7958-0199-0 (mobi)

